
Cuvânt înainte 


Franţa merge prost: e părerea unui număr crescând de 
francezi. După unii, ar fi chiar în cădere liberă. La France 
qui tombe : titlul cărţii, deja faimoasă, publicată de Nicolas 
Baverez o spune explicit. Jacques Julliard pune diagnosticul: 
ar fi vorba de o maladie specifică, nefericirea franceză, 
exprimând nu doar insuficienta adaptare la lumea de azi, 
ci şi un abandon aproape generalizat, un refuz de a privi 
adevărul în faţă şi de a trece peste egoismele meschine 
pentru a începe opera de redresare. )r Declinismul“ şi marii 
săi preoţi, „decliniştii“ sau „declinologii“, sunt concepte 
şi cuvinte intrate deja în vocabularul francez. Contrariul 
e deopotrivă afirmat, potrivit logicii clasice a celor „două 
Franţe“ care nu pierd nici un prilej de a-şi exprima dez¬ 
acordul total, indiferent de subiect. Optimiştii consideră 
îngrijorarea nefondată sau cel puţin exagerată, şi scot în 
evidenţă performanţele şi atuurile Franţei, nu mai puţin 
reale decât dificultăţile ei. într-adevăr, Franţa rămâne totuşi 
în grupul restrâns al celor mai dezvoltate naţiuni. E drept 
că actualul context, destul de puţin favorabil, nu încura¬ 
jează vocile optimiste care, aflate deja în minoritate, riscă 
să fie din ce în ce mai puţin auzite. 

Uneori suntem tentaţi să admitem ambele teze; Jacques 
Marseille vorbeşte de războiul celor două Franţe. „cea care 
merge înainte şi cea care nu se lasă urnită din loc“. Chiar 
şi în acest caz, eforturile Franţei dinamice ar fi în bună parte 
zădărnicite de o Franţă rămasă prea tradiţională. 

Tema declinului nu merge fără tema înnoirii. Pentru ca 
Franţa să-şi recapete rangul de altădată, e necesară o remo- 
delare a ei, poate chiar inventarea unei noi Franţe. Graţie, 
eventual, unui Salvator. E logica proiectului sarkozian. 

Din păcate, discuţia în jurul declinului e oarecum lip¬ 
sită de rigoare. Despre care declin vorbim? Ce anume e 
pus în discuţie, puterea globală a Franţei sau mai curând 
nivelul ei de dezvoltare, eventual influenţa ei în lume? 
Răspunsul la aceste trei serii de întrebări nu e neapărat 
acelaşi. Mai mult, e obligatoriu să comparăm, în fiecare 
etapă, dinamica Franţei în raport cu dinamica celorlalte 
ţări aflate în competiţie. Şi mai ales e necesar să compa¬ 
răm Franţa cu ea însăşi, adică să includem evoluţiile actuale 
într-o istorie care începe de mult Or, tocmai această dimen¬ 
siune istorică lipseşte celor mai multe dintre analizele 
recente, centrate în primul rând pe evoluţiile - neliniş¬ 
titoare, desigur - din ultimii zece ani. 

în schimb, dimensiunea istorică e foarte prezentă la Alain 
Peyrefitte care, în Le Malfranqais, lucrare clasică a genu¬ 
lui, înscrie acest declin într-o durată lungă: procesul ar 
fi început în secolul al XVII-lea, în timpul lui Ludovic XTV 
şi al lui Colbert. Franţa, care până la ei, potrivit tuturor 
indicatorilor, era prima ţară din Europa, începe să dea 
semne de oboseală; treptat, e depăşită ca „densitate, apoi 
ca număr de locuitori; ca venit pe cap de locuitor, apoi 
ca producţie globală“. Explicaţia ar sta într-un singur 
aspect: centralizarea excesivă. Argumentul merită anali¬ 
zat, dar este cam sumar ca interpretare istorică şi cam 
prea evident ca prejudecată ideologică. în istorie, unde 
cauzele sunt multiple, iar faptele se leagă în fel şi chip, 

trebuie să ştim să respingem himera unei chei universale 
care deschide orice sertar. 1 

A cunoscut Franţa o epocă de măreţie absolută, când 
ar fi fost prima în toate privinţele? Să fie oare, azi, pe fundul 
prăpastiei? Iată o pură alegorie mitologică! Mitologia e 
simplă şi adoră explicaţiile lipsite de nuanţe. E şi motivul 
pentru care va avea oricând o mare credibilitate. Istoria 
reală este infinit mai complicată. Ea nu cunoaşte nici inter¬ 
pretări exhaustive, nici răspunsuri definitive. Să încercăm 
aşadar să complicăm lucrurile: să facem apel la istorie. 


1 Cărţile citate: Alain Peyrefitte, Le Mal frangais, Paris, 1976 
(ediţie nouă, 2006); Nicolas Baverez, La France qui tombe, Paris, 
2003; Jacques Marseille, La Guerre des deux France. Celle qui 
avance et celle qui freine. Paris, 2004 şi 2005; Jacques Julliard, 
Le Malheur frangais, Paris, 2005. 



I 

Cea mai mare ţară a Occidentului 


Printre factorii variaţi care ar explica destinul excep¬ 
ţional al Franţei există un argument important: timp de 
secole, această ţară a fost cel mai mare membru al familiei 
occidentale. Masivitatea teritoriului său contrasta cu 
conturul mult mai restrâns al insulei britanice vecine, fără 
a mai vorbi de ansamblurile pur şi simplu explodate ale 
Germaniei şi Italiei. Dar superioritatea zdrobitoare a 
Franţei se exprima îndeosebi în termeni demografici. 

Cunoaştem situaţia regatului în 1328 graţie unui prim 
„recensământ" care, după metodologia epocii, număra 
„vetrele", şi nu, cum am fi vrut noi, locuitorii. Pe baza lui, 
se poate totuşi deduce - cu marja de eroare inevitabilă - 
următoarea cifră: o populaţie estimată la 16-17 milioane 
de locuitori, în hotarele de la 1328 (şi 20 de milioane 
pentru teritoriul actual al ţării) 1 . în comparaţie cu cei 
3-3,5 milioane de englezi sau cei 8-10 milioane de ita¬ 
lieni (însă aceştia din urmă divizaţi în mai multe state), 
Franţa era un colos! 

1 Elisabeth Carpentier, „Le grand royaume, 1270-1348“, în 
Histoire de la France des origines â nos jours, sub coordonarea 
lui Georges Duby, Paris, ediţia 1995, p. 296; calculul trimite la 
articolul lui Ferdinand Lot, „L’etat des paroisses et des feux de 
1328“, în Bibliotheque de l’Ecole des chartes, 1929. 



10 


Franţa, hegemonie sau declin? 


Pentru perioadele ulterioare - cel puţin până la mijlo¬ 
cul secolului al XVIII-lea calculele rămân aproxima¬ 
tive, cu variaţii apreciabile între diferitele scenarii. însă 
în toate cazurile, raporturile demografice rămân similare, 
şi foarte favorabile Franţei. Să reţinem, din reconstituirile 
cele mai recente, două tabele comparative. Primul îi apar¬ 
ţine lui Massimo Livi Bacei care, într-o evaluare istorică 
a populaţiei europene 2 , propune următoarele cifre pentru 
secolele al XVI-lea şi al XVII-lea (în milioane de locuitori): 


Anii 

Franţa 

Anglia 

Spania 

Italia 

Germania 

1550 

19,5 

3 

5,3 

11,5 

- 

1700 

22,6 

4,9 

7,4 

13,6 

16 


Câţiva ani mai târziu, în Statisticile istorice elaborate 
de Angus Maddison 3 , valorile demografice (exprimate în 
mii de locuitori) se prezintă puţin diferit, dar ierarhia ră¬ 
mâne aceeaşi: 


Anii 

Franţa 

Marea Britanie 
(Anglia, 
Scoţia, Irlanda) 

Spania 

Italia Germania 

1500 

15 000 

3 942 

6 800 

10 500 

12 000 

1600 

18 500 

6 170 

8 240 

13 100 

16 000 

1700 

21 471 

8 565 

8 770 

13 300 

15 000 


Anglia (chiar extinsă la ansamblul britanic) porneşte 
de la un nivel iniţial uimitor de modest dacă îl comparăm 

2 Massimo Livi Bacei, La Population dans l ’histoire de l ’Europe , 
Paris, 1999 ( Populaţia în istoria Europei, Polirom, Iaşi, 2003). 

3 Angus Maddison, L ’Economie mondiale. Statistiques histo- 
riques, OCDE, 2003, p. 270. 

cu formidabila expansiune anglo-saxonă din ultimele 
secole. Regii Angliei au putut înfrunta monarhia franceză 
graţie posesiunilor lor din Franţa; Anglia singură era inca¬ 
pabilă să rivalizeze cu puternica sa vecină. Paradoxal, o 
victorie engleză în Războiul de O Sută de Ani risca să 
transforme această ţară mică într-o simplă anexă a marii 
ţări învinse (obiectivul urmărit de regele Angliei, şi el de 
origine franceză, fiind acela de a cuceri coroana Franţei). 
Din fericire pentru ea, Anglia a pierdut războiul, ceea ce 
i-a permis să se angajeze pe calea unei evoluţii indepen¬ 
dente şi originale. Cât despre Spania, după unificare şi 
eliberarea completă a teritoriului, ea acoperă o suprafaţă 
comparabilă cu a Franţei, dar cu o populaţie de două-trei 
ori mai puţin numeroasă. în schimb, Italia şi Germania 
aveau un nivel demografic relativ ridicat (deşi inferior 
Franţei); aceste două „ţări“, fărâmiţate într-o mulţime de 
state, nu erau totuşi decât „expresii geografice 41 , fără consis¬ 
tenţă politică sau „naţională 11 . Astfel, Franţa depăşea de 
departe toate celelalte ansambluri geopolitice (nici chiar 
imperiul european al Spaniei din timpul lui Filip II, care 
îngloba Ţările de Jos şi o parte a Italiei, nu izbutea să ega¬ 
leze, în termeni demografici, regatul francez). 

Pentru a înfrunta Franţa, adversarii ei trebuiau să se 
unească: o singură ţară, chiar şi din cele mai mari, nu ar 
fi fost capabilă s-o facă. Franţa a trebuit să lupte împotriva 
unor coaliţii. încă din timpul lui Francisc I, ea a reuşit 
să iasă onorabil din lungul conflict cu vastul, dar puţin 
coerentul imperiu al lui Carol Quintul, care, însumând 
Germania, Spania şi Ţările de Jos, încercuia complet teri¬ 
toriul francez. Ludovic XIV a avut ca adversari Spania, 
Ţările de Jos, Anglia, Imperiul Habsburgic... în ciuda 
câtorva eşecuri suferite în războiul de succesiune la tronul 

Spaniei (1702-1713), când s-a confruntat cu ultimele trei 
puteri menţionate, el a izbutit să păstreze majoritatea cuce¬ 
ririlor sale: ţinutul Franche-Comte, o parte din Flandra, 
Strasbourg... Sub Ludovic XV, armatele franceze au avut 
o comportare mediocră, dar cel puţin teritoriul regatului 
a fost cruţat de războaiele pe care le-a purtat dincolo de 
frontierele sale, afectând mai ales statele germane. Alte 
provincii au căzut ca nişte fructe coapte în panerul francez: 
Lorena în 1766, Corsica în 1768, rotunjind Franţa aproape 
în hotarele sale de azi. Chiar şi învinsă ocazional, Franţa 
rămânea cea mai mare putere europeană. 

Cu toate astea, demografia, principalul suport al acestei 
puteri, începea deja să dea semne de oboseală. Creşterea 
îşi încetinea ritmul. în secolul al XVIII-lea, populaţia fran¬ 
ceză creşte cu 32%; e puţin, faţă de Rusia: 80%, şi Anglia: 
61%. 4 Pentru condiţiile socio-economice ale epocii, ea pare 
să fi atins o limită. Ţăranii - marea majoritate a ţării - nu 
mai voiau să-şi fărâmiţeze proprietăţile, deja insuficiente 
pentru cei mai mulţi dintre ei, iar răspunsul lor în faţa 
unei „lumi pline“ e limitarea naşterilor. 5 

Totuşi, Franţa îi devansa atât de mult pe ceilalţi încât, 
pe la 1800, încă păstra un avantaj demografic. Când izbuc¬ 
neşte Revoluţia de la 1789, doar Rusia mai are o populaţie 
comparabilă: circa 28 de milioane de locuitori. însă 
„valoarea" populaţiei franceze, în termeni de densitate, 
productivitate etc., era cu mult mai mare. Germania şi 
Italia rămâneau fărâmiţate. Ansamblul britanic (Regatul 
Unit: Anglia, Scoţia, Irlanda) atingea 14 milioane, adică 
jumătate din populaţia Franţei, Spania, 10,5 milioane, 

4 Jacques Dupâquier, La Population franqaise aux XVIP et 
XVIII e siecles, „Que sais-je?“, ediţia a IlI-a, Paris, 1995, p. 82. 

5 Ibidem, pp. 68-69. 

Imperiul austriac, vreo 20 de milioane 6 . Aşa se explică 
excepţionala forţă militară a Revoluţiei franceze şi a Fran¬ 
ţei napoleoniene. Elanul revoluţionar a contat, desigur, 
şi de asemenea o mobilizare „naţională" de care monar¬ 
hiile erau incapabile. Dar baza indispensabilă rămânea 
numărul de oameni. Franţa era mai puternică, în primul 
rând, pentru că era mai populată. Istoria a reţinut (sau 
inventat) vorba lui Napoleon: „Un om ca mine nu ţine 
seama de un milion de morţi." Pierderile dintr-o bătălie, 
credea împăratul, puteau fi recuperate de Paris într-o singură 
noapte. Această confruntare insolită, prelungită timp de 
un sfert de secol (1792-1815), între Franţa şi Europa în¬ 
treagă, marile coaliţii rămase multă vreme neputincioase, 
hegemonia franceză impusă continentului - toate aceste 
fenomene istorice au ca suport un potenţial uman superior, 
folosit integral şi mai eficient decât sub monarhie. 

în plus, frontierele Franţei se extind spre 1800, când 
sunt anexate actuala Belgie şi Renania (malul stâng al 
Rinului), Savoia, Nisa şi Geneva (teritorii pierdute în 
1814-1815; doar Savoia şi Nisa vor fi recuperate mai 
târziu). Aşadar, chiar înainte de instaurarea Imperiului, 
fondat pe o ideologie diferită de cea a naţiunii, Franţa 
atinge hotarele ei cele mai largi, „mare naţiune" în toată 
splendoarea sa: 33 de milioane de locuitori în 1801. Cât 
despre Imperiul napoleonian, acesta avea să atingă în 
1812, la apogeul său (incluzând o parte a Italiei, provin¬ 
ciile ilire, Ţările de Jos şi nord-vestul Germaniei), o 
suprafaţă de 750 000 de kilometri pătraţi şi o populaţie 
evaluată la 44 milioane de locuitori. 7 Mai mulţi decât 


6 Agnes Fine şi Jean-Claude Sangoii, La Population franQaise 
au XIX e siecle, „Que sais-je?“, ediţia a Il-a, Paris, 1996, p. 8. 

7 Georges Lefebvre, Napoleon, Paris, 1969, p. 391. 

Rusia (45 milioane de locuitori în 1815, cu noile ei achi¬ 
ziţii: Finlanda, Basarabia, Polonia). în 1815, Franţa revine, 
aproximativ, la frontierele din 1789, apropiate de cele 
actuale, şi la o populaţie de 30 de milioane de locuitori: 
locul al doilea în Europa, după Rusia, dar cu un avantaj 
în scădere faţă de celelalte puteri, care aveau o creştere 
mai susţinută; Anglia, pe vremuri o ţară mică în compa¬ 
raţie cu Franţa, se situa deja la nivelul a două treimi din 
populaţia franceză (ansamblul Regatului Unit). 

Poate că Franţa era prea mare, prea masivă. Ne vine 
greu s-o credem, azi, când a devenit o ţară mijlocie, într-o 
lume care s-a extins de la scara Occidentului la cea a între¬ 
gii planete, şi în acelaşi timp s-a micşorat, odată cu evoluţiile 
tehnologice. Dar până la sfârşitul secolului al XVm-lea, 
Franţa impunea prin imensitatea ei. Ca s-o străbaţi, de 
la nord la sud, de la Dunkerque până la Marsilia, îţi tre¬ 
buiau, în 1765, mai bine de cincisprezece zile. Progresul 
„rutier“ s-a făcut pe urmă simţit: pe la 1780, aceeaşi dis¬ 
tanţă era acoperită în doar zece zile. 8 Franţa începea să devină 
mai mică (rămânând însă, în termeni de distanţe-timp, mai 
mare decât întreaga lume de azi!). 

Cum spunea Femand Braudel, Franţa ar fi fost „vic¬ 
tima gigantismului ei“ 9 . Era reversul medaliei: cauzele 
care-i explică puterea i-au frânat în acelaşi timp dezvoltarea. 
Acest teritoriu prea întins, puţin permeabil, s-a lăsat cu greu 
antrenat de segmentele lui mai dinamice. Acestea - oare¬ 
cum ciudat, dar în acord cu configuraţia geografică şi 


8 Femand Braudel, Civilisation materielle, economie et capi- 
talisme, voi. III, Paris, 1979, pp. 270-271 (hărţi realizate de 
G. Arbellot, Annales E.S.C., 1973, p. 790). 

9 Ibidem, voi. III, „La France victime de son gigantisme“, 
pp. 269-301. 

economică - s-au stabilit la marginile regatului. La Est, 
era axa care lega, pe Rin mai ales, cei doi poli manufac¬ 
turieri şi comerciali de la sfârşitul Evului Mediu şi începutul 
epocii modeme: Italia de nord şi Ţările de Jos. în raport 
cu această axă fundamentală, Franţa avea o poziţie întru 
câtva lăturalnică. în secolele al XH-lea şi al XlII-lea, târ¬ 
gurile din Champagne reprezentau o etapă obligatorie pe 
acest traseu, dar situaţia nu a durat prea mult. Circuitele 
favorizate s-au fixat, pe uscat, la est de frontiera franceză, 
iar pe apă direct între Mediterana şi Marea Nordului. 
Bogăţia oraşului Lyon se datorează şi ea, într-o primă 
fază, comerţului italian; foarte dependent, economic, de 
Genova, oraşul francez a fost antrenat provizoriu, către 
1600, în acelaşi declin cu marele oraş ligur. 

în vestul ţării, rolul jucat de oraşele maritime în evo¬ 
luţia socio-economică a Franţei a fost extrem de limitat. 
Desigur, comerţul atlantic a îmbogăţit oraşele Bordeaux, 
Nantes ori Saint-Malo. însă această dezvoltare litorală s-a 
propagat prea puţin spre interior. Bordeaux a putut fi 
caracterizat ca oraş mai mult atlantic decât francez! Astfel, 
modelul francez de dezvoltare e foarte diferit de cel olandez 
sau britanic, ţări în care comerţul maritim a jucat un rol 
esenţial în dinamica economică. în Franţa, comerţul mari¬ 
tim, deşi profitabil pentru burghezia din oraşele portuare 
şi pentru vistieria regală, nu a fost suficient ca să pună în 
mişcare ţara întreagă. 10 Din contră, în zorii revoluţiei indus¬ 
triale, Franţa dezvoltată era Franţa continentală: nord-estul 
ţării (dincolo de linia ce ar lega Saint-Malo de Geneva) 11 , 

10 Despre această chestiune, vezi Edward W. Fox, L’Autre 
France. L'histoire en perspective geographique, Paris, 1973. 

11 în legătură cu acest aspect, vezi articolul lui Emmanuel Le 
Roy Ladurie (în colaborare cu Paul Dumont şi Michel Demonet), 

aproximativ o treime din ansamblul teritoriului, regiune 
stimulată de proximitatea unui puternic nucleu economic 
incluzând Belgia, Olanda şi Germania renană. Cea mai 
mare parte a ţării, „Franţa profundă", rămâne mai ales 
rurală, în tot secolul al XEX-lea şi în prima jumătate a seco¬ 
lului XX. Puterea Franţei a fost dată de număr, dar acest 
număr rezulta în primul rând din populaţia ţărănească. 
Strălucitoarea suprastructură a statului francez s-a sprijinit 
mai ales pe munca ţăranilor şi pe birurile plătite de ei. 

Considerată în ansamblul ei şi la scara Europei occi¬ 
dentale, Franţa era o ţară mediu dezvoltată. Ca perfor¬ 
manţă economică, Italia din timpul Renaşterii, Ţările de 
Jos, apoi Marea Britanie o depăşeau categoric. Statisticile 
sunt capabile chiar să calculeze (ori să inventeze!) PIB-ul 
diferitelor ţări în zorii epocii modeme. Evident, sunt cifre 
aleatorii (în ciuda preciziei lor aparente), dar care totuşi 
dau un ordin de mărime sau cel puţin exprimă viziunea 
actuală asupra situaţiei. Astfel, după Angus Maddison, 
Franţa ar fi avut pe la 1500 un produs pe locuitor de 727 
de dolari (estimat în dolari internaţionali Geary-Khamis din 
1990); mult mai puţin decât Italia (1 100), ceva mai puţin 
decât Ţările de Jos (761) şi puţin mai mult decât Marea 
Britanie (714). La 1700, nivelul ei s-ar situa la 910 dolari, 
încă sub nivelul Italiei, care stagnează la 1 100, însă deja 
cu mult în urma Marii Britanii (1 120) şi a Olandei (2130). 
în 1820, Franţa este evaluată la 1 135 dolari, Olanda la 
1 838 şi Marea Britanie la 1 706. 12 Rezultă că Franţa n-a 
deţinut niciodată întâietatea în materie economică (cum 


„Anthropologie de la jeunesse masculine en France au niveau 
d’une cartographie cantonale (1819-1830)“, în Le Territoire de 
l’historien, II, Paris, 1978, pp. 98-135. 

12 Angus Maddison, op. cit., p. 276. 

părea să creadă Alain Peyrefitte când imputa intervenţio- 
nismului de stat frânarea creşterii economice); Franţa s-a 
numărat mereu printre ţările din linia a doua. 

Un decalaj similar este indicat de nivelul urbanizării, 
indicator sensibil al evoluţiilor socio-economice şi al 
progreselor modernizării începând de la sfârşitul Evului 
Mediu. Pe la 1500, oraşele cu peste 10 000 de locuitori 
din Franţa ar fi reprezentat 4,2% din populaţia totală, mai 
mult decât în Anglia (3,1%) sau în Germania (3,2%), dar 
mult mai puţin în comparaţie cu cei doi poli economici ai 
epocii: Italia (12,4%) şi Ţările de Jos (Belgia: 21,1%, 
Olanda: 15,8%). în perioada următoare, Anglia va depăşi 
la rândul ei Franţa, unde, mai ales în secolul al XVIII-lea, 
dezvoltarea urbană se lasă aşteptată; la aceeaşi categorie 
de oraşe, Anglia atinge 13,3% în 1700 şi 20,3% în 1800, 
în timp ce Franţa rămâne sub nivelul de 10%: 9,2% în 
1700, şi chiar mai puţin, 8,8%, în 1800 (scădere temporară 
a populaţiei urbane corespunzând perioadei revoluţionare). 13 

Alt indicator al modernităţii: alfabetizarea. Sub acest 
aspect, Franţa a evoluat mai bine decât vecinii ei medite¬ 
raneeni, dar nu şi decât celelalte ţări din Europa occiden¬ 
tală: Elveţia, Germania, Ţările de Jos, Anglia şi Scoţia, 
statele scandinave... Către sfârşitul secolului al XVIII-lea, 
putem estima la 47% numărul de francezi (bărbaţi) care 
ştiau să citească şi să scrie; în Anglia, procentul era de 65% 
(situaţie nu tocmai strălucită printre ţările protestante, dar 
categoric mai bună decât în Franţa); Scoţia se afla deja 
la 88%. 14 La rândul lor, Germania şi ţările scandinave 

13 J. de Vries, European Urbanization, 1500-1800, Cambridge 
(Mass.), 1984, reluat de Massimo Livi Bacei, La Population dans 
l ’histoire de l ’Europe , ed. cit. 

14 Un studiu clasic despre nivelul de alfabetizare: Lawrence 
Stone, „Literacy and Education in England. 1640-1900“, Past and 

aproape lichidaseră analfabetismul, cel puţin în rândul 
bărbaţilor. 

în chip evident, puterea şi preeminenţa europeană a 
Franţei era asigurată nu atât de modernitatea, cât de masi¬ 
vitatea ei. 

Alături de număr, al doilea element cheie care explică 
destinul istoric al Franţei este forţa statului. De la un rege 
la altul, şi mai ales începând cu secolul al XH-lea, puterea 
centrală n-a încetat să se consolideze (în ciuda câtorva 
vicisitudini, ca Războiul de O Sută de Ani sau războaiele 
religioase). încă din timpul lui Filip August, spre 1200, 
domeniul regal cuprindea o bună parte din nordul Franţei, 
ţinut bogat, dens populat, şi beneficiind în plus de proxi¬ 
mitatea regiunii Champagne, principalul nod comercial, 
pe atunci, al întregului Occident. în 1328, din cei 16-17 mi¬ 
lioane de locuitori ai Franţei, 12 milioane trăiau în regiu¬ 
nile controlate direct de rege. Regele Franţei devenise cel 
mai bogat şi mai puternic dintre monarhii europeni. Aşa 
începe glorioasa istorie a statului francez. Filip August 
îşi are partea lui de responsabilitate pentru fizionomia 
Franţei de azi, cu virtuţile şi defectele ei. într-o Europă 
fărâmiţată de feudalism, Franţa a fost cel dintâi exemplu 
de preeminenţă şi eficacitate a statului. Ce deosebire faţă 
de Imperiul germanic, simbolic prima putere a Occiden¬ 
tului, dar care nu înceta să se cufunde în anarhie. Mai 
era Anglia, ţară unificată de timpuriu, dar prea mică şi 
marginală ca să aspire la rolul Franţei. Cele două ţări au 
avut evoluţii divergente. Englezii s-au mobilizat pentru 
a limita o putere regală considerată excesivă, ceea ce a 
stat la originea unei evoluţii „liberale" începută cu Magna 


Present, nr. 42 (1969), pp. 69-139 (tabelul comparativ Franţa-Sco- 
ţia-Anglia, pp. 120-121). 

Carta (1215). în Franţa, dimpotrivă, puterea regală, iniţial 
slabă, s-a impus treptat în detrimentul ordinii feudale. De 
o parte, referinţa simbolică a devenit individul, de cea¬ 
laltă, statul. încununarea acestei evoluţii este monarhia 
absolută, Franţa întreagă adunată în jurul regelui său, care 
în secolele al XVII-lea şi al XVIII-lea a devenit un mo¬ 
del - greu însă de egalat! - pentru majoritatea ţărilor 
europene (cu excepţia Angliei care şi-a consolidat vocaţia 
liberală). Franţa avea ca atuuri atât cantitatea, cât şi unitatea, 
această ultimă calitate fiind cu atât mai specifică cu cât 
dincolo de graniţele franceze se întindeau teritoriile extrem 
de fragmentate (până la jumătatea secolului al XlX-lea) 
ale Germaniei şi Italiei. 

Totuşi, să nu exagerăm şi să nu scoatem lucrurile din 
contextul lor. Orice guvern democratic actual dispune de 
instrumente mult mai puternice decât avea, la vremea lui, 
regele Franţei. Sub Vechiul Regim, particularităţile locale 
şi regionale erau încă foarte marcate, constituind bariere 
solide în interiorul ţării. Dar totul e chestiune de compa¬ 
raţie şi tendinţă. Franţa se unifica progresiv în jurul unei 
puteri centrale care voia să exercite un control din ce în ce 
mai strict. „Statul sunt eu“: această frază, probabil apocrifă, 
exprimă în orice caz filozofia politică a lui Ludovic XIV. 
Nu alta este tendinţa marelui său ministru Colbert. Col- 
bertismul, ca strategie economică, e exemplar pentru 
profilul Franţei. Colbert vrea să pună ţara la treabă, pentru 
a dezvolta industriile şi a stimula comerţul. Creează două 
feluri de manufacturi: manufacturile „regelui“ care apar¬ 
ţin statului (Les Gobelins, de exemplu) şi manufacturile 
„regale“ (în amândouă cazurile, regele este o referinţă 
obligatorie!), acestea fiind private, dar susţinute financiar 
de stat, strict reglementate şi supravegheate îndeaproape. 
Cele mai multe sunt specializate în producţia de lux: 

mătăsuri, tapiserii, dantele... Scopul principal este expor¬ 
tul. Colbert este puţin interesat de schimburile din interio¬ 
rul ţării: în viziunea lui, acestea nu aduc bogăţie Franţei. 
Important este să vândă în exterior, ca să aducă aur în 
ţară. Primul beneficiar este bugetul regelui. Statul trebuie 
să devină bogat, poate şi locuitorii săi, dar în primul rând 
statul. Banii obţinuţi vor fi cheltuiţi pentru obiective de 
prestigiu (Versailles şi alte mari şantiere) şi pentru a purta 
un şir de războaie extrem de costisitoare. 

Trebuie văzute atât calităţile, cât şi limitele şi perver¬ 
sitatea sistemului. Timp de mai multe secole, într-o Europă 
vag structurată, Franţa a beneficiat de forţa monarhiei sale 
şi de o remarcabilă continuitate a proiectului politic. Sub 
acest aspect, modelul francez şi cel englez se situează la 
antipozi unul faţă de celălalt. Franţa menţine o economie 
agrară ce „respectă” mica proprietate (necesară anume 
pentru a-i strivi pe ţărani sub povara impozitelor ce aveau 
să alimenteze vistieria) şi o putere regală teoretic „abso¬ 
lută". în schimb, Anglia mizează pe o economie liberală, 
introduce agricultura în circuitul capitalist (chiar dacă 
pentru asta sacrifică o parte a ţărănimii care-şi pierde 
pământul) şi lasă curs liber iniţiativei individuale, în toate 
sectoarele productive şi comerciale. Iată originile dezba¬ 
terii de azi. Franţa s-a schimbat enorm între timp, dar cum 
s-ar putea ea desprinde complet de istoria sa? în raport 
cu liberalismul şi individualismul anglo-saxon, ea rămâne 
mai etatistă, mai ataşată de valorile comunitare, într-un 
cuvânt mai conservatoare. Nu mai trebuie demonstrată 
(istoria a făcut-o deja) eficienţa economică superioară a 
modelului britanic în ajunul şi în timpul revoluţiei indus¬ 
triale. Germenii declinului relativ al Franţei şi ai preemi¬ 
nenţei economice a Angliei sunt prezenţi încă din secolul 

al XVTlI-lea, chiar în momentul în care puterea şi influenţa 
Franţei erau la apogeu. 

Aşa stând lucrurile, logica lor nu trebuie răsturnată. La 
origine, nu statul a frânat economia franceză (cum afirma 
Alain Peyrefitte). Din contră, statul a încercat să mobi¬ 
lizeze o economie foarte conservatoare. Pe vremea lui 
Colbert, Ţările de Jos şi Anglia erau cu mult înaintea Franţei; 
ar fi absurd să-l acuzăm pe ministrul lui Ludovic XTV că 
le-ar fi cedat întâietatea. Statul a trebuit să compenseze 
slăbiciunile iniţiativei industriale într-o economie emina¬ 
mente agrară şi bazată pe mica proprietate. 15 Anglia a reuşit 
mai bine, dar nu pentru că statul a intervenit mai puţin, ci 
pentru că societatea engleză nu avea nevoie de asemenea 
intervenţie. în Franţa, fără stat, demarajul sectorului indus¬ 
trial ar fi fost şi mai anevoios. Dar astfel s-a creat un cerc 
vicios. Intervenţia statului n-a fost de natură să stimuleze 
iniţiativa economică, iar precaritatea acesteia a continuat 
să facă indispensabilă intervenţia statului. 

Monarhia franceză, deşi foarte bogată, era mereu în 
criză de bani. Proiectele ei erau în general mai ambiţioase 
decât îi permiteau posibilităţile. Alta era situaţia dacă 
Franţa, păstrându-şi forţa, ar fi dispus, comparativ, de resur¬ 
sele Angliei şi ale Ţărilor de Jos! Ea ducea ostentativ o 

15 Despre iniţiativele economice ale lui Colbert, două prezen¬ 
tări sintetice: Rene Pilorget, „L’âge classique, 1661-1715“, în 
Histoire de la France des origines ă nos jours, op. cit., în spe¬ 
cial pp. 457—459, şi Jacques Marseille, Nouvelle histoire de France, 
voi. I, Paris, 2002, „Les annees Colbert“, pp. 552-563. lată cum 
apreciază ultimul autor intervenţionismul de stat: „Denunţat as¬ 
tăzi de valul liberal ca sursă a «răului» francez, intervenţionis¬ 
mul public era de fapt justificat de deficitul iniţiativei private. 11 
(pp. 558-559). Punctul de vedere al lui Alain Peyrefitte este expus 
în Le Mal franQais, op. cit. 

politică de „superputere“ care s-a dovedit costisitoare, 
încercând în acelaşi timp să-i impresioneze pe ceilalţi cu 
strălucirea ei şi să-i domine prin forţa armelor. 

Expansiunea teritorială a Franţei, în primul rând spre 
est, se înscrie ca o constantă, pe durata mai multor secole, 
fiind determinată atât de puterea statului francez, cât şi 
de fărâmiţarea politică a vecinilor estici care crea un efect 
de vid dincolo de frontieră. Presiunea franceză la această 
„frontieră mobilă“ a fost constantă, dar în fond destul de 
limitată, moderaţie care, într-o epocă mai recentă, a putut 
fi regretată. Teoretic, dacă voia cu orice preţ, dacă se stră¬ 
duia cu adevărat, monarhia franceză ar fi fost capabilă 
să-şi lărgească graniţele până la Rin, înglobând Renania 
germană şi Ţările de Jos spaniole (viitoarea Belgie). Cazul 
Alsaciei a demonstrat capacitatea Franţei de a asimila 
politic şi cultural un ţinut de tradiţie germanică. Oricum, 
în realizarea acestui obiectiv potenţial, expansiunea (un 
Drang nach O sten francez, cum le plăcea germanilor să-l 
numească) s-a oprit la jumătatea drumului. Dacă privim 
câştigurile teritoriale, lungile războaie purtate de Lu¬ 
dovic XIV au avut rezultate onorabile, totuşi puţin sub 
aşteptări, având în vedere amploarea efortului desfăşurat. 

Mai mulţi factori explică acest semisucces, ori semieşec. 
Mare putere temută şi invidiată, Franţa a trebuit, în mai 
multe rânduri, să facă faţă unor mari coaliţii; era impo¬ 
sibil, chiar şi pentru ea, să le forţeze mâna tuturor celor¬ 
lalţi, coalizaţi contra ei. în plus, resursele ei rămâneau cele 
ale unei ţări mediu dezvoltate (mai mare decât Anglia, dar, 
începând din secolul al XVII-lea, mai puţin bogată şi mai 
puţin eficientă). Trebuie, mai ales, să nu „modernizăm" 
prea mult proiectele monarhiei franceze. Ea privea către 
Rin, dar fixarea frontierei pe fluviu nu era o obsesie. Teza 
„frontierelor naturale" s-a afirmat ceva mai târziu. Franţa 



Cea mai mare ţară a Occidentului 


23 


era destul de mare (chiar prea mare, s-ar putea spune); 
nu se punea problema să fie extinsă la nesfârşit. Politica 
frontierelor viza mai mult rectificări strategice decât ane¬ 
xări spectaculoase. 16 

Pasul a fost făcut în timpul Revoluţiei. A fost, pe de 
o parte, urmarea unor războaie victorioase, iar pe de altă 
parte expresia unei definiţii mai riguroase a spaţiului 
„predestinat" Franţei. Acest spaţiu trebuia încadrat de limite 
trasate clar: Pirineii, Alpii, Rinul... Franţa era înscrisă în 
geografie. Astfel, „marea naţiune" cuprindea, dincolo de 
graniţele regatului (şi ale Franţei actuale), Belgia şi 
Renania. Erau limitele ei „logice" şi „definitive". Odată 
cu căderea lui Napoleon, proiectul a eşuat, la fel ca proiec¬ 
tul imperial, şi mai ambiţios. Dar scurtul interval - vreo 
douăzeci de ani - în care Franţa şi-a atins peste tot frontie¬ 
rele naturale a marcat durabil minţile, hrănind deopotrivă 
nostalgia şi speranţa că ar putea să revină la ele. Fără 
Napoleon, fără războaiele imperiale, această frontieră ar 
fi putut rămâne definitivă. Asimilarea Belgiei nu părea 
să pună probleme; mai complicată ar fi fost poate chestiu¬ 
nea Renaniei, în momentul trezirii naţionalismului german. 
Dar ideea franceză de naţiune, constituită în spiritul 
Revoluţiei, nu se baza pe criteriul „sângelui", al originii 
sau al limbii, ci pe opţiunea liberă şi pe voinţa cetăţenilor 
de a trăi împreună. Rămânea să fie convinşi locuitorii 
Renaniei să aleagă concepţia franceză a naţiunii (politică 


16 Pentru o privire istorică asupra acestei chestiuni, vezi Dic- 
tionnaire critique de la Revolution franţaise, coordonat de 
Franşois Furet şi Mona Ozouf, Paris, 1992, articolul „Frontieres 
naturelles“ scris de Denis Richet. Politica lui Vergennes, minis¬ 
trul Afacerilor Externe al lui Ludovic XVI, e rezumată în aceste 
cuvinte: „Franţa, constituită aşa cum este, trebuie mai mult să se 
teamă de extinderile teritoriale decât să şi le dorească. 14 

şi voluntaristă), mai curând decât cea germană (etnică), 
urmând astfel modelul alsacian. 

Dacă luăm în consideraţie cursul ulterior al evenimen¬ 
telor (declinul treptat al ponderii Franţei, constituirea unei 
noi Germanii, mai populată, mai dinamică şi mai puter¬ 
nică), „marea naţiune" de la 1800 ar fi menţinut un anume 
ascendent al Franţei printre naţiunile occidentale (cu atât 
mai mult cu cât teritoriile râvnite aparţineau centrului eco¬ 
nomic al Europei). Pentru că a dorit prea mult, Imperiul 
a sfârşit prin a pierde ceea ce părea deja câştigat. Peste 
o jumătate de secol, în ampla sa lucrare consacrată Impe¬ 
riului, Adolphe Thiers critica lipsa de măsură a proiectului 
napoleonian, ce ruinase proiectul mult mai rezonabil al 
frontierelor naturale: „[...] ar fi trebuit să avem curajul 
să renunţăm la anexări extravagante; ar fi trebuit să renun¬ 
ţăm să avem prefecţi la Roma, la Florenţa sau Laybach; 
ar fi trebuit să ne limităm la Alpi, la Rin, la Pirinei, pe 
care Europa ni le-ar fi cedat atunci. Şi ce imperiu măreţ 
ar fi fost, chiar şi între aceste limite, cel care ar fi cuprins 
Genova, Mont-Cenis, pasul Simplon, Geneva, Huningue, 
Mainz, Wesel, Anvers, Vlissingen!" 17 Era totuşi o alcă¬ 
tuire generoasă, cu avanposturi în Italia, Elveţia şi Olanda! 
Imaginarul acestei „Franţe ideale" s-a dovedit durabil; 
departe de a fi rezultatul unor anexări fortuite, era încu¬ 
nunarea - din păcate ratată - a edificiului naţional francez, 
înscris chiar în configuraţia continentului. înscris, nu mai 
puţin, într-o istorie îndepărtată: hotarele vechii Galii. Nu 
ar fi fost deci o cucerire abuzivă, ci pur şi simplu recupera¬ 
rea unui spaţiu originar. în fapt, dincolo de orice argument 


17 Adolphe Thiers, Histoire du Consulat et de l ’Empire, 1845-1862, 
capitolul 20. 

istoric sau geografic, aceste frontiere lărgite păreau să-i 
ofere Franţei şansa de a-şi păstra rangul, adică cel dintâi. 

Importanţa europeană a Franţei a prejudiciat din păcate 
importanţa ei mondială (sub acest aspect Anglia prezintă 
o evoluţie contrară). Chiar şi aşa, în secolele al XVII-lea 
şi al XVIII-lea, expansiunea colonială şi maritimă fran¬ 
ceză a fost extrem de activă. O mare parte din America 
de Nord a devenit -cel puţin cu numele - franceză: Canada 
sau „Noua Franţă“, începând din secolul al XVI-lea (ora¬ 
şul Quebec a fost fondat în 1608); Louisiana, pe vremea 
lui Ludovic XIV, care i-a dat şi numele: un teritoriu imens 
ce lega golful Mexic de posesiunile canadiene, pe cele două 
maluri ale fluviului Mississippi; de asemeni Antilele: Haiti, 
Guadelupa, Martinica... în sfârşit, în India, francezii îşi 
sporesc prezenţa în secolul al XVM-lea, concurându-i 
fără complexe pe englezi. Numele lui Colbert (şi prin el 
statul francez) e strâns legat de aceste acţiuni îndepărtate; 
el este cel care a organizat colonizarea Noii Franţe, ex¬ 
ploatarea Antilelor şi tot el a lansat un vast program de 
construcţii navale, având ca rezultat o flotă franceză de 
dimensiuni considerabile. 

Acest imperiu s-a năruit în urma victoriilor engleze 
din timpul Războiului de Şapte Ani (1756-1763) şi prin 
Tratatul de la Paris din 1763. Franţa a păstrat Antilele, 
dar a pierdut Canada şi Louisiana (aceasta din urmă fiind 
împărţită între englezii care au ocupat malul stâng al 
fluviului Mississippi şi spaniolii care au căpătat teritoriul 
situat la vest de fluviu); Franţa s-a eclipsat şi în India, 
unde englezii au ocupat poziţiile dominante. 

Ar fi tentant - dar trebuie să rezistăm acestui gen de 
tentaţii simplificatoare - să considerăm nefericitul eveni¬ 
ment din 1763 (ratificat chiar la Paris) punctul de cotitură 
decisiv în destinul istoric al Franţei. într-adevăr, America 

de Nord părea să aibă toate şansele de a deveni franceză. 
Coloniile engleze se înşirau pe o fâşie relativ îngustă pe 
coasta Atlanticului. Tot restul aparţinea Franţei (mai puţin 
Mexicul şi Florida, care erau spaniole). Se poate deci ima¬ 
gina - pornind de aici - o lume în care întâietatea ar fi 
aparţinut francezilor, şi nu anglo-saxonilor. 

De aici şi până la a blama inconştienţa conducătorilor 
francezi, care n-au ştiut să păstreze posesiuni atât de impor¬ 
tante, nu e decât un pas. Voltaire, care găsise cu cale să ia 
în derâdere cele „câteva pogoane de zăpadă" din Canada, 
ar fi căzut şi el în capcană. E uşor să ironizăm această 
formulă nefericită. Ar fi mai judicios, totuşi, să nu le 
cerem oamenilor din secolul al XVIII-lea să vadă cu ochii 
noştri. Fapt e că opinia publică şi mai ales liderii de opinie 
priveau cu neîncredere expediţiile îndepărtate. „Dacă 
există - scrie Pierre Gaxotte - o idee pe care toţi o împărtă¬ 
şesc şi o susţin constant, aceea este inutilitatea şi pericolul 
reprezentat de colonii." 18 Dupleix, care a încercat cu mij¬ 
loace infime (între 1742 şi 1754) să-i asigure Franţei un 
imperiu pe subcontinentul indian, a putut constata pe 
pielea lui indiferenţa metropolei; succesele lui iniţiale s-au 
soldat până la urmă cu un eşec. 

Judecând evenimentele în contextul lor, ar fi absurd 
-să le imputăm francezilor miopia politică, felicitându-i în 
schimb pe englezi pentru admirabila lor clarviziune. Nimeni 
nu gândea atunci în termeni de mondializare! Nimeni n-ar 
fi ghicit că lumea va fi dominată cândva de Statele Unite 


18 Pierre Gaxotte, Le siecle de LouisXIV, voi. II, Paris, 1935, 
p. 3. Istoricul, care scrie într-o perioadă când Franţa se mândrea 
cu imperiul ei colonial, judecă aspru anticolonialismul filozofilor: 
„Aceşti pretinşi înnoitori au ignorat total marele avânt colonial care 
era faptul dominant al secolului lor. Nu i-au înţeles nici raţiunea, 
nici puterea. S-au opus, din toate puterile, expansiunii franceze. 11 

ale Americii. Cum să-ţi imaginezi, în momentul când 
franceza devenise limba elitelor europene, că declinul ei 
se profila deja, tocmai din cauza celor „câteva pogoane 
de zăpadă“ din Canada? Pentru puterile europene, pose¬ 
siunile de peste mări erau simple anexe, furnizori şi pieţe 
de desfacere, nimic mai mult. 

Pentru francezi jocul era pierdut dinainte, chiar dacă 
ar fi putut citi viitorul. Imperiul nord-american al Franţei 
era un teritoriu.aproape gol, puţin exploatat şi greu de 
apărat. Haiti prezenta pentru metropolă mai mult interes 
decât Canada. Franţa a cedat tot restul ca să poată păstra 
măcar Antilele (ameninţate şi ele de englezi), şi în special 
Haiti, de unde, datorită muncii sclavilor negri, îi veneau 
cele mai preţioase produse exotice: zahăr, cafea, bumbac, 
tutun... 

în fond, Franţa maritimă a pierdut bătălia contra Fran¬ 
ţei continentale. Din punct de vedere economic, cum am 
văzut deja, factorii maritim şi colonial au avut un impact 
destul de limitat asupra dezvoltării generale a ţării. Din punct 
de vedere politic, opţiunea nu s-a schimbat niciodată: mizele 
europene erau cu mult mai importante decât strategia 
planetară, abia schiţată pe atunci. Propulsată de o putere 
superioară celei a celorlalte state, Franţa a urmărit în 
secolele al XVII-lea şi al XVIII-lea o politică de hegemo¬ 
nie europeană care i-a scăzut interesul pentru proiectele 
mondiale. între lume şi Europa, Franţa optase pentru 
Europa. Din păcate pentru ea, această opţiune se lovea 
de ostilitatea celorlalte puteri, începând cu Anglia, care, 
deşi interesată de marile spaţii oceanice, vedea în orice 
tentativă de hegemonie continentală un pericol pentru 
securitatea ei insulară. Astfel, Franţa a fost obligată să con¬ 
centreze maximum de mijloace ca să-şi susţină politica 
europeană, rămânându-i un minim de resurse pentru poli¬ 
tica „extra-europeană“. în fond, ea a pierdut pe amândouă 

planurile: hegemonia europeană s-a dovedit o himeră, iar 
expansiunea teritorială a fost oprită; cât despre posesiunile 
îndepărtate, mai mult sau mai puţin neglijate, majoritatea 
au fost pierdute. 

Există în toate acestea o raţiune demografică: parado¬ 
xal, demografia explică atât poziţia europeană puternică 
a Franţei, cât şi neputinţa ei pe celelalte continente. Fran¬ 
cezii n-au reuşit să-şi populeze America lor. Acest terito¬ 
riu, chiar dacă ar fi fost păstrat, risca să rămână pustiu, spre 
deosebire de posesiunile britanice şi spaniole în care a avut 
loc o colonizare intensă. Din capul locului, emigraţia fran¬ 
ceză a fost neînsemnată. Iar asta în ciuda faptului că Franţa 
a fost, până la Revoluţie, ţara europeană cel mai dens 
populată. Ea îşi atinsese încă din secolul al XVTO-lea „maxi¬ 
mumul demografic 44 - desigur în raport cu mijloacele de 
subzistenţă şi cu potenţialul unei economii eminamente 
agrare şi puţin performante -, situaţie care explică ritmul 
de creştere al populaţiei, deja încetinit. In mod curios, 
Franţa era plină, dar nu „dădea pe dinafară 44 . Societate 
agrară bazată pe mica proprietate, ea învăţase să-şi regu¬ 
larizeze regimul demografic prin limitarea naşterilor, 
pentru a evita fărâmiţarea patrimoniului funciar. Ţăranii 
rămâneau lipiţi de pământul lor. în consecinţă, nu exista 
surplusul care ar fi putut să asigure popularea posesiunilor 
de peste mări. 

Singura emigraţie notabilă a rămas, sub Vechiul Regim, 
cea a hughenoţilor, care au părăsit Franţa după revocarea 
Edictului din Nantes în 1685. în răstimp de câţiva ani, 
ar fi plecat mai mult de 170 000 de protestanţi, având ca 
destinaţie Olanda (50-60 000), Anglia (40-50 000), Ger¬ 
mania (30 000), Elveţia (22 000), dar şi coloniile engleze 
din America (între 10 000 şi 15 000). 19 Colonii engleze, 


19 Jacques Dupâquier, op. cit., p. 40 (după calculele lui S. Mours). 

şi nu franceze, acestea din urmă fiind dominate de Bise¬ 
rica Catolică. Aceşti oameni au fost pierduţi pentru Franţa, 
iar unii au contribuit în America la mărirea efectivelor 
anglo-saxone. 

Renunţând în 1763 la Canada, Franţa abandona aici 
o comunitate franceză puţin numeroasă: 60 000 de suflete, 
în Louisiana trăiau şi mai puţini: 8 000 de francezi în 1763, 
la care s-au adăugat în anii următori câteva mii de acadieni 
refugiaţi din Canada. 20 în schimb, pe la 1760-1765, colo¬ 
niile britanice numărau o populaţie albă de aproape 2 mili¬ 
oane de locuitori şi 300 000 de sclavi negri; în 1790, Statele 
Unite aveau aproape 4 milioane de locuitori. Franţa pier¬ 
duse deja partida, sub aspect demografic, înainte s-o piardă 
politic sau militar. 

Sub Napoleon, contradicţia dintre politica continentală 
şi cea colonială atinge apogeul. Cu toate astea, într-o 
primă fază, Antilele au continuat să beneficieze de atenţia 
guvernului francez; în plus, în 1800, Franţa a recuperat 
partea din Louisiana cedată Spaniei în 1763 (malul drept 
al fluviului Mississippi). Fiind însă prea angajat în Europa, 
Napoleon nu mai avea mijloace ca să controleze situaţia 
în America. în urma revoltei sclavilor negri, Haiti îşi pro¬ 
clamă independenţa; intervenţia militară franceză eşuează, 
şi astfel colonia cea mai preţioasă (în 1789, Haiti furniza 
trei cincimi din valoarea produselor coloniale franceze) 
este pierdută. Louisiana, izolată, părea imposibil de apărat; 
decât s-o vadă căzând în mâna englezilor, Napoleon decide 
s-o vândă americanilor (1803). Afacerile „extra-europene“ 
sunt aşadar lichidate. Proiectul francez rămâne „limitat" 
la dominarea continentului. Proiect care va eşua la rândul 

20 Bemard Lugan, Histoire de la Louisiane franţaise, 1682-1804, 
Paris, 1994, pp. 191-192. 

lui. Epopeea napoleoniană are drept rezultat revenirea 
Franţei la frontierele din 1789 şi, în afara Europei, dis¬ 
pariţia aproape completă a prezenţei franceze. 

Ar fi putut Franţa să se comporte mai bine? Să forţeze 
destinul şi să inventeze un viitor în care lumea să 
vorbească franceza, nu engleza? O altă Franţă, poate. Dar 
nu Franţa reală. Ţară continentală şi eminamente agrară, 
ea îşi avea destinul înscris în fizionomia sa. 

Această ţară mare a avut şi avantajul să aibă o capitală 
pe măsură. Corelaţie destul de firească, având în vedere 
dimensiunile teritoriului şi dinamica centralizatoare pro¬ 
prie istoriei franceze. Evoluţia Parisului însoţeşte evoluţia 
Franţei şi în special ascensiunea puterii monarhice. Către 
anul 1000, primii regi capeţieni domneau într-un Paris 
a cărui populaţie poate fi estimată (foarte aproximativ) 
la 20 000 de persoane. Avântul lui se conturează în secolul 
al XH-lea, stimulat de o monarhie din ce în ce mai puter¬ 
nică, dar şi de un context comercial favorabil (proximi¬ 
tatea târgurilor din regiunea Champagne, centrul economic 
al Occidentului medieval). Către 1300, oraşul ar fi numă¬ 
rat, în funcţie de estimări, fie 80 000-85 000 de locuitori, 
fie mult mai mulţi: 150 000 sau poate chiar, potrivit unei 
interpretări a recensământului din 1328, pe puţin 200 000. 21 
Oraşele flamande, cele mai înfloritoare din Europa de 
Nord, erau cu mult sub cea mai mică dintre aceste cifre, 
în Italia, Veneţia, Milano şi Florenţa numărau fiecare în 
jur de 100 000 de locuitori. Oricum, Parisul era cel mai 
mare oraş al Nordului şi chiar, probabil, al Occidentului, 
în comparaţie, Londra, rivala sa de mai târziu, avea pe 
la 1300 o populaţie destul de modestă, 35 000 de locui¬ 
tori. în timpul Renaşterii, Parisul îşi menţine întâietatea 


21 Elisabeth Carpentier, op. cit., p. 294. 

(300 000 de locuitori în 1600; 500 000 în 1700), până 
la sfârşitul secolului al XVII-lea, când Londra trece în 
frunte (200 000 de locuitori în 1600; 575 000 în 1700), 
propulsată de o dinamică economică şi demografică supe¬ 
rioară celei franceze. 22 

Mărimea metropolei aduce prestigiu politic şi, de 
asemenea, prestigiu cultural. Universitatea din Paris, fon¬ 
dată spre sfârşitul secolului al Xll-lea, se bucură de o 
recunoaştere depăşind de la început cadrul „naţional". 
Plecat din île-de-France, stilul gotic (impropriu numit 
astfel, pentru că e un stil întru totul „francez") se răspân¬ 
deşte, din secolul al Xll-lea până în secolul al XV-lea, 
în aproape tot Occidentul. în fine, limba franceză începe 
o carieră internaţională. Una din cele mai faimoase cărţi 
ale Evului Mediu, Le Devisement du monde ( Descope¬ 
rirea lumii) a veneţianului Marco Polo, a fost scrisă pe 
la 1300 în franceză, limbă literară considerată mai rafinată 
şi mai răspândită decât celelalte. 

După o butadă voit provocatoare - dar adevărată în 
esenţa ei o limbă ar fi „un dialect cu armată, marină şi 
aviaţie" 23 . Cu alte cuvinte, extinzând afirmaţia, cariera 
oricărei limbi reflectă situaţia şi dinamica comunităţii care 
o susţine: puterea, bogăţia, prestigiul. Franceza s-a răspân¬ 
dit în Franţa pentru că pleca din inima regatului francez 
şi mai ales a domeniului regal; s-a răspândit apoi în Europa, 


22 Pentru aceste cifre, destul de controversate, vezi Alfred Fierro, 
Histoire et dictionnaire de Paris, Paris, 1996, p. 278, şi Paul 
Bairoch, Jean Batou şi Pierre Chevre, La Population des villes 
europeennes. Banque de donnees et analyse sommaire des resul- 
tats. 800-1850, Geneva, 1988. 

23 Daniel Baggioni, Langues et nations en Europe, Paris, 1997, 
p. 133. în cele ce urmează, unele consideraţii sunt inspirate de 
această lucrare. 



32 


Franţa, hegemonie sau declin? 


pentru că Franţa s-a aflat, timp de secole, într-o poziţie 
dominantă. La fel, preeminenţa de azi a Statelor Unite 
asigură întâietatea englezei. 

Afirmarea europeană a francezei a cunoscut o vreme 
concurenţa altor limbi şi culturi. A fost în primul rând 
latina, limba Bisericii şi limba savantă a Evului Mediu 
şi a Renaşterii. Renaşterea - „invenţie" italiană - a promo¬ 
vat italiana într-o poziţie de prim-plan. La rându-i, spaniola 
a beneficiat de avântul european şi colonial al ţării, mai 
ales în secolul al XVI-lea. în fine, germana a fost limba 
comună pentru o bună parte a Europei centrale. 

Dar începând din secolul al XVII-lea, franceza începe 
să capete o importanţă specială. Franţa urcă, în timp ce 
Italia, Spania şi Germania intră într-o lungă fază de declin. 
Latina pierde teren în faţa limbilor vii, ceea ce favori¬ 
zează considerabil franceza. Spre deosebire de germană 
şi italiană, franceza e limba unui singur stat, unificat şi 
puternic, care înţelege să susţină activ cultura franceză 
şi răspândirea ei (Academia Franceză, fondată în 1635 de 
Richelieu; protecţia acordată scriitorilor şi artiştilor de 
Ludovic XIV...). La 1648, potrivit unei vechi tradiţii, 
tratatele Westfalice erau încă redactate în latină; în schimb, 
în 1714, limba Tratatului de la Rastatt era deja franceza, 
inaugurând două secole de supremaţie necontestată în 
relaţiile internaţionale. 

Au contribuit la răspândirea ei - pe lângă argumentele 
puterii, strălucirii monarhice şi aristocratice, ale unei reale 
politici culturale a statului - două trăsături distinctive ale 
culturii franceze. Mai întâi, perfecţiunea formală, cores¬ 
punzând unui adevărat cult al formei 24 . în nici o altă ţară, 

24 Puncte de vedere incitante despre „formalismul 44 culturii fran¬ 
ceze, în eseul lui Andrei' Makine, Cette France qu ’on oublie d ’aimer, 

cu excepţia Greciei antice, amprenta spiritului asupra mate¬ 
riei şi ordonarea lumii reale după regulile abstracte ale 
Raţiunii n-au mers atât de departe ca în faza clasică a culturii 
franceze. E suficient să privim un parc ălafrangaise, o pânză 
de Poussin sau un ansamblu urban din secolul al XVII-lea 
ca Place Royale din Paris (devenită apoi Place des Vosges) 
pentru a sesiza această uimitoare capacitate de organizare 
şi stilizare intr-o perspectivă aproape geometrică. Clari¬ 
tatea, demnitatea exprimării şi precizia limbii se afirmă 
drept calităţi franceze prin excelenţă, dar purtătoare ale 
unui sens universal. Una peste alta, un demers intelectual 
extrem de rafinat, armonizat cu profilul elitelor franceze 
şi apt să ofere un model seducător elitelor europene. 

în al doilea rând, gustul contestării. Franţa cultiva deja 
o dialectică a contrariilor care avea să devină una dintre 
caracteristicile ei. O putere sigură de sine inspiră admi¬ 
raţia sau cel puţin respectul; dar şi rezistenţa. îngrădirea 
libertăţii face libertatea şi mai dorită. Franţa apărea ca ţară 
a puterii solide, dar şi a contestării puterii. Franţa era 
deopotrivă palatul Versailles şi Contractul social, Bossuet 
şi Voltaire, modelul perfect al unei societăţi aristocratice 
şi al unei monarhii „absolute", dar şi contramodelul - 
reacţie naturală la primul-, nu mai puţin perfect, al unui 
proiect filozofic şi politic construit pe libertate şi egalitate 
care avea să ducă la Revoluţie. Aristocraţi şi burghezi, 
reacţionari şi revoluţionari, credincioşi şi liber-cugetă- 
tori..., toţi aveau de câştigat. Această efervescenţă era 
propice adepţilor mişcării, gânditorilor care voiau să refacă 
lumea. Orientare progresistă şi generoasă (de „stânga", 
în termeni actuali), ce avea să-i asigure Franţei o bună 


Paris, 2006 (Franţa pe care uităm s-o iubim, trad. rom. Gabriela 
Creţia, Humanitas, Bucureşti, 2008). 




34 


Franţa, hegemonie sau declin? 


parte din influenţa ei europeană (şi mondială). Prin compa¬ 
raţie, Anglia, cultura „rivală", prezenta un registru mai echi¬ 
librat şi mai îngust. Ea se „aşezase" în secolul al XVIII-lea, 
odată cu triumful liberalismului şi al regimului parla¬ 
mentar. Era foarte admirată - în Franţa mai ales - pentru 
regimul ei liberal şi progresele ştiinţifice. Dar Anglia, 
tocmai prin „lipsa de exces", îi făcea pe ceilalţi să viseze 
mai puţin decât Franţa: una oferea un model pragmatic cam 
prea specific britanic; cealaltă, orizonturi deschise pentru 
ansamblul omenirii. 

în secolul al XVIII-lea, prestigiul Franţei ajunsese la 
asemenea culmi că până şi eşecurile ei politice şi militare 
au putut să pară simple detalii. Toată Europa îşi potrivise 
ceasul după ora franceză... sau cel puţin elitele. Regele 
Prusiei, Frederic cel Mare, purta ocazional război cu Franţa, 
dar prefera să se exprime în franceză decât în germană şi 
se mândrea cu statutul său de scriitor de expresie franceză. 
Aristocraţia rusă vorbea franţuzeşte; Război şi pace, faimo¬ 
sul roman al lui Tolstoi, e scris într-un amestec de rusă şi 
franceză, tocmai pentru a sugera atmosfera din mediile 
aristocratice de la Sankt-Petersburg şi de la Moscova. 

Această hegemonie lingvistică şi culturală avea totuşi 
limitele şi slăbiciunile ei. Apogeul influenţei franceze 
coincide cu epoca în care limbile şi culturile naţionale 
iau avânt; încă din secolul al XVIII-lea, dar mai ales în 
secolul al XlX-lea, acestea vor să-şi afirme întâietatea, 
pe măsură ce ideologia democratică şi naţională câştigă 
teren. Franceza n-a ajuns niciodată să monopolizeze spa¬ 
ţiul cultural, cum o făcuse latina în Evul Mediu, într-o 
epocă în care limbile „naţionale" erau la început de drum, 
iar scrisul şi cititul rămâneau apanajul unei elite foarte res¬ 
trânse. Chiar şi în secolul al XVIII-lea, secol „francez" 
prin excelenţă, marea majoritate a textelor tipărite în 

celelalte ţări europene sunt scrise în limbile respective, şi 
nu în franceză (iar asta cu atât mai mult în secolul al XEX-lea, 
când limba naţională a devenit suverană, iar franceza a 
rămas rezervată pentru relaţiile internaţionale). Pe de altă 
parte, franceza, mai general cultura franceză şi un anume 
mod de viaţă ă la frangaise au cucerit aproape exclusiv 
elitele aristocratice, burgheze şi intelectuale. Doar la acest 
nivel se poate vorbi de „Europa franceză“ a Luminilor. 
Franceza a fost limba exprimării elegante, a bunelor mani¬ 
ere, a diplomaţiei. în schimb, afacerile, comerţul, navigaţia, 
sectoare ce erau pe cale să schimbe faţa lumii, au fost 
mult mai puţin marcate de franceză (s-au manifestat mai 
activ pe acest teren: germana în Europa centrală, spaniola 
în comerţul maritim, apoi engleza aproape în toate dome¬ 
niile). De asemenea, poziţiile extra-europene ale francezei 
rămâneau foarte restrânse (reduse la o elită subţire nord- 
şi sud-americană). Strălucirea secolului al XVm-lea masca 
punctele slabe care, până la urmă, vor evolua în defa¬ 
voarea francezei. 

Să recapitulăm: Franţa Vechiului Regim îşi arăta în 
acelaşi timp măreţia, dar şi simptomele unui declin apro¬ 
piat. Era cea mai populată ţară europeană, însă deja creş¬ 
terea ei demografică dădea semne de oboseală. Era o ţară 
bogată, dar bogăţia se baza în prea mare măsură pe structuri 
economice tradiţionale, agrare mai ales, şi pe o crâncenă 
impozitare a ţăranilor. Dispunea de un stat puternic, ceea 
ce multă vreme a fost un avantaj, iar acum risca să devină 
o frână. Foarte puternică în Europa, a făcut dubla eroare 
(împinsă la extrem în timpul Revoluţiei şi al Imperiului) 
de a-şi sacrifica în numele acestui proiect european, 
într-un mod destul de nechibzuit, poziţiile extra-europene. 
în fine, superioritatea ei culturală, copleşitoare în atmosfera 

elitistă a secolului al XVIII-lea, va găsi în secolele urmă¬ 
toare un mediu din ce în ce mai puţin receptiv. Măreţia 
franceză îşi conţinea, chiar în formula ei, şi germenii 
declinului. 

Am fi tentaţi să comparăm Franţa Vechiului Regim 
cu vechea Chină. Evident, nu putem împinge prea departe 
această alăturare, cele două ţări aparţinând unor civilizaţii 
foarte diferite. Dar putem remarca, mutatis mutandis, 
câteva puncte comune. Asemeni Chinei, Franţa era o ţară 
foarte întinsă şi foarte populată (la scara mai modestă a 
Europei occidentale). Era de asemenea o ţară unificată 
în jurul unui suveran şi condusă de o birocraţie de stat. 
O putere continentală, care, deşi a făcut-o mai puţin radi¬ 
cal decât China, s-a arătat gata să renunţe la ocean în 
favoarea uscatului. Şi care, fără să se închidă total între 
ziduri, a dezvoltat şi ea o tenace mitologie a frontierei 
(nu a frontierei deschise, ă l ’americaine, ci a frontierei 
protectoare), cum o arată savantul lanţ de fortificaţii al 
lui Vauban sau căutarea insistentă a unor limite „naturale 44 
(ceea ce, într-o epocă mai recentă, aminteşte de nu mai 
puţin simbolica linie Maginot). în ambele cazuri, structuri 
agrare predominante şi conservatoare (deşi având aspecte 
diferite). Culturi rafinate, strălucitoare şi influente, susţi¬ 
nute material de mase ţărăneşti ce trăiesc în condiţii destul 
de precare. Contribuţii ştiinţifice şi tehnologice nume¬ 
roase şi prestigioase, dar mai puţină abilitate în aplicarea 
lor industrială, frânată de imobilitatea structurilor 
socio-economice (decalaj mai puţin grav în Franţa decât 
în China, dar destul de pronunţat când comparăm Franţa 
cu Anglia). 

S-ar explica astfel admiraţia filozofilor francezi ai Lumi¬ 
nilor pentru China, entuziasm care, un secol mai târziu, 

provoca uimirea lui Tocqueville 25 . Francezii cei mai lumi¬ 
naţi vedeau în Imperiul Celest modelul de nedepăşit al unei 
bune guvernări şi al unei administrări înţelepte şi eficiente. 
Sigur, admirau de asemenea, şi chiar cu mai multă con¬ 
vingere, Anglia liberală. Această ezitare - în imaginar - 
între două formule de societate diametral opuse, mai precis 
între stat şi individ, spune multe despre specificitatea 
franceză. 


25 Alexis de Tocqueville, L ’Ancien Regime et la Revolution 
(1856), voi. III, capitolul III {Vechiul Regim şi Revoluţia, trad. rom. 
Cristian Preda şi Constantin Davidescu, Netnira, Bucureşti, 2000). 



II 

O revoluţie democratică şi burgheză 
care sacralizează statul şi proprietatea rurală 


Orice revoluţie înseamnă ruptură şi continuitate în 
acelaşi timp. Noul edificiu se construieşte obligatoriu pe 
fundaţii vechi, reluându-le configuraţia, şi chiar ampli- 
ficând-o sau exagerând-o graţie dinamicii revoluţionare. 
E suficient să observăm câteva modele clasice. Revoluţia 
rusă, cea mai radicală dintre toate şi cea mai transforma¬ 
toare, a transferat în societatea comunistă - perfecţionân- 
du-le - structurile autoritare şi poliţiste din Rusia ţarilor; 
la fel, s-a sprijinit pe forme anterioare de colectivism 
rural; în fine, a prelungit, fără nici o şovăire, tradiţionala 
strategie expansionistă, pe linia lui Petru cel Mare. Astfel, 
Uniunea Sovietică apare ca un hibrid între proiectul 
comunist şi vechea Rusie. Cât despre „lumea nouă“ pro¬ 
movată de nazism, ea a reluat pe contul ei şi a dus pe culmi 
tendinţe preexistente: percepţia pur etnică a naţiunii, cu 
rădăcini adânci în conştiinţa germană, şi tendinţa autori¬ 
tară şi militaristă a unei Germanii modelate de Prusia. 
„Tabula rasa“ este o utopie revoluţionară; ea nu există 
în realitate: purtăm întotdeauna trecutul cu noi. 

Ceea ce a frapat în Revoluţia franceză a fost, la prima 
vedere, ruptura: republica înlocuia monarhia, suverani¬ 
tatea poporului se impunea în faţa absolutismului regal... 
Simbolic, decapitarea regelui exprima această cezură isto¬ 
rică, fără nici o posibilitate de a reveni la trecut. A trebuit 
să apară Tocqueville pentru ca punctul de vedere opus, 

susţinând o continuitate între Vechiul şi Noul Regim, să 
fie luat în consideraţie (o contribuţie teoretică strălucită, 
aplicabilă, cum am văzut deja, şi altor cazuri decât cel fran¬ 
cez). Percepţia comună rămânea totuşi cea a unei fracturi 
istorice, a două istorii care se succedă, dar care nu seamănă: 
Franţa Vechiului Regim, Franţa născută din Revoluţie. în 
particular, interpretările marxiste sau marxizante nu lăsau 
nici un dubiu cu privire la acest subiect; o cerea schema 
istoriei: Revoluţia franceză - revoluţie burgheză - ar fi 
asigurat trecerea de la societatea feudală la societatea 
capitalistă; deci ea ar despărţi două modele socio-econo- 
mice distincte şi opuse. 

Dacă diferenţele de faţadă sar în ochi, structurile pro¬ 
funde sunt mai puţin vizibile. Revoluţia franceză a fost 
mai mult ideologică decât politică, mai mult politică decât 
socială, şi mai mult socială decât economică. Pe măsură 
ce pătrundem în centrul mecanismului socio-economic 
şi politic, continuitatea se dovedeşte la fel de importantă 
ca schimbarea. Nu încercăm să minimalizăm puterea 
înnoitoare a Revoluţiei: sub mai multe aspecte, ea marcat 
profund ultimele două secole de istorie: libertatea şi egali¬ 
tatea, naţiunea şi democraţia sunt proiecte şi (parţial) 
împliniri ce datorează enorm procesului declanşat în 
1789. Dar dimensiunea conservatoare este la fel de pre¬ 
zentă: Revoluţia a conservat (şi chiar a consolidat) o parte 
importantă a edificiului tradiţional. 

Statul, în primul rând. De-a lungul a opt secole, de la 
Capeţieni la Bourboni, monarhia n-a încetat să-şi conso¬ 
lideze controlul asupra ţării. Acest proiect era avansat, 
dar încă departe de perfecţiune. Puterea „absolută 44 a rege¬ 
lui era absolută mai mult simbolic decât în actul efectiv al 
guvernării, care rămânea mai mult sau mai puţin „împărţit 44 . 
Sigur, regele se dispensase de Stările generale, pe care 

nu le mai convocase din 1614; revenirea lor pe scena 
politică în 1789 a fost impulsul iniţial al mişcării revolu¬ 
ţionare. Intendenţii, precursorii prefecţilor Imperiului şi 
ai Republicii, se străduiau să impună autoritatea regală 
în toate colţurile ţării. Totuşi, se făceau simţite inerţii şi 
reticenţe faţă de procesul de centralizare; se mai păstra 
un număr de instituţii regionale, ca parlamentele, care nu 
ezitau, la nevoie, să-l contrazică pe rege, sau cel puţin 
să întârzie aplicarea deciziilor adoptate la centru. Pe scurt, 
autonomia regională, deşi diminuată, continua să se mani¬ 
feste. Nu numai teritoriul, ci întreaga societate era „com¬ 
partimentată", organizată într-un conglomerat de familii, 
de colectivităţi, de privilegii... Autoritatea regală atenuase, 
dar nu anihilase această structură multiformă moştenită 
de la epoca feudală. 

Revoluţia a operat un transfer de suveranitate de la 
rege la popor, care astfel a devenit Naţiune. Cu regele 
se mai putea negocia; cu Naţiunea, niciodată. Republica 
a fost proclamată una şi indivizibilă. Principiu suprem: 
suveranitatea nu se împarte. Orice interes particular tre¬ 
buie să cedeze în faţa interesului naţional. Specificităţile 
regionale şi locale care constituiseră mijloace de rezis¬ 
tenţă în faţa puterii centrale sunt lichidate. Provinciile sunt 
înlocuite cu departamente; spre deosebire de primele, 
acestea nu mai sunt legate de istorie şi tradiţii, ci se prezintă, 
mai pragmatic, ca unităţi administrative, transmiţând în 
teritoriu o voinţă politică unică 1 . Structura administrativă, 
foarte centralizată, va fi perfecţionată în timpul Consu¬ 
latului şi al Imperiului (funcţia de prefect datează din 

1 Pasaj reluat din Lucian Boia, Le Mythe de la democraţie. 
Paris, 2002, p. 19 {Mitul democraţiei, traducere din franceză rea¬ 
lizată de autor, Humanitas, Bucureşti, 2003). 

1800); de atunci şi până acum, ea nu a suferit modificări 
esenţiale. Decrete adoptate în 1791 suprimă sau interzic 
asociaţiile profesionale şi politice. Le Chapelier, raporto¬ 
rul pentru aceste legi, a exprimat limpede filozofia lor: 
„Nu mai există corporaţii în stat; nu mai există decât 
interesul particular al fiecărui individ şi interesul gene¬ 
ral." „Puterile intermediare" se făceau ţăndări; individul 
rămânea singur în faţa statului. în aceste condiţii, Teroa¬ 
rea, filozofie de guvernare menită să descurajeze şi la 
nevoie să reprime orice „deviere", era aproape inevitabilă. 
Diferitele regimuri care s-au succedat mai apoi în Franţa 
au trebuit să dilueze acest vin prea tare. Rezistând tentaţiei 
„unanimiste", societatea franceză a reuşit să evite cap¬ 
cana totalitarismului. Ceva din filozofia originară s-a 
păstrat totuşi. Sistemul politic francez rămâne integrator 
şi suspicios în faţa intereselor „divergente". Valorile Repu¬ 
blicii, invocate ritual, trec înaintea oricărui particularism. 
E rezultatul multor secole de istorie şi al unei Revoluţii 
care, departe de a inversa tendinţa, n-a făcut decât s-o 
menţină şi s-o accentueze. 

Poziţia dominantă a statului a susţinut mult timp puterea 
Franţei, sporindu-i capacitatea de a-şi mobiliza şi folosi 
resursele. Revoluţia şi Imperiul au dovedit în modul cel 
mai spectaculos eficienţa unei construcţii politice bine 
articulate. Dar statul poate fi de asemenea o frână; încă 
sub Vechiul Regim, se face responsabil de o presiune eco¬ 
nomică şi financiară şi de o scurgere de venituri care-au 
sfârşit prin a încuraja conservatorismul mai curând decât 
să stimuleze spiritul de iniţiativă. Pe scurt, în Franţa - 
şi este o veche tradiţie - politicul primează în faţa econo¬ 
micului. Asta risca să devină o frână în era industrială 
şi tehnologică, atunci când, peste tot, factorul economic 
a câştigat mai multă putere şi autonomie. Or, multă vreme, 

capitalismul francez s-a complăcut să rămână sub tutela 
statului; mai slab decât capitalismul olandez, englez sau 
american, el a găsit un avantaj în acest sprijin, însă un 
avantaj care i-a insuflat o timiditate care pe termen lung 
s-a transformat în handicap. Această împărţire a rolurilor 
e foarte vizibilă în momentul decisiv al modernizării eco¬ 
nomiei franceze, sub al Doilea Imperiu, când statul atrage 
un capital destul de temător, mobilizându-1 printr-o 
politică economică hotărâtă la vârf: căile ferate, marile 
lucrări de modernizare a Parisului. Nicăieri, în lumea 
occidentală, intervenţionismul n-a fost mai prezent ca în 
Franţa: de la Colbert, dacă vrem, până la „intendenţa 44 
epocii gaulliste sau naţionalizările spectaculoase şi pur 
ideologice de la începutul preşedinţiei lui Mitterrand... 

O altă consecinţă a acestui „monism 44 naţional şi 
politic, cât şi a întăririi considerabile a statului, a fost uni¬ 
ficarea culturală a Franţei. Sub acest aspect, Vechiul Regim 
nu forţase nota, interesat fiind mai mult de docilitatea 
supuşilor săi decât de limba pe care o vorbeau. In timpul 
Revoluţiei, ancheta lingvistică a abatelui Gregoire trage 
concluzia că majoritatea francezilor nu vorbeau franceza; 
se exprimau în graiuri şi adesea în limbi diferite, de la 
bretonă la corsicană şi de la alsaciană la provensală (iar 
asta, paradoxal, într-o Europă devenită „franceză 44 , cel 
puţin la nivelul elitelor) 2 . în fapt, printre naţiunile occiden¬ 
tale, Franţa cunoştea cea mai mare diversitate etnică şi 
lingvistică. Această particularitate a contat în concepţia 

2 „Potrivit raportului prezentat Convenţiei de abatele Gregoire 
în 1793, folosirea generalizată a francezei nu privea decât cinci¬ 
sprezece departamente din aproximativ o sută; din 26 de milioane 
de francezi, circa 10 milioane erau propriu-zis francofoni şi 3 mi¬ 
lioane utilizau şi franceza 44 (Daniel Baggioni, op. cit., p. 137). 

franceză a naţiunii, elaborată în timpul Revoluţiei; în con¬ 
trast cu interpretarea germană, cea franceză nu are la bază 
criterii etnice şi de limbă, ci doar o opţiune voluntară. 
Alsacienii şi corsicanii aparţin naţiunii franceze pentru 
că asta a fost alegerea lor, exprimată liber şi fără nici o 
obligaţie faţă de istoria lor anterioară sau tradiţia lor 
culturală. Interpretare inimaginabilă dincolo de Rin, unde 
părea de neconceput ca germani „pursânge“ să renunţe 
la identitatea lor iniţială ca să opteze pentru o nouă identi¬ 
tate, franceză; în felul acesta, se punea concret problema 
teritoriilor renane, pe care, după teza franceză, nimic nu 
le împiedica să devină franceze, dar care, potrivit tezei 
germane, erau irevocabil germane. Până la urmă, acest 
corp naţional pestriţ a fost unificat în jurul unor valori 
civice şi politice comune, şi mai ales prin intermediul unei 
singure limbi, ce nu putea fi alta decât franceza. Statul 
francez şi-a pus toate mijloacele - care au fost consi¬ 
derabile - în serviciul acestei omogenizări culturale şi 
lingvistice. In decurs de un secol, un secol şi jumătate, 
peisajul cultural s-a schimbat radical. Sub presiunea cumu¬ 
lată a administraţiei, şcolii, serviciului militar (şi înainte 
ca radioul sau televiziunea să aibă o influenţă mai directă 
asupra fiecărui individ), minorităţile lingvistice (care 
împreună formau o majoritate) au dispărut aproape com¬ 
plet. Nu numai că franceza a devenit limba comună, lucru 
firesc, dar limbile regionale au fost în bună măsură uitate, 
sau, în cel mai bun caz, reduse la o dimensiune folclorică. 
Conceptul de minoritate nu figura în dicţionarul politic 
francez: în Republică, nimeni nu e minoritar; toţi sunt 
egali şi împărtăşesc aceeaşi cultură şi aceleaşi valori. 

Proiect generos şi totodată constrângător. Cazul pro¬ 
vensalei rămâne exemplar: lupta lui Frederic Mistral şi 
a mişcării felibri pentru a-i reda vechea importanţă şi 

demnitatea literară a eşuat. Singurul învăţământ din Franţa 
a fost cel predat în franceză; nici o şcoală n-a cultivat 
limbile şi tradiţiile „minoritare" Abia din anii 1950, când 
lupta era definitiv pierdută, limbile regionale au obţinut 
dreptul de a fi studiate (cu acelaşi statut ca limbile străine!). 
Franţa a sfârşit prin a semna, în 1999, Carta europeană 
a limbilor regionale şi minoritare, dar fără prea multă 
convingere. Cu acest prilej, Consiliul constituţional a ţinut 
să reamintească „principiul unicităţii poporului francez" 
şi faptul că „limba Republicii este franceza"; drepturile 
specifice acordate altor idiomuri ar aduce aşadar atingere 
bazelor înseşi ale edificiului naţional. Genul de duioşie 
manifestată uneori, în zilele noastre, pentru limbile regio¬ 
nale seamănă mult cu interesul pentru speciile pe cale 
de dispariţie; e vorba de a salva in extremis un minimum 
de tradiţie şi diversitate. 

Una peste alta, statul francez şi-a dovedit extraordinara 
forţă de asimilare, şi asta fără a practica niciodată, cum 
au făcut-o atâtea ţări într-o perioadă sau alta a istoriei lor, 
o strategie de discriminare sau de purificare bazată pe 
criterii etnice. Uimitoarea performanţă franceză provoacă 
uneori invidia celor care se confruntă permanent cu tensiuni 
minoritare. Cum să-i convingi pe ungurii din Transilvania, 
de pildă, să se considere români? Sau pe albanezii din 
Kosovo să rămână sârbi? Nici un guvern n-a reuşit. A fost 
secretul, bine păstrat, al Franţei: o combinaţie, unică în 
felul ei, de putere a instituţiilor, coeziune naţională şi 
prestigiu cultural. Ne putem totuşi întreba dacă această 
strategie de unificare puţin preocupată de nuanţe, care 
desigur a contribuit la măreţia Franţei, n-a devenit mai 
mult o frână decât un ferment, într-o epocă în care iden¬ 
tităţile individuale şi de grup vor să se definească în raport 
cu identitatea naţională. 

La rândul lor, consecinţele sociale ale Revoluţiei 
franceze se înscriu, dincolo de schimbările incontestabile, 
într-o logică de continuitate. Iată o revoluţie „burgheză 44 , 
al cărei dublu rol - cel puţin după interpretarea marxi- 
zantă destul de comună - era să lichideze feudalitatea şi 
să deschidă calea capitalismului. In ce priveşte primul 
punct, nimic de spus: privilegiile feudale au fost abolite 
şi proprietatea ţărănească a devenit liberă, scutită de 
obligaţiile şi restricţiile impuse de regimul nobiliar. în 
mediul urban, corporaţiile, care frânau libera iniţiativă, 
au dispărut în 1791. în schimb lipseşte - şi într-un mod 
spectaculos - capitalismul. Revoluţie burgheză, fie, dar 
ce rămâne din această idee fără ferment capitalist? în 
schema lui Marx, modul de producţie feudal este înlocuit 
de modul de producţie „capitalist 44 , şi nu doar unul „bur¬ 
ghez 44 . Dar există un aspect şi mai grav: nu numai că 
Revoluţia n-a confirmat ori declanşat o dinamică indus¬ 
trială de tip capitalist, dar mai mult, deşi i-a pregătit terenul 
prin măsuri de ordin legislativ (abolirea corporaţiilor, 
punerea în circulaţie a proprietăţilor agrare...), ea a creat 
în egală măsură obstacole în calea capitalismului, stimulând 
un angrenaj socio-economic moştenit de la Vechiul Regim, 
care în final s-a dovedit puţin prielnic unei schimbări 
radicale de structuri şi tendinţe. 

Explicaţia este că Franţa era în primul rând o ţară 
agrară, formată mai ales din ţărani şi aristocraţi. Revo¬ 
luţia i-a emancipat pe ţărani şi le-a dat posibilitatea să 
cumpere pământul rămas disponibil în urma exproprierii 
bunurilor Bisericii şi, într-o măsură mai mică, a proprie¬ 
tăţilor nobiliare. Numeroşi ţărani s-au îmbogăţit, în timp 
ce creştea numărul de proprietăţi mici şi foarte mici. La 
rândul ei, burghezia a cumpărat „bunuri naţionale 44 ; se 
simţea chiar şi ea atrasă mai mult de pământ decât de 

afaceri: idealul ei era să devină o nouă aristocraţie. Cât 
despre nobili, aceştia au suferit din cauza Revoluţiei, însă, 
în ciuda Terorii, cei mai mulţi şi-au păstrat nu doar cape¬ 
tele, ci şi o bună parte din proprietăţi. Dacă legăturile 
„feudale 44 au dispărut, raporturi similare au supravieţuit. 
Ţăranii - de regulă proprietari, dar pe suprafeţe reduse - 
participau şi ei la exploatarea domeniilor, ca fermieri sau 
arendaşi (alături de un proletariat agricol care muncea 
cu ziua). Marii proprietari erau rentieri, urmând un model 
mai curând aristocratic decât capitalist. Astfel, în loc să 
dispară, aristocraţia a căpătat un nou suflu, lărgindu-şi 
rândurile prin sosirea proprietarilor de origine burgheză, 
care încercau să-şi facă uitat rangul social inferior. în 
1840 - la o jumătate de secol după Revoluţie - cele mai 
mari averi din Franţa erau mai ales de natură funciară, 
majoritatea - 300 din 512 - aparţinând nobilimii (mai mult 
sau mai puţin veritabilă). Puţine schimbări, s-ar părea, faţă 
de Vechiul Regim 3 ! 

Această situaţie se face vinovată de un anume imobi¬ 
lism. Pământul rămânea valoarea „supremă 44 , imobilizând 
oameni şi capitaluri în detrimentul expansiunii industriale, 
în plus, agricultura franceză era departe de a străluci prin 
inovaţie: era blocată de fărâmiţarea proprietăţilor şi de 
prudenţa ce-i caracteriza deopotrivă pe ţăran şi pe rentier. 
Sigur, de-a lungul secolului al XlX-lea, au avut loc ame¬ 
liorări tehnologice şi agronomice şi în Franţa, dar sub 
nivelul ţărilor occidentale performante. Ţăranul, căruia îi 
revenea cea mai mare parte a terenului agricol, investea 
puţin. Câştigul lui mergea mai mult la economii, cu obiectiv 

3 Andre-Jean Tudesq, „La France romantique et bourgeoise, 
1815-1848“, în Histoire de la France des origines ă nos jours, 
op. cit., p. 607. 

prioritar de a cumpăra noi parcele. într-adevăr, în termeni 
de proprietate şi de venituri, ţărănimea a câştigat puncte 
de-a lungul întregului secol al XlX-lea, într-o Franţă care, 
chiar îmburghezindu-se, rămânea fundamental legată de 
pământ. Franţa şi-a continuat astfel cariera de mare ţară 
agrară, cu productivitate medie, dar cu o producţie globală 
însemnată. Ea şi-a ocrotit ţărănimea, cu preţul unei moder¬ 
nizări incomplete şi al unei întârzieri industriale consi¬ 
derabile. Era opusul strategiei britanice. 

Aceste consecinţe ale Revoluţiei, mai mult rurale decât 
industriale şi urbane, îşi găsesc un indiciu curios într-un 
fenomen trecător, dar nu mai puţin exemplar, pe care demo¬ 
grafii îl numesc „o veritabilă dezurbanizare a Franţei“, 
la sfârşitul secolului al XVIII-lea şi începutul secolului 
al XEX-lea. 4 Recensământul din 1806 înregistrează la Paris 
un total de 580 000 de locuitori, faţă de peste 600 000 la 
începutul Revoluţiei; Marsilia coboară de la 110 000 la 
100 000; Lyon, mai spectaculos, de la aproape 150 000 
la puţin peste 100 000. A fost rezultatul opririi temporare 
a fluxului migrator dinspre sat spre oraş, reflectând o 
evoluţie contradictorie: pe de o parte, abolirea obligaţiilor 
ţărănimii faţă de nobili, alocarea unei părţi din fondul 
funciar, calmul relativ al mediului rural; pe de altă parte, 
instabilitatea politică şi imobilismul economic (sau criza, 
pur şi simplu) din mediile citadine. Mai târziu, urbani¬ 
zarea şi-a reluat creşterea, chiar dacă într-un ritm destul 
de lent, frânată de un sector agrar care dădea de lucru 
majorităţii francezilor. Perioada revoluţionară şi imperială 
a adâncit şi mai mult, în termeni de modernitate socio-eco- 
nomică, distanţa deja considerabilă dintre Franţa şi Anglia, 
în avantajul celei din urmă. 


4 Jacques Dupâquier, op. cit., pp. 90-93. 

Considerată de unii modelul clasic şi perfect al revo¬ 
luţiei burgheze, Revoluţia franceză frapează, dimpotrivă, 
prin unicitatea ei. Revoluţia engleză, anterioară cu un 
secol şi jumătate, a izbucnit intr-un context diferit, mai 
puţin marcat de modernitate; în schimb, a generat condiţii 
mai favorabile acţiunii libere a forţelor economice şi 
mobilităţii sociale, precum şi o capacitate de „reglare 44 
ce i-a lipsit Franţei. Cât despre Revoluţia americană, 
aceea nu a fost o revoluţie adevărată, ci un război de inde¬ 
pendenţă. In Europa, exceptând răsturnările provocate de 
războaiele napoleoniene, schimbările au fost graduale, 
fără intensitatea spectaculoasă a „modelului 44 francez. Nu 
încercăm să sugerăm că Franţa ar fi putut să evite o 
revoluţie. Revoluţia trebuia să aibă loc, pur şi simplu 
pentru că a avut loc. Ca s-o eliminăm - într-o istorie vir¬ 
tuală - ar trebui să eliminăm şi Franţa Vechiului Regim, 
ar trebui să inventăm o Franţă diferită. Revoluţia a fost 
un răspuns francez la o situaţie franceză specifică: un stat 
monarhic puternic, puţin dispus la dialog şi care le impu¬ 
nea supuşilor săi o povară prea grea. 

Totuşi, dacă evoluţiile sunt explicabile, nu înseamnă 
că ele au dus la soluţia ideală. Revoluţia n-a atenuat nume¬ 
roasele contradicţii ale societăţii franceze, ci dimpotrivă: 
a deschis o cutie a Pandorei, inaugurând o lungă perioadă 
de instabilitate socială şi politică. începutul Revoluţiei 
are o dată precisă: 1789, mai exact 5 mai 1789, întrunirea 
Stărilor Generale; în schimb, sfârşitul ei rămâne incert..., 
poate pentru că, pur şi simplu, n-a existat un sfârşit. Şocul 
revoluţionar s-a prelungit, măturând în valuri succesive 
Franţa secolelor al XlX-lea şi al XX-lea, cu un amestec 
special de efecte pozitive şi negative: libertăţi şi o relativă 
egalitate cucerite progresiv, dar şi o stare endemică de con¬ 
fruntare şi instabilitate. în cursul ultimelor două secole, 

Franţa a cunoscut peste zece schimbări de regim, mai 
multe decât toate celelalte ţări occidentale: cinci republici 
(prima dintre acestea fiind divizată şi ea: Convenţia, 
Directoratul şi Consulatul), două imperii, două monarhii 
(Restauraţia şi Monarhia din Iulie), fără a uita guvernul 
Comunei din Paris, şi în sfârşit guvernul de la Vichy. în 
ciuda mitului unei Naţiuni franceze unite, corpul social 
francez s-a dovedit a fi divizat şi structurat într-o manieră 
conflictuală. Două Franţe se înfruntă în permanenţă - 
imagine cu geometrie variabilă, în acelaşi timp reală şi 
mitologică: Franţa revoluţionară şi Franţa reacţionară, 
Franţa republicană şi Franţa monarhică, Franţa demo¬ 
cratică şi Franţa aristocrată, Franţa laică şi Franţa catolică, 
Franţa progresistă şi Franţa tradiţionalistă... Viaţa socială, 
politică şi culturală, puternic ideologizată, a cunoscut 
momente de paroxism în care, departe de pretinsa solida¬ 
ritate naţională, francezii au fost duşmani de moarte cu 
francezii (comunarzii cu susţinătorii guvernului de la 
Versailles, cei din Rezistenţă cu adepţii guvernului de la 
Vichy...). Cel mai unitar sistem politic occidental se 
dovedeşte astfel cel mai divizat şi cel mai conflictual. 
Consensul este lucru rar în Franţa; această incapacitate 
de a se înţelege aparţine moştenirii revoluţionare, dar Revo¬ 
luţia, la rândul ei, este moştenitoarea Vechiului Regim: 
totul se leagă. Concepţia monolitică despre naţiune şi stat 
a ascuţit considerabil contradicţiile, lăsând puţin loc pentru 
nuanţe. Cultura politică franceză a dezvoltat o dialectică 
a contradicţiei, pendulând între recursul la autoritate şi 
refuzul autorităţii; etatismul şi individualismul sunt la fel 
de prezente, şi în doze mari. Franţa este o ţară foarte guver¬ 
nată şi foarte puţin guvemabilă. 

Tensiunea ideologică a scăzut între timp în societatea 
franceză, dar rămâne mai ridicată decât la celelalte naţiuni 



50 Franţa, hegemonie sau declin? 

occidentale. în Franţa este o tradiţie ca ideologicul să pri¬ 
meze în faţa politicului, iar politicul să primeze în faţa 
economicului: invers decât în ţări care au reuşit mai bine 
din punct de vedere economic. Chiar şi în zilele noastre, 
independenţa politică a Franţei şi apărarea modelului 
social francez atârnă greu în balanţa deciziilor economice 
(eventual în dezacord cu exigenţele mondializării). în 
secolul al XlX-lea, principiul director, inclusiv pentru 
economie, era consolidarea şi omogenizarea statului-na- 
ţiune. Aşa explică Herve Le Bras paradoxul Nordului 
industrializat, ale cărui performanţe rămâneau inferioare 
potenţialului său: statul ar fi decis şi operat un transfer 
de bogăţie, din Nord către Sud, ca să asigure dezvoltarea 
economică, culturală şi instituţională a celui din urmă: 
deturnare a investiţiei productive care a limitat creşterea 
industrială a Franţei, în beneficiul unităţii sale politice 
şi culturale. 5 


5 Herve Le Bras, Les Trvis France, Paris, 1986, pp. 128-229; 
interpretare reluată de Femand Braudel în L’Identite de la France. 
Les hommes et les choses, II, Paris, 1996, p. 346. 

Un fenomen straniu loveşte Franţa secolului al XEX-lea. 
Pare atinsă de un soi de anemie, care o face să-şi piardă 
rangul şi duce la o reaşezare în ierarhia marilor puteri. 
Acest fenomen a fost încetinirea dramatică - aproape o 
stagnare - a creşterii demografice. într-o perioadă în care 
populaţia creşte spectaculos în Europa şi peste tot în lume. 

Acest comportament atipic corespunde unei istorii 
atipice. într-adevăr, din secolul al XVIII-lea, francezii 
s-au „înmulţit 44 într-un ritm mult mai scăzut decât celelalte 
naţiuni ale continentului. Această tendinţă, rezultând din- 
tr-un „plin 44 demografic în condiţiile epocii, s-a accentuat 
dramatic în continuare. Istoricii nu încetează să-şi pună 
întrebări privind cauzele acestei calamităţi. Mica proprie¬ 
tate, atât de specifică peisajului socio-economic francez 
şi înainte de Revoluţie, dar întărită mult de aceasta, e 
prima implicată: idealul ţăranului era să-şi sporească supra¬ 
faţa de pământ, nu să-şi împartă patrimoniul . 1 Consecinţa: 

1 Jacques Dupâquier, op. cit., p. 124. Revoluţia, „eliberându-i 
şi îmbogăţindu-i pe ţăranii francezi, [...] i-a făcut egoişti şi 
calculaţi 11 . în secolul al XlX-lea, ţara devine „paradisul rentierilor, 
al proprietarilor şi mic-burghezilor“. Iată sfatul economistului J.-B. 
Say: „Instituţiile cele mai propice fericirii oamenilor sunt cele care 
tind să înmulţească capitalurile. Se cuvine deci să-i încurajăm pe 
oameni să facă economii mai curând decât copii.“ 

un control sporit al naşterilor, scăderea fertilităţii. Mica 
proprietate şi mentalitatea mic-burgheză dominau şi în 
mediul citadin, cu efecte similare; oraşele nu erau sufi¬ 
cient de dinamice şi întreprinzătoare ca să provoace un 
veritabil aflux din lumea rurală şi astfel să dezenclavizeze 
ţara. Procesul de desacralizare, început în epoca Lumi¬ 
nilor şi accentuat pe vremea Revoluţiei, şi-a adus desigur 
şi el contribuţia: viaţa individuală se emancipează parţial 
de sub tutela bisericii; se conturează o nouă morală fami¬ 
lială, secularizată şi individualistă. E greu de apreciat 
ponderea fiecărui factor în particular. Dar rezultatul se 
vede: natalitatea este în cădere liberă. 

în 1800, Franţa era încă cea mai mare naţiune occi¬ 
dentală. Către 1870, e deja depăşită, ca număr de locuitori, 
de Germania şi Statele Unite, iar spre 1900 de Marea 
Britanie. în 1914, ierarhia e răsturnată faţă de începutul 
secolului al XlX-lea. O sută de ani au fost suficienţi pentru 
ca Franţa să-şi piardă ireversibil rangul Cu aproximativ 40 
de milioane de locuitori înaintea Primului Război Mondial, 
ea ocupă al cincilea loc european, după Rusia - 140 mili¬ 
oane, Germania - 68 milioane, Austro-Ungaria - 51 milioane 
şi Marea Britanie - 45 milioane. 2 Tot atunci, Statele Unite, 
care în 1800 era o ţară foarte mică în comparaţie cu Franţa, 
se apropia de 100 de milioane, echivalentul a două Franţe 
şi jumătate. Uriaşul francez descrescuse: avea acum o 
talie mijlocie. Nu era o scădere în cifre absolute; pur şi 


2 Agnes Fine şi Jean-Claude Sangoî, La Populationfranţaise 
au XIX e siecle, op. cit., p. 8 (tabel reluat din Histoire de la 
population franqaise, sub conducerea lui Jacques Dupâquier, Paris, 
1988). Angus Maddison, în L’Economie mondiale. Statistiques 
historiques, op. cit., dă cifre puţin diferite: în 1913, Franţa figu¬ 
rează cu o populaţie de 41 463 000 locuitori, Germania cu 
65 058 000, şi Marea Britanie cu 45 649 000 locuitori. 

simplu, ceilalţi crescuseră mai repede; de asemenea, scena 
istoriei, multă timp concentrată (pentru occidentali) în 
colţul apusean al Europei, se lărgise la scara întregii lumi. 

Puterea economică a Franţei a cunoscut o descreştere 
similară (tot relativă, desigur). în termeni de PIB, Franţa 
fusese multă vreme ţara cea mai bogată. Mai puţin bogată 
pe cap de locuitor decât Anglia şi Olanda, dar acestea erau 
ţări mici; numărul de locuitori şi dimensiunile economiei 
favorizau Franţa. Abia pe la 1820 PIB-ul britanic trece 
pe prima poziţie, propulsat de Revoluţia industrială şi de 
creşterea populaţiei. în Anglia, revoluţia industrială dema¬ 
rează prin 1760-1780. în Franţa, specialiştii în istoria 
economică au căutat fără mare succes să identifice o 
cotitură similară şi, în disperare de cauză, au fost nevoiţi 
dacă nu să renunţe la concept, cel puţin să-l nuanţeze 
considerabil. Nu există o veritabilă revoluţie industrială 
ă lafrangaisel Destinul acestei ţări a fost să se angajeze 
în alt tip de revoluţie, o revoluţie politică şi socială, care 
a întreţinut raporturi echivoce cu revoluţia industrială (de 
tip britanic): pe de o parte, a eliberat economia de servi- 
tuţile feudale, dar pe de altă parte i-a pus în spate dubla 
povară a unei proprietăţi agrare dominante şi conservatoare 
şi a unui stat birocratic şi supradimensionat. Demarajul 
industrial se situează în Franţa pe la 1830, mai târziu decât 
în Anglia, dar în acelaşi timp cu regiunile continentale 
vecine: Belgia, Germania renană. Mişcarea a fost de o 
intensitate medie, departe de creşterile exponenţiale carac¬ 
teristice pentru Anglia, apoi pentru Belgia şi Germania, 
fără să mai vorbim de Statele Unite. în acest proces, s-a 
spus deja, nord-estul Franţei, nucleul dur al economiei 
franceze, a fost frânat de comportamentul mult mai con¬ 
servator al celorlalte regiuni ale ţării. O reconstituire 
cantitativă a dezvoltării economice luând ca bază anul 

1913, indicat prin 100, arată că PIB-ul francez evoluează 
începând de la 26,6 în 1820; acelaşi punct de plecare este 
cotat la 16,2 pentru Marea Britanie, la 14 pentru Belgia 
şi la 11,3 pentru Germania. 3 înseamnă că, în decurs de 
aproape un secol, economia franceză ar fi crescut de circa 
patru ori, în timp ce economia britanică, care dispunea 
deja de un avans important, ar fi crescut de şase ori, econo¬ 
mia belgiană de şapte ori, iar cea germană de nouă ori. 

Să examinăm statisticile: 

Evoluţia PIB-ului 

(în milioane de dolari internaţionali Geary-Khamis din 1990) 4 


Anul 

Franţa 

Marea Britanie 

Germania 

Statele Unite 

1820 

35 468 

36 232 

26 819 

12 548 

1870 

72 100 

100 180 

72 149 

98 374 

1913 

144 489 

224 618 

237 332 

417 383 


Evoluţia PIB-ului pe cap de locuitor 

(în milioane de dolari internaţionali Geary-Khamis din 1990) 5 


Anul 

Franţa 

Marea Britanie 

Germania 

Statele Unite 

1820 

1 135 

1 706 

1 077 

1 257 

1870 

1 876 

3 190 

1 839 

2 445 

1913 

3 485 

4 921 

3 648 

5 301 


în 1820, PIB-ul Franţei era aproape egal cu cel al Marii 
Britanii; în 1913, economia franceză reprezenta doar 65% 


3 Angus Maddison, Monitoring the World Economy, 1820-1992, 
OCDE, 1995, pp. 148-151. 

4 Angus Maddison, L ’Economie mondiale. Statistiques histo- 
riques, p. 273. 

5 Ibidem, p. 276. 

din cea a Marii Britanii şi 60% din cea a Germaniei, ca 
să nu mai vorbim de Statele Unite, cu un PIB de trei ori 
mai mic decât al Franţei în 1820, dar a căror producţie 
era deja de trei ori şi jumătate mai mare. Diferenţele sunt 
mai mici dacă luăm în consideraţie produsul pe cap de 
locuitor, tocmai pentru că populaţia franceză creşte foarte 
puţin; dar şi sub acest aspect celelalte ţări occidentale 
cunosc un progres mai accentuat; în 1913, produsul pe 
cap de locuitor era cu puţin superior în Germania, cu 40% 
mai mare în Anglia, şi cu peste 50% în Statele Unite. 

Valoarea exporturilor de mărfuri cunoaşte o dinamică 
similară. în 1870, Franţa se situa pe locul al doilea în lume, 
după Marea Britanie; în 1914, depăşită de Germania şi 
Statele Unite, nu mai ocupă decât locul al patrulea. 

în acelaşi timp, urbanizarea înaintează şi ea într-un 
ritm mediu. Potrivit unei statistici care ia în considerare 
aglomeraţiile cu peste 2 000 de locuitori (definiţia „cla¬ 
sică" a oraşului), Franţa începe cu un procentaj de 17,4% 
(în 1806) şi atinge 40,9% în 1900. E un progres incon¬ 
testabil, în contextul „creşterii accelerate" a unui secol 
marcat de revoluţia industrială (şi implicit „urbană"), cu 
observaţia că ceilalţi progresează mai rapid. în 1850 - 
premieră mondială absolută -, populaţia urbană a Marii 
Britanii depăşeşte procentul de 50%; în 1900, ajunge la 
77%. Germania, al cărei punct de plecare la începutul 
secolului al XlX-lea e similar cu al Franţei, iuţeşte pasul 
după 1850 şi mai ales după unificare şi crearea Reichului 
în 1870: 36,1% populaţie urbană în 1870 (depăşind deja 
cei 31,1% ai Franţei), 47% în 1890, şi 54,3% în 1900. 6 
Astfel, Germania intra la rândul ei în clubul ţărilor majo¬ 
ritar urbane (din care mai făceau parte Olanda şi Belgia). 

6 Agnes Fine şi Jean-Claude Sangoi', op. cit., p. 96. 

în Franţa, va trebui aşteptat anul 1931 pentru ca oraşele 
să devină majoritare; dar abia după al Doilea Război 
Mondial profilul urban al societăţii franceze va lua un 
avânt decisiv în raport cu dimensiunea rurală tradiţională 
a ţării (rămasă chiar şi în zilele noastre mai importantă, 
din punct de vedere demografic, economic şi simbolic, 
decât în majoritatea ţărilor industrializate). 

Principalii indicatori ai revoluţiei tehnologice şi 
industriale din secolul al XlX-lea arată, aproape în perma¬ 
nenţă, o rămânere în urmă a Franţei, considerabilă într-o 
primă etapă, redusă mai apoi, dar foarte rar eliminată. 

Principalul agent mecanic al epocii este aburul; statis¬ 
tica maşinilor cu abur dă măsura gradului de dezvoltare 
economică. Puterea maşinilor cu abur fixe (exprimată în 
mii de cai-putere abur) indică în 1840 ierarhia următoare: 
Marea Britanie - 350, Franţa - 34, Germania - 20; în 
1850: Marea Britanie - 500, Franţa - 67, Germania - 40; 
în 1870: Marea Britanie - 900, Franţa - 336, Germania - 
900. Enormă întârziere iniţială a Franţei faţă de Marea 
Britanie, redusă parţial în timpul celui de-al Doilea 
Imperiu (de la 10 la 1 spre 3 la 1), dar în aceeaşi perioadă 
Franţa e depăşită spectaculos de către Germania, ţară care, 
pornind de la o situaţie nu prea strălucită, ajunge în scurt 
timp să egaleze puterea industrială a Marii Britanii. 7 

Căile ferate, factor decisiv în evoluţiile economice şi 
sociale din secolul al XlX-lea, pornesc în Franţa cu o 
lentoare extremă. în 1850, cu un total de 10 500 kilometri, 
Anglia dispune deja de o reţea aproape completă. Mult 
în urma britanicilor, statele germane (Imperiul German 
de la 1871), cu 6 000 de kilometri, legau cel puţin oraşele 


7 Jean-Pierre Rioux, La Revolution industrielle, 1780-1880, 
Paris, 1971, p. 67. 

lor cele mai importante. Ca densitate, reţeaua belgiană 
(850 de kilometri) se situa pe poziţia a doua, după cea 
britanică. Franţa nu se putea lăuda decât cu 3 000 de 
kilometri, o cifră neînsemnată în raport cu suprafaţa ei. 
Pentru moment nu exista nici o reţea, doar segmente ce 
aşteptau să fie prelungite şi integrate într-un sistem naţio¬ 
nal. Va fi sarcina celui de-al Doilea Imperiu; în 1870, 
reţeaua franceză va atinge aproape 18 000 de kilometri 
(Germania - 19 500; Marea Britanie - 25 000). 8 Misiune 
îndeplinită: dar dificultatea de a pomi din loc lucrurile 
e foarte semnificativă. 

Specialitate franceză de tradiţie, agricultura rămânea 
şi ea cu o dotare tehnică de nivel mediu şi un randament 
pe măsură. în anii 1886-1889, producţia de grâu la hectar 
se cifra în Franţa la o medie naţională de 11,8 chintale, 
faţă de 15 chintale în Germania, 18 în Belgia şi 25 în 
Danemarca. 9 

Nimic nu egalează însă, în materie de decalaje, ciudata 
istorie a telefoniei franceze. „Dintre toate naţiunile, Franţa 
e cea mai săracă în telefoane 44 , arăta în 1910 Almanahul 
Hachette-, cu un strop de exagerare: Austro-Ungaria şi 
Rusia erau şi mai arhaice. Fapt e că printre ţările cele mai 
dezvoltate, Franţa făcea într-adevăr o figură jalnică: un 
aparat telefonic la 16 locuitori în Statele Unite, unul la 50 
în Danemarca, unul la 54 în Elveţia, unul la 100 în Ger¬ 
mania, unul la 143 în Anglia... şi unul la 364 în Franţa. 10 
Iar anii trec, fără ca telefonul să se bucure de atenţia 


8 Ibidem, p. 80. Despre evoluţia căilor ferate în cursul secolului 
al XlX-lea, vezi un articol exhaustiv în Brockhaus’Konversations- 
Lexikon, Leipzig, 1901, voi. V, „Eisenbahnen“, pp. 777-786. 

9 Femand Braudel, L ’ldentite de la France. Les hommes et 
Ies choses, II, p. 206. 

10 A Imanach Hachette, 1910, p. 81. 

francezilor. în 1938, numărul de posturi telefonice la 100 
de locuitori era în Franţa de 3,8, faţă de 15,8 în Statele 
Unite, 13,6 în Suedia şi 7 în Marea Britanie. 11 Aşadar, 
decalajul se confirma: era semnul cât se poate de grăitor 
al unei respingeri tenace a societăţii tehnologice, atât în 
planul structurilor, cât şi al mentalităţilor! 

Răspândirea radioului indică un comportament 
similar. în 1934, numărul de aparate la mia de locuitori 
este de 150,1 în Danemarca, 133,4 în Anglia, 77,4 în Ger¬ 
mania... şi 33,1 în Franţa. în 1938, se înregistrează un 
progres însemnat: 99,4 aparate la 1 000 de locuitori, dar 
Franţa rămâne încă departe în urma Danemarcei (190 de 
aparate), Angliei (183,6) şi Germaniei (134). 12 

Profilul producţiei şi schimburilor e de luat şi el în 
consideraţie. Economia franceză obişnuia deja să opună 
rezistenţă curentelor celor mai inovatoare; chiar şi pro¬ 
gresând, ea rămânea cantonată pe terenul ei tradiţional. 
Timp de zeci de ani, exporturile au în capul listei, invariabil, 
textilele şi vinurile. în 1900, maşinile asigurau 1,5% din 
vânzările franceze în străinătate, produsele metalurgice 
2%, iar produsele chimice tot 2%; în Germania, aceleaşi 
categorii reprezentau respectiv 8%,15% şi 8,5% 13 . Totuşi, 
între 1900 şi 1913, se fac simţite semnele unei înnoiri: se 
afirmă domeniile de vârf (automobile, aviaţie, utilaj electric, 

11 Histoire de la France industrielle, sub conducerea lui Maurice 
Levy-Leboyer, Paris, 1996, p. 396. 

12 Heinz Phohle, Der Rundfunk als Instrument derPolitik. Zur 
Geschichte des deutschen Rundfunks von 1928-1938, Hamburg, 
1955, tabel reprodus în Manuel d’histoire franco-allemand. 
L ’Europe et le monde du congres de Vienne ă 1945, Paris, 2008, 
p. 149. 

13 După statisticile publicate în Brockhaus ’Konversations-Lexi- 
kon, Leipzig, voi. V (1901), p. 49 şi voi. VI (1902), p. 988. 



Descreştere 


59 


chimie) şi o mentalitate de întreprindere mai dinamică. 
La producţia de automobile, de pildă, Franţa se situa spre 
1914 pe al doilea loc în lume, după Statele Unite; era 
totuşi o industrie care, la începuturile ei, păstra procedee 
de fabricaţie aproape artizanale; într-o etapă ulterioară, 
francezii vor opune rezistenţă la standardizare şi la munca 
pe bandă rulantă. 14 Una peste alta, avântul de la începu¬ 
tul secolului XX nu făcea decât să atenueze o întârziere 
destul de considerabilă. 

Această zvâcnire tehnologică se înscrie de altfel într-o 
tipologie franceză constantă şi destul de paradoxală. 
Istoricii economiei au păreri împărţite 15 . Trebuie pus 
accentul pe Franţa dinamică sau pe Franţa conservatoare? 
Modernitate a existat aici întotdeauna, şi la 1900, la fel 
ca sub cel de-al Doilea Imperiu, şi nu mai puţin sub Vechiul 
Regim. Franţa şi-a câştigat un loc foarte onorabil în istoria 
ştiinţelor şi tehnologiilor, în prima linie a ţărilor occiden¬ 
tale. Dar între avangardă şi grosul armatei coordonarea 
n-a fost niciodată perfectă. Modernitatea economică s-a 
manifestat în Franţa într-un mediu conservator care i-a 
diluat şi limitat efectele. 

Frânele, în secolul al XlX-lea, erau atât de natură demo¬ 
grafică, socio-economică (în primul rând o agricultură 
ce imobiliza o bună parte din oameni şi din venituri), cât 
şi psihologică (valorizarea pământului, a artizanatului, 
a spiritului de economie mic-burghez, pe scurt a valo¬ 
rilor Franţei tradiţionale). 


14 Frangois Caron, Histoire economique de la France, XDf-XX? 
siecles, Paris, 1981, pp. 143-144. 

15 în afara lucrării citate a lui Franşois Caron, pentru o radio¬ 
grafie economică detaliată a epocii, vezi Jean Bouvier, „Le mou- 
vement d’une civilisation nouvelle, 1852-1914“, în Histoire de 
la France des origines ă nos jours, op. cit., pp. 645-690. 

Lupta cu analfabetismul, cel puţin, a progresat mai 
repede decât anevoioasa modernizare socio-economică. 
Şi aici, întârzierea Franţei era considerabilă, în comparaţie 
cu nordul Europei. Pe la 1850, doar 60% dintre adulţii 
francezi de sex masculin ştiau să citească şi să scrie, faţă 
de aproape 70% în Anglia şi 90% în Scoţia. Decalajul 
s-a micşorat sub al Doilea Imperiu: 75% în 1870 (Anglia: 
80%, Scoţia: 90%) şi a fost aproape lichidat prin legile 
şcolare ale celei de-a Treia Republici: în 1900, 95% dintre 
adulţii de sex masculin ştiau să citească şi să scrie (cu 
două-trei procente după ţările cele mai performante: 
Anglia: 97%; Scoţia: 98%). 16 Harta Europei alfabetizate 
din 1900 (inclusiv femei), prezintă un spaţiu german, 
scandinav, olandez şi britanic cu peste 90% ştiutori de 
carte, în avans, încă, faţă de Franţa (situată parţial sub 
90%), ea însăşi depăşind cu mult ţările mediteraneene. 17 

Exista totuşi un domeniu în care Franţa excela. Ţară a 
economisirii mai curând decât a investiţiei, ea acumula 
capitaluri. Era a doua putere financiară a lumii (după Marea 
Britanie), „al doilea rezervor de capitaluri spre care se 
scurgea metalul galben“, după expresia unui contemporan. 

Iată un tabel comparativ cu investiţiile externe ale 
principalelor ţări creditoare (în milioane de dolari) 18 : 



1870 

1900 

1914 

% 1914 

Marea Britanie 

4 900 

12 000 

20 000 

44 

Franţa 

2 500 

5 800 

9 050 

19,9 

Germania 

- 

4 800 

5 800 

12,8 

Statele Unite 

100 

500 

3 500 

7,8 


16 Lawrence Stone, op. cit., p. 120. 
l7 EmmanuelTodd,7,7nven//on del’Europe, Paris, 1990,p. 132. 
18 Franşois Caron, op. cit., p. 132. 

Pierre Baudin, ministrul Lucrărilor Publice, remarca 
în 1903 un contrast izbitor între capacitatea financiară 
„strălucită" a ţării şi „marea ei slăbiciune în domeniile 
demografic şi industrial" 19 . în 1914, Franţa era cel mai 
mare exportator de capitaluri către ţările Europei şi în 
special către Rusia, în timp ce în restul lumii întâietatea 
revenea britanicilor. „Sănătatea" financiară a Franţei părea 
asigurată, iar francul francez era simbolul unei monede 
puternice şi respectate. 

Fără să fie strălucit, tabloul nu era nici descurajator. 
Existau întârzieri şi lentori, existau salturi înainte şi perfor¬ 
manţe. Una peste alta, o dezvoltare moderată, foarte carac¬ 
teristică pentru Franţa, care nu fusese niciodată fruntaşă în 
economia europeană. Dar diferenţa faţă de Franţa de pe 
vremuri nu era dată de aceste oscilaţii în jurul „mediei", 
ci de micşorarea dimensiunilor ţării, tot mai accentuată de 
la o perioadă la alta. O societate mai dinamică şi o economie 
mai performantă ar fi putut compensa acest deficit. Dar 
Franţa nu înţelegea să-şi schimbe ritmul. 


19 Sidney Pollard, „Capital Exports, 1870-1914: Harmful or 
Beneficial“, The Economic History Review, XXXVIII, 1985, p. 492; 
reluat de Wolfgang Mommsen, „Rivalites coloniales et economiques. 
Imperialismes“, Encyclopedie de la Grande Guerre, 1914-1918, sub 
conducerea lui Stephane Audoin-Rouzeau şi Jean-Jacques Becker, 
Paris, 2004, p. 137. 



IV 

Sfârşitul iluziilor: 

schimbările celui de-al Doilea Imperiu 


A fost nevoie de timp pentru ca Franţa şi competitorii 
ei să devină conştienţi de schimbarea petrecută în ierarhia 
puterilor. în 1815, în ciuda înfrângerii sale în faţa unei 
mari coaliţii europene, Franţa rămânea, în principiu, cea 
mai puternică ţară de pe continent. Era ţinută în caran¬ 
tină şi sub strictă observaţie de teamă să nu revină la 
proiectele destabilizatoare şi expansioniste ale Revoluţiei 
şi Imperiului. în crizele care agită periodic scena europeană. 
Franţa se manifestă cu discreţie şi în general sfârşeşte prin 
a ceda. Păstrează totuşi nostalgia frontierelor pierdute. 

Cuceririle revoluţionare fixaseră în conştiinţa france¬ 
zilor conturul unei Franţe situate între hotarele ei naturale, 
ceea ce însemna, spre est, Alpii şi Rinul. Celelalte puteri 
se măriseră prin hotărârile Congresului de la Viena, şi 
doar Franţa pierduse toate teritoriile cucerite recent, ba 
chiar şi câteva anexiuni mai vechi (de pe vremea lui Lu¬ 
dovic XIV), anume Landau, Saarbrucken şi Saarlouis. 
Permeabilitatea frontierei de nord-est devenise evidentă 
în timpul invaziei din 1814. Cum distanţele contau din 
ce în ce mai puţin, Parisul descoperea că spaţiul care-1 separa 
de armatele inamice devenise destul de neînsemnat. Aceste 
motive alimentau interesul pentru regiunile situate pe 
malul Rinului şi al Meuzei, care i-ar fi putut oferi Franţei 
un fel de scut. 

în 1828, într-un Memoriu adresat ministrului francez 
de Externe, Chateaubriand, fost ministru şi ambasador 
la Roma, propunea negocierea unui acord cu Rusia, aflată 
atunci în război cu Imperiul Otoman. în schimbul spri¬ 
jinului francez pentru proiectul rusesc de a pune mâna pe 
Constantinopol, ţarul putea la rândul lui să sprijine Franţa 
în încercarea de a recupera, în ciuda opoziţiei Angliei şi 
Austriei, „linia Rinului, de la Strasbourg până la Koln“'. 
în anul următor, 1829, prinţul de Polignac, şeful guver¬ 
nului lui Carol X, l-a însărcinat pe ambasadorul Franţei 
la Sankt-Petersburg să-i sugereze ţarului un plan care i-ar 
fi permis Franţei să anexeze, de data asta, nu ţinuturile 
renane (deşi existase o opţiune şi pentru această regiune), 
ci Belgia şi Luxemburgul 1 2 . Sfârşitul războiului ruso-turc 
a făcut ca acest scenariu să devină caduc, Rusia nemai- 
având nevoie de sprijinul Franţei. 

Paradoxal, Carol X şi Restauraţia (aflată la sfârşitul 
ei) au reuşit să înfigă drapelul francez nu pe Rin sau în 
Belgia, ci pe celălalt ţărm al Mediteranei. Cucerirea Alge¬ 
rului în 1830 marchează începutul (puţin remarcat de con¬ 
temporani) al unei epoci noi în istoria colonială a Franţei, 
la peste jumătate de secol după lichidarea primului imperiu 
colonial, prin Tratatul de la Paris din 1763. Era o alter¬ 
nativă: în lipsa Rinului, de ce nu Algerul? (în realitate, 
în 1830, nimeni nu gândea în aceşti termeni.) 

La scurt timp, avea loc revoluţia, în Franţa ca şi în Belgia. 
Restauraţia a fost urmată de Monarhia din Iulie, în timp ce 
Belgia s-a separat de Olanda, divizând statul-tampon creat 

1 Chateaubriand, Memoires d ’outre-tombe, cartea a treia, cap. 12 
(Bibliotheque de la Pleiade, voi. II, Paris,1958, pp. 260-282). 

2 Istoria acestui curios proiect de negociere este relatată în 
detaliu de Piere de la Gorce, în La Restauration. Charles X, Paris, 
1928, pp. 216-223. 

în mod artificial în 1815 pentru a bloca Franţa la frontiera 
ei de nord-est. Din punctul de vedere francez, teritoriul 
belgian se integra natural în frontierele ideale ale Franţei; 
unirea, deja realizată din 1795 până în 1815, fusese accep¬ 
tată atunci de Europa ca fiind cea mai puţin contestabilă 
cucerire a Revoluţiei. în schimb, în 1830, Franţa nu a mai 
îndrăznit; a dat înapoi, nu doar în faţa unei posibile ane¬ 
xiuni, ci chiar şi a solicitării belgiene de a-1 avea ca suveran 
pe unul din fiii regelui Ludovic Filip; până la urmă, pri¬ 
mul rege al belgienilor a fost un prinţ german (Leopold I), 
foarte legat de Anglia. Independenţa şi neutralitatea nou¬ 
lui regat au fost garantate de puterile europene, ceea ce 
însemna blocarea expansiunii franceze dincolo de o 
frontieră care s-a dovedit a fi definitivă. 

O nouă criză are loc în 1840. Protejat de Franţa, Meh- 
met-Ali, viceregele Egiptului, a purtat o campanie victo¬ 
rioasă contra sultanului, susţinut de Anglia; puterile europene 
s-au coalizat în jurul Angliei şi al Imperiului Otoman, 
izolând Franţa încă o dată. S-a auzit zăngănit de arme şi, 
pentru minţile mai înfierbântate, disputa s-a mutat de pe 
Nil pe Rin, fluviu care în imaginarul francezilor rămânea 
frontiera ideală. Din fericire, ostilităţile s-au mărginit la 
un schimb de invective poetice - urmărit cu multă atenţie 
în epocă. „Nu-1 vor avea, Rinul german, pe care-1 cer cu 
croncăneli de corbi hulpavi" - era prima strofă din Rinul 
german, lied compus de Nikolaus Becker. I-a răspuns, 
sub acelaşi titlu, Alfred de Musset: „L-am mai avut, Rinul 
vostru german, a încăput în paharul nostru", avertisment 
însoţit de promisiunea că francezii vor reveni: „Pe unde a 
trecut tatăl, va trece foarte bine şi copilul." Poezia s-a dove¬ 
dit a fi mai eroică decât istoria. Confruntată cu pericolul 
unui război cu o nouă coaliţie, Franţa l-a abandonat pe 
Mehmet-Ali; cât despre Rin, oficial, nici n-a mai fost vorba. 

Această perioadă de repliere a durat până în 1848; odată 
cu alegerea lui Ludovic Napoleon ca preşedinte al celei 
de-a Doua Republici (1848), urmată de instaurarea celui 
de-al Doilea Imperiu (1852-1870), Franţa a revenit la o 
strategie mai demnă de puterea ei reală sau presupusă. 

Proiectul celui de-al Doilea Imperiu 3 rămâne printre 
cele mai ambiţioase din toată istoria Franţei. Ţara trebuia 
readusă pe primul loc, dar nu fără a ţine seama de contextul 
francez, european şi mondial, care se schimbase mult după 
epoca lui Ludovic XTV sau a războaielor napoleoniene. 
Rezumate în câteva cuvinte, obiectivele lui Napoleon III 
şi ale regimului său erau: 1. avântul industrial şi comer¬ 
cial al Franţei; 2. reconcilierea societăţii franceze; mai 
multă justiţie socială; 3. un rol de arbitru în afacerile euro¬ 
pene, 4. o politică la scară mondială, cu o prezenţă semni¬ 
ficativă în toate colţurile planetei. 

Foarte interesat de problemele economice (preocupare 
destul de rară la oamenii de stat din secolul al XlX-lea), 
Napoleon III înţelesese că, în noua fază a istoriei, puterea 
unei ţări era dată în primul rând de capacităţile de producţie 

3 Dintr-o bibliografie foarte bogată relativă la al Doilea Imperiu 
şi la Napoleon III, să reţinem în special, pentru calitatea informaţiei 
ca şi a interpretării, lucrările lui Adrien Dansette: Deuxieme 
Republique et Second Empire, Paris, 1942; Louis-Napoleon ă la 
conquete du pouvoir, Paris, 1961; Du 2 decembre au 4 septembre, 
Paris, 1972; Naissance de la France moderne, Paris, 1976; şi bio¬ 
grafiile lui Louis Girard, Napoleon III, Paris, 1986, Pierre Milza, 
Napoleon III, Paris, 2004 şi Eric Anceau, Napoleon III, Paris, 
2008. De asemenea, poate fi consultat Dictionnaire du Second 
Empire, coordonat de Jean Tulard, Paris, 1995. Am reluat aici în 
bună parte analiza din propria mea carte, Napoleon III le Mal-A ime, 
Paris, 2008 ( Napoleon III cel neiubit, trad. rom. Emanoil Marcu, 
Humanitas, Bucureşti, 2008). 

şi de competitivitatea ei. Ca să fie puternică, Franţa tre¬ 
buia să fie bogată şi prosperă. Exista un model: Anglia, 
eterna competitoare a Franţei. Viitorul împărat trăise 
câţiva ani de cealaltă parte a Mânecii şi fusese cucerit 
de spiritul de iniţiativă şi de eficienţa britanicilor. Credea 
necesar să le insufle francezilor ceva din mentalitatea 
engleză... desigur, cu asistenţa statului, veche şi pare-se 
incontumabilă tradiţie franceză. Statul şi capitaliştii tre¬ 
buiau, împreună, să pună în mişcare sectoarele cheie ale 
unei economii modeme: căile ferate, industria grea, lucră¬ 
rile publice, creditarea... Un tratament de şoc era poate 
bine-venit; acesta a fost sensul tratatului comercial încheiat 
în 1860 cu Anglia, inspirat de doctrina liber-schimbistă 
şi care, diminuând tarifele vamale, trebuia să-i oblige pe 
producătorii francezi să devină competitivi. S-a strigat 
că era o „lovitură de stat“ comercială, o nouă şi pericu¬ 
loasă revoluţie - atât de înrădăcinat era în Franţa reflexul 
protecţionist... 

în viziunea împăratului, prosperitatea trebuia să fie 
un câştig pentru toţi. în proiectele lui socio-economice 
se regăsesc idei foarte apropiate de filozofia saint-simo- 
niană care-i marcase puternic tinereţea 4 . în 1844, tânărul 
pretendent se remarcase cu o lucrare intitulată L ’Extinc- 
tion dupauperisme. Fuziunea Ordinii cu Progresul şi grija 
pentru justiţia socială apăreau ca însăşi raţiunea de a fi a 
Imperiului, justificarea, legitimitatea lui, contrastând atât 
cu monarhia reacţionară cât şi cu republica aducătoare de 
instabilitate. Imperiul oferea naţiunii franceze o unitate 

4 Vezi pe această temă lucrările lui Jean Sagnes: Les Racines 
du socialisme de Louis-Napoleon Bonaparte, Toulouse, 2006, şi 
Napoleon III. Le parcours d’un saint-simonien. Sete, 2008. 

reală, lichidarea fracturii sociale: adică sfârşitul logicii 
antagoniste a celor „două Franţe“. 

în ce priveşte politica europeană, era deja clar că Franţa 
nu mai putea să-şi permită o strategie hegemonică (care 
de altfel eşuase de fiecare dată, provocând şi căderea Pri¬ 
mului Imperiu). Trebuia manevrat cu abilitate, căutând 
alianţe şi recurgând mai mult la puterea de convingere 
decât la forţa armelor. Se voia în primul rând dislocarea 
blocului antifrancez potenţial (care coaliza aproape toată 
Europa). Trebuia desprinsă mai ales Anglia, componentă 
hotărâtoare, evitând astfel greşeala fatală a Primului Im¬ 
periu care nu încetase s-o provoace pe susceptibila sa 
vecină. Politica lui Napoleon I fusese fondată pe o ură 
viscerală faţă de Anglia. Cheia de boltă a politicii lui Napo¬ 
leon HI a devenit alianţa cu Anglia. Pe continent, îşi făcea 
apariţia o forţă nouă: ideologia naţională. Napoleon III 
s-a erijat în campion al drepturilor naţionalităţilor; în fapt, 
gândirea lui în această privinţă rămâne destul de incertă, 
iar acţiunea lui, echivocă. Principiul naţionalităţilor îi 
servea mai ales pentru a slăbi forţa şi influenţa imperiilor 
(Rusia, Austria) şi pentru a atrage de partea Franţei popoa¬ 
rele Europei. Modelul ideal - foarte îndepărtat, dar teoretic 
posibil - era o Europă a naţiunilor, „prezidată" de Franţa, 
„marna" tuturor naţiunilor 5 . 

în fine, lumea. Al Doilea Imperiu a propus Franţei o 
politică de anvergură planetară. Din nou, invers decât 
Primul Imperiu care sacrificase politica „de peste mări" 
în favoarea ambiţiilor continentale. în realitate, chiar şi 

5 Un decupaj „naţional 11 al continentului, la scriitorul bonapar- 
tist Edmond About, autorul unei Noi hăr(i a Europei, şi conside¬ 
raţii pe acest subiect în cartea sa Le Progres, Paris, 1864, cap. XVI: 
„La politique et la guerre 11 , pp. 463-489. 

sub Vechiul Regim, chiar şi pe vremea lui Colbert, când 
acţiunea ei extra-europeană cunoscuse o anume amploare, 
Franţa a rămas în primul rând o putere continentală; inte¬ 
resele ei de peste mări constau în primul rând în importarea 
unor produse coloniale, ca zahărul, cafeaua şi bumbacul 
din Antile. în ce priveşte Restauraţia şi Monarhia din 
Iulie, politica lor europeană lipsită de curaj a fost com¬ 
pletată de o politică mondială lipsită de anvergură, cu o 
excepţie notabilă: Algeria, a cărei cucerire este începută 
exact înainte de Revoluţia din 1830 şi continuată sub 
Ludovic Filip. în definitiv, prima strategie politică globală 
a Franţei, ilustrând o gândire nu doar comercială, ci geo¬ 
politică, în sensul cel mai larg al cuvântului, se elaborează 
în timpul celui de-al Doilea Imperiu. Această nouă pers¬ 
pectivă „mondialistă“ confirma necesitatea unei colabo¬ 
rări strânse cu Anglia, cea mai mare putere maritimă şi 
colonială; scopul era de a stabili un fel de condominium 
franco-britanic, capabil să impună peste tot o voinţă 
politică comună. 

Acestea erau obiectivele. Rezultatele sunt amestecate, 
de la succesul categoric la dezastrul incontestabil. Acest 
bilanţ extrem de contrastant se reflectă în judecăţile despre 
Napoleon III şi despre Imperiu, când pozitive, când (cel 
mai adesea) critice, sau chiar total negative. Eşecurile sunt 
parţial imputabile unei sarcini prea ample, uneori peste 
măsură. în orice caz, punerea ei în practică, adesea ezitantă 
şi contradictorie, nu s-a ridicat la înălţimea concepţiei, 
şi ea prea sumară. Părăsind cărările bătătorite, politica 
imperială suferea de lipsă de coerenţă, fiecare înalt respon¬ 
sabil navigând după capul lui într-o direcţie ce rămânea 
incertă; se dorea modificarea echilibrelor europene, dar 
cum s-o faci şi până unde să mergi? Comportamentul 
împăratului nu contribuia deloc la limpezirea jocului: 

suveranul era ascuns, întortocheat, ezita îndelung înainte 
să ia o decizie. Toate acestea pot explica un număr impor¬ 
tant de opţiuni discutabile sau eronate. Totuşi, în naufragiul 
celui de-al Doilea Imperiu, cauza principală ţine de un 
fapt obiectiv: Franţa nu mai putea susţine o politică de 
asemenea anvergură. Născut în 1808, chiar în momentul 
când ţara atingea apogeul puterii, Napoleon III şi-ar fi 
imaginat cu greu că, peste cincizeci de ani, va fi în fruntea 
unei Franţe sensibil diminuate în raport cu restul lumii. 
Al Doilea Imperiu oferă o lecţie de neconcordanţă între 
amploarea ambiţiilor şi insuficienţa mijloacelor. 

Politica industrială e cel mai puţin contestabilă. Primul 
impuls în industrializarea ţării a fost dat în timpul Impe¬ 
riului, statul implicându-se activ în numeroase proiecte. 
Reţeaua de căi ferate creşte spectaculos (3 000 de kilometri 
în 1850; 17 500 în 1870), la fel producţia de cărbune 
(5 150 000 de tone în 1847; 13 510 000 în 1869) şi de 
fontă (de la 591 000 la 1 381 000 de tone), industria textilă, 
capacitatea maşinilor cu aburi (de la 60 000 la 336 000 
CP) 6 ... Marile lucrări publice au fost mândria regimului, 
şi în primul rând veritabila reconstrucţie a Parisului care, 
dincolo de criticile de detaliu, rămâne o operă impresio¬ 
nantă, recunoscută chiar şi de detractorii Imperiului. Alte 
oraşe, în special Lyon şi Marsilia, cunosc şi ele o impor¬ 
tantă restructurare a peisajului urban. O altă reuşită franceză 
emblematică este Canalul Suez, realizat sub conducerea 
lui Ferdinand de Lesseps şi inaugurat în 1869. Creditul 
a fost modernizat la rândul său, mai ales prin crearea 
Creditului funciar şi a Creditului mobiliar, o întreagă reţea 
bancară prin care s-au distribuit banii necesari pentru 

6 Jacques Rougerie, „Le Second Empire“, în Histoire de la 
France des origines ă nos jours, op. cit., p. 734. 

activităţile industriale şi lucrările publice. în fine, o orientare 
destul de accentuată spre comercializare a îndepărtat - 
parţial - economia franceză de tradiţionalele ei tendinţe 
autarhice şi protecţioniste. în cei douăzeci de ani cât a 
durat al Doilea Imperiu, volumul comerţului exterior s-a 
triplat - fiind cel mai rapid ritm din toate ţările europene, 
inclusiv Anglia. 

Această frenezie economică, expansivă şi oarecum 
neaşteptată, i-a impresionat pe contemporani; mult timp, 
istoricii au fost unanimi în a recunoaşte performanţa eco¬ 
nomică excepţională a celui de-al Doilea Imperiu: cotitură 
spre o „civilizaţie nouă“, industrială şi financiară, capita¬ 
listă şi muncitorească. 

Acest tablou destul de măgulitor a fost nuanţat, în ultima 
vreme, prin exprimarea unor rezerve. Cercetările de 
istorie statistică au dus la o concluzie neaşteptată: ritmul 
de creştere economică din timpul celui de-al Doilea 
Imperiu n-ar fi superior celor dinainte, chiar dimpotrivă, 
în dezvoltarea economică a Franţei din secolul al XlX-lea 
au fost identificate două perioade distincte. Din 1815 până 
în 1860, creşterea a fost susţinută; în schimb, ea a încetinit 
începând cu 1860-1865. Schimbarea tendinţei s-ar situa 
aşadar în timpul celui de-al Doilea Imperiu, devenit astfel 
„vinovat“ nu de o accelerare, ci chiar de o încetinire. Potri¬ 
vit unui bilanţ recent, „al Doilea Imperiu nu cunoaşte o 
creştere economică prea strălucită: între 1852 şi 1869, 
PIB-ul creşte cu 2,36% pe an, adică mai puţin decât sub 
Monarhia din Iulie (2,74%). Sigur, între 1852 şi 1869, 
producţia industrială creşte cu 1,59%, dar mai puţin decât 
între 1831 şi 1847 (2,7%), sau decât între 1840 şi 1847 
(2,12%). La fel şi producţia agricolă (o creştere de 1,6% 
pe an sub al Doilea Imperiu, faţă de 1,7% sub Monarhia 

din Iulie)“ 7 . Desigur, putem avea îndoieli în ce priveşte 
exactitatea acestui gen de reconstituiri. Contemporanii 
au fost cu toţii victimele unei iluzii optice? în fapt, contra¬ 
dicţia e mai curând aparentă. Marea industrie şi sectoarele 
de vârf au cunoscut, cum s-a văzut deja, o dezvoltare 
impetuoasă; la un anume nivel, s-a produs chiar - lucru 
nu mai puţin important - o mutaţie a mentalităţilor, a 
culturii economice. Cu toate astea, Franţa „profundă" a 
evoluat mult mai puţin. A rămas în primul rând o ţară 
agrară, o ţară a meseriaşilor şi a industriei mici; o ţară pru¬ 
dentă, conservatoare, şi pe deasupra afectată de o stagnare 
demografică care începea să se facă simţită. Deşi a perfor- 
mat în sectoarele de vârf, al Doilea Imperiu n-a izbutit 
să dinamizeze Franţa în ansamblul ei. De altfel, conjunc¬ 
tura destul de neprielnică de după 1860 trebuie luată în 
calcul şi ea (tratatul comercial din 1860 a fost de asemenea 
incriminat: în loc să stimuleze, cum se dorise, economia 
franceză, ar fi lăsat-o fără apărare în faţa concurenţei 
străine, britanică în special; despre efectele lui, pozitive 
sau negative, opiniile rămân împărţite). 

Ce e mai grav se vede în altă parte: în tabelele com¬ 
parative ale economiei mondiale. în ciuda progreselor 
franceze, concurenţii Franţei s-au dezvoltat la fel de 
repede, unii chiar mai repede decât ea. Franţa nu reuşeşte 
să reducă decalajul faţă de Anglia (care creşte ca valoare 
globală a PIB-ului). Comparaţia cu Germania e şi mai 
defavorabilă; creşterea germană e în mod cert mai puter¬ 
nică, lucru care va cântări în războiul din 1870. Cât despre 
Statele Unite, acestea se dezvoltă într-un ritm ce depăşeşte 


7 Andre Encreve, Le Second Empire, „Que sais-je?“, Paris, 
2004, pp. 33-34. Evaluările lui Angus Maddison, op. cit., sunt 
diferite, dar confirmă aceleaşi tendinţe. 

cu mult posibilităţile franceze. 8 La instaurarea celui de-al 
Doilea Imperiu, Franţa era a doua putere economică a 
lumii; douăzeci de ani mai târziu, când Imperiul se pră¬ 
buşeşte, Franţa ocupă poziţia a patra. Nu este vina ei; a 
fost meritul celorlalţi, care au reuşit mai bine. 

în ce priveşte proiectul social al Imperiului, solida¬ 
ritatea proclamată rămâne adesea la capitolul „bune 
intenţii"... în afară de câteva măsuri limitate, insuficiente 
pentru a modifica radical datele problemei. Sensibilitatea 
„muncitorească" a împăratului este reală; şi s-au făcut 
efectiv câteva gesturi: locuinţe muncitoreşti, legea din 
1864 recunoscând dreptul la grevă... în schimb, în me¬ 
moria colectivă rămâne mai curând legenda neagră a 
condiţiei muncitorului, cu imagini patetice, precum cele 
din L ’Assommoir şi din Germinai. Nu e tocmai corect 
faţă de al Doilea Imperiu. Realitatea ar fi mai curând o 
ameliorare lentă, desigur prea lentă, contrastând puternic 
cu „sărbătoarea imperială". în ce-i priveşte pe ţărani, ei 
au avut motive să fie mai curând mulţumiţi: odată cu pre¬ 
ţurile agricole, cresc şi veniturilor lor. Dar cea care profită 
cel mai mult de dezvoltare e marea burghezie. Este epoca 
marilor financiari, a speculatorilor, a capitaliştilor fără 
scrupule. Naţiunea rămâne divizată. înfruntarea sânge¬ 
roasă din 1871, „luptă de clasă" exemplară, a pus capăt 
iluziilor de pace socială întreţinute de al Doilea Imperiu. 

Politica europeană a lui Napoleon HI a cunoscut succese 
strălucite într-o primă fază; spre 1860, împăratul făcea 
figură de arbitru al continentului. Aliindu-se cu Anglia 
contra Rusiei (Războiul Crimeii, 1854-1855), a izbutit 
să spargă tradiţionala coaliţie a puterilor europene. în 

8 în legătură cu aceste statistici comparate, vezi lucrările deja 
citate ale lui Angus Maddison. 

1859, susţinerea Piemontului împotriva Austriei a declan¬ 
şat procesul unificării italiene: Austria e învinsă, Italia 
trece sub influenţa franceză, Savoia şi Nisa sunt anexate 
la Franţa (ca plată pentru sprijinul adus proiectului 
italian), totul părea să meargă de minune. în realitate, totul 
evolua spre dezastru. în loc să sporească influenţa fran¬ 
ceză, politica naţionalităţilor a luat un curs neaşteptat şi 
periculos. Departe de a se arăta recunoscători faţă de 
francezi, italienii s-au simţit frustraţi; într-adevăr, Franţa 
nu dorea o Italie veritabilă, ci o confederaţie de state ita¬ 
liene, care să respecte particularismele istorice şi politice 
ale peninsulei, şi nu mai puţin interesele papalităţii (mena¬ 
jată în bună măsură din raţiuni de politică internă franceză, 
pentru a nu supăra partida clericală). Campioană a eliberării 
Italiei, Franţa a reuşit performanţa de a fi percepută de 
italieni ca principal obstacol în calea unităţii lor statale. 

La celălalt capăt al Europei, Franţa a contribuit la crea¬ 
rea României (prin unirea Ţării Româneşti cu Moldova 
în 1859), stat-tampon între Rusia şi Imperiul Otoman, dar 
şi avanpost - se spera - al influenţei franceze în răsărit. 
Guvernul imperial a rămas însă neputincios în momentul 
insurecţiei poloneze din 1863, zdrobită de trupele ţarului; 
simpatia manifestată în mediile politice şi în opinia publică 
pentru cauza poloneză n-a avut alt efect decât răcirea rela¬ 
ţiilor franco-ruse (la sfârşitul Războiului Crimeii, Franţa 
tratase Rusia cu multă moderaţie, în vederea unei apropieri 
viitoare; dar începând din 1863, între cele două ţări s-a 
instalat neîncrederea). Oaia neagră a Franţei rămânea Austria, 
vechea tradiţie antihabsburgică datând de la Francisc I şi 
Richelieu, continuată de Revoluţie şi Imperiu, până la pro¬ 
iectul italian atât de drag împăratului. 

în schimb, respectând revendicările naţionale, Napo¬ 
leon III a permis Prusiei să lucreze la unitatea Germaniei. 

Sadowa, victoria prusacă împotriva Austriei la 1866, a 
fost momentul adevărului. Era deja prea târziu. în 1867, 
se constituia Confederaţia Germaniei de Nord, dominată 
de Prusia; o mare putere se năştea în coasta Franţei, dar 
Franţa, obsedată de Austria, preocupată de Italia, nu şi-a 
dat seama decât când era prea târziu. în anii următori, 
Napoleon III a căutat compensaţii; de acord, eventual, 
cu unitatea germană, dar cu condiţia ca Franţa să aibă 
ceva de câştigat, ca să-şi menţină o marjă de superioritate: 
ori să recupereze parţial frontiera de pe Rin, ori să unească 
statele renane într-un stat autonom (susceptibil de a trece 
sub influenţa franceză); dacă nu. Franţa putea anexa Belgia 
sau măcar Luxemburgul. Spre deosebire de Cavour în 
1859, Bismarck nu avea nevoie de ajutorul francez; a 
comunicat pe un ton tăios că nu avea de oferit nici o palmă 
de pământ german. în ce priveşte Belgia şi Luxemburg, 
acelaşi Bismarck a lăsat Franţa să se compromită prin 
ambiţiile ei expansioniste destul de străvezii. Mai ales 
faţă de Belgia, ţară suverană şi beneficiind de un statut 
de neutralitate garantat de puterile europene, Imperiul se 
punea într-o postură proastă, şi în primul rând în relaţia 
cu partenerul privilegiat: Anglia. Aceste proiecte de ane¬ 
xare, vagi, teoretice, puţin realizabile, au fost ca o perdea 
de fum care a abătut atenţia de la proiectele de expan¬ 
siune ale Prusiei, puse la punct incomparabil mai bine. 
Puterile s-au înşelat în privinţa adversarului: aşa cum 
Franţa suspectase multă vreme Austria, la fel Europa 
continua să suspecteze Franţa; în consecinţă, ambiţiile 
Prusiei aveau cale liberă. Statutul Franţei de primă putere 
continentală avea zile numărate. 

La câteva luni după Sadowa, Napoleon III şi colabo¬ 
ratorii săi cei mai apropiaţi făceau un subtil exerciţiu de 
statistică, parcă pentru a convinge opinia publică şi a se 

convinge ei înşişi că Imperiul francez continua să fie pe 
primul loc. Ei numărau în Franţa peste 40 de milioane 
de locuitori (cu tot cu Algeria!), în timp ce Confederaţia 
Germaniei de Nord număra 29 de milioane, Germania de 
Sud 8, Austria 35, Italia 26 şi Spania 18. 9 Se constata - 
un mod de a scuza miopia imperială - faptul că tendinţa 
irezistibilă era crearea de ansambluri mai mult sau mai 
puţin vaste de state-naţiuni. Printre ele, Franţa rămânea 
cea mai mare.. - eventual cu preţul unor artificii: adău- 
gându-i Algeria, şi separând nordul de sudul Germaniei 
(separate, e drept, pentru încă trei ani!). 

Războiul din 1870 a fost considerat în Franţa conse¬ 
cinţa agresivităţii prusace şi a perfidiei lui Bismarck. în 
realitate, amândouă ţările se orientau spre război, Franţa 
într-o manieră mai ezitantă, pentru că obiectivele ei erau 
vagi, iar pregătirile ei militare mai puţin avansate decât 
cele germane. Prusia avea nevoie de un război pentru a 
impune unitatea germană (Franţei şi statelor germane din 
sud). Franţa avea nevoie de război pentru a împiedica 
Prusia să unifice Germania şi să creeze astfel un imperiu 
mai puternic decât al ei. Sigur, putea să evite un război 
şi să asiste neputincioasă la unificarea germană; în acest 
caz, ar fi pierdut fără război; războiul, deşi riscant, îi mai 
oferea, teoretic, o şansă (singura) de a câştiga. Franţa îşi 
juca poziţia istorică în Europa, care, încă din Evul Mediu, 
fusese mereu cea dintâi. în caz de victorie, unitatea ger¬ 
mană fiind compromisă şi frontiera de pe Rin recuperată, 
poziţia ei dominantă ar fi fost confirmată. Franţa credea 
că are în mânecă o carte sau două, mizând pe sprijinul 
Austriei şi al Italiei: prima dorea să-şi ia revanşa asupra 
Prusiei şi să-şi restabilească influenţa în spaţiul german, 


9 Louis Giraud, op. cit., p. 387. 

a doua îi era datoare Franţei, în ciuda mai multor neînţe¬ 
legeri. însă aceşti aliaţi potenţiali nu au mişcat un deget, 
şi nici Anglia, neliniştită de poziţia schimbătoare a guver¬ 
nului imperial şi de jocurile sale frontaliere periculoase. 
Franţa a pierdut războiul, iar unitatea germană a fost 
realizată; frontiera franceză nu s-a mai mutat pe Rin, iar 
noul Reich a anexat Alsacia şi o bucată din Lorena. Franţa 
şi-a pierdut astfel întâietatea istorică în favoarea Ger¬ 
maniei: în 1871, aceasta o depăşea deja, ca teritoriu, 
populaţie şi pondere economică. Această superioritate nu 
a făcut decât să se accentueze în cursul următoarei jumă¬ 
tăţi de secol. 

Pentru cel de-al Doilea Imperiu, Franţa avea o vocaţie 
de putere mondială la fel de legitimă ca statutul ei de 
putere europeană. Drept urmare, s-a promovat o politică 
imaginativă şi îndrăzneaţă, ce dorea să afirme deplin pe 
scena internaţională o ţară care până atunci subordonase 
totul intereselor sale continentale. Odată cu apariţia navi¬ 
gaţiei cu abur, a căilor ferate şi a Canalului Suez („ocolul 
Pământului în optzeci de zile“), unificarea lumii (preludiu 
la actuala mondializare) intra într-o fază accelerată. Se 
apropia ziua când importanţa unei ţări avea să fie judecată 
la scară planetară. O putere europeană, chiar de prim rang, 
nu mai avea garanţia că devine automat o putere mon¬ 
dială. Napoleon III a avut meritul de a fi înţeles acest 
lucru. însă prezenţa mondială a Franţei trebuia restabilită 
pornind aproape de la zero. S-a făcut mai întâi o schiţă 
a noului imperiu colonial. Cucerirea Algeriei a fost dusă 
până la capăt şi, în pofida numeroaselor schimbări ale 
politicii algeriene (oscilând între un guvern militar sau 
civil şi urmărind fie o „europenizare" a teritoriului, fie 
înţelegerea cu populaţia arabă), s-a încercat ca această ţară 
să devină un soi de prelungire a Franţei peste Mediterana; 

numărul de colonişti a crescut de la 100 000 la 300 000. 
în Africa neagră, francezii au ocupat Senegalul, iar în 
Extremul Orient Cochinchina, cap de pod pentru cuce¬ 
rirea ulterioară a întregii Indochine. în paralel, prezenţa 
comercială franceză s-a accentuat în mai multe regiuni 
ale lumii, mai ales în jurul Mediteranei (prima poziţie 
în Algeria şi în Tunisia, a doua în Egipt şi în Imperiul 
Otoman) şi în America Latină (Franţa era primul partener 
comercial al Argentinei, al treilea partener comercial al 
Braziliei, după Anglia şi Statele Unite, depăşindu-i apoi 
pe nord-americani, în timpul Războiului de Secesiune), 
în schimb, francezii rămâneau cu mult în urma britanicilor 
în comerţul din Extremul Orient. 

Franţa era activă de asemenea în plan politic şi militar. 
Expediţiile sale îndepărtate, spectaculoase uneori, aveau 
parţial motive economice sau urmăreau câştigarea de 
influenţă politică, dar erau şi acţiuni de prestigiu, semn 
că Franţa era prezentă pretutindeni şi ştia să-şi facă res¬ 
pectat drapelul. în 1860, forţele franceze au intervenit în 
Siria, oficial pentru a-i proteja pe creştinii persecutaţi de 
musulmani, dar şi pentru a încerca să-şi facă loc în Orien¬ 
tul Mijlociu. în acelaşi an, alături de Anglia, Franţa a 
participat la o intervenţie în China, cu scopul de a o sili 
să se deschidă în faţa intereselor europene; la Palikao, 
lângă Beijing, un mic detaşament de francezi a pus pe fugă 
o armată chineză mult mai numeroasă. 

„Marea idee“ a regimului este faimoasa expediţie din 
Mexic (din 1863 până în 1867). 10 Susţinută iniţial de Marea 
Britanie şi Spania, Franţa a sfârşit prin a rămâne singură 

10 în legătură cu dosarul mexican, de consultat mai ales cartea 
lui Christian Scheffer, La Grande Pensee de Napoleon III. Les 
origines de l’expedition du Mexique (1858-1862), Paris, 1939. 

în această aventură. Scopul (destul de ceţos, ca multe 
dintre proiectele celui de-al Doilea Imperiu) era de a fonda 
în Mexic un imperiu latin, favorizând prezenţa franceză 
şi ridicând o barieră în calea expansiunii Statelor Unite. 
Momentul părea favorabil, pentru că Statele Unite erau 
în plin Război de Secesiune. Astfel, riscul unei intervenţii 
americane era îndepărtat; Franţa putea spera că statele 
din sud vor rămâne separate de cele din nord, formând 
un ansamblu mai puţin ambiţios şi mai permeabil pentru 
interesele franceze (Franţa importa din statele sudiste cea 
mai mare parte a bumbacului necesar industriei sale textile). 
Rezultatul scontat era (cel puţin în visurile împăratului!) 
o putere americană mai slabă, Confederaţia sudistă strân¬ 
gând legăturile cu Franţa, Mexicul sub tutelă franceză, 
restul Americii Latine aflat şi el sub influenţa Franţei. Din 
păcate, s-a întâmplat exact pe dos. Armata franceză a 
câştigat câteva lupte, dar nu a reuşit să pacifice ţara; ales 
de Napoleon III, împăratul Maximilian (fratele lui Franz 
Joseph, împăratul Austriei) se menţine o vreme exclusiv 
datorită susţinerii franceze. Războiul de Secesiune se 
încheie cu victoria Nordului împotriva Sudului. Statele 
Unite ies întărite din criză. La cererea insistentă a guver¬ 
nului american (adevărat ultimatum), Franţa a trebuit să-şi 
retragă trupele, într-un mod destul de umilitor. Imperiul 
lui Maximilian s-a năruit şi împăratul însuşi a sfârşit în 
faţa unui pluton de execuţie. 

Mai puţin grav, desigur, fiind mai îndepărtat şi afec¬ 
tând doar indirect Franţa, sfârşitul dezastruos al aventurii 
mexicane este la fel de semnificativ ca înfrângerea din 
1870. Cele două eşecuri arată clar limitele puterii franceze. 
Rând pe rând, ambiţiile Franţei au fost spulberate de Statele 
Unite şi de Germania. America a rămas a americanilor, 

cum pretindea deja doctrina Monroe, iar Europa a intrat 
într-o fază de supremaţie germană. 

Această schimbare a găsit Franţa singură. Politica 
naţionalităţilor iniţiată de ea a avut rezultate limitate şi 
uneori perverse. Ea a dus la crearea Italiei, unificată în 
ciuda reticenţelor aliatei sale, şi de aceea nu foarte recu¬ 
noscătoare; a dus la crearea unei Românii destul de 
îndepărtate şi încă foarte marginală în jocul european 
(aici, ca o ironie, domnea din 1866 un prinţ german, reco¬ 
mandat nu de Prusia, ci chiar de Franţa, în perioada când 
relaţiile franco-prusace erau excelente, şi care mai târziu 
avea să se alinieze la interesele patriei sale de origine); 
a dus în sfârşit, succes strălucit al politicii naţionalităţilor, 
la crearea imperiului german - contra intereselor Franţei, 
evident. Sigur, Imperiul a reuşit să spargă vechea coaliţie 
antifranceză, dar cu preţul unei politici care, dorindu-se 
prea abilă - mizând succesiv pe unii contra celorlalţi şi 
schimbând permanent adversarii şi aliaţii -, a sfârşit prin 
a provoca o neîncredere generală. Anglia, pe care Franţa 
şi-o dorea aliat principal, i s-a alăturat doar punctual, 
ţinându-se adesea la distanţă de ea; britanicii nu apreciau 
concurenţa franceză în Egipt sau în Imperiul Otoman şi 
suspectau Franţa de intenţii dubioase legate de Rin şi de 
Belgia. încă nu pricepuse nimeni că pericolul, pentru echi¬ 
librul Europei, se numea acum Prusia, nu Franţa! A fost 
abilitatea politicii prusace de a şti să lase impresia unei 
Prusii mai puţin periculoase decât era în realitate, şi stân¬ 
găcia politicii imperiale franceze de a se face bănuită de 
ambiţii care îi depăşeau posibilităţile. 

Eseistul Prevost-Paradol a găsit - în La France nouvelle, 
publicată în 1868 - formula potrivită pentru a caracteriza 
rapida degradare a puterii franceze: „Vom învinge oare 
Prusia? Simplul fapt că se poate pune această întrebare 

arată foarte clar schimbarea petrecută în jurul nostru în 
ultimii doi ani. înainte, singura întrebare ce se putea pune 
într-o discuţie despre puterea militară a statelor de pe con¬ 
tinent era dacă Franţa putea face faţă Europei coalizate: 
astăzi, întrebarea e dacă Franţa ar putea învinge Prusia...“ 
Chiar şi această încercare limitată s-a dovedit prea mult 
pentru capacităţile Franţei. 

Mai mult decât ascensiunea Germaniei, expansiunea 
anglo-saxonă la scară mondială cobora Franţa pe o poziţie 
secundară. Percepţia acestei răsturnări datează tot din 
timpul celui de-al Doilea Imperiu, mai ales din ultimii 
săi ani, odată cu emergenţa puterii americane şi impor¬ 
tanţa crescută a posesiunilor „albe“ ale Angliei (Canada, 
Australia, Noua Zeelandă) care păreau destinate şi ele unui 
destin similar celui al Statelor Unite. Se schiţa un proces 
de „anglicizare“ a lumii. Către 1800, anglofonii - britanici, 
americani şi australieni luaţi împreună - erau considerabil 
mai puţini decât francofonii. Nu mai e cazul spre 1870, 
când engleza era deja limba maternă a unei populaţii de 
două ori mai mare decât cea a francezilor şi a celorlalţi 
francofoni. Franţa nu reuşise să-şi populeze coloniile. Sub 
acest aspect, singura perspectivă era oferită de Algeria, 
care în plus prezenta avantajul unei proximităţi geogra¬ 
fice: o „a doua Franţă“ pe celălalt ţărm al Mediteranei. 
Era singura şansă pentru ca Franţa să nu rămână închisă 
între hotarele sale europene, largi odinioară, devenite 
strâmte acum. Acesta a fost punctul de pornire pentru ceea 
ce avea să devină o adevărată mitologie algeriană. 

Să cităm din acelaşi Prevost-Paradol: „încă avem o 
şansă supremă, iar această şansă poartă un nume care ar 
trebui să fie foarte apreciat în Franţa - Algeria. E un 
pământ fertil şi, prin natura lui, exact ce-i trebuie unei 
naţiuni de agricultori [...]. E un pământ situat destul de 

aproape de noi pentru ca francezul, atât de legat de baştina 
lui, să nu se simtă un surghiunit şi să poată urmări, cu 
privirea şi inima, ce se întâmplă în patria-mamă. în fine, 
prin apropierea de hotarele noastre şi prin însăşi confi¬ 
guraţia sa, e un pământ care se poate apăra cu uşurinţă 
[...]. O, de-ar veni mai curând ziua în care concetăţenii 
noştri, într-o Africă franceză devenită prea strâmtă, vor 
trece în Maroc şi Tunisia, şi vor întemeia în sfârşit acel 
imperiu mediteraneean care va fi nu doar o satisfacere 
a orgoliului nostru, ci şi, în lumea viitoare, ultima resursă 
a puterii noastre!" 11 

Algeria nu reprezenta mare lucru faţă de imensitatea 
domeniului anglo-saxon. Suprafaţa ei utilă era mult mai 
restrânsă decât teritoriul francez. Colonizarea ei, având 
în vedere resursele demografice aproape nule ale Franţei, 
progresa lent şi nu avea nici o şansă de a depăşi un prag 
destul de modest. Şi mai ales, era o ţară locuită de propria 
sa populaţie; nu era vorba de câteva triburi răzleţe, ci de 
o istorie şi o civilizaţie. în fine, cunoaştem deznodămân¬ 
tul. Algeria nu avea nici o şansă să devină o Australie 
franceză. Rămânea totuşi singura posibilitate, fie şi pur 
teoretică sau total iluzorie, pentru ca Franţa să-şi păstreze 
o dimensiune mondială. Aşa se explică forţa şi persistenţa 
visului, cât şi dificultatea trezirii, când a sosit momentul. 

Francezii nu i-au iertat celui de-al Doilea Imperiu decă¬ 
derea ţării lor. Totuşi, ea se datorează mai puţin erorilor 
(de netăgăduit) ale regimului imperial (care, în ciuda 
dezastrului final şi a pierderilor teritoriale, a lăsat Franţa 
mai bogată decât o găsise), cât unei evoluţii istorice de 
lungă durată şi care nu a fost provocată, ci doar pusă în 
evidenţă de eşecurile din ultimii ani ai lui Napoleon III. 


11 Ibidem, pp. 415^116. 

Al Doilea Imperiu a fost victima unei schimbări a istoriei, 
vina sa principală fiind că nu a înţeles ce se petrecea. 
Proiectul său era de a reface (şi chiar de a întări) poziţia 
dominantă a Franţei; dar ironia face că a trebuit să guver¬ 
neze o etapă decisivă în declinul puterii franceze. 

în fapt, primul text care vorbeşte explicit despre decli¬ 
nul relativ al Franţei (dovadă că fenomenul, ascuns până 
atunci, devenea perceptibil, cel puţin pentru un observator 
avizat) apare în 1849, chiar înainte de instaurarea celui 
de-al Doilea Imperiu. Lucrarea, scrisă de Claude-Marie 
Raudot, are un titlu fără nici un echivoc: De la decadence 
de la France. Prima cauză a declinului i se părea autorului 
(pe bună dreptate!) insuficienta creştere demografică. 
Franţa era pe cale să-şi piardă avantajul în termeni de 
populaţie, care fusese multă vreme principalul său atu. 
O altă temă lansată de Raudot şi care avea să fie copios 
dezvoltată era centralizarea excesivă, de natură să descu¬ 
rajeze iniţiativa şi competiţia. 

Etatismul era incriminat şi de Charles de Remusat în 
lucrarea sa Politique liberale, publicată în 1860. Franţa 
ar suferi de un deficit de liberalism; sufocată de birocra¬ 
ţie, ea nu mai acordă indivizilor şi comunităţilor partea 
de responsabilitate care ar trebui să le revină. Altfel spus, 
Franţa nu e Anglia, nici Statele Unite! 

Cât despre Prevost-Paradol, în La France nouvelle, 
lucrarea deja citată (apărută în 1868), acesta considera 
de domeniul evidenţei dinamica superioară a spaţiului 
germanic şi mai ales a puterilor anglo-saxone. Autorul 
se temea de o Europă dominată de Germania şi întreză¬ 
rea o lume la remorca anglo-americanilor. Franţa risca 
să se estompeze în faţa acestor puteri în creştere. 

îşi făcea astfel apariţia o literatură „declinistă“, menită 
unui viitor bogat. 



V 

Putere aparentă şi putere reală: 
de la înfrângere la victorie, 
de la victorie la înfrângere 


Aproape de la o zi la alta, Franţa şi-a pierdut statutul 
de principală putere europeană. Cauza era Germania. 
Perioada dintre 1871 şi 1914 a fost marcată de obsesia 
revanşei (mărturisită uneori, mocnind în conştiinţe cel 
mai adesea). Miza era recuperarea teritoriilor pierdute şi 
recâştigarea rangului istoric al ţării. Din păcate, dispa¬ 
ritatea dintre Franţa şi Germania se adâncea neîncetat, 
în defavoarea celei dintâi. în 1870, cele două antagoniste 
erau aproape de aceeaşi talie; doar organizarea şi eficienţa 
au înclinat balanţa de partea germană. în schimb, în 1914, 
populaţia Franţei nu mai reprezenta decât 60% din cea 
a Germaniei şi nici măcar atât din nivelul ei economic. în 
comparaţie cu Germania, Franţa făcea figură de putere de 
rangul doi; de una singură, nu avea nici o şansă de a clătina 
puterea germanică. Avea nevoie de alianţe. Situaţie destul 
de inedită pentru o ţară obişnuită atâta vreme să facă o 
politică proprie şi să poarte propriile ei războaie. De acum 
înainte, îi era imposibil: în lipsa unui sistem de alianţe, 
Franţa nu mai putea acţiona ca actor important pe scena 
europeană (şi cu atât mai puţin pe cea mondială). 

Bismarck rezolvase problema puterii franceze. îi rămâ¬ 
nea de rezolvat politica alianţelor. într-o primă fază, a 
reuşit de minune. Imperiul german s-a apropiat de Rusia, 
de Austro-Ungaria, de Italia... Anglia rămânea în expec¬ 
tativă. Timp de vreo douăzeci de ani, Franţa, învinsă şi 

diminuată, a cunoscut în plus o izolare frustrantă. Mai târziu, 
curentul s-a inversat. Puterilor europene le trebuise timp 
ca să priceapă că pericolul nu mai era întoarcerea (impo¬ 
sibilă) la Franţa lui Ludovic XIV sau a lui Napoleon, ci 
apetitul crescând al noului imperiu germanic. In aceste 
condiţii, Franţa a reuşit să atragă de partea ei Rusia (înce¬ 
pând din 1891) şi Anglia (Antanta cordială, 1904), oferind 
Germaniei perspectiva deloc îmbucurătoare a unui război 
pe două fronturi, asociat cu o blocadă navală britanică. Con¬ 
tinua jocul clasic al echilibrului european, însă cu roluri 
redistribuite, ţările „responsabile" ale Europei aliindu-se 
în mod natural împotriva celei mai puternice. Venise 
rândul Germaniei să lupte singură împotriva Europei, la 
fel ca Franţa de odinioară. Din păcate pentru Germania, 
poziţia ei geopolitică - în plin centru al Europei - nu-i 
era deloc favorabilă. Franţa era vulnerabilă pe frontiera ei 
răsăriteană. Germania era vulnerabilă pe toate frontierele. 
Ca să apreciem corect responsabilităţile în declanşarea 
Primului Război Mondial, nu putem face abstracţie de 
o nelinişte germană, deloc lipsită de temei. Germania se 
simţea puternică şi în acelaşi timp fragilă; psihoza încer¬ 
cuirii îi explică în parte agresivitatea, ca şi decizia de a 
ataca prima, impunându-le celorlalţi planul ei strategic. 
Dar „ceilalţi" ar fi putut să facă, într-o zi, primul pas? 
întrebare fără răspuns: singura istorie pe care o cunoaştem 
e cea în care armata germană a invadat Belgia şi Franţa 
(dar după decizia Rusiei de mobilizare). Dacă expansio¬ 
nismul german este un dat incontestabil, nu-i mai puţin 
adevărat că şi Franţa aştepta ceasul revanşei (fără intenţia 
de a lua iniţiativa, dar putea foarte bine să se alăture alia¬ 
tului rus), că Anglia nu aprecia deloc ambiţiile mondiale 
ale Germaniei, iar Rusia voia să-şi extindă influenţa în 
Europa răsăriteană şi centrală. 

în paralel cu aceste jocuri europene, care-o obligau 
să negocieze cu ceilalţi, aliaţi sau adversari, Franţa a des¬ 
coperit un teren ce i-a permis să se manifeste pe deplin, 
cel puţin în plan simbolic, ca o adevărată mare putere. 
Era imperiul ei colonial, construcţie începută sub al Doilea 
Imperiu, dar intrată în faza decisivă sub a Treia Repu¬ 
blică. Esenţialul a fost realizat între 1880 şi 1900: Tunisia 
(1881), Indochina (1882-1885), Africa Occidentală, Congo 
şi Ciad (1880-1900), Madagascar (1895). Nu mai lipsea 
decât Marocul pentru completarea edificiului (ocupaţie 
realizată din 1906 până în 1912). Rapiditatea acestor 
cuceriri surprinde şi impresionează: nici un imperiu de 
asemenea dimensiuni n-a fost constituit atât de repede. 
Şi pe deasupra, culme a paradoxului, într-o atmosferă în 
care indiferenţa şi chiar ostilitatea faţă de proiectul colonial 
erau mai răspândite decât entuziasmul. Unii - de pildă 
Clemenceau - credeau că Franţa îşi irosea energia şi resur¬ 
sele în aventuri îndepărtate în loc să se întărească acasă 
în vederea revanşei. Imaginarul francezilor rămânea înră¬ 
dăcinat pe continent; opinia publică se gândea mai mult 
la refacerea puterii europene a Franţei decât la un rol 
sporit în lume. Logica celor „câteva pogoane de zăpadă“ 
continua să funcţioneze, chiar şi în decorul mai puţin 
înzăpezit al Africii şi Indochinei. Astfel, imperiul a fost 
opera unei minorităţi de entuziaşti: exploratori, ofiţeri... 
şi câţiva oameni politici, printre care Jules Ferry (prim-mi- 
nistru în 1880-1881 şi între 1883 şi 1885); după cucerirea 
regiunii Tonkin, în loc să primească felicitări, Ferry şi 
guvernul său au căzut. 

Rapiditatea expansiunii coloniale se explică în primul 
rând prin deschiderea bruscă a Africii şi prin incapacitatea 
societăţilor tribale de a respinge agresiunea puterilor in¬ 
dustriale. Continentul negru, reputat ca primejdios, fusese 

multă vreme evitat; europenii nu prea îndrăzneau să se 
aventureze în interiorul teritoriului. Adevărata pătrundere 
„albă“ în inima acestor ţinuturi misterioase începe abia 
la mijlocul secolului al XlX-lea (o aventură foarte media- 
tizată în epocă fiind căutarea izvoarelor Nilului). Din 1850 
până în 1900, Africa este complet integrată în sistemul 
mondial: explorată, dezmembrată, împărţită, colonizată, 
exploatată... Anglia, evident, îşi ia partea leului, dar prada 
întreagă era prea mare, chiar şi pentru ea. Franţa, Belgia, 
şi chiar Germania şi-au primit partea lor. în această cursă 
pentru colonii, Franţa a avut plăcuta surpriză să primească 
sprijinul lui Bismarck. Putere de tradiţie continentală, la 
fel ca Franţa (şi chiar mai mult), Germania s-a arătat într-o 
primă fază puţin interesată de împărţeala colonială. Pentru 
Bismarck, ca şi pentru Voltaire, Napoleon sau Clemen- 
ceau, cele „câteva pogoane de zăpadă“ nu însemnau mare 
lucru (atitudine care se va schimba mai târziu, odată cu 
politica mondială a kaizerului Wilhelm II). Pentru că au 
gândit diferit această chestiune, britanicii au cucerit lumea 
şi au impus pretutindeni engleza, în defavoarea francezei 
şi germanei. Franţa avea totuşi o anume tradiţie colonială 
şi putea fi tentată să-şi compenseze eşecurile europene 
cu câteva aventuri în ţinuturi exotice. Lui Bismarck îi con¬ 
venea de minune. Potrivit filozofiei sale politice, Germania 
se putea mulţumi cu poziţia de primă putere europeană. 
Era chiar recomandat ca Franţa să aibă de lucru prin alte 
părţi, ca să mai uite de Alsacia şi de Lorena. în plus, cursa 
pentru colonii trebuia s-o opună cândva, inevitabil, Angliei; 
în fapt, puţin a lipsit ca împărţirea Africii să provoace 
un război franco-britanic (întâlnirea de la Fachoda, 1898). 
Mai mult a durat disputa cu Italia, din cauza Tunisiei, 
dorită de italieni, dar ocupată de francezi în 1881; a fost 
un succes pentru cancelarul german care în felul acesta 

a atras Italia într-o alianţă cu Germania şi Austro-Ungaria, 
alianţă prelungită până la Primul Război Mondial, când 
aliatul ocazional a schimbat tabăra. Planul lui Bismarck: 
Africa francezilor, Europa germanilor, era, desigur, inge¬ 
nios, dar nu a dat rezultatele aşteptate; Germania a sfârşit 
prin a invidia Franţa pentru posesiunile ei îndepărtate. 

Dar în afară de valoarea simbolică, incontestabilă, avea 
imperiul colonial, pentru Franţa, o valoare concretă? A 
făcut-o mai bogată, mai puternică, mai respectată? în 
această privinţă, părerile au fost şi rămân divergente. Cu 
atât mai mult cu cât dezbaterea nu se rezumă la un bilanţ 
contabil cu pierderi şi câştiguri. „Se pot oare compara - se 
întreabă Jacques Marseille, autorul unei lucrări fundamen¬ 
tale pe această temă - noţiuni atât de diferite ca schim¬ 
burile economice, contingentele militare sau prestigiul 
internaţional pe care îl conferă posesia unui vast imperiu 
colonial? La ce preţ să estimezi, bunăoară, viaţa celor 
75 000 de combatanţi indochinezi, malgaşi, antilezi, sene- 
galezi şi nord-africani care au murit pentru Franţa între 
1914 şi 1918? La cât să estimezi carierele administrative 
şi militare oferite de colonii celor care sperau o promovare 
socială rapidă? Fenomen global legat de o epocă a istoriei, 
colonizarea nu poate fi redusă la un joc de adunări şi 
scăderi." 1 

Cifrele cel puţin sunt fără echivoc, şi în primul rând 
tabelul schimburilor economice care arată că imperiul a 
fost pentru Franţa o piaţă, furnizor de materii prime şi 
debuşeu pentru exporturile metropolei. în 1913, el asi¬ 
gura 9,4% din importuri şi 13% din exporturile totale 
ale Franţei. Nu era neglijabil. Dar nici impresionant. Să 


1 Jacques Marseille, Empire colonial et capitalisme franţais. 
Paris, 1984, ediţie nouă în 2005, p. 20. 

comparăm cu imperiul britanic: în 1913, Anglia aducea 
din imperiul ei 24,9% din importuri şi exporta spre el 
37,2% din produsele sale. Doar 8,8% din investiţiile 
franceze mergeau spre colonii, faţă de 47,3% în cazul 
Angliei şi al imperiului ei. 2 Marea Britanie îşi valorifica 
anexele extra-europene mai bine decât Franţa; imperiul 
britanic era o întreprindere organizată mai sistematic şi 
pusă în valoare mai bine decât posesiunile franceze. 

O analiză mai aprofundată arată totuşi că de la sfârşitul 
secolului al XlX-lea până în 1913, imperiul a ocupat în 
comerţul francez (importuri şi exporturi luate împreună) 
locul al doilea sau al treilea (după Marea Britanie, prim 
partener invariabil, şi în strânsă competiţie cu Belgia şi 
Germania) 3 . Mai mult, faţă de fluctuaţiile pieţelor străine, 
piaţa „imperială" se remarca prin stabilitate şi predicti- 
bilitate; era, pentru Franţa, cel mai sigur partener. 

Nu putem şti - pentru că nu există decât o istorie, cea 
în care Franţa a avut un imperiu colonial - dacă în lipsa 
acestui imperiu s-ar fi dezvoltat la fel de bine, mai puţin 
bine... sau, eventual, mai bine. Intrăm în domeniul unei 
istorii ipotetice, care duce inevitabil la soluţii multiple, 
contradictorii şi neverificabile prin definiţie. Totuşi, putem 
presupune că Franţa, chiar fără posesiunile sale coloniale, 
ar fi găsit pieţele necesare, asemeni ţărilor care s-au des¬ 
curcat foarte bine (iar uneori mai bine) şi fără a dispune 
de colonii. Colonialismul nu a fost o condiţie sine qua 
non a dezvoltării occidentale. Superioritatea economică 
(dar şi politică şi militară) a Occidentului era atât de mare, 

2 Jaques Marseille, „Les colonies, une bonne affaire?“, în 
L’Histoire, iulie 1984, pp. 122-126. 

3 Jacques Marseille, Empire colonial et capitalismefranţais, 
op. cit., pp. 59-60. 

încât restul lumii (colonizat sau nu) n-ar fi avut altă 
opţiune decât să-şi exporte materiile prime - în general 
subevaluate - şi să cumpere produse manufacturate din 
Vest. Pentru a practica acest gen de comerţ, nu era nevoie 
să te complici cu un imperiu colonial. Germania oferă 
cel mai convingător exemplu. Coloniile i-au servit doar ca 
să-şi satisfacă orgoliul; ponderea lor în comerţul metropolei 
a fost aproape nul. Ceea ce n-a împiedicat Germania să 
se dezvolte mai repede decât Franţa şi să obţină un loc 
important pe pieţele apropiate sau îndepărtate (în timp 
ce Franţa, limitată la imperiul ei, era foarte puţin prezentă 
în regiuni ca Europa răsăriteană. America Latină sau Orien¬ 
tul îndepărtat). Desigur, era un avantaj economic să 
contezi în orice moment pe o piaţă rezervată, dar şi o 
„invitaţie" la rutină şi mai puţină competitivitate. Pre¬ 
lungire a metropolei, imperiul îi susţinea pe francezi în 
mentalitatea lor uşor autarhică. Câştigurile sunt evidente 
şi uşor de calculat, în schimb dezavantajele pot fi la rândul 
lor imaginate prin prisma unei istorii virtuale. Este impo¬ 
sibil de afirmat cu certitudine că imperiul colonial ar fi 
făcut Franţa mai bogată şi mai puternică. 

Mai mult decât avantajul material, imperiul i-a adus 
Franţei un capital simbolic preţios. După o eclipsă trecă¬ 
toare, Franţa redevenea (sau părea că redevine) o foarte 
mare putere, şi la o scară chiar mai mare decât cea a 
acţiunii ei tradiţionale: o putere cu adevărat mondială. 
Iar asta în chiar momentul - către 1900 - când era pe 
punctul să realizeze o reconfigurare a alianţelor în Europa, 
modificând în favoarea ei raporturile de forţă. O recu¬ 
perare spectaculoasă după căderea din 1870! 

Puţin câte puţin, francezii au început să-şi aprecieze 
imperiul, care oferea o imagine a ţării lor mai mare decât 
în realitate. Manipularea statisticilor stă mărturie. Acestea 

prezentau o Franţă a anului 1910 întinsă pe 11 521 164 
kilometri pătraţi. Inclusiv coloniile, evident. După impe¬ 
riul britanic şi imperiul rus, Franţa ocupa al treilea loc 
mondial, înaintea Chinei, Canadei şi Statelor Unite. Ace¬ 
leaşi statistici îi atribuiau o populaţie de 85 de milioane 
de locuitori (cu tot cu colonii, desigur), după China, 
imperiul britanic şi Rusia, imediat înaintea Statelor Unite 
(fără colonii!) şi mult înaintea Germaniei. 4 Un număr de 
iluzionism excelent! Valoarea coloniilor era totuşi mult 
mai modestă decât cea a teritoriului naţional. Franţa rămâ¬ 
nea o ţară cu 40 de milioane de locuitori. 

Ea a câştigat Primul Război Mondial, luându-şi revanşa 
asupra Germaniei. Părea să revină o epocă glorioasă. în 
fapt, chiar şi victorioasă, Franţa n-a câştigat prea mult 
în termeni de putere efectivă. Realitatea era depăşită de 
aparenţele victoriei. 

Desigur, victoria îi aparţinea, mai mult decât oricui. 
Efortul ei în coaliţia antigermană a fost cel mai consis¬ 
tent; de asemenea, teritoriul ei a fost cel mai greu încercat, 
victimele franceze au fost cele mai numeroase (peste 
1 300 000 de morţi şi dispăruţi, adică peste 3% din populaţie; 
de comparat cu cei 700 000-750 000 de morţi britanici 
şi cu cei 115 000 de morţi americani. Ruşii au pierdut 
1 800 000 de oameni şi Germania un număr echivalent, 
dar la populaţii mult superioare celei franceze). 5 Totuşi, 
fără aliaţii săi (Anglia, Rusia până la începutul anului 

4 Almanach Hachette, 1910, p. 556. 

5 Jay Winter, „Victimes de la guerre: morts, blesses et inva- 
lides“, Encyclopedie de la Grande Guerre, op. cit., p. 1077; Remy 
Porte, „Pertes“, Dictionnaire de la Grande Guerre, 1914-1918, 
sub conducerea lui Frangois Cochet şi Remy Porte, Paris, 2008. 
pp. 811-812. Cifrele rămân aproximative şi diferitele bilanţuri 
nu sunt identice. 

1918, Statele Unite începând din 1917, fără a uita Belgia, 
Italia, Serbia, România), Franţa n-ar fi câştigat niciodată 
acest război. Singură în faţa Germaniei, ar fi pierdut cu 
siguranţă. A fost - forţând puţin nota - victoria unui popor 
de ţărani asupra unei naţiuni industriale, a unui popor 
capabil să se cramponeze de pământ şi să-l apere eroic, 
mai în largul ei în rezistenţă (războiul de tranşee) decât 
în acţiunea ofensivă. Moralul francezilor - în ciuda unor 
slăbiciuni punctuale - s-a menţinut mai bine până la sfâr¬ 
şitul conflictului decât cel al germanilor care s-a prăbuşit 
brusc la începutul toamnei lui 1918; realitatea este că 
francezii, care îşi apărau pământul şi doreau eliberarea 
teritoriului ocupat, erau mai motivaţi decât populaţia ger¬ 
mană pentru care prelungirea la nesfârşit a ostilităţilor 
începea să nu mai aibă sens. 

De una singură, Franţa nu putea câştiga pacea, cum 
nu putuse câştiga războiul. Depindea de aliaţii săi, mai 
precis de Anglia şi Statele Unite. S-au combinat astfel, 
ca să reluăm expresia lui Clemenceau, „măreţia şi mizeria 
unei victorii". Pentru Franţa, rezultatele n-au fost pe măsura 
eforturilor şi nici a sacrificiilor sale. Ar fi putut obţine 
mai mult? Se pare că nu. Condiţiile obiective şi capacită¬ 
ţile ei totuşi limitate nu-i permiteau să refacă pe continent 
vechea supremaţie franceză! 

Franţa a recuperat Alsacia şi Lorena: era un câştig 
minimal! însă chiar şi aici americanii şi britanicii au 
manifestat reticenţe, exprimând îndoieli în ce priveşte 
apartenenţa naţională a alsacienilor şi lorenilor (cu acest 
prilej, bătrâna împărăteasă Eugenia i-a transmis lui Cle¬ 
menceau o scrisoare a kaizerului Wilhelm I în care acesta 
preciza interesul exclusiv strategic al germanilor pentru 
teritoriile anexate, fără vreo referire la profilul lor etnic sau 
lingvistic). Exceptând Alsacia şi Lorena, aliaţii anglo-saxoni 

nu aveau nici o intenţie de a susţine eventuale revendicări 
teritoriale franceze. 

Principalul obiectiv francez era acela de a reduce puterea 
germană, sub toate aspectele ei (teritorial, militar, eco¬ 
nomic), şi să întărească Franţa astfel încât să redevină 
la fel de puternică, dacă nu să-şi depăşească adversara 6 . 
Era un ţel greu de atins; chiar amputată, chiar lovită dur 
în capacităţile ei industriale, Germania rămânea potenţial 
mai puternică decât Franţa: mai populată, mai industria¬ 
lizată. .. Dar înainte de a încerca s-o micşoreze, urgenţa 
era s-o împiedice să crească! Tratatul de la Versailles avea 
la bază, cel puţin teoretic, dreptul popoarelor la autogu¬ 
vernare. „Eliberată 44 de imperiul ei, Austria, nu mai puţin 
germană decât Germania (victoria prusacă de la Sadowa 
în 1866 o „scosese 44 în afara Germaniei), aspira să se rein¬ 
tegreze în spaţiul german. Germanii Sudeţi, la graniţa cu 
Boemia, manifestau sentimente similare. Alipirea acestor 
teritorii ar fi compensat copios pierderea regiunilor cedate 
Franţei, Poloniei, Belgiei şi Danemarcei. Germania învinsă 
putea deveni mai mare şi mai puternică decât Germania 
antebelică. Era inacceptabil şi, foarte repede, s-a hotărât 
că principiul naţionalităţilor nu se aplică pentru germani! 

Pentru Franţa, soluţia ideală - prea ideală, pare-se - 
ar fi fost dezmembrarea Germaniei şi revenirea ei la o con¬ 
figuraţie apropiată de cea dinainte de 1870. Era punctul 
de vedere exprimat în particular de dreapta naţionalistă. 
„Să negociem cu cele 26 de state germane 44 , scria Charles 
Maurras la câteva zile după armistiţiu: „Sper că Republica 


6 Despre negocierile şi Tratatul de la Versailles, vezi mărtu¬ 
riile lui Georges Clemenceau, Grandeurs et miseres d’une victoire. 
Paris, 1930, şi Andre Tardieu, La Paix, Paris, 1921. Pentru o sinteză 
recentă: Jean-Jacques Becker, Le Trăite de Versailles, „Que sais-je?“, 
Paris, 2002. 

franceză va declara că nu recunoaşte nici o republică 
germană unitară şi că va negocia pe rând cu fiecare din 
cele 26 de state, acum republicane, care formau fostul 
Imperiu german“; argumentul cel mai frapant era că „Impe¬ 
riul german nu avea existenţă legală şi juridică în Europa.“ 7 
Proiect seducător, dar cum să-i impui Germaniei, chiar 
învinsă şi slăbită, un asemenea sacrificiu? în plus, aliaţii 
Franţei respingeau categoric această perspectivă: dincolo 
de orice chestiune de principiu (dreptul naţiunilor, inclusiv 
al celei germane, de a-şi hotărî singure soarta), nu făcuseră 
războiul ca să înlocuiască expansionismul german cu o 
nouă hegemonie franceză. 

Rămânea de jucat cartea Renaniei. într-adevăr, „ten¬ 
taţia renană“ era încă vie: recuperarea întregii frontiere 
de pe Rin, care, fără înfrângerea lui Napoleon, ar fi rămas 
probabil definitivă. O anexare pur şi simplu nu era totuşi 
posibilă. Ar fi fost sub Vechiul Regim, când ideea de naţio¬ 
nalitate conta mai puţin; ar mai fi fost posibilă pe vremea 
Revoluţiei, sub impactul promisiunilor ei generoase. Cu 
siguranţă însă, nu mai era posibilă în secolul XX, într-o 
epocă în care locuitorii Renaniei (chiar fără să-i simpa¬ 
tizeze pe prusaci) se simţeau sută la sută germani; nici 
o şansă de a-i franciza: Renania secolului XX nu era 
Alsacia secolului al XVII-lea. Soluţia practică părea să 
fie independenţa sau, cel puţin, autonomia în cadrul Ger¬ 
maniei; francezii preferau totuşi separarea completă, Rinul 
devenind astfel frontiera vestică a Germaniei. Era un teri¬ 
toriu de 28 000 de mii de kilometri pătraţi, cu o populaţie 
de 5,5 milioane de locuitori şi dispunând de o capacitate 

7 Charles Maurras, „Traitons avec Ies 26 Etats allemands“ 
(15 noiembrie 1918),în LeMauvais Trăite. DelavictoireăLocamo. 
Chronique dune decadence, voi. 1, Paris, 1928, pp. 52-55. 

economică importantă. Legat de chestiunea renană, fran¬ 
cezii nu uitau să amintească precedentul belgian. în 1815, 
Belgia, regiune francofonă, fusese desprinsă de Franţa 
tocmai pentru a forma (cu Olanda, apoi singură), un 
stat-tampon conceput pentru a opri ambiţiile expansio¬ 
niste franceze. Renania ar fi reactualizat „modelul belgian 41 , 
aplicat de data asta Germaniei. Altfel, Germania ar fi fost 
tratată mai bine în 1919 decât Franţa în 1815. Negociatorii 
francezi ai Tratatului de la Versailles încercau să prezinte 
Renania ca o regiune doar parţial germană. Istoria era 
întrebată, iar ea dădea exact răspunsurile aşteptate. Se 
amintea că în această provincie, „populată mai întâi de 
celţi, latinizată de romani, influenţa franceză fusese, de-a 
lungul timpului, nu mai puţin puternică decât cea germană, 
în 1793, populaţia îi primise pe francezi ca eliberatori, 
acceptând cu recunoştinţă înţeleaptă administraţie a lui 
Napoleon. De atunci, anexată Germaniei, nu încetase să 
urască Prusia, iar locuitorii se socoteau a fi prusaci fără 
voia lor“ 8 . 

Mişcarea autonomistă renană, destul de activă în primii 
ani de după război, părea să ofere tezei franceze un argu¬ 
ment suplimentar. O Renanie independentă ar fi evoluat 
în orbita Franţei, oferind în plus o apărare înaintată pe 
Rin. Mareşalul Foch (cu vehemenţă) şi preşedintele 
Poincare (mai moderat) considerau această soluţie vitală 
pentru Franţa. Englezii şi americanii s-au opus categoric; 
pentru ei, desprinderea unui teritoriu german era exclusă: 
exista riscul de a crea un diferend de tipul „Alsacia-Lo- 
rena“ în sens invers. în plus, nu voiau să slăbească prea 
mult Germania în beneficiul Franţei. Miturile însă mor 
greu: revenirea imaginară a fostei „superputeri 11 franceze 


8 Andre Tardieu, La Paix, op. cit., p. 185. 

stârnea o vagă nelinişte; echilibrul european, restabilit cu 
preţul atâtor sacrificii, nu trebuia deranjat. Până la urmă, 
Clemenceau a acceptat formula „neexpansionistă“, prefe¬ 
rând să întărească alianţa cu Statele Unite şi Marea Britanie 
decât să rişte o anexare reală sau deghizată, cu consecinţe 
imprevizibile şi care ar fi stricat relaţia dintre Franţa şi aliaţii 
ei. în anii următori, Franţa a continuat totuşi să acorde 
sprijin „autonomiştilor“ renani, mai ales în timpul crizei 
franco-germane jdin 1923; fără vreun rezultat. 

Ar fi putut o Renanie „lipită“ de Franţa să reechilibreze 
raporturile de forţă între Franţa şi Germania? „Cât timp 
trupele noastre rămân pe Rin, nu avem a ne teme de o 
agresiune din partea Germaniei." 9 Acest gen de discurs, 
destul de curent în epocă, nu rezistă la o analiză istorică. 
Fluviul nu era o barieră de netrecut şi oricum, chiar şi 
fără Renania, potenţialul uman şi economic al Germaniei 
rămânea superior celui francez. Departe de a asigura pacea, 
separarea acestei regiuni ar fi creat un motiv permanent 
de conflict. 

Nereuşind cu întreaga Renanie, Franţa şi-a încercat şansa 
cu regiunea Saar. Acest colţ apusean al regiunii renane avea 
aproape 2000 de kilometri pătraţi şi număra o populaţie 
de circa 800 000 de locuitori. Bogatele zăcăminte carbo¬ 
nifere constituiau principala sa atracţie; în plus, o parte 
din teritoriul ei aparţinuse Franţei până în 1815. într-ade- 
văr, regiunea Saar a fost desprinsă provizoriu de Germania 
şi a intrat într-o uniune vamală cu Franţa, care a primit 
în proprietate minele de cărbune; administrarea regiunii 
a fost încredinţată Societăţii Naţiunilor, după cincispre¬ 
zece ani populaţia urmând să se pronunţe prin plebiscit 
pentru una din următoarele trei soluţii: revenirea la 


9 Raymond Recouly, La Barriere du Rhin, Paris, 1923, p. 81. 

Germania, stătu quo- ul, sau alipirea la Franţa. în 1935, 
aceşti „celţi romanizaţi" şi „foarte receptivi la influenţa 
franceză" au votat masiv pentru Germania (şi nu orice Ger¬ 
manie, ci Germania intrată în epoca nazistă). 

Deplasarea spre est a frontierei franco-germane s-a 
dovedit o misiune imposibilă. Cum spunea mareşalul Foch, 
Franţa rămânea cu „o frontieră de învinşi", cea din 1815, 
care, după Waterloo, revizuise traseul ceva mai favorabil 
din 1814. N-a fost nici măcar o revenire la frontiera din 
1814, ceea ce de altfel n-ar fi schimbat mare lucru. 

Germania de după Versailles, redusă de la 540 000 la 
472 000 de kilometri pătraţi, număra încă (în 1919) 60 de 
milioane de locuitori, cu peste 20 de milioane mai mulţi 
decât Franţa. Considerând că „valoarea" economică sau 
militară a unui german nu era inferioară valorii unui francez, 
se impune constatarea că potenţialul Germaniei rămânea 
superior celui francez. Pentru moment (dar pentru cât 
timp?), avantajul era totuşi de partea franceză, având în 
vedere clauzele financiare şi militare ale Tratatului de la 
Versailles, mai aspre chiar decât clauzele teritoriale. Armata 
germană era redusă la 100 000 de oameni şi aproape lipsită 
de un adevărat armament de război; în aceste condiţii, ar¬ 
mata franceză nu mai avea rival pe continent. Reparaţiile 
de război au fost fixate la o sumă uriaşă: Germania trebuia 
să plătească (până în 1988!) 132 de miliarde de mărci-aur, 
din care 52% Franţei. Francezii, sau cel puţin o parte a opi¬ 
niei publice şi presa, ar fi vrut să „primească moştenire" 
economia germană (nici mai mult, nici mai puţin!), proce¬ 
dând la un transfer de brevete şi pieţe: „Se doreşte institui¬ 
rea unei reţele comerciale în lume, comparabilă cu reţeaua 
germană de dinainte de 1914 [...]. Trebuie să întreprindem 
totul, să cucerim totul, Orientul îndepărtat ca şi Belgia 
vecină, Statele Unite ca şi America centrală [...]. Trebuie 

să luăm totul în Orient: petrolul românesc, lemnul din Ser¬ 
bia, minereurile şi tutunul din Turcia.“ 10 

Realitatea însă a fost diferită. Germania a plătit suma 
impusă într-un ritm cu mult inferior obligaţiilor sale, ceea 
ce a împins Franţa, în 1923, să ocupe militar bazinul Ruhr 
(trecând astfel pe malul drept al Rinului), cu triplul obiectiv 
de a obţine plata datoriei, de a exploata în folosul ei indus¬ 
tria regiunii şi de a stimula separatismul renan; un an mai 
târziu, cum rezultatele s-au dovedit dezamăgitoare şi com¬ 
plicaţiile necontrolabile, Franţa s-a resemnat să-şi retragă 
trupele, în timp ce un aranjament financiar mai puţin dur 
pentru Germania (planul Dawes) a înlocuit obligaţiile 
anterioare. A fost prima „înfrângere" a Franţei după victoria 
din 1918. în total (până în 1932), din cele 132 de miliarde 
prevăzute, germanii au plătit mai puţin de 23 de miliarde, 
din care 9,5 Franţei. Cât despre armata germană, Hitler 
a refăcut-o, cu urmările cunoscute. „Moştenirea" econo¬ 
mică dorită n-a fost nici ea un succes pentru Franţa: o eco¬ 
nomie nu se moşteneşte, se construieşte. 

Germania rămânea Germania, rănită, dar nicidecum 
zdrobită, iar Franţa nu-şi putea permite să se bizuie doar 
pe forţele proprii. Avea nevoie de un sistem de garanţii 
şi alianţe. 

Ca preţ pentru că renunţase la separarea teritoriului 
renan, Statele Unite şi Marea Britanie i-au promis o garanţie 
fermă de sprijin contra oricărei agresiuni germane nepro¬ 
vocate. Pe de altă parte, în urma dezmembrării imperiilor 
rus şi austro-ungar, în Europa centrală şi răsăriteană au 
apărut mai multe state independente: tot atâţia aliaţi poten¬ 
ţiali pentru Franţa. Franţa miza pe Polonia (o ajutase mult 

10 Pierre Miquel, La Paix de Versailles etl’opinion politique 
frangaise, Paris, 1972, pp. 510-511. 

în timpul intervenţiei sovietice din 1920-1921), şi de 
asemenea pe Mica înţelegere (Cehoslovacia, România, 
Iugoslavia), legată solid de Antanta franco-britanică şi 
de Franţa în mod special. Astfel, Franţa se prezenta drept 
campioana unei Europe a naţiunilor, în care statele-naţiuni 
luaseră locul imperiilor măturate de istorie. Era încu¬ 
nunarea marelui proiect de restructurare a continentului 
început pe vremea lui Napoleon III. Pentru Franţa, care 
nu mai era capabilă să impună o hegemonie solitară, se 
profila o nouă şansă, un nou rol, acela de „lider“ al naţiu¬ 
nilor regrupate în state mici şi mijlocii. în fine, la sistemul 
european de „securitate colectivă" pe care voia să-l constru¬ 
iască, a aderat în cele din urmă Uniunea Sovietică (putere 
considerată suspectă şi ţinută la distanţă până atunci), în 
urma tratatului încheiat între Moscova şi Paris în 1935. 
Influenţa politică a Franţei pe continent nu păruse nici¬ 
odată mai mare; dar trăinicia ei trebuia confirmată sau 
nu de istorie. 

Imperiul, pe de altă parte, era la apogeu: războiul îl 
sudase şi mai bine de metropolă, şi îl sporise cu o parte 
din moştenirea imperiului colonial german, plus Siria şi 
Libanul, „teritorii sub mandat" desprinse din fostul Impe¬ 
riu Otoman, acel Levant în care Franţa pretindea de mult 
interese speciale (să ne reamintim intervenţia în Siria, sub 
cel de-al Doilea Imperiu; se evoca până şi influenţa fran¬ 
ceză de pe vremea Cruciadelor). Integrarea economică 
a coloniilor progresase; în 1929, ele acopereau 12% din 
importuri şi 18,8% din exporturile metropolei, în 1938, 
27,1% respectiv 27,4%. „în 1924 imperiul ocupă locul doi 
în clasamentul ţărilor după comerţul lor total cu Franţa, iar 
în 1928 ajunge pe primul loc, înaintea Marii Britanii, loc 
pe care şi-l va păstra până la sfârşitul perioadei coloniale." 11 


11 Jacques Marseille, op. cit., pp. 59-60. 

Ponderea comerţului colonial s-a consolidat mai ales 
după 1927, pe măsură ce exporturile franceze intrau într-o 
perioadă de criză, înregistrând o adevărată prăbuşire. Dacă 
în 1927 exporturile în străinătate se cifrau (în milioane 
de franci la valoarea din 1914) la 7 783,4 şi cele către impe¬ 
riu la 1 354,9, în 1935 raportul era de 3 184,6 la 1 468,7, 
iar în 1936 de 2 661,8 la 1 330,9. 12 în agitaţia din jur, 
fără să progreseze cantitativ, comerţul imperial a rămas 
constant, atrăgând până la o treime din exporturile fran¬ 
ceze. Mulţumitor şi totodată alarmant! Succesul imperiului 
depăşea aşteptările. Se înmulţeau avertismentele privind 
„pericolele unei politici inflexibile de economie închisă, 
ale unei activităţi comerciale limitate la schimburile din 
cadrul imperiului" 13 , ce puteau îndepărta Franţa de comer¬ 
ţul european. Pe lângă efectele crizei economice mondiale, 
prăbuşirea vânzărilor franceze în străinătate arăta o slăbi¬ 
ciune structurală şi o lipsă de competitivitate. 

Faptul esenţial e că imperiul făcea deja corp comun cu 
Franţa. Şi că, treptat, se integra în conştiinţe. Desigur, existau 
decalaje ce trebuiau eliminate; nu lipseau, în anii 1920 şi 
1930, discursurile rasiste pe tema francezilor „potenţiali", 
dar prea exotici, de altă culoare şi cu moravuri bizare 14 . 
Exista însă încredere în acţiunea civilizatoare a metropo¬ 
lei şi în bine-cunoscuta ei capacitate de asimilare. Pentru 
moment, reprezentările oscilau între rasism şi integrare, între 
sălbăticia presupusă şi o potenţială „francitate". 


12 Ibidem, p. 63. 

13 Ibidem, p. 64 

14 O întreagă colecţie de anecdote rasiste, cu ilustraţiile de 
rigoare, figurează în foarte popularul Almanach Vermot. Două 
exemple, din ediţia 1932: „Exploratorul: - Fie-vă milă de mine, 
am o soţie şi cinci copii de hrănit! Canibalul: Şi eu!“ „Interviu. 
Jurnalistul: Maiestăţii Voastre îi plac parizienii? Regele negru, 
în vizită la Paris: Eu nu ştie: nu gustat parizieni niciodată!" 

Să luăm ca ghid un album adresat tineretului, cu un text 
de Andre Maurois: L ’Empirefranqais, publicat în 1939. 
Prima întrebare: „Câţi locuitori are Franţa?“ Răspuns 
(evident incomplet): „Vreo patruzeci de milioane." în¬ 
dreptare: „Eşti foarte departe de adevăr... Franţa are o 
sută zece milioane de locuitori." „Cum e posibil? ? Păi, 
socoteşte singur... Patruzeci de milioane în Franţa, plus 
şaptezeci de milioane în Imperiul francez. ? Adevărat! 
Uitam Imperiul." Comentariul scriitorului: „Să nu uităm 
niciodată Imperiul - forţa şi onoarea ţării noastre." 15 

Trecerea în revistă a posesiunilor franceze rezervă un 
loc special pentru Algeria. Integrarea ei părea deja înche¬ 
iată. .. în imaginaţie. „Astăzi Algeria a devenit pe deplin 
franceză. în spatele Algerului se întinde o mare câmpie 
la fel de roditoare precum cele mai mănoase pământuri 
ale noastre. Fioroasa Casbah în care deiul Algerului îşi 
aşezase tunurile a devenit acum o paşnică promenadă 
pentru turişti. în toate oraşele algeriene, copiii sunt educaţi 
în şcoli, colegii şi licee franceze. în 1914, Algeria a trimis 
în apărarea Franţei 173 000 de soldaţi indigeni. Portul, 
tradiţiile, limbile îi dau şi acum un farmec special, diferit 
de cel al satelor noastre europene, dar ea va fi din ce în 
ce mai mult o adevărată provincie a Franţei." 16 

Putem cântări în aceste rânduri forţa redutabilă a ima¬ 
ginarului. Ca să-şi păstreze rangul în lume, Franţa şi-a 
inventat o prelungire, un „dublu", pe celălalt ţărm al 
Mediteranei. L-a inventat de la A la Z - mai puţin, chiar 
foarte puţin în realitate, şi mai mult, chiar pe de-a-ntregul, 
în imaginar. Iar atunci când adevărul a explodat (adevă¬ 
rul unei Algerii esenţialmente ne-franceze, mai mult, 

15 Andre Maurois, L’Empire francais. Paris, 1939. p. 1. 

,6 Ibidem, p. 10. 

aparţinând unei civilizaţii total diferite), Algeria visată a 
intrat în conflict cu Algeria reală. Visul s-a făcut ţăndări. 
Deocamdată suntem însă în 1939, ultimul moment de calm 
dinaintea furtunii: imperiul părea mai solid ca oricând. 

O Franţă victorioasă, a doua putere colonială şi actor 
important pe scena europeană: perioada interbelică părea 
să deschidă perspective excepţionale, Istoria începea din 
nou să curgă în favoarea Franţei: unii chiar o credeau, 
îndată după război, acest sentiment de putere regăsită este 
alimentat de o desfăşurare de forţe franceze în toate col¬ 
ţurile Europei destul de spectaculoasă. Francezii sunt în 
Balcani, fac presiuni la graniţa sudică a Ungariei (sprijinind 
în 1919 revendicările teritoriale ale românilor, iugosla¬ 
vilor şi cehoslovacilor), ajută Polonia în faţa ofensivei 
sovietice. în decembrie 1918, trupe franceze debarcă la 
Odessa, de unde sunt retrase câteva luni mai târziu. Fran¬ 
cezii ocupă de asemeni Memel, desprins de Prusia orientală 
pentru a căpăta statut de oraş liber, dar lituanienii îl reven¬ 
dică şi îl câştigă, determinând în 1924 retragerea forţei 
franceze. în sfârşit, în fostul Imperiu Otoman, francezii 
controlează alături de britanici Constantinopole şi strâm¬ 
toarea Dardanele, precum şi Cilicia, în sudul Anatoliei, 
dar sub presiunea ofensivei kemaliste sunt silite să renunţe 
(Cilicia în 1920 şi Constantinopole în 1922). Câteva succese, 
mai multe eşecuri: se văd limitele capacităţii franceze de 
intervenţie. 

Dar cel puţin se putea visa în voie. în materie de visare, 
nimic nu egalează un text scris de Charles de Gaulle în 
1932, când lucra la secretariatul general al Consiliului supe¬ 
rior al Apărării Naţionale. Cel care avea să devină „cel 
mai ilustru dintre francezi“ era atunci un ofiţer încă puţin 
cunoscut; studiul său politic şi militar reprezenta totuşi 
schiţa unui proiect oficial, exprimând totodată convingerile 

(sau fantasmele) unui personaj care avea să marcheze 
profund istoria ţării sale. Şi iată, în caz de conflict, opţiunea 
maximală a ceea ce Franţa putea să pretindă şi să obţină: 

Suveranitatea Franţei extinsă spre Rin şi, la nevoie, până la 
cursul fluviului [...]. 

Belgia strâns legată de Franţa, mai ales în ceea ce priveşte 
statutul teritoriilor renane, activitatea economică şi expansi¬ 
unea celor două popoare în Africa centrală. 

Continuitatea Imperiului african al Franţei realizată prin 
eliminarea enclavelor străine în Africa occidentală (Nigeria, 
Coasta de Fildeş, Liberia, Sierra Leone, Gambia etc.), prin 
extinderea posesiunilor noastre de la Atlantic la Marea Roşie 
(Sudan, Uganda, Abisinia) şi prin joncţiunea controlului fran¬ 
cez cu cel belgian în bazinul fluviului Congo. 

Revizuirea frontierelor Siriei, extinse până la masivul muntos 
Taurus şi înglobând Mossoul. 

Imperiul Marocului în întregime reunit sub controlul nostru. 

Comunicaţiile noastre imperiale garantate: 

Pe mare, prin neutralizarea strâmtorii Gibraltar, a Maltei, 
a Canalului Suez, a strâmtorii Malacca, a Canalului Panama, 
şi prin servituţi convenabile - militare, maritime, aeriene - 
impuse coastelor Sardiniei, Siciliei, Tripolitaniei etc. 

în aer, prin trecerea în posesia Franţei a enclavelor (în 
Siam, India, Persia, Irak, Egipt etc.) necesare funcţionării linii¬ 
lor aeriene franceze şi prin dreptul de survol fără restricţii pe 
toate traseele dintre Franţa, pe de o parte, şi Indochina, Africa 
occidentală, Africa centrală, Africa orientală, Antile, Oceania 
pe de altă parte. 

în Europa centrală, federalizarea statelor ieşite din fostul 
Imperiu Austro-Ungar [...]. 

Constituirea unei federaţii a statelor latine din America 
(America de Sud, America Centrală, Antile) în care Franţa ar 
intra cu Antilele şi Guyana franceză, şi care ar constitui o con¬ 
trapondere la Statele Unite. 

Pornind de aici, ar putea exista interesul de a forma o 
uniune latină din care ar mai face parte Spania, Portugalia, 
Italia şi Belgia şi care ar trebui să contrabalanseze influenţa 
anglo-saxonă. 17 

Cu greu ar putea cineva să meargă mai departe. Un 
vis, se va spune, dar ce vis! Franţa trecea la comandă peste 
tot în lume, ocupa teritorii, federaliza după voia ei Ame¬ 
rica Latină, ţările latine din Europa şi aliaţii din Europa 
centrală şi de răsărit, îi silea pe anglo-saxoni să bată în 
retragere (Germania era aproape uitată; nici nu mai conta). 
O remarcabilă capacitate de a-şi face iluzii cu privire la 
potenţialul real al ţării; iluzie întreţinută de importanţa 
aparentă a Franţei în ordinea mondială din perioada 
interbelică. 

Exista şi reversul medaliei; francezii erau conştienţi 
totuşi că situaţia nu era atât de strălucită. Franţa era împăr¬ 
ţită între încredere şi nelinişte. îi plăcea să creadă în 
viitorul ei de mare putere, dar în acelaşi timp se ştia vul¬ 
nerabilă. Strategia ei principală era să păstreze ceea ce 
dobândise, o strategie defensivă, timorat defensivă. Pro¬ 
iecţiile războinice ale şefilor politici şi militari vorbesc 
de la sine. Adăpostirea în spatele unei linii inexpugnabile 
părea pentru ei ultimul cuvânt al artei militare: o concepţie 
mai apropiată de vechiul limes roman sau de marele zid 
chinezesc decât de exigenţele războiului modem. Prea 
multă încredere în sistemele de fortificaţii, prea puţină 
imaginaţie tactică (moştenirea lui Vauban continuă să fie 
prezentă, şi mai ales lecţia Primului Război Mondial, război 
de poziţii şi mai puţin de mişcare). Neputând obţine fron¬ 
tiera militară „ideală“ pe Rin, Franţa sfârşeşte prin a se 

17 Document reprodus de Eric Roussel: Charles de Gaulle, 
Paris, 2002, p. 991. 

dota cu artificiala linie Maginot; complex de fortificaţii 
construit între 1927 şi 1936, menit să „închidă“ frontiera 
de nord-est, ea a rămas în istorie ca simbol al unui lucru 
inutil, costisitor şi iluzoriu. Mai rea decât această soluţie 
fantezistă era însă mentalitatea care stătea la originea ei: 
tentaţia retragerii, lipsa de dinamism, absenţa unui proiect 
de viitor... 

în fapt, Franţa a plătit mai scump victoria din 1918 
decât înfrângerea din 1870. în ciuda câtorva avantaje ime¬ 
diate şi limitate şi a unui legitim sentiment de mândrie, 
consecinţele Primului Război Mondial au fost mai curând 
cele ale unei înfrângeri decât ale unei victorii. Capitularea 
din 1870 a fost urmată de victoria din 1918, dovadă a 
unei remarcabile vitalităţi a societăţii franceze, pe când 
victoria din 1918 a dus, într-un mod neaşteptat, dar destul 
de logic, la dezastrul din 1940. Francezii au suportat admi¬ 
rabil războiul din 1914, dar ţara a ieşit epuizată. 

Astfel, curba demografică care se apropia de zero s-a 
prăbuşit prin efectul conjugat al unui dublu deficit provocat 
de război: „pentru că au murit 1 400 000 de bărbaţi, cei 
mai mulţi tineri, vor fi mai puţine naşteri în anii 1920; 
pentru că 1 700 000 de bărbaţi şi femei nu se vor fi născut, 
vor fi mai puţine naşteri în anii 1934-1939, când «clasele 
goale» din timpul războiului vor fi la vârsta procreării“ 18 . 

Puterea financiară a Franţei se evaporase şi ea. în 1914, 
ţara dispunea de capitaluri excedentare şi se putea mândri 
cu una din cele mai solide monede din lume. „Deodată, 
în momentul victoriei, Franţa descoperea că are o pro¬ 
blemă financiară: statul şi sutele de mii de rentieri erau 

18 Jean Mettas, „L’entre-deux-guerres, 1919-1939“, în His- 
toire de la France des origines ă nos jours, op. cit., sub conducerea 
lui Georges Duby, p. 820. 

ruinaţi de război.“ 19 De acum înainte, în loc să împrumute 
altora, Franţa era silită să se îndatoreze, mai ales pe piaţa 
americană (fiind în situaţia de a trebui să-şi plătească 
datoriile, dar fără ca la rândul ei să beneficieze de datoria 
germană, pe care germanii nu se grăbeau să i-o plătească). 
Francul a cunoscut o prăbuşire spectaculoasă, iar timp de 
câţiva ani inflaţia a luat-o razna. De bine de rău, situaţia 
a fost stabilizată de reforma lui Poincare din 1926 care a 
devalorizat francul la o cincime din valoarea lui antebelică. 
Oricum, această ameliorare relativă confirma sfârşitul fran¬ 
cului puternic şi a superiorităţii financiare a Franţei. 

Sub un alt aspect, cumplitele pierderi umane şi mate¬ 
riale, precum şi tensiunea extremă acumulată în anii de 
război i-au marcat profund pe francezi. Ceea ce se petre¬ 
cuse nu trebuia cu nici un chip să se repete! Pacifismul 
a devenit un sentiment împărtăşit de o mare parte a opiniei 
publice, atitudine de înţeles, dar care, obiectiv vorbind, 
avea să pună Franţa într-o poziţie de inferioritate în faţa 
celor care voiau un nou război ca să anuleze consecinţele 
conflictului precedent. 

în ce priveşte echilibrul continental şi influenţa euro¬ 
peană a Franţei, „micii aliaţi“ câştigaţi în Europa centrală 
s-au dovedit incapabili să se apere singuri, darămite să 
aducă Franţei vreun sprijin. în fapt, fărâmiţarea regiunii 
avantaja Germania nazistă, a cărei politică expansionistă 
a găsit aici un teren excelent. 

E suficient să considerăm derularea evenimentelor ca 
să-nţelegem că puterea reală a Franţei era departe de puterea 
ei aparentă. Cea din urmă se baza pe ipoteze care nu s-au 
confirmat Prima defecţiune: Statele Unite. Garanţia ameri¬ 
cană (promisă în schimbul renunţării franceze la frontiera 


19 Pierre Miquel, op. cit., p. 434. 

de pe Rin) a fost măturată de votul Congresului; America 
s-a retras de pe scena politică europeană şi internaţională, 
renunţând chiar şi la locul ei de la Societatea Naţiunilor, 
pe care preşedintele Wilson o concepuse ca să împiedice, 
tocmai, conflictele. în lipsa puternicului arbitraj american, 
lumea a pornit în derivă. Politica „de securitate" a Franţei 
putea cel mult să salveze aparenţele, dar era lipsită de 
mijloace reale pentru a opri agresiunile. în anii 1930, 
expansiunea Germaniei hitleriste a dovedit neputinţa 
tandemului franco-britanic. în răsărit, sistemul francez 
a fost anihilat cu o uşurinţă surprinzătoare. Dezmembra¬ 
rea Cehoslovaciei (în 1938-1939), impusă de al Treilea 
Reich, a însemnat sfârşitul Micii înţelegeri. Uniunea Sovie¬ 
tică a abandonat Franţa şi a trecut de partea Germaniei 
(1939), interesată să participe la împărţirea zonelor de 
influenţă în Europa centrală; Polonia a căzut victimă aces¬ 
tui aranjament. Astfel, al Doilea Război Mondial a găsit 
Franţa într-o situaţie mai puţin favorabilă decât începutul 
celui precedent. De data asta, Germania nu mai era silită 
să lupte pe două fronturi, la est şi la vest. Avea mâinile 
libere pentru a-şi concentra ofensiva împotriva Franţei 
(şi aliaţilor ei britanici, dar ale căror efective angajate pe 
teren erau încă insuficiente). 

Deodată, iluzia se risipeşte ca „straiele noi ale împă¬ 
ratului" în povestea lui Andersen. Rămasă singură sau 
aproape singură, Franţa a arătat că nu mai are stofă de mare 
putere. Mascată de faţada imperială, puterea ei relativă 
slăbise neîncetat. Populaţia, în primul rând. Rata creşterii 
demografice, deja slabă de peste un secol, a devenit de-a 
dreptul negativă în anii 1930. Era prima oară în istoria 
modernă, şi pe timp de pace, când o naţiune europeană 
înregistra un asemenea regres. Franţa din 1939 avea apro¬ 
ximativ acelaşi număr de locuitori ca Franţa din 1914 

(considerată între hotarele ei actuale): vreo 42 de milioane, 
în acelaşi moment, Germania (între hotarele hotărâte la 
Versailles) atingea 70 de milioane; împreună cu achiziţiile 
din 1938-1939 (Austria, regiunea Sudeţilor, Boemia şi 
Moravia, oraşul Danzig), al Treilea Reich număra 87 de 
milioane de locuitori. Marea Britanie înregistra 47,5 mili¬ 
oane; Italia, cu 43,5 milioane, trecea şi ea înaintea Franţei. 
Dincolo de aspectul pur cantitativ, exista şi fenomenul 
îmbătrânirii populaţiei, şi o lipsă de încredere şi de vitalitate 
ilustrată şi accentuată de acest comportament demografic, 
ce afecta deopotrivă economia ţării. 

într-adevăr, anii 1930 sunt la fel de slabi pentru eco¬ 
nomie ca şi pentru demografie. Iar asta după o creştere 
accelerată - neaşteptată pentru Franţa - în deceniul 
1920-1930, stimulată de reconstrucţia postbelică şi de 
perspectivele promiţătoare ale victoriei, dar care din 
păcate nu a durat. Socotind 100 valoarea lui din 1913, 
PIB-ul francez a ajuns în 1918 (ultimul an de război) la 
nivelul cel mai scăzut: 63,9, urcând apoi, în 1929, la 
134,4, creştere foarte onorabilă în comparaţie cu ritmu¬ 
rile înregistrate de principalele ţări în perioada interbelică. 
Faţă de propriul lor nivel din 1913 (considerat tot 100), 
în 1929 Germania se găsea la 121,3, Italia la 131,1, Marea 
Britanie la 111,9; doar Statele Unite (163) şi Japonia 
(178,8) stăteau mai bine decât Franţa. Apoi situaţia se 
degradează. Franţa bate pasul pe loc, înregistrând chiar 
mai mulţi ani de creştere negativă. Dacă celelalte ţări ies 
din criză începând cu 1933-1934, ea nu mai izbuteşte 
să demareze din nou. în 1939, pe scara menţionată, Franţa 
înregistrează indicele 139,0: creştere practic nulă în raport 
cu 1929, şi pierderea completă a avantajului relativ obţinut 
în perioada precedentă. în schimb, în 1939, Germania 
atinge 166,2, Italia 161,8, Statele Unite 166,8, iar Japonia 

(deja!) 284,4; doar Marea Britanie, cu 133,8, cunoaşte 
o pasă economică la fel de rea ca Franţa 20 (fără a stabili 
neapărat un raport cauză-efect, să remarcăm comporta¬ 
mentul economic mediocru al ţărilor ce dispun de un 
imperiu colonial extins; modernitatea şi dinamismul erau 
în alte părţi decât în aceste conglomerate tradiţionale bine 
protejate). 

Problema nu era doar de ordin cantitativ. Franţa cu 
greu reuşea să intre pe deplin în era industrială. în 1931, 
în sfârşit, populaţia oraşelor o depăşea pentru prima oară 
pe cea a satelor. Sectorul agrar rămânea totuşi supradimen¬ 
sionat şi, în pofida dimensiunii sale, cu un randament 
mediocru în comparaţie cu randamentele ţărilor celor mai 
dezvoltate. în anii 1930, Franţa recolta în medie 16 chin¬ 
tale de grâu la hectar, Anglia, 23. în sectorul industrial, 
expansiunea era reală, dar incompletă; existau prea multe 
întreprinderi de talie modestă, puţin competitive, iar recursul 
la stat şi la o puternică protecţie vamală - vechi reflex 
francez - nu stimula inovaţia şi spiritul de competiţie. 
Franţa rămânea insuficient industrializată, cea mai puţin 
industrializată dintre naţiunile industrializate. 

în aceste condiţii, dezastrul din 1940 poate fi conside¬ 
rat astăzi drept unul previzibil. Fireşte, e uşor să „prevezi“ 
evenimente care s-au consumat deja. în epocă însă, nici 
cele mai pesimiste estimări nu mergeau atât de departe, 
nu puteau prevedea un dezastru atât de categoric. Franţa 
beneficia de o opinie favorabilă, fruct al unei istorii glo¬ 
rioase, al influenţei politice şi culturale, şi bineînţeles al 
victoriei sale recente din Primul Război Mondial. Armata 
franceză avea reputaţia de a fi cea mai puternică din lume. 

20 Pentru indicatorii economici ai epocii: Angus Maddison, 
Monitoring the World Economy, 1820-1992, op. cit. 

în mai-iunie 1940, germanii au zdrobit-o aproape la fel 
de rapid ca pe cea poloneză. 

L ’Etrange Defaite, aşa intitula Marc Bloch o lucrare 
scrisă la cald, în 1940. Ciudată, intr-adevăr, dacă ne gândim 
la rapiditatea victoriei germane, mai ales în lumina ilu¬ 
ziilor franceze. Dar şi mai ciudat ar fi fost ca înfruntarea 
să fie câştigată de Franţa, sau măcar prelungită de un lung 
război de poziţii, ca în 1914-1918. Prin populaţia şi pro¬ 
ducţia sa industrială, Germania reprezenta echivalentul 
a două Franţe. Şi spre deosebire de războiul precedent, 
n-a fost obligată să lupte pe două fronturi; în mai 1940, 
forţa ei militară a putut fi concentrată spre vest. în schimb, 
Franţa a fost afectată de defecţiunea iniţială a Rusiei, de 
non-asistenţa americană şi de insuficienţa sprijinului 
britanic. în 1914, populaţia Franţei trăia un avânt război¬ 
nic: era în joc eliberarea Alsaciei şi Lorenei şi restabilirea 
unei poziţii europene slăbite după 1870. în urma victoriei 
din 1918, vreme de douăzeci de ani, Franţa ocupase cea 
mai înaltă poziţie europeană şi mondială pe care putea, 
raţional, s-o revendice. Nu avea nici un motiv să facă război, 
altul decât acela de a se apăra. Francezii înţelegeau că, 
într-un nou război, nu aveau nimic de câştigat, ci totul 
de pierdut. în schimb, germanii aveau de răzbunat o grea 
umilinţă şi teritorii de recuperat; şi, mai ales, regimul 
nazist le insuflase un spirit de revanşă şi dominaţie total 
opus pacifismului cultivat în Franţa. 

De partea germană, nu exista nici măcar o superioritate 
de efective; numeric, forţele franco-britanice erau echi¬ 
valente. Decisive au fost tehnologia şi calitatea conducerii 
militare. Superioritatea germană era evidentă în materie 
de aviaţie şi artilerie. în plus, organizarea, eficienţa, rapidi¬ 
tatea, imaginaţia au funcţionat în favoarea lor. Folosirea 
blindatelor oferă un exemplu convingător. Ambele tabere 

dispuneau de un număr identic de tancuri. Dar cele fran¬ 
ceze serveau exclusiv la sprijinirea infanteriei; statul-major 
francez nu credea în potenţialul lor ofensiv. Generalul de 
Gaulle pledase zadarnic pentru crearea de mari unităţi 
mecanizate, considerându-le indispensabile în războiul 
modem (şi el, de altfel, preocupat de tancuri, subestimase 
importanţa aviaţiei). în schimb germanii şi-au învăţat bine 
lecţia; au străpuns frontul francez prin atacul combinat 
al aviaţiei de vânătoare şi al diviziilor blindate. După 
remarca subtilă a lui Marc Bloch, germanii adaptaseră 
eficient la război ritmul accelerat specific vieţii modeme, 
ducând luptele „sub semnul vitezei", în contrast cu len- 
toarea deciziilor şi a mişcărilor franceze. „Astfel - scrie 
istoricul -, pe câmpurile de luptă s-au înfruntat doi adver¬ 
sari aparţinând fiecare unei alte epoci istorice. Pe scurt, 
am repetat confruntarea, bine cunoscută istoriei noastre 
coloniale, dintre suliţă şi puşcă. Atât că, de data asta, pri¬ 
mitivii eram noi.“ 21 Acelaşi tip de analiză o regăsim la 
generalul de Gaulle, care invoca „forţa mecanică" supe¬ 
rioară a germanilor; din fericire pentru Franţa, care risca 
să fie lichidată, era doar începutul unui război mondial, 
în care Germania risca la rândul ei să fie lovită de o „forţă 
mecanică" mai puternică decât a sa (ceea ce s-a şi întâm¬ 
plat efectiv) 22 . 

Lecţia duelului franco-german depăşea episodul tragic 
din 1940. înfrângerea arăta marea întârziere a Franţei. 
Mai întâi, în termeni globali de putere: Franţa nu mai era, 
„materialiceşte", decât jumătate din Germania. Dar şi în 
termeni de modernizare. Tehnologic, industrial, Franţa 


21 Marc Bloch, L’Etrange Defaite, Paris, 1957, p. 62. 

22 Această scurtă analiză „tehnologică" a războiului figurează 
în celebrul Apel din 18 iunie 1940. 

era clar depăşită de adversara ei. De asemenea, pierdea 
la capitolul mai delicat al mentalităţilor. Comportamentul 
francezilor, modul lor de viaţă, modul lor de a gândi şi 
reacţiona erau doar în parte cele ale unei societăţi teh¬ 
nologice, preocupată în primul rând de organizare, de 
rapiditate şi eficienţă. Franţa ezita să treacă hotarul ce 
separa civilizaţia tradiţională de civilizaţia „mecanică", 
pe care Germania îl trecuse rapid, cu bune şi cu rele, intrând 
chiar, cu nazismul, în cea mai sumbră dintre anti-utopiile 
tehnologice. Două moduri, într-adevăr, de a pierde: Franţa, 
din cauza insuficientei sale modernităţi, Germania, din 
cauza modernităţii ei pervertite. Motivele francezilor sunt 
uşor de înţeles. Vremurile bune de altădată aveau farme¬ 
cul lor. Societatea industrială, satirizată pe bună dreptate 
de Chaplin în Timpuri noi (1936), prezenta părţi deloc sedu¬ 
cătoare. Dar cine poate avea dreptate împotriva istoriei? 



VI 

Litere, arte şi ştiinţe: 
o cultură cu două viteze 


Pentru o ţară a cărei putere globală descreşte neîncetat, 
limba şi cultura franceză îşi apără destul de bine poziţiile 
de-a lungul secolului al XlX-lea şi în prima jumătate a 
secolului XX. Mitul Franţei - al unei ţări diferite de oricare 
alta, dar care, în ciuda singularităţii sale, e percepută ca 
o sursă nesecată de forme şi de idei - îşi continuă cariera, 
îmbogăţit de Revoluţie şi de epopeea Imperiului. Ca nici 
o altă ţară, Franţa îi făcea pe oameni să viseze. Era secretul 
ei, a fost mult timp puterea ei. Este, în fapt, reuşita supre¬ 
mă: ascendentul asupra minţilor. 

în bună parte, e vorba de o prelungire a poziţiei excep¬ 
ţionale dobândite în Secolul de Aur al lui Ludovic XIV 
şi în epoca Luminilor. Propulsată de elanul iniţial, Franţa 
mergea mai departe. în afara de această moştenire, a contat 
foarte mult şi remarcabila evoluţie a culturii franceze de-a 
lungul întregului secol al XlX-lea. Şi exemplaritatea ei. 
Straniul mecanism al celor „două Franţe“ care i-a dezbinat 
pe francezi şi a provocat nenumărate disfuncţionalităţi 
socio-economice şi politice (o ţară greu de guvernat şi 
orientări care se schimbă de la un regim la altul) a avut 
efecte culturale excepţionale. A fost o efervescenţă fără 
seamăn. Este greu de ales între un model francez sau un 
altul. Anglia rămânea ţara ideologiei liberale, ceea ce nu 
era puţin lucru. Dar cu ea, până la urmă, riscai să te plic¬ 
tiseşti. Ca să nu mai vorbim de Germania, devenită ţara 



filozofiei şi a rigorii ştiinţifice. Franţa era un joc de oglinzi 
nesfârşit. Fiecare avea Franţa lui: Franţa aristocrată, Franţa 
burgheză, Franţa populară; Franţa catolică şi Franţa laică; 
Franţa clasică şi Franţa romantică; Franţa conservatoare 
şi Franţa revoluţionară... Această bogăţie de modele diver¬ 
gente şi confruntarea lor dramatizată copios năşteau o stare 
de tensiune. Franţa nu lăsa pe nimeni indiferent. Era un 
laborator fascinant de idei şi proiecte. Orice comunitate, 
orice grup social, orice ideologie putea să-şi ia acea parte 
de Franţă care îi convenea mai mult. Cei mai entuziaşti 
erau democraţii, progresiştii, revoluţionarii... Pentru ei, 
Franţa era prin excelenţă ţara libertăţii, a drepturilor omului 
şi a rezistenţei la orice formă de opresiune. Chintesenţa 
acestui entuziasm este exprimată de maxima potrivit căreia 
orice fiinţă umană are două patrii: patria lui şi Franţa. 

Nu lipseau, desigur, adversarii. Aceştia se opuneau 
Franţei tocmai pentru că exercita, după ei, o dominaţie 
culturală excesivă. Ostilitatea lor exprima o voinţă de 
emancipare. Atitudine vizibilă în Germania sau în Italia, 
în momentul când aceste naţiuni au decis să-şi afirme 
propria individualitate şi voinţa de a-şi recâştiga un rang 
de prim ordin în Europa. Strategia lui Vicenzo Gioberti, 
autorul unei cărţi despre „întâietatea" italienilor, era să 
„diminueze" naţiunea „dominantă": astfel, observa el, cei 
mai mari francezi din epoca modernă, ca Mirabeau şi 
Napoleon, erau italieni! 1 

Raportându-se la modelul francez, Germania se voia un 
„contramodel", opunând efervescenţei franceze rigoarea, 
disciplina şi eficienţa. Astfel, rivalitatea politică a fost 

1 Câteva exemple interesante de luări de poziţie antifranceze 
sunt consemnate în lucrarea lui Emile Ollivier, L ’Empire liberal, 
voi. I, Paris,1895, pp. 414-421. 

dublată de o confruntare culturală: era o competiţie pentru 
a câştiga elitele intelectuale europene. Sprijinindu-se pe 
prestigiul universităţilor şi al succeselor ei ştiinţifice, Ger¬ 
mania a câştigat teren până la Primul Război Mondial. 
Acest lucru se vede foarte bine într-o ţară ca România 
care oferă, în mic, o dihotomie caracteristică la scară euro¬ 
peană: majoritatea francofonă şi francofilă a elitei sale era 
concurată de o minoritate destul de influentă de formaţie 
germană 2 3 . Mai mulţi intelectuali aveau de altfel o dublă 
formaţie: franceză şi germană în acelaşi timp. Fără Primul 
Război Mondial, Germania ar fi continuat probabil să 
câştige teren. 

Oricum, adepţii fideli ai Franţei rămâneau neclintiţi 
pe poziţii, ca acel sociolog român, interesat de psihologia 
popoarelor, care vedea în francez tipul uman desăvârşit, 
nici mai mult nici mai puţin. După părerea lui, pe drumul 
istoriei, celelalte popoare erau în urmă faţă de nivelul 
intelectual atins de francezi; îl vor atinge într-o zi, iar în 
ziua aceea întreaga specie umană va atinge treapta su¬ 
premă: inteligenţa ă la frangaise'. 

Ca limbă internaţională, franceza intra în secolul 
al XlX-lea cu un avans confortabil, dar şi cu un deza¬ 
vantaj ce se va face simţit în curând. Franceza era deja, 
de ceva timp, prima limbă de civilizaţie; pentru moment, 
diminuarea ponderii „materiale" a Franţei n-o afecta, con¬ 
tinuând să fie susţinută de o producţie culturală de prim 
ordin. Dezavantajul ţinea de implantarea sa planetară insu- 

2 Pentru exemplele româneşti de la acest capitol, vezi cartea 
mea La Roumanie. U n pays ă la frontiere de l ’ Europe, Paris, 2003 
şi 2007 ( România , ţară de frontieră a Europei, Humanitas, Bucu¬ 
reşti, 2002). 

3 D. Drăghicescu, Din psihologia poporului român. Bucureşti, 
1907. 

ficientă. Odată cu mondializarea, locul ei faţă de engleză 
avea să se restrângă inevitabil. în Europa însă, sud-estul 
continentului, puţin penetrat până în secolul al XlX-lea 
de influenţa franceză (era spaţiul Imperiului Otoman şi 
al culturii greceşti), se deschide în sfârşit, spectaculos, 
în faţa ei. Elita românească, de pildă, care pe la 1800 se 
îmbrăca după moda turcească şi vorbea greceşte, trece 
la ora francezei şi a modei pariziene; românii se îndrăgos¬ 
tesc brusc de Franţa şi rămân, mai multe generaţii la rând, 
fascinaţi de farmecul ei. Cu mai puţin entuziasm, celelalte 
naţiuni din Balcani - greci, sârbi, bulgari - deprind la 
rândul lor rafinamentele limbii şi culturii franceze. 

Până la Primul Război Mondial, franceza a reuşit să-şi 
păstreze în bună parte statutul european, cu o uşoară ten¬ 
dinţă de scădere. Fireşte, nu se mai punea chestiunea 
„francizării“ elitelor în maniera secolului al XVIII-lea. 
Naţiunile îşi afirmau deja personalitatea lor proprie. Tre¬ 
cuse vremea când Frederic II considera germana, limba 
supuşilor săi, un idiom primitiv şi inferior în raport cu fran¬ 
ceza. Germana făcea deja progrese, mai ales în Europa 
centrală, iar engleza mai peste tot în lume. Accesul cres¬ 
când la cultură al unor noi categorii sociale a avut ca efect 
cunoaşterea sporită, în termeni absoluţi, a francezei, dimi- 
nuându-i totodată importanţa relativă, destul de variabilă 
de la o ţară la alta. Către 1900, în majoritatea ţărilor euro¬ 
pene, franceza era studiată obligatoriu la nivel de liceu. 
Germania dădea tonul; după legea prusacă, franceza 
figura în programa oricărui tip de liceu, engleza ocupând 
a doua poziţie (e drept că pentru un german era mai uşor 
să înveţe engleza). în schimb, în Austro-Ungaria, franceza 
era studiată în mod inegal într-o parte sau alta a impe¬ 
riului, într-o mai mare măsură înjumătăţea austriacă decât 
în cea ungară (orientată spre germană), dar şi în funcţie 

de tipul instituţiei şcolare. în ciuda acestor disparităţi, fran¬ 
ceza rămânea, global, cea mai studiată limbă modernă 
în şcolile europene. 

După 1918, se pot observa înaintări şi replieri, dar 
replierile sunt deja mai vizibile, iar tendinţa generală 
marchează un anume regres, deocamdată limitat. Şi nu 
dă înapoi franceza cât, mai ales, progresează engleza; la 
conferinţa de pace din 1919, aceasta devine limbă diplo¬ 
matică oficială, pe picior de egalitate cu franceza, şi pune 
capăt unui monopol de două secole. O altă lovitură grea 
pentru limba lui Voltaire a fost pierderea Rusiei, în urma 
Revoluţiei din 1917; deşi în Uniunea Sovietică s-au menţi¬ 
nut un interes relativ pentru franceză şi o anume simpatie 
pentru Franţa şi cultura franceză, suntem deja departe de 
francofonia pasionată a fostei elite ruse, unul din prin¬ 
cipalii stâlpi ai francofoniei internaţionale. 

în învăţământ, câteva poziţii rămân stabile. în Româ¬ 
nia, franceza e studiată, fără excepţie, în toţi cei opt ani 
de liceu, urmată de germană, limitată la patru ani; Grecia 
menţine şi ea învăţarea obligatorie a francezei. Ba chiar, 
în urma noii configuraţii europene, sunt cucerite şi poziţii 
noi: în Lituania, ca şi în Iugoslavia, franceza înlocuieşte 
germana ca primă limbă de studiu. Nu e cazul Poloniei, 
unde, în ciuda relaţiilor speciale cu Franţa, germana, fran¬ 
ceza şi engleza sunt tratate în mod egal (germana fiind în 
realitate limba cea mai studiată, iar engleza cel mai puţin), 
în Ungaria, în virtutea unei vechi tradiţii, germana rămâne 
prima limbă, urmată de franceză, aceasta fiind la rândul 
ei concurată de engleză şi de italiană. în ţările scandinave, 
germana şi engleza devansează franceza. Ea continuă să 
ocupe primul loc în Marea Britanie (unde nu era de temut 
concurenţa englezei!). în Italia, reforma învăţământului 
din 1923 pune capăt predominanţei francezei, care ajunge 

pe acelaşi plan cu engleza, germana şi spaniola. în Ger¬ 
mania, între cele două războaie, clasamentul e fluctuant: 
mai întâi, o cvasiegalitate franceză-engleză; în 1932, fran¬ 
ceza trece în frunte; o nouă reformă, în 1937, dă prioritate 
englezei. în fine, Statele Unite cultivă diversitatea, nu favo¬ 
rizează nici o limbă: înainte de Primul Război Mondial, 
preferinţa se îndrepta spre franceză şi spaniolă, dar franceza 
urmează deja o curbă descendentă. 4 

Una peste alţa, în ajunul celui de-al Doilea Război 
Mondial, franceza rămânea, dar la limită, prima limbă 
intelectuală a Europei, urmată îndeaproape de engleză, 
şi limitată în anumite ţări de implantarea tradiţională şi 
avântul mai recent al germanei. Din vechea „dominaţie" 
nu mai rămânea decât un avans mic şi fragil. Chiar şi aşa, 
era foarte bine faţă de ceea ce avea să urmeze. 

Acest regres lent dar constant contrazicea părerea 
optimistă a unui scriitor ce se credea profet: H.G. Wells, 
într-un volum de Anticipaţii, asigura că limba universală 
a viitorului va fi nu engleza, ci cu siguranţă franceza. 5 * Din 
păcate, profeţiile au un punct slab: cel mai adesea nu se 
împlinesc! 

între timp, supremaţia literară şi artistică a Franţei 
părea să meargă aproape de la sine, deşi concurenţa altor 
culturi se făcea tot mai resimţită. Clasicismul fusese o 
expresie specific franceză; în schimb, cei care dau tonul 
romantismului, curentul dominant în prima jumătate a 
secolului al XlX-lea, sunt mai curând scriitorii germani. 
Mai târziu, romanul rus şi dramaturgia scandinavă au avut 


4 Informaţii detaliate despre studierea francezei şi a celorlalte 
limbi în ancheta internaţională L ’Enseignement des langues vivantes, 
Bureau internaţional d’education, Geneva, 1937. 

5 H.G. Wells, Anticipations, Paris, 1907: „Le conflit des langues 11 , 

pp. 246-279. 

o influenţă enormă asupra literaturii europene. Capitalele 
culturale s-au înmulţit: Londra avea deja locul ei, Berlinul 
şi Viena s-au afirmat la rândul lor spre sfârşitul secolului 
al XTX-lea, chiar şi Bruxelles ajunge să promoveze curente 
mai puţin reprezentate la Paris. Aceste capitale sunt însă 
prea marcate de un spirit naţional sau local, mai ales brita¬ 
nic sau germanic. Capitala prin excelenţă rămâne Parisul. 6 
Desigur, cultura franceză era şi ea profund naţională, dar 
reuşise turul de forţă de a se dedubla, apărând în acelaşi 
timp ca o creaţie universală, „deznaţionalizată" cumva. 
Puteai să preferi franceza ca instrument lingvistic şi să 
admiri împlinirile culturale ale Franţei fără să fii neapă¬ 
rat pe aceeaşi lungime de undă cu francezii. Ruşii, care 
se exprimau de preferinţă în franceză, nu rămâneau mai 
puţin ruşi. Tolstoi şi Dostoievski nu-i suportau pe francezi, 
judecându-i aspru pentru ceea ce considerau ei a fi două 
defecte majore: vanitatea şi un comportament artificial 7 ; 
dar această antipatie nu-i împiedică pe cei doi mari scrii¬ 
tori să fie francofoni convinşi şi cunoscători avizaţi şi 
admirativi ai culturii franceze. 

Iubit, admirat, invidiat sau detestat, Parisul se impune 
ca loc de predilecţie al consacrării literare şi artistice. 
Scriitori şi artişti vin aici din toate colţurile lumii. Ei găsesc 
în Franţa o atmosferă mai destinsă şi mai permisivă decât 
oriunde. Unii aleg să se exprime în franceză pentru a accede 

6 Despre capitalele culturale şi rolul excepţional al Parisului, 
vezi Pascale Casanova, La Republique mondiale des Lettres, Paris, 
1999 ( Republica mondială a Literelor, Curtea Veche, Bucureşti, 
2007). 

7 Remarci acerbe despre francezi au Dostoievski în Jucă¬ 
torul (1868) şi Tolstoi în Sonata Kreutzer (1889). Vezi despre 
acest subiect Andrei' Makine, Cette France qu ’on oublie d ’aimer, 
op. cit. 

la universalitate. E cazul danezului August Strindberg 
spre sfârşitul secolului al XlX-lea, al românului Panait 
Istrati în anii 1920, sau, mai târziu, al irlandezului Samuel 
Beckett, fără a-i uita pe ceilalţi români, Cioran şi Ionescu. 
„Certificatul" parizian a confirmat vocaţia universală a 
unor scriitori ca James Joyce, William Faulkner sau Henry 
Miller, cu mult înainte de a fi recunoscuţi în ţara lor. 8 

în Brockhaus, marea enciclopedie germană, ediţia 
publicată începând cu 1901, articolul consacrat literaturii 
franceze ocupă 25 de pagini 9 , un spaţiu comparabil cu 
cel rezervat literaturii germane (26 de pagini). Literatura 
engleză ocupă 8,5 pagini, literatura italiană 8, literatura 
rusă 7,5 şi literatura americană 5. Diferenţă atât de vizi¬ 
bilă, că orice comentariu este inutil. Concurenţi, şi chiar 
adversari ai Franţei, germanii rămâneau foarte sensibili 
la modelul cultural francez. 

Chiar în spaţiul Europei centrale, marcat timp de secole 
de influenţa germană, prezenţa franceză câştigă teren, cel 
puţin prin intermediul traducerilor. în regiunile cehe, spre 
mijlocul secolului al XlX-lea, franceza ocupa locul al 
patrulea ca opere traduse, după germană, rusă şi engleză, 
în anii 1860, ajunge din urmă şi chiar depăşeşte puţin 
rusa şi engleza, pentru ca în anii 1890 să depăşească şi 
germana. La începutul secolului XX, literatura franceză 
se află în frunte, lăsându-şi mult în urmă concurentele. 
Lăsând deoparte faptul că cei mai mulţi cititori cehi puteau 
citi lucrările germane în original, era aici un semn incon¬ 
testabil al prestigiului universal al literaturii franceze; în 

8 Pascale Casanova, op. cit. 

9 „Franzosische Litteratur“, în Brockhaus ’Konversations-Le- 
xikon, voi. VII, Leipzig, 1902, pp. 29-54. 

plus, era o strategie naţională ce-şi propunea să contrabalan¬ 
seze presiunea germană făcând apel la o sursă alternativă 10 . 

într-o ţară atât de francofonă şi francofilă ca România, 
ierarhia literară e şi mai evidentă. Bibliografia traducerilor 
tipărite în periodicele româneşti înregistrează, din 1859 
până în 1918, 9 316 titluri franceze şi studii despre litera¬ 
tura franceză; aflată pe poziţia a doua, literatura germană 
figurează cu 3 275 titluri, adică aproape de trei ori mai 
puţin; din 1919 până în 1944, cota Franţei se ridică la 
23 372 titluri, faţă de Germania - 5 632, şi Marea Bri- 
tanie - 5 364, care ocupă locurile doi şi trei, adică de două 
ori mai mult decât aceste două literaturi împreună. 11 

Influenţa artistică a Franţei se manifestă la fel de puter¬ 
nic ca influenţa ei literară. începând din anii 1860 până la 
Primul Război Mondial, de la Manet şi Monet la Gauguin, 
Cezanne şi Matisse, curentele novatoare, mai ales în pic¬ 
tură, se succedă într-un ritm accelerat, sfârşind prin a 
revoluţiona expresia artistică şi chiar concepţia despre 
artă: impresionism, postimpresionism, cubism, fovism... 
Perioada interbelică arată şi ea o efervescenţă artistică, 
întreţinută, pe lângă francezi, de un număr crescând de 
artişti de origine străină, desemnaţi oarecum arbitrar sub 
denumirea „Ecole de Paris“: Brâncuşi, Picasso, Modigliani, 
Chagall... Această impresionantă internaţionalizare spune 
mult despre prestigiul artei franceze. Doar germanii şi 
austriecii, în ajunul Primului Război Mondial şi până la 

10 Stephane Reznikow, Francophilie et identite tcheque, 
1848-1914, Paris, 2002, p. 607. 

11 Bibliografia relaţiilor literaturii române cu literaturile străine 
înperiodice, 1859-1918, voi. I—III, Bucureşti, 1980-1985; Bibliogra¬ 
fia relaţiilor literaturii române cu literaturile străine în periodice, 
1919-1944, voi. I—VIII, Bucureşti, 1997-2006. 

venirea la putere a naziştilor, par capabili să ofere o alter¬ 
nativă la imperiul artistic parizian: Jungendstil -ul vienez, 
tendinţele novatoare reunite la Munchen, mişcarea expre¬ 
sionistă. .. Cu toate astea, întâietatea Parisul rămânea o 
evidenţă. 

în schimb, ştiinţa franceză prezintă o dinamică mai 
modestă 12 . Pe la 1800, Franţa ocupa incontestabil primul 
loc în acest domeniu. Singura ei rivală era Anglia - patria 
lui Newton, savantul prin excelenţă - care se remarca 
printr-o legătură mai strânsă între ştiinţă, tehnologie şi 
industrie. Savanţii francezi de reputaţie europeană erau 
însă, pur şi simplu, mai numeroşi decât confraţii lor brita¬ 
nici. Jucând rolul de arbitru, Academia de Ştiinţe din 
Berlin număra în 1750, printre membrii săi străini, 5 en¬ 
glezi şi nu mai puţin de 18 francezi (astfel, dintr-un total 
de 42 de nume străine, francezii reprezentau aproape 
jumătate din savanţii europeni). în 1829, englezii sunt în 
număr de 7, francezii de 21; în 1869, diferenţa se micşo¬ 
rează: 17 englezi şi 25 de francezi, ceea ce trăda totuşi o 
opinie favorabilă francezilor (la Berlin, în ajunul războiu¬ 
lui din 1870!). Fapt e că superioritatea ştiinţifică franceză, 
fragilă în prima jumătate a secolului al XlX-lea, dispare 
după 1850. Germanii, mai mult decât britanicii, preiau 
iniţiativa şi trec pe primul loc. Să facem apel, de data asta, 
la un arbitraj britanic. Societatea Regală din Londra numără, 
în 1750,34 de francezi şi 11 germani; în 1829,18 francezi 
şi 13 germani; în 1869, raportul se inversează, cu 16 francezi 

12 Consideraţii interesante despre ştiinţa franceză într-un con¬ 
text mai larg, socio-cultural şi economic, la Frangois Caron, Histoire 
economique de la France, XIX e -XX e siecles. Paris, 1981, cap. 3: 
„Science et technologie: de la supremaţie au declin franşais?“, 
pp. 35-47. 

şi 22 de germani. 13 O răsturnare pe care deceniile urmă¬ 
toare o vor confirma şi amplifica. 

Desigur, Franţa rămâne o mare putere ştiinţifică; ea 
continuă să dea nume de prim rang în ştiinţa mondială: 
e suficient să-i menţionăm pe Louis Pasteur sau Pierre 
şi Mărie Curie. Global însă, e clar depăşită de ştiinţa 
germană, şi trebuie să le cedeze locul următor britanicilor. 

Nu încercăm să propunem, în câteva rânduri, o inter¬ 
pretare aprofundată a acestui declin relativ, observabil, 
pe durată lungă, de la începutul secolului al XlX-lea şi 
până în zilele noastre. Să remarcăm doar că excelenţa 
ştiinţifică a Franţei era în ton cu excelenţa ei în toate dome¬ 
niile. Existau persoane instruite care făceau experienţe 
sau speculaţii ştiinţifice, la fel cum alte persoane cultivate 
se distingeau în literatură, filozofie sau arte. Pe atunci, 
demersul ştiinţific consta exclusiv în creativitatea indi¬ 
viduală şi se mulţumea cu mijloace artizanale; încă departe 
de o politică de promovare a ştiinţei, bazată pe instituţii şi 
strategii congruente. Treptat, în cursul secolului al XlX-lea 
şi, într-o manieră accelerată, după 1900, ştiinţa evoluează 
spre alţi parametri; ea se înscrie tot mai mult într-un efort 
colectiv, ceea ce înseamnă în acelaşi timp instituţiona- 
lizare, formare, finanţare şi integrare într-un ansamblu 
tehnologic şi economic. în această nouă fază, Franţa, prea 
individualistă şi prea birocratizată, rămâne în urmă: o 
rămânere în urmă pe care nu va mai izbuti s-o recupereze, 
în ciuda măsurilor şi reformelor menite să facă sistemul 
mai eficient. 

Şcoala este şi ea în cauză: destul de puţin implicată 
în formarea de cercetători, are ca misiune, în primul rând, 
să asigure personalul (foarte numeros) necesar instituţiilor 


13 Alphonse de Candolle, Histoire des Sciences et des savants 
depuis deux siecles. Geneva, 1873. 

statului: profesori, militari, administratori... Universitatea 
şi şcolile superioare favorizau discursul general şi abstract 
în dauna unei abordări mai concrete şi mai motivante. 

Ştiinţele umane - istoria, sociologia, antropologia - 
s-au descurcat mai bine, tocmai pentru că erau „diferite“. 
Cuvântul „ştiinţă“ nu trebuie să creeze confuzie. Ştiinţele 
umane sunt de cu totul altă natură decât ştiinţele exacte. 
Ele se articulează după un discurs de factură cvasiliterară, 
sunt puternic marcate de contextul ideologic şi prezintă 
un considerabil grad de subiectivitate. în plus, lasă demer¬ 
sului individual o generoasă marjă de autonomie, ceea 
ce se întâmplă din ce în ce mai puţin în cazul ştiinţelor 
exacte, şi cer mai puţine investiţii decât cele din urmă. 
Toate aceste trăsături se potriveau mai bine cu profilul 
socio-cultural al Franţei. 

Şi aici, a trebuit adoptat, destul de repede, modelul ger¬ 
man. în special în domeniul istoriei (de fapt în toate ştiinţele 
umane), „discursul" francez risca să fie demonetizat de 
„cercetarea" germană, mai sistematică şi mai aprofundată. 
Conştient de această întârziere, Victor Duruy (ministru, 
pe atunci, al Instrucţiunii Publice) a creat în 1868 Şcoala 
Practică de înalte Studii (de reţinut cuvântul „practic"), 
copiată după modelul german, pentru a „recupera o parte 
din imensa întârziere ştiinţifică a Franţei în raport cu 
Germania" 14 ; era, spre deosebire de universitate, o şcoală 
concepută special pentru a forma cercetători. Dacă fran¬ 
cezii au avut multe de învăţat de la germani în materie 
de metodă, în schimb au dovedit o mai mare libertate de 
spirit şi mai multă sensibilitate la evoluţiile sociale, mai 
ales în perioada dintre cele două războaie, când ştiinţele 


14 Christian Amalvi, „Duruy, Victor 14 , în Dictionnaire biogra- 
phique des historiens franqais et francophones, sub conducerea 
lui Christian Amalvi, Paris, 2004, p. 95. 

umane strălucesc în Franţa. Istoria dă tonul, odată cu crea¬ 
rea curentului Ecole des Annales, la iniţiativa lui Lucien 
Febvre şi Marc Bloch; a avut loc atunci o adevărată 
revoluţie istoriografică, influenţând, prin deschiderea ei 
interdisciplinară, ansamblul ştiinţelor umane şi propagân- 
du-se, în Franţa şi în lume, mai ales după al Doilea Război 
Mondial; istoriei tradiţionale, acuzată (nu fără exagerare) 
de a fi prizoniera unei formule narative, evenimenţială 
şi esenţialmente politică, i se opune o „istorie nouă“, de 
factură structurală, preponderent socială, şi privită în evo¬ 
luţia ei de „lungă durată“. 

Să revenim la ştiinţe în sensul strict al termenului. Pre¬ 
miile Nobel constituie un clasament semnificativ al puterii 
ştiinţifice a diferitelor ţări. Iată un tabel care prezintă numă¬ 
rul de premii (şi, între paranteze, numărul de laureaţi, 
uneori mai mare, un singur premiu putând fi câştigat de 
două-trei persoane), la începutul secolului XX, până la 
sfârşitul Primului Război Mondial, apoi în perioada inter¬ 
belică, inclusiv al Doilea Război Mondial. 


1901-1918 

Franţa 

Germania 

Marea Britanie 

Statele Unite 

Fizică 

2(4) 

6(6) 

4(4) 

1(1) 

Chimie 

3(4) 

7(7) 

2(2) 

1(1) 

Medicină 

3(3) 

4(4) 

1(1) 

- 

Total premii 

(şi laureaţi) 

8(11) 

17 (17) 

7(8) 

2(2) 

1919-1945 

Franţa 

Germania 

Marea Britanie 

Statele Unite 

Fizică 

2(2) 

4(5) 

5(5) 

7(7) 

Chimie 

1(2) 

8(9) 

4(4) 

2(2) 

Medicină 

1(1) 

5(5) 

5(7) 

4(7) 

Total premii 

(şi laureaţi) 

4(5) 

17 (19) 

14 (16) 

13(16) 

Se impun câteva concluzii, cum ar fi superioritatea 
Germaniei, incontestabilă, chiar şi după înfrângerea din 
1918 (cu o anume încetinire totuşi în timpul nazismului). 
Aproape neglijabile la începutul secolului, Statele Unite 
progresează rapid în anii următori (mai ales înaintea şi 
în timpul celui de-al Doilea Război Mondial). Franţa 
începe pe poziţia a doua, departe însă de Germania, aflată 
în frunte, ca să ajungă apoi pe locul al patrulea, depăşită 
clar de Germania, Marea Britanie şi Statele Unite. 15 

în ajunul celui de-al Doilea Război Mondial, Franţa 
se clasează ca prima putere literară şi artistică (deşi ascen¬ 
dentul său e mai puţin categoric decât înainte) şi a patra 
putere ştiinţifică (dar mult în urma primelor clasate!). 
Intr-o lume în care ştiinţa şi tehnologia devin determinante, 
pierderea de vitalitate în aceste două domenii reprezenta 
deja un handicap. 


15 Austria, devenită o ţară mică după 1918, obţine totuşi 6 premii 
Nobel pentru ştiinţă în perioada interbelică, ceea ce ar coborî Franţa 
pe poziţia a cincea, dacă socotim aceste premii criteriul hotărâtor 
în stabilirea ierarhiei ştiinţifice. 



VII 

De Gaulle şi cei Treizeci de Ani Glorioşi 1 


După înfrângerea din 1940, Franţa - adică Statul fran¬ 
cez, instalat la Vichy - devine un protectorat german; 
Franţa nu cunoscuse niciodată, în toată istoria ei, o situaţie 
atât de umilitoare. Nu se poate şti ce soartă ar fi avut în 
cazul unei victorii germane; ar fi continuat probabil o 
existenţă diminuată, în umbra unui Reich atotputernic. 
Revenirea în război, alături de Marea Britanie, apoi de 
Uniunea Sovietică şi Statele Unite, s-a făcut treptat, şi 
parţial. încă din primele momente, la Londra, generalul 
de Gaulle a creat Franţa Liberă (Apelul din 18 iunie 1940); 
i s-au alăturat Rezistenţa din interior şi, încetul cu încetul, 
coloniile franceze. Imperiul, singura parte a Franţei rămasă 
neocupată şi necontrolată de germani, a jucat cu această 
ocazie rolul său cel mai glorios: armata franceză care a 
reluat lupta în 1943-1944 era formată în cea mai mare 
parte din locuitori ai coloniilor: francezi, arabi, negri... Fran¬ 
cezii s-au remarcat în Italia sub comanda generalului Juin, 
apoi în campania din Franţa şi Germania, cu generalul 

1 Les Trente Glorieuses: expresie lansată în 1979 de econo¬ 
mistul francez Jean Fourastie pentru a desemna cei treizeci de 
ani (1946-1975) de creştere economică, avânt al consumului 
şi nivel scăzut al şomajului, care face referire la cele trei zile 
revoluţionare - 27, 28 şi 29 iulie 1830 -, numite „les Trois Glo- 
rieuses“. (N.t.) 

de Lattre de Tassigny, fără a uita legendara divizie blindată 
a generalului Leclerc care a eliberat Parisul şi Strasbourgul. 
Fapte de arme glorioase, la care trebuie adăugată acţiunea 
eroică a Rezistenţei, de natură să nască o întreagă mito¬ 
logie, dar cu o importanţă strategică destul de limitată. 
Chiar după eliberarea teritoriului şi până la sfârşitul războ¬ 
iului, Franţa nu a mai fost capabilă să refacă decât o mică 
parte din armata ei din 1939. îi lipseau un milion de francezi 
(prizonieri şi muncitori) aflaţi în Germania; încadrarea 
în armata regulată a detaşamentelor aparţinând Rezistenţei 
întâmpina şi ea greutăţi; în plus, armamentul depindea 
de americani, mai preocupaţi de aprovizionarea trupelor 
proprii şi, din motive militare şi politice, destul de 
suspicioşi când era vorba de a-i sprijini pe francezi. Fără 
a desconsidera contribuţia franceză, aliaţii ezitau să se 
complice cu un partener minor şi în acelaşi timp preten¬ 
ţios. Desigur, rolul Franţei în ultimul an al războiului a 
fost mai mult decât simbolic; însă, la drept vorbind, minor. 
Armata franceză s-a evidenţiat în câteva sectoare, dar 
importanţa ei, pe ansamblu, a fost secundară. Aliaţii ar 
fi câştigat războiul oricum, chiar şi fără francezi. E sufi¬ 
cient să amintim că, de exemplu, contribuţia militară a 
Franţei a fost cu mult sub cea a României (aliată a Germaniei 
până în august 1944, trecută apoi în tabăra antigermană): 
ţară medie, cu o populaţie de două ori şi jumătate mai 
mică decât a Franţei, şi care nu dispunea de resursele unui 
imperiu... Asta dă o idee despre cât de mult coborâse 
Franţa în ierarhia puterilor. 

în acest context dezastruos, de Gaulle a avut curajul - 
şi chiar mai mult, temeritatea (vecină cu inconştienţa) - de 
a vorbi în numele Franţei eterne. Cu acest gen de discurs, 
înainta pe linia subţire care separă sublimul de ridicol. 
Comparaţia pe care îi plăcea s-o sugereze între el şi Ioana 

d’Arc (absolut naturalăpentru noi, care-i cunoaştem întreaga 
biografie) îl amuza copios pe Roosevelt, pentru care marea 
istorie a Franţei aparţinea deja trecutului. De Gaulle voia 
nu numai să elibereze Franţa, ci şi să-i redea măreţia: 
„Toată viaţa, mi-am făcut o anume idee despre Franţa [...] 
după mine, o Franţă fără măreţie nu poate să fie Franţa.“ 2 
Aşa a intrat pe scena istoriei acest personaj epatant. Dacă 
judecăm rezultatele unei acţiuni politice în raport cu mij¬ 
loacele disponibile, ar fi greu de găsit în cursul ultimelor 
secole - nu doar în Franţa, ci în toată lumea - un bărbat 
de stat de statura lui de Gaulle.,Am făcut o politică lipsită 
de mijloace“ 3 , repeta el adesea, la sfârşitul vieţii. în 1940, 
în orice caz, mijloacele de care dispunea se apropiau 
dramatic de zero. Şi totuşi, acest cvasinecunoscut a reuşit 
să se impună ca un soi de alter ego al ţării sale; nu era 
doar purtătorul de cuvânt al Franţei: era personificarea ei! 
Aşa ceva nu s-ar fi putut întâmpla în timpuri normale. De 
Gaulle, dincolo de valoarea lui personală, de calităţile şi 
defectele lui - a fost produsul dezastrului francez, al unui 
popor care căuta cu disperare un Salvator (recunoscut la 
început, de o majoritate, în persoana mareşalului Petain, 
care s-a dovedit apoi un fals Salvator). De Gaulle a 
interpretat acest rol cu un amestec de brutalitate şi abilitate, 
de realism şi absurditate, de clarviziune şi orbire, totul 
susţinut de o convingere de nezdruncinat şi o perseverenţă 
neabătută. Putea însă un singur om - fie şi de Gaulle - să 
redea Franţei rangul pierdut prin acţiunea forţelor istorice, 
incomparabil mai puternice decât voinţa indivizilor? 

2 Charles de Gaulle, Memoires de guerre, voi. I (1945), para¬ 
graful întâi. 

3 Eric Roussel, op. cit., p. 913. 

E greu de apreciat în ce măsură intransigenţa gaullistă 
(adesea recompensată, uneori exagerată şi contraproduc- 
tivă) a servit la revenirea Franţei printre marile puteri la 
sfârşitul războiului. „Uitată“ la conferinţele de la Ialta 
şi Postdam, care au pus bazele lumii de după război, 
Franţa a obţinut în ultimul moment - aproape a smuls - 
dreptul de a sta alături de „cei trei mari“ (Statele Unite, 
Uniunea Sovietică şi Marea Britanie). A avut astfel o 
prezenţă simbolică în momentul capitulării Reichului, a 
obţinut o zonă de ocupaţie în Germania, precum şi un loc 
printre cei cinci membri permanenţi în Consiliul de Secu¬ 
ritate al Naţiunilor Unite. Dar ceea ce era absolut normal 
pentru „Franţa etemă“ era mai puţin normal pentru Franţa 
din 1945. Roosevelt, care nu-1 putea suferi pe de Gaulle 
şi socotea Franţa o putere de mâna a doua, l-ar fi lăsat 
cu plăcere la uşa clubului celor mari. Cât despre Stalin, 
pe care de Gaulle încercase să-l „atragă“ de partea sa ca 
o contrapondere la anglo-saxoni, acesta nu era sensibil 
decât la forţă, adică exact ce-i lipsea Franţei. Dar cauza 
Franţei a fost susţinută energic de guvernul britanic, în 
ciuda relaţiilor adesea furtunoase cu de Gaulle. în numele 
vechiului crez politic al Angliei: echilibrul european, ace¬ 
laşi principiu care o opusese atâta vreme Franţei, apoi 
Germaniei. Or, după război, Germania fiind zdrobită, 
Anglia fiind la rându-i slăbită, şi cu Armata Roşie în inima 
Europei, cum să-şi permită să ignore Franţa? Sigur, avea 
o datorie de plătit unei ţări care în 1939-1940 susţinuse 
cel mai mare efort de război, şi care în parte se prăbuşise 
din cauza unui sprijin britanic insuficient. Dar principala 
preocupare rămânea echilibrul forţelor pe continent, 
precum şi soliditatea Occidentului (în faţa unei Europe 
centrale şi răsăritene pe cale de a fi sovietizată), ceea ce 
impunea prezenţa Franţei. 

în momentul când se decidea soarta Germaniei, de 
Gaulle a reluat dosarul renan afirmând că, intr-un fel sau 
altul, malul stâng al Rinului, de la Koln până în Elveţia, 
trebuia să treacă sub suveranitatea franceză 4 . Momentul 
părea prielnic: la est, o bucată şi mai consistentă a Germa¬ 
niei era oferită Poloniei şi parţial Uniunii Sovietice. Opt 
milioane de germani au fost expulzaţi din acest teritoriu, 
plus trei milioane din regiunea Sudeţilor, cea mai mare 
„purificare etnică“ din istoria Europei (cu scuza că ger¬ 
manii, dacă ar fi câştigat războiul, ar fi făcut şi mai rău). 
Ca să obţină frontiera visată de generaţii, de Gaulle dispunea 
de mai puţine resurse decât avea Clemenceau în 1919. însă 
cerea şi mai mult: pur şi simplu dezmembrarea Germaniei, 
revenirea ei la o grupare de state, de genul configuraţiei 
de dinainte de 1870. în raport cu Germania, Franţa şi-ar 
fi regăsit astfel vechea preeminenţă, redevenind mare putere 
continentală (cu condiţia de a nu lua în calcul Rusia!). 
Osteneală deşartă: Truman, succesorul lui Roosevelt, nu 
voia o Germanie fărâmiţată: desigur, o vedea slăbită, însă 
unificată în jurul unei puteri centrale. Fireşte, cea care 
şi-a impus punctul de vedere a fost America, nu Franţa. 
Singura împărţire a Germaniei (în afară de teritoriile 
pierdute) a fost cea operată prin transformarea zonei ocu¬ 
pate de sovietici în stat „democratic 44 (RDG, stat artificial 
care s-a menţinut până în 1990). Franţa n-a obţinut nimic 
la Rin. Revenea la „frontiera de învinşi 44 din 1815 şi 1919. 
A fost ultimul episod al serialului renan; nimeni, după 
aceea, nu va mai contesta drepturile Germaniei asupra 
acestei regiuni. 

în aceste condiţii, Franţa s-ar fi mulţumit cu un statut 
de autonomie pentru Saar (sub egida Uniunii Europei 


4 Ibidem, p. 510. 

occidentale). în 1946, această mică regiune a fost desprinsă 
de Germania şi integrată în spaţiul economic francez. în 
1955, trebuind să aleagă între un statut european şi reve¬ 
nirea la Germania, locuitorii din Saar s-au pronunţat prin 
referendum pentru a doua soluţie (alternativa unei alipiri 
la Franţa nici nu se punea, spre deosebire de 1935, când 
se făcuse un referendum). Franţa a trebuit să cedeze; pentru 
a doua oară, populaţia regiunii îşi afirma apartenenţa la 
naţiunea germană. Unirea cu Germania federală a avut 
loc în 1957. 

Dacă fragmentarea Germaniei s-a dovedit o speranţă 
iluzorie, mai rămânea, din punctul de vedere francez, solu¬ 
ţia unei federaţii „diluate“ cu un guvern central cât mai 
slab cu putinţă. Franţa a insistat în favoarea acestei soluţii 
(gândită, ca o ironie, în flagrantă opoziţie cu centralismul 
politic şi administrativ francez) care a găsit ecou chiar şi 
în Germania, în „statul independent" Bavaria, unde dorinţa 
de autonomie se manifesta energic. Până la urmă, a fost 
găsit un compromis ce prevedea o structură federală, dar 
şi un guvern central dispunând de instrumentele necesare 
pentru a conduce politica germană 5 . Nu era nimic de făcut: 
Germania, chiar şi redusă la Germania occidentală, rămâ¬ 
nea potenţial mai puternică decât ar fi dorit Franţa. 

Limitată în posibilităţile sale europene, Franţa voia, 
cu atât mai mult, să joace cartea imperiului, a cărui valoare 
simbolică crescuse mult în timpul războiului. Francezii 
sfârşiseră prin a-1 iubi - exact când ar fi fost mai realist 
să-şi ia adio de la el. în conştiinţa colectivă, imperiul era 

5 Despre dezbaterea constituţională germană, inclusiv pozi¬ 
ţia Franţei, vezi Heinrich A. Winkler, Histoire de l’Allemagne, 
XIX e -XX e siecle. Le long chemin vers l’Occident, Paris, 2005, 
pp. 576-579. 

definitiv integrat metropolei. Tragică ironie a istoriei! Impe¬ 
riul era deja pierdut, dar cei mai mulţi francezi se fereau 
să privească adevărul în faţă. Până şi pentru comunişti, 
vajnici apărători ai luptei popoarelor împotriva jugului 
colonial şi imperialist, acest principiu nobil, valabil peste 
tot în lume, părea să se oprească la hotarele posesiunilor 
franceze. în 1944, un deputat comunist declara în faţa 
Adunării consultative provizorii că „ansamblul coloniilor 
trebuie sudat cu metropola"; era consecinţa faimosului 
principiu potrivit căruia „Republica franceză, metropolă 
şi teritorii de peste mări, este una şi indivizibilă". Un 
sondaj dini949 arăta că 81 % dintre francezi susţineau men¬ 
ţinerea imperiului colonial. Chiar şi după 1950, în plină 
criză a imperiului, barometrul colonial arăta cer senin. 
„Toate sondajele realizate în anii 1950 confirmă că opinia 
publică împărtăşea un «optimism nerealist». Francezii 
nu-şi imaginau, într-o primă etapă, că legăturile dintre 
metropolă şi Indochina sau, mai târziu, Algeria, ar putea 
fi puse în cauză. La începutul lui 1956,49% dintre francezi 
continuau să creadă că Algeria trebuia să-şi păstreze 
statutul de departament francez, şi doar 25% acceptau o 
legătură mai puţin strânsă" (însă, oricum, o legătură). 6 

Se explică astfel refuzul de a accepta inevitabilul. Mai 
puţin pragmatică decât Anglia, Franţa a renunţat la imperiu 
fără eleganţă, după două războaie coloniale, în Indochina 
(1946-1954) şi în Algeria (1954-1962). Francezii au 
cunoscut aşadar, din 1939 până în 1962, douăzeci şi trei 
de ani de război aproape neîntrerupt, cu pierderi mai puţin 
grave în colonii decât în conflictul mondial, desigur, dar 
suficient de dureroase şi de natură să întreţină un climat 
de nervozitate socială şi instabilitate politică (peste 20 000 


6 Jacques Marseille, op. cit., pp. 505-506. 

de francezi din metropolă ucişi în Indochina, plus zeci 
de mii de indochinezi înrolaţi în armata franceză, africani, 
nord-africani şi militari din Legiunea străină; 25 000 de 
militari francezi ucişi în Algeria, fără a mai socoti victi¬ 
mele civile). A fost însă mai ales o pierdere de prestigiu 
care părea să confirme, după 1940, declinul Franţei. Răz¬ 
boiul din Indochina a fost pierdut pe teren (bătălia de la 
Dien Bien Phu, 1954, una din cele mai umilitoare înfrângeri 
ale armatei franceze); războiul din Algeria, mai curând 
câştigat din punct de vedere militar, a fost pierdut politic, 
ceea ce era totuna. Eticheta de perdanţi părea deja lipită 
de francezi şi de Franţa. 

Mai atent la lumea reală decât clasa politică şi opinia 
publică, capitalismul francez a înţeles schimbarea. A investi 
în colonii şi a miza pe comerţul colonial devenea tot mai 
puţin rentabil 7 . începea să semene a risipă, mai ales că 
metropola trebuia să ţină seama, mai mult decât înainte, 
de condiţiile de trai ale popoarelor colonizate. Dacă toţi 
deveneau francezi, toţi trebuiau trataţi ca egali: ceea ce 
însemna, în perspectivă, cheltuieli uriaşe. Mutaţiile eco¬ 
nomice de după război făceau mult mai interesante, mult 
mai profitabile, piaţa internă (dezvoltarea consumului de 
masă) şi pieţele externe din afara imperiului (diversifi¬ 
carea schimburilor cu ţările dezvoltate). Imperiul, soluţie 
comodă, frânase mereu competitivitatea franceză. Acum 
era pe cale să devină o povară. Pe lângă războaiele pierdute 
şi dorinţa de independenţă a popoarelor aservite, economia 
impunea renunţarea la povara colonială, ansamblu arhaic 
care, deşi simbolic mărea Franţa, risca în realitate s-o ruineze. 

Dar istoria este complicată şi adesea contradictorie. 
Franţa cobora o pantă, în schimb urca alta. O Franţă era 


7 Ibidem, p. 507. 

pe cale să dispară, dar alta se afirma energic. O Franţă mai 
puţin puternică din punct de vedere politic, mai puţin pres¬ 
tigioasă, dar mai dinamică şi mai performantă. în răstimp 
de câteva decenii, Franţa a devenit o ţară aproape nouă. 
O ţară care-şi schimbase perspectiva: pe primul plan nu 
mai era căutarea grandorii, ci modernitatea şi eficienţa. 

Cel mai spectaculos a fost revirimentul demografic: 
o schimbare radicală a comportamentelor. Francezii, femei 
şi bărbaţi - sau cel puţin o parte dintre ei -, au decis deo¬ 
dată că vor mai mulţi copii. La acest capitol, erau de mult 
ultimii din Europa, dar în scurt timp vor ocupa unul din 
primele locuri. Din 1913 până în 1950, ansamblul Europei 
occidentale cunoscuse un ritm de creştere demografică 
de 0,42% pe an (medie afectată, fireşte, de cele două 
războaie mondiale); Franţa se situa aproape la nivelul zero 
cu un procentaj neînsemnat: 0,02 (Marea Britanie: 0,27; 
Italia: 0,67). După război are loc o răsturnare de tendinţă. 
Ritm anual mediu al Europei occidentale între 1950 şi 1973: 
0,70%. Ritm francez: 0,96, prima poziţie, de departe, prin¬ 
tre ţările dezvoltate ale regiunii (Germania: 0,63; Italia: 
0,66; Marea Britanie: 0,48). 8 în deceniile următoare, 
creşterea încetineşte, ca în toată Europa, dar rămâne 
printre cele mai ridicate. Fenomenul e deja unul de durată. 
Explicaţia e de găsit, în parte, într-o imigraţie masivă. 
Scăderea mortalităţii şi prelungirea speranţei de viaţă au 
avut şi ele un rol. Esenţialul se datorează totuşi natali¬ 
tăţii. în 1946, imediat după război, populaţia franceză se 
cifra la 40 de milioane de locuitori - cu doar 10 milioane 
mai mult decât în 1820 -, după o evoluţie de 125 de ani. 
Douăzeci de ani mai târziu, se adăuga o nouă tranşă de 

8 Angus Maddison, L 'Economie mondiale. Une perspective 
millenaire, OCDE, 2001, p. 200. 



De Gaulle şi cei Treizeci de Ani Glorioşi 135 

10 milioane; în 1969, francezii erau 50 de milioane. Pragul 
de 60 de milioane a fost trecut în 2003. „Deşertul" francez 
se repopula. Drept urmare, Franţa ajunge din urmă Italia 
(în 1990) şi Marea Britanie (în 2001). De pe locul al patru¬ 
lea, revine pe locul doi în clasamentul Europei occidentale, 
după Germania: cu perspectiva de a reveni, poate (prin 
2050?), pe primul loc. 

Frumoasă redresare, departe însă de a repara complet 
efectele dezastruoase ale unui secol de stagnare demo¬ 
grafică (prelungind şi agravând o încetinire şi mai veche). 
Franţa Vechiului Regim era la fel de dens populată ca 
Anglia sau Germania, dacă nu mai mult decât ele. La o 
densitate similară cu a lor, Franţa ar trebui să aibă astăzi 
130 milioane de locuitori, mai mult decât dublul populaţiei 
sale efective. Ar fi fost situaţia sa demografică „normală". 
Reiese clar prejudiciul pe care i l-a adus declinul demo¬ 
grafic prelungit. în zilele noastre, Franţa putea să fie ţara 
cea mai importantă din Europa, şi a doua mare putere 
occidentală (poate şi mondială) după Statele Unite. în ace¬ 
laşi timp - graţie unui surplus de populaţie -, ar fi putut 
coloniza teritorii extra-europene, cum a făcut-o Anglia; 
lumea ar purta azi o amprentă franceză mult mai apăsată. 
Pentru a rămâne în istoria reală, să precizăm că până şi 
această redresare limitată a avut efecte pozitive; Franţa a 
urcat o treaptă. Chiar în momentul când imperiul ei dispărea, 
a găsit în ea însăşi capacitatea de a creşte. în planul menta¬ 
lităţilor, a avut loc opusul retragerii în sine agravate de 
pierderea demografică dintre cele două războaie: o cură 
de întinerire care a insuflat ţării optimism şi vitalitate; 
relansarea demografică şi relansarea economică au mers 
mână în mână, stimulându-se reciproc. 

Pentru că a fost, de asemenea, un reviriment economic: 
cei Treizeci de Ani Glorioşi, cele (aproape) trei decenii 

care, de la sfârşitul războiului până la marele şoc petrolier 
(din 1946 până în 1973), au schimbat radical societatea 
franceză. Această accelerare, lăsând deoparte specificităţi 
mai mult sau mai puţin franceze (reconstrucţia postbelică, 
recuperarea întârzierii industriale, revizuirea relaţiilor cu 
imperiul, elanul demografic...), se înscrie într-o fază de 
dezvoltare generalizată care priveşte ansamblul Occiden¬ 
tului. Pentru toate ţările Europei occidentale, aceşti treizeci 
de ani au fost marcaţi de progresele tehnologice şi sociale 
cele mai susţinute din istorie. în raport cu partenerii săi, 
Franţa - care doar rareori depăşea ritmurile medii - a 
reuşit mai bine decât de obicei. Socotind 100 valoarea 
produsului intern realizat în 1913, ea ajungea la 107,5 
în 1946, ca să atingă 238,5 în 1960,410 în 1970 şi 471,2 
în 1973. în acelaşi interval (1946-1973), Marea Britanie 
a progresat mult mai lent, de la 147,8 la 314,3, Germania 
mai rapid, de la 79,7 la 561,9, la fel şi Italia, de la 119,8 
la 610,5 (însă Germania avea de reconstruit o ţară complet 
ruinată, iar Italia trebuia să recupereze o întârziere istorică 
importantă). 9 în deceniul 1950-1960, ritmul anual de 
creştere economică a fost de 5% în Franţa, 2,8 în Marea 
Britanie, 3,2 în Statele Unite, 5,5 în Italia, 7,7 în Germania 
şi 9,5-în Japonia. în deceniul următor, 1960-1970, Franţa 
a avut, comparativ, un rezultat mai bun: un ritm anual 
de 5,8%, depăşind Marea Britanie (2,7), Statele Unite (4), 
dar şi Germania (4,8): a fost, incontestabil, perioada cea 
mai „rapidă“ din toată istoria economiei franceze 10 . 

9 Angus Maddison, Monitoring the World Economy, op. cit., 
pp. 149-151. 

10 Maurice Parodi, „Histoire recente de l’economie et de la 
societe frangaises de 1945 â 1980“, în Histoire de la France des 
origines ă nos jours, op. cit., p. 885. 

Sigur, n-a existat niciodată un „miracol economic 44 
francez, acel gen de avânt impetuos şi irezistibil cum au 
cunoscut, în epoci diferite, Anglia, Statele Unite, Ger¬ 
mania, mai recent Japonia, iar în zilele noastre China. 
Chiar şi atunci când accelerează, Franţa este frânată de 
o inerţie socială, instituţională şi mentală ce nu slăbeşte 
niciodată. Francezii nu renunţă de la o zi la alta la moşte¬ 
nirea şi la filozofia lor de viaţă. Transformarea a fost totuşi 
impresionantă, de o anvergură mai mare decât ar lăsa să 
se creadă ritmul de creştere, onorabil dar nu spectaculos. 
Ţara a sărit pur şi simplu din tradiţie în modernitate. 
Franţa a fost mereu o ţară bipolară, pe jumătate orientată 
spre trecut, pe jumătate ancorată în prezent. Mult timp, 
prima jumătate s-a dovedit mai tenace decât a doua. Dar 
cea din urmă s-a impus treptat, reducând puţin câte puţin 
handicapul. în preajma Primului Război Mondial, Franţa 
tradiţională forma încă majoritatea ţării, era în primul rând 
o ţară de ţărani. Douăzeci de ani mai târziu, în ajunul celui 
de-al Doilea Război Mondial, oraşele depăşiseră deja - 
cu puţin - populaţia satelor; dar nu era suficient să fie 
înlocuiţi sătenii cu orăşeni, mai trebuiau transformaţi oră¬ 
şenii secolului al XlX-lea în orăşeni ai secolului XX; bătălia 
modernităţii era încă departe de a fi câştigată. Dezvoltarea 
economică de după război a acumulat în sfârşit „masa 
critică 44 în stare să producă o reacţie în lanţ. Franţa tradi¬ 
ţională, care până atunci era un bloc, a fost în sfârşit 
dezmembrată şi redusă la un segment din ce în ce mai 
minoritar, deşi la fel de specific, al peisajului economic 
şi socio-cultural francez. „Francezul-tip“ nu mai este ţăra¬ 
nul, şi nici măcar rentierul placid al micilor oraşe adormite; 
mai păstrează uneori nostalgii rurale sau mic-burgheze, 
în rest s-a integrat perfect, într-o primă etapă, în ritmurile 
societăţii industriale, şi mai recent în cele ale societăţii 



138 


Franţa, hegemonie sau declin? 


post-industriale. Către 1900, contrastul între o Franţă pre¬ 
dominant rurală şi o Anglie sau o Germanie puternic 
industrializate era izbitor. Acest decalaj nu mai există: 
Franţa s-a integrat în avangarda occidentală, păstrându-şi 
totodată un sector agrar specific francez, de care este foarte 
ataşată. E suficient să privim structura locurilor de muncă 
în societatea franceză; iată evoluţia sa (exprimată în mili¬ 
oane de persoane) 11 : 



Agricultură 

Industrie 

Servicii 

1906 

8,8 

5,9 

5,7 

1954 

6,4 

6,7 

7,1 

1973 

2,3 

8,3 

10,7 

2001 

1,0 

5,4 

16,5 


în 1973, prima etapă este încheiată; Franţa apărea ca o 
mare ţară industrială, ocupând în industrie de patru ori mai 
multe persoane decât în activităţile agricole (faţă de o 
cvasiegalitate, în 1953). Bilanţul din 2001 marchează o a 
doua etapă, la fel de remarcabilă: scade numărul locurilor 
de muncă în agricultură şi în industrie, are loc o adevărată 
explozie în servicii, se trece la era postindustrială. 

Care e proiectul politic pentru această nouă Franţă? 
După plecarea generalului de Gaulle (ianuarie 1946) - 
care ştia ce voia: o putere solidă şi o Franţă puternică (dar 
tocmai pretenţiile lui de „îndrumător" al naţiunii i-au 
înstrăinat clasa politică) -, ţara a trecut printr-o perioadă 
de turbulenţe şi incertitudini. Franţa se afla într-o poziţie 
echivocă între statutul ei teoretic de „mare putere" şi inte¬ 
grarea în ansamblul „atlantic", sub protectorat american, 
într-o lume polarizată în jurul celor două superputeri 

11 Jacques Marseille, La Guerre des deux France. Celle qui 
avance et celle qui freine. Paris, 2005, p. 94. 

rivale, Statele Unite şi Uniunea Sovietică, „micile puteri“, 
Franţa, Marea Britanie, ca să nu mai vorbim de Germania, 
slăbite după două războaie şi copleşite de talia supradi¬ 
mensionată a noilor stăpâni ai planetei, nu-şi mai puteau 
permite evoluţii independente. Redresarea lor economică 
şi politică presupunea o apropiere şi o cooperare sporite, 
în locul discordiei tradiţionale; acest proiect european, în 
bună parte de inspiraţie franceză (prin iniţiativele lui Jean 
Monnet şi RobertSchuman, cei doi „părinţi“ ai Europei), 
a dus la crearea Comunităţii europene a cărbunelui şi oţe¬ 
lului (1951) şi a Pieţei Comune (1957), dar şi aici se 
menţinea echivocul în ce priveşte amploarea demersului, 
limitat, după unii, la o asociaţie de state suverane, sau, 
după alţii, deschis unei veritabile integrări care ar fi dimi¬ 
nuat inevitabil suveranitatea fiecărui membru. Franţa nu 
părea capabilă să definească o linie de acţiune clară: ezitare 
care a dus la respingerea de către Adunarea Naţională a 
Proiectului Comunităţii europene pentru apărare (1954), 
şi implicit a comunităţii politice schiţate. în acelaşi timp, 
politica colonială franceză nu aducea decât necazuri, afec¬ 
tând prestigiul ţării în Lumea a Treia şi în rândul aliaţilor 
săi. Eşecurile se succedau unul după altul: Indochina, 
Algeria, criza Suezului în 1956 (când Franţa şi Marea Bri¬ 
tanie, ca reacţie la naţionalizarea Canalului Suez de către 
regimul Nasser, au declanşat o acţiune militară împotriva 
Egiptului, dar au trebuit să-i pună capăt rapid, sub presiu¬ 
nea conjugată a Statelor Unite - aliatul lor! - şi a Uniunii 
Sovietice). Instabilitatea guvernamentală nu făcea decât 
să agraveze situaţia. Franţa era lipsită de mijloace, desigur, 
dar mai ales de obiective clar definite şi de voinţă politică. 

Aceste obiective şi această voinţă, le va avea (şi chiar 
în exces) odată cu revenirea la putere a generalului de Gaulle, 
în 1958, favorizată de criza algeriană. Lovitura de stat 



140 Franţa, hegemonie sau declin? 

cu care ameninţau militarii furioşi a fost dezamorsată 
printr-o „semilovitură de stat“ realizată de General fără 
violenţă, dar executată cu o siguranţă perfectă; majoritatea 
francezilor l-au aprobat, obişnuiţi deja cu rolul de Salvator 
interpretat de acest personaj providenţial, chemat astfel, 
pentru a doua oară, să readucă Franţa pe calea cea bună. 
Constituţia celei de-a Cincea Republici înlocuia „domnia“ 
partidelor şi a parlamentului cu un regim semipreziden- 
ţial; în fapt, cât timp în fruntea statului a stat de Gaulle 
(1959-1969), regimul a fost sută la sută prezidenţial, dacă 
nu chiar monarhic: o „monarhie republicană 44 , pentru a 
relua expresia Generalului 12 ; guvernul a fost redus la rolul 
de executant al marilor proiecte concepute de General 
(care îşi rezervase politica internaţională şi apărarea), 
primind sarcina să adapteze „intendenţa 44 la ele. Depăşind 
uneori cadrul Constituţiei, de Gaulle avea idei foarte per¬ 
sonale, care-i nelinişteau chiar şi pe unii dintre cei mai 
devotaţi partizani ai săi. Intr-un mod aproape metafizic, 
Generalul se simţea „garant al destinului Franţei 44 . Puterea 
statului, „indivizibilă 44 , era „încredinţată integral preşe¬ 
dintelui de poporul care l-a ales 44 ; „nu există o altă putere, 
nici ministerială, nici civilă, nici militară, nici judiciară, 
care să nu fie conferită şi confirmată de el“ (conferinţă 
de presă din 31 ianuarie 1964 13 ). Un limbaj aproape tota¬ 
litar! Guvernul acţiona după indicaţiile preşedintelui, iar 


12 Alain Peyrefitte, Le Mal franQais, op. cit., pp. 56-57. Dialog 
de Gaulle-Peyrefitte: 

„— Ceea ce am încercat să realizez eu a fost sinteza dintre 
monarhie şi republică. 

— O republică monarhică? am întrebat. 

— Dacă doriţi. Mai curând o monarhie republicană." 

13 Charles de Gaulle, Discours et messages, voi. IV, Paris, 
1970, p. 168. 

Parlamentul - în care majoritatea i-a fost mereu fidelă - 
vota pur şi simplu legile ce trebuiau votate. Mutatis mutan- 
dis, într-un context desigur mai democratic, filozofia şi 
practica puterii generalului de Gaulle semănau cu cele 
ale lui Napoleon III: acelaşi dialog direct cu poporul, pe 
deasupra clasei politice şi instituţiilor statului (arma supremă 
fiind plebiscitul sub Napoleon III, şi referendumul sub 
de Gaulle); democratic în aparenţă, acest gen de „scurtă¬ 
tură", în care „ghidul" propune şi poporul răspunde cel mai 
adesea „da", anulează adevărata dezbatere şi compromisul 
necesar uneori (pus în minoritate la ultimul referendum - 
în aprilie 1969 - de Gaulle s-a retras imediat, arătând că 
respecta şi el o anume concepţie despre democraţie, ope¬ 
rând cu „da" sau cu „nu", niciodată cu „da, numai că"). 

Dacă vrem cu orice preţ să-i lipim Generalului o etichetă 
politică, aceea ar fi de „om de dreapta" şi de naţionalist, 
în cazul lui e preferabil totuşi să renunţăm la acest gen 
de clasificări. De Gaulle a putut să comunice cu toate ideo¬ 
logiile (inclusiv cu comuniştii) tocmai pentru că el nu se 
simţea legat de nici una. în timpul războiului, a fost mai 
aproape de stânga decât de dreapta, adică mai aproape 
de tabăra cea mai activă în lupta de eliberare a Franţei. 
De Gaulle n-a fost omul vreunei ideologii. Prin asta, nici 
n-a aparţinut secolului XX. Şi nici secolului al XlX-lea. 
Venea direct din secolul al XVII-lea, din secolul de aur 
al lui Ludovic XTV. Regimul lui preferat rămânea monar¬ 
hia. S-a resemnat cu Republica din raţiuni de realism 
politic (infuzându-i însă o notă de demnitate regală). Pe 
această temă, a putut să se exprime mai liber după ce a 
părăsit definitiv puterea: „Regretul vieţii mele e că nu am 
făcut o monarhie, că n-a existat pentru asta nici un membru 
al Casei de Franţa. în realitate, am fost un monarh timp 

de zece ani.“ 14 A deschis oare Ludovic XIV, prin absolutis¬ 
mul său, calea Revoluţiei? Când i se pune această întrebare, 
de Gaulle răspunde fără să ezite: „Aşa se spune, dar, după 
părerea mea, tot ce e măreţ - şi în primul rând serviciul 
în slujba statului - a început sub domnia lui.“ 15 Pentru 
de Gaulle, ca şi pentru Ludovic XIV, statul era raţiunea 
supremă: în faţa acestei expresii a perenităţii unui popor 
şi a unei ţări, ideologiile partizane sau interesele indivi¬ 
duale trebuiau să dispară - concepţie destul de stranie 
într-o epocă agitată de ideologii şi marcată de un avânt 
al individualismului. 

Statul răspunde pentru destinul Franţei. Al unei Franţe 
permanente şi într-un fel atemporale. Să-l ascultăm pe 
General: 

„Franţa vine din negura vremilor. Franţa trăieşte. Vea¬ 
curile o cheamă. Dar ea rămâne, de-a lungul timpului, 
aceeaşi. Hotarele ei se pot schimba, nu însă şi relieful, 
clima, fluviile, mările ce-o definesc de-a pururi. Locuiesc 
aici popoare supuse, în cursul Istoriei, celor mai diferite 
încercări, dar pe care natura lucrurilor, folosită de politică, 
le frământă neîncetat alcătuindu-le într-o singură naţiune. 
Această naţiune a cunoscut nenumărate generaţii. Are şi 
acum câteva. Va naşte multe altele. Dar prin geografia ţinu¬ 
tului ce-i aparţine, prin geniul neamurilor care-o compun, 
prin vecinii care-o înconjoară, ea îmbracă un caracter 
constant ce-i leagă de părinţii lor pe francezii din oricare 
timp, obligându-i faţă de urmaşii lor. Dacă nu se frânge, 
acest ansamblu omenesc are deci - pe acest teritoriu, în 
acest univers - un trecut, un prezent şi un viitor indisolubil 
legate. De aceea, statul, care e responsabil pentru Franţa, 

14 Eric Roussel, op. cit., p. 913. 

15 Ibidem, p. 917. 

are deopotrivă sarcina moştenirii sale de ieri, a intereselor 
sale de azi şi a speranţelor sale de mâine.“ 16 

La fel cum Franţa vine din negura vremilor, comenta¬ 
riul Generalului vine şi el din altă epocă istoriografică. 
Această Franţă „preexistentă" şi egală mereu cu ea însăşi, 
din preistorie până în prezent, nu e decât un clişeu romantic, 
foarte departe de o analiză istorică modernă. Generalul 
risca să greşească ţara şi lumea dacă ar fi calchiat realită¬ 
ţile timpului său după cele din secolele al XVII-lea sau 
al XlX-lea. în două chestiuni, s-a amăgit grav: supra¬ 
evaluând posibilităţile Franţei (sau propria lui capacitate 
de a-i insufla o putere mai mare decât puterea ei reală) 
şi reducând politica mondială la jocul tradiţional al state- 
lor-naţiuni, făcându-se că ignoră interdependenţele şi 
solidarităţile care le limitau din ce în ce mai mult liberta¬ 
tea de acţiune. într-adevăr, pentru General contau doar 
relaţiile de la stat la stat, relaţii schimbătoare prin chiar 
natura lor, rând pe rând paşnice şi conflictuale. Dar statele 
nu erau egale. Deşi a cultivat relaţii cu naţiunile mici cu 
scopul de a le aduna în jurul Franţei, de Gaulle a urmărit 
în primul rând o politică de mare putere cu marile puteri. 
Dorea nici mai mult nici mai puţin decât să aibă cuvântul 
hotărâtor în jocul european şi să trateze de la egal la egal 
cu Statele Unite şi Uniunea Sovietică. 

Totul trebuia să înceapă cu o punere în ordine în trebu¬ 
rile pur franceze. Franţa nu putea continua cu un imperiu 
care-i satisfăcea orgoliul, dar o paraliza în sensul propriu 
al cuvântului. Recuperarea unui statut - nu doar nominal, 
ci efectiv - de mare putere era condiţionată de renunţarea 
la imperiu. Era prea paradoxal ca să poată părea evident! 

16 Charles de Gaulle, Memoires d’espoir, voi. I (1970), paragra¬ 
ful întâi. 

în această privinţă, de Gaulle a avut luciditatea de a înţe¬ 
lege, curajul de a-şi depăşi propriile prejudecăţi, imperiale" 
(ne amintim textul său din 1932!) şi autoritatea necesară 
ca să-şi impună părerile. 

Trebuia aşadar să se scape de povara colonială, şi de 
Algeria în mod special. Era un drum greu pentru cel care 
avea drept obiectiv mărturisit (şi credinţă profundă) măre¬ 
ţia Franţei. Cum putea Franţa, deja diminuată, să rămână 
mare fără imperiu? Trebuia găsită o altă formulă de „măre- 
ţie“. Idealul (dar un ideal vecin cu utopia) ar fi fost să 
refacă imperiul sub forma unei asociaţii de naţiuni libere, 
însă strâns asociate cu Franţa şi „călăuzite 4 * în continuare 
de ea. S-ar fi păstrat avantajele, scăpând de inconveniente. 
Acesta era sensul „Comunităţii** care, în 1958, înlocuia 
„Uniunea franceză**, versiune revăzută şi corectată a impe¬ 
riului colonial francez. Dar noua structură s-a dovedit 
nefuncţională; începând din 1960, „Comunitatea** s-a diluat 
într-un sistem de tratate bilaterale între Franţa şi fostele 
ei colonii. Cu Algeria, s-a încercat aceeaşi reţetă: „indepen¬ 
denţa în cooperare**, ca alternativă la Algeria franceză, 
dar şi la independenţa totală; aparent, era soluţia ce rezulta 
din referendumurile din 1961 şi 1962 şi din acordurile 
de la Evian cu liderii algerieni. Era mai curând un mod 
de a păstra formele şi de a nu răni inutil orgoliul francez, 
în realitate, Algeria s-a desprins brutal de Franţa şi de 
trecutul ei colonial, alegând fără echivoc tabăra ţărilor 
arabe şi a Lumii a Treia. Câteva luni au fost suficiente pen¬ 
tru ca un milion de „pieds-noirs 17 **, marea majoritate a 
populaţiei de origine franceză (sau în general europeană), 
să părăsească noul stat independent şi să se refugieze în 
metropolă. „A doua Franţă** îşi încheia astfel istoria, cu 


17 Pieds-noirs, nume dat coloniştilor francezi din Algeria. (N. t.) 

eşecul total al unui proiect de colonizare seducător, dar 
insuficient susţinut. Franţa pierdea în acelaşi timp şi Sahara, 
teritoriu imens de piatră şi nisip aproape nelocuit, devenit 
preţios prin zăcămintele petrolifere (descoperite de curând) 
şi oferind în plus un cadru ideal pentru testele nucleare - 
teritoriu asupra căruia Algeria nu avea practic nici un 
drept. însă păstrarea lui ar fi fost o sursă de complicaţii 
suplimentare, politice, militare, şi financiare pe deasupra. 
Algeria a primit.astfel o bucată de deşert masivă, Franţa 
având perspectiva de a-şi continua o vreme testele nucleare 
şi mai ales de a fi asociată la exploatarea resurselor petro¬ 
lifere (speranţă deşartă, din cauza naţionalizării companiilor 
franceze). 

Astfel, imperiul era lichidat în varianta cea mai nefavo¬ 
rabilă pentru menţinerea influenţei franceze. Esenţialul 
însă era că Franţa ieşea dintr-o situaţie insuportabilă. Ea 
îşi recăpăta în fine libertatea de mişcare, păstrând totodată 
relaţii de cooperare economice, politice şi militare mai 
mult sau mai puţin strânse cu vechile colonii, într-o zonă 
în care, în plus, francofonia continua să reprezinte o legătură. 

Debarasat de o moştenire tulbure, de Gaulle se simţea 
liber să-şi pună în operă marele său proiect politic: să 
readucă Franţa la vârf. Premisele, în viziunea lui, erau 
clare: în afară de Statele Unite şi Rusia, nu exista decât 
o singură ţară. Franţa, care făcea o politică proprie. Anglia 
nu izbutea să se desprindă de puterea americană, în timp 
ce Germania era limitată - pentru mult timp - de conse¬ 
cinţele înfrângerii în al Doilea Război Mondial. Doar 
Franţa putea juca de la egal la egal cu cele două mari puteri. 

Şi Europa? Ea îi putea servi Franţei gaulliste drept 
trambulină, cu condiţia, desigur, să adopte principiile apă¬ 
rate de General. Acestea însemnau mai multă cooperare, 
economică şi politică, dar mai puţină integrare, adică o 

Europă de state suverane, cu o limitare drastică a prero¬ 
gativelor Comisiei „supranaţionale“ de la Bruxelles. Ele 
mai însemnau un „nu“ intransigent spus Angliei, al cărei 
loc nu era încă (va fi vreodată?) în Uniunea Europeană; 
pe lângă prietenia ei suspectă cu Statele Unite, deranja 
vizibil statutul ei de mare putere „titulară", ceea ce ar fi 
relativizat importanţa Franţei. în fine, trebuia construit 
un parteneriat special cu Germania, pe care de Gaulle a 
încercat s-o apropie de Franţa şi totodată s-o îndepărteze 
de Statele Unite. 

Germania, chiar redusă la Republica Federală (Ger¬ 
mania occidentală), rămânea o ţară mai mare decât Franţa, 
ca populaţie şi pondere economică. Cu toate astea, din 
punct de vedere politic, influenţa ei era modestă, mai ales 
faţă de Franţa care se număra printre „cei cinci mari“ (ca 
putere nucleară şi ca membru permanent în Consiliul de 
Securitate). în viziunea generalului de Gaulle, alianţa 
franco-germană nu reunea doi parteneri întru totul egali, 
misiunea de a conduce jocul revenindu-i cu prioritate 
Franţei. Era doar o chestiune de voinţă politică pentru 
ca tandemul franco-german să devină un actor redutabil 
pe scena europeană şi mondială, liber de orice tutelă ame¬ 
ricană şi evoluând în afara politicii de blocuri. Acesta cel 
puţin era obiectivul pe care l-a atribuit de Gaulle tratatului 
de cooperare franco-german, semnat în ianuarie 1963 cu 
bătrânul cancelar Adenauer, „părintele" Republicii Fede¬ 
rale. Din păcate, Germania n-a acceptat niciodată să aleagă 
între America şi Franţa; a rămas fidelă Alianţei atlantice, 
adică în primul rând Statelor Unite, şi nu fără motiv: doar 
America era capabilă s-o apere de blocul sovietic, doar 
America avea capacitatea de a face presiuni asupra ruşilor 
pentru ca ramificarea cu Germania răsăriteană să devină 
cândva realizabilă. în mod evident, Franţa nu putea înlocui 

Statele Unite ca protector al intereselor germane. Pentru 
de Gaulle a fost un semisucces, adică un semieşec; pe 
de o parte, era un act simbolic de importanţă excepţională: 
reconcilierea franco-germană, conjugată cu o cooperare 
sporită între cele două ţări; de altă parte, era neputinţa 
de a scoate Germania din alianţa ei indispensabilă cu Sta¬ 
tele Unite. în plus, Adenauer, unul dintre germanii cei mai 
binevoitori faţă de Franţa, a părăsit cancelaria spre sfârşi¬ 
tul aceluiaşi an, 1963; Erhard, succesorul său, s-a arătat 
mai explicit pro-atlantic şi pro-american. 

Lui de Gaulle nu-i rămânea decât să facă figură separată 
printre membrii Alianţei atlantice, în confruntarea lui cu 
Statele Unite. Pentru ca Franţa să devină cu adevărat 
independentă, prima condiţie privea capacitatea ei de 
apărare; trebuia să deţină o forţă defensivă capabilă să 
descurajeze orice agresor potenţial. De Gaulle a reluat 
şi a accelerat programul atomic demarat sub a Patra Repu¬ 
blică. Prima bombă nucleară franceză a explodat în 1960; 
experienţele au continuat în Sahara până în 1966, apoi 
în Pacific, cele mai multe pe atolul Mururoa (prima bombă 
cu hidrogen în 1968). Desigur, nu se punea problema ca 
Franţa să ajungă, cantitativ, la nivelul arsenalelor ameri¬ 
can şi sovietic; era suficient ca forţa ei nucleară să fie 
destul de credibilă ca să descurajeze orice altă putere s-o 
atace. Şi fără să fie folosită într-un război, bomba servea 
ca armă politică şi diplomatică: era o garanţie de inde¬ 
pendenţă şi un argument de putere. 

Legat de forţa militară a Franţei, pe care de Gaulle o 
socotea acum de prim rang, o replică pe care i-a dat-o gene¬ 
ralului Gallois (unul dintre artizanii strategiei nucleare 
franceze) îi arată foarte bine obiectivele, dar şi iluziile: 
„Dumneata, Gallois, împărţi statele în trei categorii: cele 
care fac o politică de mare putere pentru că au mijloacele 

nucleare şi forţele clasice pentru a domina lumea - prima 
categorie; cele care au mijloace nucleare şi care fac o 
politică de apărare - a doua categorie; în fine, cei care 
nu au nici mijloace clasice, nici mijloace nucleare şi care 
sunt victimele celor dintâi. Or, dumneata ai aşezat Franţa 
în a doua categorie. Ei bine, nu, Franţa trebuie să fie în 
prima categorie." 18 

în martie 1966, de Gaulle a dat o lovitură puternică: 
a anunţat retragerea Franţei din organizaţia militară a 
NATO (rămânând însă în alianţa politică). De acum înainte, 
forţele franceze ascultau doar de guvernul Franţei. Pentru 
americani, decizia a fost umilitoare. Au trebuit să pără¬ 
sească solul francez cu arme şi bagaje, demontându-şi 
bazele şi închizând sediul de la Paris al comandamentului 
integrat al Alianţei (care va fi mutat la Bruxelles). 

Nici un alt membru NATO nu l-a urmat pe de Gaulle. 
Forţa de descurajare franceză putea să pară bună pentru 
Franţa, dar Occidentul în ansamblul său avea nevoie de 
umbrela americană. în felul lui, de Gaulle făcea o politică 
hegemonică similară cu cea americană, dar cu infinit mai 
puţine mijloace. Avea în vedere, pentru lumea occidentală, 
un consiliu director al celor trei mari puteri: Statele Unite, 
Marea Britanie şi Franţa, în locul unui NATO plasat exclu¬ 
siv sub tutela americană. Ţările mici - pe care de Gaulle 
ar fi vrut să le atragă de partea lui - s-au opus vehement, 
în special Olanda şi Belgia. Organizaţiile globale, consti¬ 
tuite pe criterii formal democratice, ca NATO sau Europa 
„supranaţională", le dădeau şi lor dreptul să-şi spună cuvân¬ 
tul, în timp ce revenirea la jocul neîngrădit al marilor 
puteri le-ar fi plasat inevitabil în poziţii subalterne. Belgia 

18 Michel Tauriac, Vivre avec de Gaulle. Les derniers temoins 
racontent l’homme. Paris, 2008, p. 403. 

(prin vocea lui Paul-Henri Spaak, ministrul de Externe) a 
reacţionat la tezele gaulliste printr-o opoziţie constantă, pe 
care Generalul n-a apreciat-o deloc; intr-un spirit amin¬ 
tind anumite atitudini franceze de la mijlocul secolului 
al XEX-lea, el nu era departe de a privi această ţară pe jumă¬ 
tate francofonă, dar atât de diferită de Franţa, drept o creaţie 
artificială concepută pentru a bloca politica franceză. 

Dincolo de Europa occidentală, întreaga lume a devenit 
scena confruntării dintre de Gaulle şi Statele Unite. De 
altfel, tentaţia „antiamericană“ era mai mare în Lumea 
a Treia decât în ţările occidentale; sărăcia acestor societăţi, 
şi atitudinea, considerată arogantă, a americanilor, alimentau 
frustrări şi complexe. în toamna lui 1964, de Gaulle a făcut 
un turneu triumfal în America Latină. Asta însemna să 
pătrundă pe terenul rezervat americanilor şi să încalce 
doctrina Monroe, desigur mai puţin grav decât o făcuse 
Napoleon III, însă oricum! Mesajul gaullist de indepen¬ 
denţă a fost bine primit, dar calea spre independenţa reală 
cerea mai mult decât încurajări verbale. Aceste ţări aveau 
nevoie mai ales de bani, iar Franţa nu era în situaţia de 
a-1 putea înlocui pe „bancherul" american. Afurisita lipsă 
de mijloace, din nou! 

Proiectul mondial al lui de Gaulle căpăta formă. Ideea 
era să-i reunească pe toţi cei care, în toată lumea, refuzau 
cele două hegemonii: americană şi sovietică. De Gaulle 
a făcut un pas în plus sfidându-i pe americani într-un punct 
extrem de sensibil: războiul din Vietnam. Poziţie apărată 
de General din principiu (dreptul popoarelor la autodeter¬ 
minare), dar şi pentru că în acest caz precis, americanii - 
circumstanţă agravantă pentru ei - „uzurpaseră" locul 
Franţei în peninsula indochineză. în septembrie 1966, 
într-un discurs rostit la Phnom Penh, nu departe de teatrul 
de operaţiuni, preşedintele francez cerea, fără a se pierde 

în nuanţe, retragerea trupelor americane şi trecerea la un 
statut de neutralitate a regiunii. 

Războiul de 6 zile (iunie 1967) dintre Israel şi ţările 
arabe i-a oferit lui de Gaulle un nou prilej de-a afirma 
originalitatea demersului său internaţional, condamnând 
Israelul pentru iniţiativa de-a ataca primul şi pentru anexa¬ 
rea de teritorii arabe. Cuvintele rostite în conferinţa de 
presă din 27 noiembrie 1967 în care îi califica pe evrei 
drept „popor de elită, sigur de sine şi dominator" şi statul 
Israel ca „belicos şi hotărât să se extindă" au provocat o 
vie emoţie. Nu e vorba totuşi de nici un antisemitism la 
de Gaulle, toată cariera lui stă dovadă (şi având în vedere 
firea orgolioasă a Generalului, faimoasa caracterizare, chiar 
şi marcând un dezacord, semăna mult cu un compliment). 
Pur şi simplu, Generalul făcea politica Franţei, desigur 
în felul lui, înţelegând, spre deosebire de americanii vădit 
pro-israelieni, să păstreze echilibrul între Israel şi lumea 
arabă (şi chiar să încline puţin balanţa în favoarea celei 
din urmă, din cauza importanţei lumii islamice şi a relaţiilor 
ei speciale cu Franţa). 

Nu trebuie să vedem, în ambiţioasa lui politică mon¬ 
dială, nici semnul unui antiamericanism primar, imputabil, 
după unii, Generalului, dacă nu chiar întregii naţiuni fran¬ 
ceze! Desigur, de Gaulle avea o datorie de plătit, pentru 
umilinţele pe care le suportase (şi prin persoana lui, Franţa!) 
în timpul războiului. Dar nu era un antiamerican visceral. 
Şi nici francezii nu pot fi suspectaţi de o prejudecată pri¬ 
mară. Ca totdeauna când e vorba de reprezentarea „celui¬ 
lalt", şi ei amestecă în America lor imaginară sentimente 
contradictorii, favorabile şi mai puţin favorabile, dar pe 
ansamblu imaginea rămâne pozitivă; simpatia (chiar dacă 
nuanţată uneori de ironie) este cu siguranţă mai mare decât 
antipatia. Adevărata problemă e alta: ea ţine de puterea 

comparată a celor două naţiuni. Franţa şi-a văzut puterea 
scăzând de la o epocă la alta, în timp ce, în acelaşi ritm, 
steaua Americii se înălţa. Fostă putere hegemonică, Franţa 
nu putea la rându-i să accepte cu inima uşoară o nouă 
hegemonie. Pe francezi îi deranjează importanţa „exage¬ 
rată" a Americii, sau lipsa de importanţă (prin comparaţie) 
a Franţei. De Gaulle a luptat contra unei hegemonii care 
plasa ţara sa într-o poziţie subalternă; nimic specific 
antiamerican aici: ar fi purtat aceeaşi luptă contra oricărei 
alte hegemonii. în plus, era vorba de o ceartă în familie: 
între membrii alianţei occidentale şi, mai precis, ai civili¬ 
zaţiei occidentale. Nu se punea chestiunea de a sprijini Rusia 
contra Americii. în momentele cruciale ale confruntării 
Est-Vest, de Gaulle şi-a susţinut fără rezerve aliaţii ame¬ 
ricani; de pildă, în timpul crizei rachetelor din Cuba (1962). 
A făcut de asemenea câteva gesturi simbolice foarte 
remarcate, de pildă prezenţa la funeraliile lui Kennedy, 
unde statura impunătoare a lui de Gaulle (la propriu ca 
şi la figurat) a dominat întreaga ceremonie. în lucrurile 
esenţiale, se simţea solidar cu americanii; în ochii săi, 
America avea un singur defect: era prea puternică (exact 
cum fusese Franţa... cu două secole în urmă). 

Desfiinţarea NATO nu era acceptabilă decât odată cu 
dizolvarea Pactului de la Varşovia. Generalul voia să 
îngroape politica blocurilor. Europa la care visa el, „de 
la Atlantic la Urali“, trebuia să fie Europa patriilor, în 
care fiecare naţiune să fie liberă să-şi decidă propria poli¬ 
tică. Din păcate pentru ideile lui, dominaţia sovietică era 
de cu totul altă natură decât tutela americană. Când de 
Gaulle a decis să părăsească structurile militare ale NATO, 
prima reacţie a americanilor n-a fost să-şi trimită tancurile 
pe Champs-Elysees (în fapt, şi le-au retras!). în schimb, 
în cazuri similare, ruşii n-au şovăit să-şi trimită diviziile: 

în Berlinul de Est, în 1953, la Budapesta, în 1956, la Fraga, 
în 1968, metodă brutală dar eficientă, care a funcţionat ca 
avertisment şi pentru alte capitale - Bucureşti sau Var¬ 
şovia - tentate eventual să-şi ia lumea în cap. 

In epocă, ţara comunistă cea mai apropiată de filozo¬ 
fia gaullistă era România, unde se încerca o politică de 
relativă independenţă faţă de Uniunea Sovietică. Este 
motivul care justifică - pe lângă anumite afinităţi cu o 
ţară latină şi reputată ca francofilă - vizita lui de Gaulle 
în România, în mai 1968. Generalul dorea să valideze 
calea „originală" a lui Ceauşescu (dictator la început de 
carieră, socotit perfect frecventabil de occidentali, care 
nu remarcaseră încă partea ubuescă a personalităţii sale); 
experienţa românească (care avea să se încheie cu un 
dezastru inimaginabil!) părea exemplară pentru ceilalţi 
„sateliţi" ai Uniunii Sovietice, dornici şi ei să-şi redobân¬ 
dească identitatea. Pentru ca Vestul să se emancipeze de 
sub tutela americană, Estul trebuia să-şi câştige şi el auto¬ 
nomia faţă de Moscova. De Gaulle şi-a făcut datoria de 
a-i explica toate acestea omologului său român. 

„Noi credem că o dependenţă prea lungă sau chiar defi¬ 
nitivă ar compromite echilibrul în Europa. într-o atare 
situaţie, Occidentul ar fi obligat să se înţeleagă cu Statele 
Unite ale Americii, altfel spus vor fi două blocuri. Asta 
înseamnă că, pentru a asigura pacea în Europa, ţări ca 
România, Polonia, Cehoslovacia, Bulgaria pot juca un 
rol capital. Am spus că mi se pare normal să aveţi relaţii 
bune cu Uniunea Sovietică, care însă n-ar trebui să-şi 
extindă dominaţia asupra Europei de Est, pentru că asta 
ar face să crească influenţa Statelor Unite. America ar 
sprijini atunci Europa occidentală, ceea ce se întâmplă 
deja într-o anume măsură. Or, Franţa, Germania şi Anglia 
n-ar câştiga nimic din asta, şi nici Italia, de altfel. Puterea 

Statelor Unite şi cea a Rusiei n-ar trebui să crească peste 
măsură, pentru că altfel ar fi sfârşitul independenţei 
statelor." 19 

Este clar că de Gaulle nu are prejudecăţi ideologice, 
şi nici vreun diferend ireductibil, de ordin filozofic sau 
moral, cu comunismul. îl considera o fază trecătoare a 
istoriei. Regimurile trec, naţiunile rămân. Astfel, era gata 
să justifice, temporar, dictaturile comuniste. „Mă gân¬ 
desc - filozofa el în faţa lui Ceauşescu - că dacă o ţară 
menţine mult timp un regim, înseamnă că nu poate face 
altfel. E drept că Rusia, dacă era condusă de ţari, ar fi rămas 
neîndoielnic în urmă. Pentru România, un regim ca al 
dumneavoastră are părţi bune, este util, dar el ar fi impo¬ 
sibil în Franţa ori în Marea Britanie [...]. Numai în Rusia 
poate dura de cincizeci de ani, dar cincizeci de ani nu 
înseamnă prea mult în viaţa unui popor. în URSS şi la 
voi un asemenea regim este util, pentru că-i mobilizează 
pe oameni şi împinge lucrurile înainte." 20 

Dar proiectul gaullist era şi mai ambiţios. El propunea 
o alternativă nu doar la hegemonia celor două superputeri, 
ci şi la cele două tipuri de societate reprezentate de ele. 
Dacă de Gaulle nu respingea cu orice preţ comunismul, 
era (pe lângă motivele lui de strategie internaţională) şi 
pentru că nu admira peste măsură virtuţile capitalismului, 
în faţa unei drepte modeme esenţial capitaliste, Genera¬ 
lul reprezenta o dreaptă „premodernă", oricum o dreaptă 
diferită, neaservită banului şi preocupată de coeziunea 
socială. Nu ezita să respingă deopotrivă un capitalism mai 
preocupat de profit decât de condiţiile salariaţilor şi un 

19 Sanda Stolojan, Avec de Gaulle en Roumanie, Paris, 1991, 
„Entretien du 14 mai 1968“, pp. 135-136. 

20 Ibidem, pp. 139-140. 

comunism incapabil să înţeleagă funcţia vitală a capita¬ 
lului şi a economiei de piaţă., ,A treia cale“, cea care ar fi 
rezolvat contradicţiile, era „participarea", asocierea strânsă 
între capital şi muncă, permiţând salariaţilor să-şi asume 
partea lor de responsabilitate şi să beneficieze direct, propor¬ 
ţional (şi nu doar prin veniturile salariale) de roadele dez¬ 
voltării. într-un sens lărgit, această nouă formulă ar fi fost 
aplicată întregului mecanism al societăţii şi administraţiei 
franceze; de Gaulle credea că în felul acesta putea combina 
centralizarea la vârful statului cu o descentralizare efectivă 
la mai multe niveluri, asociind colectivităţile şi fiecare cetă¬ 
ţean la luarea de decizii. 21 

Odată cu „participarea", edificiul gaullist ar fi atins 
forma lui ultimă: Franţa refăcută în toată măreţia ei, iar 
societatea franceză reconciliată, după două secole de tul¬ 
burări postrevoluţionare. Ce model grandios pentru cele¬ 
lalte naţiuni ale lumii! 

Din păcate (sau poate din fericire!), nu s-a realizat 
nimic. Conştient de dificultăţile care stăteau în calea unei 
acţiuni atât de complexe - adevărată răsturnare econo¬ 
mică şi socială -, de Gaulle s-a mulţumit, ani de-a rândul, 
să-şi reamintească ocazional şi vag intenţiile, dar fără a 
întreprinde nimic concret. Abia în anii 1967-1968 pare 
să se decidă în sfârşit. Dar timpul i-a lipsit, şi mai ales a 
lipsit voinţa politică a unui guvern conştient, pesemne, de 
amploarea sarcinii şi de riscurile asumate. Aşa că Franţa 
a rămas capitalistă: cu-atât mai bine pentru ea! 

21 Despre participare, în sensul lărgit, vezi mărturia lui Alain 
Peyreffite în Le Mal franQais, op. cit., cap. 17: „La Symphonie 
inachevee“, pp. 444-450. „Ceea ce trebuie să facem acum - îi 
spunea Generalul lui Peyreffite în ianuarie 1969 - e să remodelăm 
Franţa. Va fi o operă de lungă durată.“ 

în ultimii ani ai lui de Gaulle, se constată o precipi¬ 
tare. Generalul înţelegea că, la vârsta lui, timpul îi era 
drămuit, oricum insuficient ca să-i permită să-şi ducă până 
la capăt vastele proiecte. Atunci, deschidea noi şi noi 
şantiere, ca să-şi lase amprenta şi să schiţeze în linii mari 
viitorul. Politica lui, de anvergură planetară, rămânea în 
fond cât se poate de franceză. în faţa dominaţiei anglo-sa- 
xone, voia să-i adune pe toţi francezii, de pretutindeni. 
Astfel, a decis să. susţină - şi să accelereze - mişcarea 
de emancipare a franco-canadienilor. Vizita la Quebec, 
în iulie 1967, cu urcarea maiestuoasă pe fluviul Saint 
Laurent, a fost prezentată ca o revenire a Franţei după 
două secole de absenţă, o revanşă de natură să facă uitată 
renunţarea din 1763. Strigătul său: „Vive le Quebec libre!“ 
era o invitaţie explicită la dezmembrarea Canadei şi la 
revenirea Quebecului în familia franceză (ceea ce, fireşte, 
a provocat o criză diplomatică şi anularea etapei urmă¬ 
toare a vizitei, la Ottawa, în Canada anglofonă). Ca de 
obicei, de Gaulle era mai sensibil la permanenţe decât 
la schimbările din istorie. Trata chestiunea canadiană în 
termenii secolului al XVIII-lea, parcă fără să înţeleagă 
că francezii din secolul al XVIII-lea deveniseră între timp 
franco-americani care, chiar dacă-şi urmăreau emanci¬ 
parea, nu erau dornici să revină sub tutela Franţei. 

După retragerea de la putere, Generalul a avut ocazia 
să-şi explice mai pe larg şi mai liber ideea lui de regrupare 
a francezilor de dincolo de frontiere (fără prea multe mena- 
jamente pentru statele în chestiune!): ,,[...] dacă rămâ¬ 
neam la putere, i-aş fi ajutat să se afirme pe valoni, pe 
locuitorii din Jura, Geneva şi cantonul Vaud, pe cei din 
insulele anglo-normande. M-aş fi ocupat din ce în ce mai 
mult de ei. Belgia, din păcate, a fost întotdeauna împotriva 
noastră. La Quebec am făcut un lucru foarte important, 

care trebuie să le permită canadienilor francezi să se 
îndrepte spre un statut de stat independent. Vor păstra 
legături cu canadienii englezi, fireşte, dar vor forma un stat 
francez în America, omogen, întreţinând legături strânse 
cu Franţa. “ 22 

E greu de apreciat global politica gaullistă, făcută deo¬ 
potrivă din utopie şi realism, din exces şi bun-simţ. Lipsa 
ei de măsură este adesea evidentă, dar anumite luări de 
poziţie, care au inflamat cancelariile în epocă, nu erau 
lipsite de justeţe, lucru care se vede mult mai bine azi. 
Le-a spus în faţă americanilor că nu puteau să câştige 
războiul din Vietnam, şi avea perfectă dreptate. Strigătul 
său „Vive le Quebec libre!“ i-a ajutat efectiv pe cei din 
Quebec în lupta lor, nu pentru independenţă (şi cu atât 
mai puţin pentru o iluzorie „alipire" la Franţa), ci pur şi 
simplu pentru a fi trataţi pe picior de egalitate cu anglofonii. 
Asprimea cu care a judecat politica israeliană după Răz¬ 
boiul de 6 zile poate fi înţeleasă mai bine în lumina 
evoluţiilor ulterioare; apare limpede că politica de anexări, 
ca şi susţinerea lipsită de nuanţă a Statelor Unite pentru 
Israel, departe de a garanta echilibrul şi pacea în zonă, 
mai mult au otrăvit atmosfera. Dar Generalul nu se mulţu¬ 
mea să aibă dreptate în chestiuni punctuale. El aspira să 
refacă ordinea lumii, cu Franţa în poziţie centrală, ceea 
ce, evident, depăşea resursele ţării, dacă nu şi resursele 
imaginaţiei sale. Mereu acelaşi refren, pe deplin justificat: 
„Am făcut o politică lipsită de mijloace." 

Şi totuşi, Franţa devenise mai bogată, mai performantă. 
Erau rezultatele economice ale celor Treizeci de Ani Glo¬ 
rioşi, de care regimul gaullist a avut şansa de a beneficia. 
Nu a Cincea Republică a reanimat economia ţării; ea s-a 


22 Eric Roussel, op. cit., p. 916. 

instalat într-o fază de plină creştere, pe care, desigur, a 
reuşit s-o menţină şi s-o stimuleze, după vechea reţetă 
franceză a intervenţionismului de stat. Rolul statului s-a 
dovedit esenţial, în special în sectoare strategice ca ener¬ 
gia atomică, aeronautica sau căile de comunicaţie... 

La începutul celei de-a Cincea Republici, se menţineau 
întârzieri stupefiante, ca aceea, tradiţională, a telefoniei 
franceze. De Gaulle, căruia nu-i plăcea să vorbească la 
telefon, ştia totuşi că măreţia Franţei trecea şi prin echipa¬ 
mentul ei telefonic. în Memoires d’espoir, câteva rânduri 
sunt consacrate acestui subiect („Astfel, recuperând puţin 
câte puţin marea întârziere în care ne-am aflat de la început 
în privinţa telefoniei, am instalat în fiecare an 190 000 
de posturi telefonice în loc de 110 000, ca înainte" 23 ). 
Decizie bună, ritm încă insuficient. Era gaullistă se încheie 
fără ca Franţa să urce în ierarhie. în 1972, cu 9,5 posturi 
telefonice la 100 de locuitori, era pe ultimul loc în comu¬ 
nitatea economică europeană, şi mult în urma Statelor 
Unite sau Suediei unde exista un post telefonic la doi 
locuitori. Situaţie jalnică: „Telefonia franceză va rămâne 
mult timp bătaia de joc a străinilor, şi-i va exaspera pe utili¬ 
zatorii săi.“ 24 Abia sub preşedinţia lui Georges Pompidou, 
după investiţii masive, situaţia se schimbă: 13,7 milioane 
posturi telefonice în 1979 faţă de 3,5 milioane în 1968. 25 
Aşadar se putea, dar câtă inerţie! 

Rămânerea în urmă era la fel de dramatică în ce pri¬ 
veşte autostrăzile, domeniu în care germanii se instalaseră 
în frunte (încă din anii 1930), urmaţi de italieni. Către 

23 Charles de Gaulle, Memoires d’espoir, voi. II, Paris, 1971, 
p. 131. 

24 Remarcă aparţinând lui Alfred Fierro, Histoire et dictionnaire 
de Paris, op. cit., p. 483. 

25 Maurice Parodi, op. cit., p. 928. 

1960, Franţa nu dispunea decât de circa o sută de kilometri, 
cifră neînsemnată, care făcea ca dosarul autostrăzilor să 
nu difere mult de cel al telefoniei. între 1960 şi 1970, a 
fost implementat un program ambiţios, cu rezultate limi¬ 
tate însă: 1 600 de kilometri la sfârşitul deceniului. Vor 
trebui aşteptaţi anii 1970 pentru ca ţara să se doteze cu 
autostrăzi: în 1980, reţeaua depăşea 5 000 de kilometri. 
Franţa intra în sfârşit, în materie de telefonie şi de auto¬ 
străzi, în categoria ţărilor dezvoltate! 

Pentru de Gaulle, mai apropiat de filozofia lui Colbert 
decât de gândirea epocii sale, dezvoltarea economică tre¬ 
buia, înainte de toate, să ofere statului mijloace de acţiune. 
Un excedent comercial excepţional i-a permis să lanseze 
o vastă operaţie financiară şi politică, orientată - evi¬ 
dent - împotriva hegemoniei americane. Reluând teza 
economistului Jacques Rueff, de Gaulle a susţinut necesita¬ 
tea de a schimba bazele sistemului monetar internaţional, 
prea dependent de dolar, printr-o revenire la etalonul-aur; 
cu această ocazie, la conferinţa de presă din 4 februarie 
1965, a înălţat un veritabil imn întru gloria metalului pre¬ 
ţios: „aurul, care nu-şi schimbă natura, care poate fi păstrat 
la fel de bine sub formă de lingouri sau monede, care nu 
are naţionalitate, care e socotit, dintotdeauna şi pretutin¬ 
deni; valoarea inalterabilă şi fiduciară prin excelenţă.. ,“ 26 
Spre deosebire de dolar şi contrar acestei monede, acuzată 
că ar fi la originea dezechilibrelor şi tensiunilor, aurul 
ar asigura stabilitatea economică mondială şi echitatea 
schimburilor. în anii următori, Banca Franţei îşi va spori 
spectaculos rezervele de aur, ca să-i asigure guvernului 
francez o poziţie de forţă în negocierile monetare. Dar 

26 Charles de Gaulle, Discours et messages, op. cit., voi. IV, 
p. 333. 

vai, lumea nu şi-a schimbat baza, continuând să se sprijine 
pe dolar. 

Dinamismul economic, pe care de Gaulle spera să-l 
poată pune în serviciul grandorii naţionale, a avut rezultate 
întru câtva neaşteptate. Societatea franceză se transformase 
profund. Francezii - ca întreg Occidentul - prinseseră 
gust pentru societatea de consum. Cu siguranţă se gândeau 
mai mult la fericirea individuală decât la gloria Franţei. 
Doreau o societate mai deschisă, care să le asigure mai 
multe libertăţi şi mai multe şanse de a reuşi în viaţă. Indivi¬ 
dualismul câştiga teren. „Marile proiecte" aparţineau unei 
istorii revolute. între de Gaulle şi Franţa a existat o înţelegere 
excepţională şi în acelaşi timp o neînţelegere fundamen¬ 
tală. „Salvatorul" care scosese Franţa din dezastru de două 
ori (din 1940 până în 1945 şi din 1959 până în 1962) 
acţionase, în ciuda contestărilor, la unison cu majoritatea 
francezilor. Dar ambiţiile lui mergeau mai departe, proba¬ 
bil prea departe. De Gaulle nu s-a mulţumit să ridice o 
Franţă căzută îngrozitor de jos: a vrut s-o înalţe la fostul 
ei rang. Insă cei mai mulţi dintre compatrioţii săi nu-i împăr¬ 
tăşeau pe deplin visul. „Francezii, din nefericire, sunt 
mediocri", a constatat Generalul în chip de concluzie 27 . 
Ca orice popor, în fond, căruia uneori i se propun viziuni 
eroice. Francezii l-au lăsat să plece în 1946 şi, cât timp 
lucrurile au mers acceptabil, l-au lăsat să traverseze deşer¬ 
tul, până în 1958. Mai târziu, în 1965 - misiunea lui 
esenţială fiind îndeplinită şi Franţa repusă pe picioare -, 
o majoritate de francezi (56%) nu l-a mai votat în primul 
tur al alegerilor prezidenţiale: ar fi trebuit să înţeleagă 
mesajul (şi poate că l-a înţeles, însă oricum era convins 
că el avea dreptate). 


27 Eric Roussel, op. cit., p. 916. 



160 Franţa, hegemonie sau declin? 

Amploarea proiectelor schiţate din 1966 până în 1969 
i-a entuziasmat din ce în ce mai puţin pe francezi, interesaţi 
mai mult de calitatea vieţii lor decât de transformarea 
lumii. Doreau să trăiască normal, nu eroic, ca în cărţile 
de istorie. în mai 1968, a fost aproape o revoluţie: tânăra 
generaţie în special şi-a clamat divorţul de gaullism. Lucru¬ 
rile nu au mers până la capăt, Generalul reuşind încă o 
dată - ultima - să întoarcă situaţia în favoarea lui. Dar 
vraja se risipise, era uşor de observat o atmosferă de 
sfârşit de domnie. Pentru de Gaulle a fost un an mizerabil, 
inclusiv în domeniul lui de predilecţie: politica interna¬ 
ţională. Sovieticii şi aliaţii lor au invadat Cehoslovacia 
în august 1968, punând capăt „primăverii de la Praga“. 
Ordinea şi supunerea domneau din nou în lagărul sovietic, 
la doar câteva luni după încurajările la independenţă 
lansate de General la Bucureşti. în faţa înăspririi tonului 
în Răsărit, membrii alianţei occidentale îşi strângeau rân¬ 
durile. Politica de blocuri continua şi mai intens: o respin¬ 
gere explicită a acţiunii Generalului. 

Oricum, era sfârşitul. De Gaulle ar fi putut să continue, 
dar într-un registru minor, care nu era al său. O ieşire 
demnă din scenă era de preferat de o mie de ori unei amâ¬ 
nări puţin glorioase. Ocazia a fost referendumul din aprilie 
1969, pentru un proiect de lege de importanţă relativă 
(reforma Senatului şi a regiunilor, legată cumva de marele 
proiect al „participării"; dar de ce nu o întrebare directă 
privind participarea însăşi? O dată în plus, această reformă 
majoră era amânată). 54% dintre votanţi au răspuns „nu“. 
Automat, de Gaulle a părăsit puterea. Francezii (dintre 
care mulţi îi rămâneau fideli) au primit o „scrisoare de 
adio“, pe un ton sec, puţin obişnuit: „încetez să-mi exercit 
funcţiile de preşedinte al Republicii. Această decizie 
devine efectivă azi la amiază." 

Dar adevăratul său cuvânt de adio, de Gaulle i l-a spus 
unui colaborator, cu câteva zile înainte de referendum: 
„Este triumful meu.“ în amândouă cazurile, victorie sau 
eşec, triumful îi părea asigurat. Se simţea mare prin ceea 
ce făcuse, şi la fel de mare, dacă nu şi mai mare, prin ceea 
ce ar fi putut să facă, în vremuri mai prielnice şi cu o Franţă 
puţin diferită, Franţa lecturilor şi reveriilor sale istorice. 



VIII 

Franţa care dă înapoi, 
Franţa care merge înainte 


„Eu nu sunt generalul de Gaulle“, a ţinut să declare 
Georges Pompidou cu ocazia lansării în campania prezi¬ 
denţială. Nici nu era nevoie s-o amintească. Sigur, a Cincea 
Republică supravieţuise fondatorului său, şi împreună cu 
ea principiile directoare ale gaullismului (un stat puternic 
şi o Franţă independentă), poate mai bine chiar decât era 
de aşteptat. La un nivel mai scăzut, totuşi. Se simţea deja 
lipsa nesecatei capacităţi a Generalului de a lansa pro¬ 
vocare după provocare, lipsa strălucirii şi gesturilor lui 
răsunătoare. Altfel spus, Franţa intrase în normal. Faţă 
de starea în care-o preluase Generalul în 1958, starea ei 
actuală era cu mult mai bună: eliberată de povara colonială, 
stimulată de o economie dinamică, protejată de forţa de 
descurajare nucleară şi reputată pentru libertatea ei de 
limbaj în dezbaterea internaţională. Dar Franţa reală era 
mai puţin puternică şi mai puţin influentă decât Franţa 
mitică pe care Generalul reuşise pentru o vreme s-o im¬ 
pună în ochii lumii. Franţa gaullistă a jucat aproape rolul 
unei superputeri. Franţa de după de Gaulle s-a adaptat 
la rolul care-i convenea cel mai bine, acela de mare putere 
„mijlocie". 

Pe plan intern, monarhia republicană, fără a renunţa 
la aspectul monarhic, a scos ceva mai mult în evidenţă 
valorile republicane. După de Gaulle, s-a revenit, în mod 
firesc, la o lectură mai literală a Constituţiei. Astfel, s-a 

putut înţelege că executivul avea două capete (Preşedin¬ 
tele şi Primul ministru) şi că guvernul răspundea atât în 
faţa preşedintelui, cât şi a Adunării Naţionale. Un mod, 
se va spune, de a asigura echilibrul şi controlul puterilor, 
dar şi, uneori, de a complica acţiunea guvernamentală, sau 
chiar de a o paraliza. Prin acest sistem, Franţa se singula¬ 
rizează printre „marile democraţii", care-au optat fie pentru 
un regim prezidenţial pur şi simplu, ca Statele Unite, fie, 
cel mai adesea, pentru un regim parlamentar integral, ca 
Marea Britanie, Germania sau Italia. Mecanismul politic 
a funcţionat fără prea multe incidente într-o primă perioadă, 
cât timp preşedintele a dispus de o majoritate legislativă, 
adică de o Adunare Naţională şi de un guvern de aceeaşi 
culoare ca el, chiar dacă divergenţe personale, ideologice 
şi tactice s-au manifestat uneori şi în sânul aceleiaşi familii 
politice. Dar începând din anii 1980, alegerile preziden¬ 
ţiale şi parlamentare au dat de mai multe ori rezultate 
contradictorii, ducând la coabitări dificile între un preşedinte 
şi un guvern cu orientări opuse (1986-1988; 1993-1995; 
1997-2002). Iar asta în condiţiile - agravante - ale unei 
vieţi politice franceze care a continuat să fie colorată 
ideologic (mai puţin decât în trecut, dar mult mai mult 
decât în societăţile dezvoltate de azi, în care lupta ideolo¬ 
gică s-a atenuat în favoarea unui consens relativ în jurul 
problemelor esenţiale ale economiei şi ale societăţii). 

Am avut astfel spectacolul suprarealist al unui guvern 
socialist ajuns la putere în 1981 - e drept, după o prea 
lungă „traversare a deşertului" - dornic de revanşă contra 
establishment -ului burghez, amintind mai curând de 
logica revoluţiei bolşevice decât de gestiunea responsabilă 
a afacerilor de stat dintr-o societate modernă evoluată. 
Naţionalizările se ţineau lanţ, lăsând aproape să se între¬ 
vadă o schimbare de sistem socio-economic, în timp ce 

ţările mari ale Occidentului (Statele Unite cu Ronald Reagan, 
Marea Britanie cu Margaret Thatcher) mizau, în mod raţio¬ 
nal, pe o liberalizare economică sporită. După doi ani, 
experienţa „socialist-comunistă“ a fost oprită brusc, din 
raţiuni economice evidente; au urmat, cu guvernul de 
dreapta ajuns la putere în 1986, privatizările, marcând o 
revenire la ordinea capitalistă „clasică". Franţa se învârtea 
în cerc, irosind ani preţioşi. în continuare, în funcţie de 
guvernele succesive, chiar dacă nu cu amploarea răstur¬ 
nărilor din anii 1980, ezitările şi măsurile contradictorii 
care, prin prisma unor viziuni diferite, încercau să împace 
raţiunile economice cu exigenţele sociale, au părut să 
devină o specialitate franceză, contrastând cu liniile mult 
mai clare ale strategiei liberale caracteristice pentru cele¬ 
lalte ţări industrializate. 

Franţa este o ţară a „privilegiilor" sociale care nu fac 
întotdeauna casă bună cu logica economiei. Odată acordat, 
un privilegiu este aproape imposibil de lichidat. în plus - 
moştenire a unei lungi tradiţii revoluţionare - deciziile 
şi contradeciziile sunt uneori impuse de stradă: francezii 
sunt oricând gata să repete, dacă nu un Iulie 1830 sau un 
septembrie 1870, măcar un mic mai 1968 sau ceva ase¬ 
mănător. De două veacuri încoace, minorităţile active sunt 
o constantă a istoriei franceze; ele au făcut revoluţiile, şi 
nu majoritatea tăcută. Când un număr de manifestanţi e 
depăşit şi, eventual, se ridică şi câteva baricade, guvernul 
sfârşeşte prin a ceda... şi uite-aşa mai cade o Bastilie... 

Toţi aceşti factori reuniţi acţionează într-un sens contrar 
principiilor şi virtuţilor presupuse ale celei de-a Cincea 
Republici. în locul unităţii naţiunii, a continuităţii şi eficien¬ 
ţei, au fost nesfârşite schimbări de direcţie şi o acţiune 
politică prea adesea confuză. Lipseau de asemenea, pentru 
a masca dimensiunea reală a Franţei, vocea unică şi statura 

unică a generalului de Gaulle. Dimpotrivă, cu disfuncţio- 
nalităţile ei scoase la lumină, Franţa dădea uneori impre¬ 
sia unei ţări mai puţin performante decât era în realitate. 

Acţiunea şefilor de stat care i-au succedat lui de Gaulle 
(GeorgesPompidou, 1969-1974; Valery Giscaid d’Estaing, 
1974-1981; Franşois Mitterrand, 1981-1995; şi Jacques 
Chirac, 1995-2007), a fost, fireşte, mai mult pragmatică 
decât vizionară. Probabil că Generalul ar fi considerat-o 
prea „prozaică", în comparaţie cu vastele sale proiecte, 
şi ţinând cont de distincţia între „omul de stat“ şi „omul 
politic" făcută de el. în acest sens, îl admonestase pe con¬ 
curentul său Franşois Mitterrand: „Sunteţi un om politic, 
domnule Mitterrand. în regulă, e nevoie de ei. Dar în anume 
circumstanţe, oamenii politici trebuie să ştie să se ridice 
la nivelul oamenilor de stat." 1 

Post-gaullismul a înregistrat totuşi câteva succese. E 
de reţinut aici voinţa de modernizare a lui Georges Pom- 
pidou, preşedinte în ultimii din cei Treizeci de Ani Glorioşi, 
care a mutat accentul, în raport cu ilustrul său predecesor, 
de pe marea politică pe „intendenţă". E de asemenea de 
reţinut, pe lângă abilitatea lui ieşită din comun în politica 
„politicianistă", reuşita lui Franşois Mitterrand în reaşe¬ 
zarea scenei politice franceze, prin consolidarea Partidului 
Socialist concomitent cu declinul Partidului Comunist (pe 
care nici măcar de Gaulle nu izbutise să-l slăbească prea 
mult; era însă şi rezultatul unei evoluţii istorice obiective: 
iluzia comunistă îşi trăise traiul). Regruparea spre centru 
(centru-dreapta sau centru-stânga) a jocului politic, cu 
slăbirea extremelor (inclusiv, la extrema dreaptă, a Fron¬ 
tului Naţional), a apropiat Franţa de tipologia marilor 
democraţii occidentale. 


1 Eric Roussel, op. cit., p. 601. 

în ce priveşte afacerile internaţionale, Franţa a conti¬ 
nuat o politică gaullistă edulcorată: afirmarea intransigentă 
a atributelor ei de suveranitate, dar mai puţină ţâfnă în 
relaţiile atlantice şi mai mult interes pentru integrarea 
europeană. O Franţă mai puţin trufaşă, mai înţelegătoare, 
mai „binevoitoare" decât pe vremea lui de Gaulle. Oricum, 
evoluţiile internaţionale n-au mers în sensul dorit de Gene¬ 
ral. într-o primă fază, cele două blocuri au rămas faţă-n 
faţă, lăsând Franţei un spaţiu de manevră prea îngust. Mai 
târziu, blocul sovietic a avutbunul-simţ să se prăbuşească. 
Departe de a-şi pierde influenţa, Statele Unite au rămas 
singura superputere, întărindu-şi poziţia în Alianţa atlantică. 
Uniunea Europeană s-a extins. Marea Britanie, „interzisă" 
pe vremea Generalului, a fost în sfârşit primită (1973), 
micşorând brusc ponderea relativă a Franţei. De la 6 m 
1957, numărul de ţări membre a crescut la 9 în 1973, la 
15 în 1995, la 25 în 2004 şi la 27 în 2007, dintre care cele 
mai multe, din raţiuni felurite (istorice, culturale, geopo- 
litice), nu au motiv să se alinieze la politica franceză. 

Perfect conştientă de limitele unei acţiuni solitare şi 
pentru a marca totuşi Europa cu amprenta ei, Franţa s-a 
sprijinit pe axa Paris-Bonn (acum Paris-Berlin). în situaţia 
ideală, potenţialul politic francez ar fi trebuit să fie sporit 
de ponderea economică a Germaniei. Dar Germania nu 
s-a lăsat sedusă decât pe jumătate, reuşind să cultive 
prietenia cu Franţa şi în acelaşi timp, în aceeaşi măsură, 
cu aliaţii ei anglo-saxoni. în plus, puţin câte puţin, şi-a 
depăşit handicapul politic lăsat de înfrângerea celui de-al 
Treilea Reich. în 1990, sfârşitul regimurilor comuniste din 
Europa şi căderea zidului Berlinului au dus în sfârşit, cu 
acordul marilor puteri, la reunificarea germană. Franşois 
Mitterrand, deşi cel mai apropiat aliat şi chiar prieten 
personal al cancelarului Helmut Kohl, a avut o atitudine 

cel puţin rezervată faţă de „renaşterea" Germaniei. La 
câteva săptămâni după căderea zidului, a decis să facă 
o vizită oficială în Germania de Est, un soi de recunoaş¬ 
tere a unui stat care avea zilele numărate. Spre deosebire 
de prim-ministrul britanic Margaret Thatcher care s-a opus 
deschis reunificării, Mitterrand s-a arătat mai prudent, 
evitând să umbrească relaţiile franco-germane. Până la 
urmă, ramificarea s-a hotărât între Bonn, Washington şi 
Moscova; Parisul şi Londra au jucat un rol secundar. Pentru 
un timp, vechii demoni apăreau din nou între Franţa şi 
Germania. Până în 1990, prin ciuntirea celei din urmă, 
cele două ţări erau de dimensiuni aproximativ egale (cu 
un anume avantaj economic de partea germană, echilibrat 
de un important ascendent politic francez). Odată cu rami¬ 
ficarea, Germania devenea, de departe, cea mai mare ţară 
din Europa occidentală. După prăbuşirea Uniunii Sovie¬ 
tice, în faţa unei Rusii diminuate, ea devenea de asemenea, 
potenţial, cea mai puternică ţară de pe continent. 

Mulţi se temeau că, prin intermediul Uniunii Europene 
şi graţie Hinterlandului care se deschidea spre Est, Germa¬ 
nia ar putea realiza paşnic, economic, dominaţia europeană 
pe care n-o putuse cuceri prin forţa armelor. Era totuşi 
o supraevaluare a posibilităţilor sale reale. Integrarea 
Germaniei răsăritene s-a dovedit o operaţie pe cât de 
dificilă, pe atât de costisitoare. Economic vorbind, „mira¬ 
colul german" ţinea deja de trecut: competitivitatea era 
în scădere şi şomajul în creştere. Până şi demografia, care 
servise atât de bine puterea germană timp de două seco¬ 
le, dădea semne de oboseală alarmante; în contrast cu 
comportamentul „natalist" al generaţiilor precedente, ger¬ 
manii de azi nu se grăbesc deloc să facă copii (în timp 
ce francezii, din contră, după o lungă fază malthusiană, 
au regăsit avantajele unei progenituri numeroase). Cu 

puţin peste 80 de milioane de locuitori, blocul german - 
cel mai populat, desigur - nu mai este o sperietoare pentru 
cei 60 de milioane de francezi, de britanici sau de italieni, 
şi cu atât mai puţin pentru ansamblul Comunităţii Euro¬ 
pene. Dacă tendinţele actuale se confirmă, în câteva decenii 
populaţia franceză va ajunge la nivelul celei germane. 
Dar dacă pericolul unei hegemonii germane pare depăr¬ 
tat, rămâne realitatea unei Germanii libere în sfârşit m 
mişcările ei şi cu o dimensiune economică şi umană supe¬ 
rioară celei franceze. 

Aşadar, Franţa nu mai are mijloacele de a juca primul 
rol în Europa, cum o făcuse înainte cu o Anglie ţinută la 
distanţă şi cu o Germanie diminuată şi complexată. Para¬ 
doxul e că riscă să i se atribuie o poziţie inferioară puterii 
sale reale. într-o Europă lărgită, cu cel puţin alte două 
puteri de anvergură şi o mulţime de ţări mijlocii şi mici, 
nimeni nu se mai poate impune singur; unica strategie 
posibilă e să convingă şi să ralieze în jurul său. Dar Franţa 
cumulează prea multe interese proprii pentru a fi văzută 
drept cea mai bună unificatoare. în primul rând, ea ţine 
să-şi apere în toată lumea rangul de „mică mare putere“; 
de unde, uneori, ciocniri deja obişnuite cu superputerea 
americană, făcându-i pe partenerii ei să rămână prudenţi; 
statutul privilegiat pe care l-a obţinut (sau mai curând l-a 
smuls) pentru agricultorii săi, ca principal producător 
agricol din Uniune, e departe de a fi apreciat de toţi (întâm¬ 
pinând mai ales opoziţia sistematică a Marii Britanii); 
„patriotismul" ei economic nu e nici el apreciat, în măsura 
în care expansiunea franceză la vecini are ca revers o 
rezervă nedisimulată când e vorba de instalarea acestora 
pe teritoriul francez. în fine, pe scara opţiunilor mergând 
de la o Europă cu state suverane la o adevărată confe¬ 
deraţie europeană, poziţia Franţei rămâne echivocă. Fostul 

preşedinte Valery Giscard d’Estaing a condus comisia 
însărcinată să redacteze o constituţie europeană, pas decisiv 
spre instituţionalizarea Europei; la referendum, proiectul 
a fost respins în majoritate de francezi. Care continuă deci 
să creadă mai mult în statul lor decât într-un organism 
politic supranaţional, considerat „impersonal 41 . Cum s-ar 
putea impune Franţa într-o Europă pe care o respinge? 
Având în vedere ezitările franceze, nu-i de mirare că 
Europa a început la rândul ei să se distanţeze de Franţa, 
între 1985 şi 1995, preşedintele Comisiei Europene a fost 
un francez, Jacques Delors. După aceea, importanţa Franţei 
în această organizaţie n-a încetat să scadă. în Europa celor 
25 (începând cu 2004), Franţa a trebuit să se mulţumească 
cu o funcţie de importanţă secundară: cea de comisar la 
transporturi. Francezii s-au consolat spunând că transpor¬ 
turile sunt un domeniu important; nu-i mai puţin adevărat 
că funcţia era modestă pentru unul din principalele state 
europene şi fondator al Uniunii: un semn, printre altele, 
al unei distanţări în raport cu Franţa. 

Totuşi Franţa rămânea un actor politic cu o voce care 
se auzea clar pe scena europeană şi internaţională. Ea con¬ 
tinua să facă o „politică mare“ pe mai multe fronturi. Dar 
ambiţia de a rămâne ea însăşi - marea naţiune dintot- 
deauna - nu-i limita rolul european? Nu avea prea multă 
personalitate în faţa unei Europe din ce în ce mai amorfe? 
Opoziţia franceză faţă de invazia americană în Irak, în 
2003, argumentată strălucit de Dominique de Villepin la 
Consiliul de Securitate al ONU, se înscrie ca un moment 
memorabil în istoria diplomaţiei contemporane. Epoca 
generalului de Gaulle părea să fi revenit. Iritarea guver¬ 
nului american a fost mare şi s-a transmis rapid opiniei 
publice (până la spectacolul exemplar al vinurilor franceze 
vărsate la canal, de pomană!): dovadă că francezii au pus 

degetul pe rană. Evoluţiile ulterioare (dezordinea instau¬ 
rată în Irak şi în toată zona în locul stabilităţii promise) 
au sfârşit prin a confirma justeţea poziţiei franceze. Un 
alt succes pentru Franţa a fost poziţia similară adoptată 
de Germania, o ţară ce pare în sfârşit vindecată de prea 
lunga tradiţie de ascultare faţă de politica americană. Dar 
nu e suficient să ai dreptate. Trebuie ca şi ceilalţi să vadă 
lucrurile la fel. în acest caz, exceptând susţinerea ger¬ 
mană, Franţa era izolată în cadrul taberei occidentale. în 
ciuda protestelor franceze, americanii au avut coaliţia şi 
războiul pe care le-au dorit; până şi tinerele democraţii 
din Europa centrală şi răsăriteană, ca Polonia şi România, 
puternic susţinute de Franţa în drumul lor spre Occident, 
i-au întors spatele şi s-au aliniat sub flamura americană. 

Franţa se află în poziţia destul de incomodă de ţară 
importantă care, deşi rămâne o ţară importantă, îşi pierde 
progresiv din importanţă. 

Paradoxal, această Franţă „micşorată" este mai perfor¬ 
mantă decât Franţa „istorică", din toate fazele dezvoltării 
sale de câteva secole. Uneori ne place să vedem imperfec¬ 
ţiunile, care sar în ochi. în realitate, Franţa trecutului era 
şi mai imperfectă. Blocajele ţin de o moştenire tipic fran¬ 
ceză. E un stat greoi şi supradimensionat, cu un aparat 
birocratic fără echivalent în celelalte ţări occidentale (10 
funcţionari de stat la 100 de locuitori, faţă de o medie 
de 6 în Uniunea Europeană) 2 . Un stat pe care cetăţenii 
îl consideră responsabil pentru fericirea lor, investit prin 
urmare cu o funcţie socială ce-i depăşeşte adesea mij¬ 
loacele. Privilegiile, mari sau mici, par inalienabile: o 
fortăreaţă cucerită nu e abandonată niciodată, chiar dacă 

2 Jacques Marseille, La Guerre des deux France, op. cit., 

p. 166. 

îi blochezi accesul celui care cere şi el un loc. Când lucru¬ 
rile merg mai rău pentru o categorie sau alta, vinovatul e 
ştiut dinainte: statul, desigur. Ajustările devenite necesare 
pentru a reacţiona la efectele mondializării şi ale unei 
istorii ce merge din ce în ce mai repede sunt privite cu 
neîncredere, în măsura în care ar trebui sacrificate poziţii 
deja cucerite (schimbarea condiţiilor de muncă, recali¬ 
ficări, adaptarea mentalităţilor, a comportamentelor...). 
Măsuri care în ţările vecine sunt adoptate fără conflict major 
(chiar dacă, uneori, cu scrâşnete din dinţi) declanşează în 
Franţa incendiul, sub forma clasică a înfruntării dintre 
societate (de fapt, fragmente ale societăţii) şi stat. Franţa 
continuă să trăiască mai multîntr-o logică etatistă şi socială 
decât într-una pur economică (contrar modelului anglo-sa- 
xon care consideră că economia rezolvă singură cele mai 
multe probleme sociale). în consecinţă, apar numeroase 
blocaje; iar pe lângă blocajele reale, ceea ce singularizează 
Franţa este amplificarea în imaginarul social a „suferinţelor^ 
francezilor şi a responsabilităţilor puterilor publice în faţa 
unor evoluţii socotite inacceptabile. 

Aşa apare „nefericirea franceză" şi asistăm la specta¬ 
colul „Franţei care decade". Aceste imagini au la bază 
o realitate incontestabilă: creştere economică modestă 
timp de vreo treizeci de ani şi şomaj endemic evoluând 
în jurul lui 10% (în scădere uşoară după 2006). însă 
tabloul real este simplificat şi amplificat, după buna reţetă 
a imaginarului, şi pe deasupra folosit într-o construcţie 
istorică, puternic ideologizată, axată pe superioritatea 
modelului anglo-saxon şi pe inadaptarea celui francez. 
Teoriile istorice sunt întotdeauna riscante, prin simplul 
fapt că istoria e prea complexă pentru a fi redusă la o 
schemă deterministă. în plus, e abuziv să proiectezi în 
durata lungă - spre trecut şi spre viitor - disfuncţionalităţi 

parţiale ce caracterizează o tranşă de timp foarte limitată 
(să nu uităm că o Franţă cu aceleaşi păcate - ba chiar cu 
întârzieri şi mai grave - a funcţionat destul de bine în 
anii 1950 şi 1960; cât despre viitor, toată admiraţia pentru 
cei care-1 cunosc deja). 

în realitate, dacă privim lucrurile mai de aproape, şi 
cu mai multă detaşare, „dezastrul" nu e chiar atât de mare. 
Ritmurile de creştere ale Franţei sunt poate modeste, dar 
într-un context european care nu e nici el mai dinamic. Din 
1973 până în 2001, Europa occidentală a avansat într-un 
ritm economic anual de 2,21 %, mai puţin rapid decât Sta¬ 
tele Unite: 2,94%. Cu 2,20%, Franţa s-a situat exact la 
nivelul mediei europene 3 . E greu să-i ceri mai mult reţeta 
miracolelor economice nu e franceză! E drept, pe cap de 
locuitor creşterea a fost mai mică, populaţia franceză cres¬ 
când mai repede decât în majoritatea ţărilor în chestiune. 
Din 1975 până în 2005, PIB-ul pe cap de locuitor a înre¬ 
gistrat în Franţa un ritm anual de 1,8, cu o tendinţă spre 
încetinire pentru perioada 1990-2005: 1,6. Campioana 
europeană a fost Irlanda (s-a vorbit despre un „miracol 
irlandez"), cu o creştere anuală, pentru aceleaşi perioade, 
de 4,5, respectiv 6,2; Anglia are şi ea un rezultat onorabil: 
2,2, respectiv 2,5, mai bun decât Statele Unite: 2,0 şi 2,1. 
în schimb, alte mari ţări industrializate au încetinit mai mult 
decât Franţa: Germania, cu o creştere anuală de 2,0 din 1975 
până în 2005, a coborât la 1,4 în perioada 1990-2005; 
Japonia: de la 2,2 la 0,8; ca să nu mai vorbim de Elveţia: 
1 pentru întreaga perioadă, şi numai 0,6 din 1990 până 

3 Pentru aceste date economice, trimitem din nou la Angus 
Maddison, L'Economie mondiale. Statistiques historiques, op. cit., 
p. 274. 

în 2005. 4 Din 2002 până în 2004, economia franceză a 
avut o perioadă cu adevărat proastă, cu o creştere apro¬ 
piată de zero. Dar în 2005 începea deja o uşoară relansare, 
confirmată în 2006 şi 2007; pentru aceşti trei ani, Franţa 
a avut o creştere a PIB-ului în volum de 1,9; 2,2 şi 2,2 
(Germania: 0,8; 2,9 şi 2,5; Marea Britanie: 1,8; 2,9 şi 3,1; 
Italia: 0,6; 1,8 şi 1,5; Spania: 3,6; 3,9 şi 3,8). 5 

Repet, e riscant să tragem concluzii istorice pe perioade 
atât de scurte. Astfel, la capătul celor Treizeci de Ani 
Glorioşi, Franţa reuşise să depăşească Marea Britanie, 
atât în ce priveşte produsul global, cât şi PIB-ul pe cap 
de locuitor; timp de mai multe decenii, Anglia, înainte 
cea mai mare putere industrială, a fost omul bolnav al 
Europei. Apoi tendinţa s-a răsturnat şi britanicii au redus 
din handicap, reuşind chiar să depăşească nivelul francez, 
în schimb, Germania, ţara miracolului economic de după 
război, a trebuit să se resemneze, după reunificare, cu 
ritmuri inferioare celor înregistrate de economia franceză. 
Japonia a cunoscut momente şi mai rele; continuând o 
creştere stupefiantă, în anii 1970, ţara părea pe punctul 
să egaleze şi chiar să depăşească puternica economie 
americană; în anii 1990, această evoluţie s-a oprit brusc, 
ca să continue mai târziu, dar nu cu strălucirea dinainte. 
Franţa nu poate fi retrogradată pentru câţiva ani proşti. 
E drept că performanţele ei nu mai sunt la înălţimea celor 
din anii 1960, dar trebuie să ţinem cont de faptul că atunci 
avea de recuperat o mare întârziere. De atunci, a rămas în 
plutonul fruntaş, chiar dacă a pierdut câteva puncte din cele 
câştigate (locul ei istoric tradiţional în ierarhia puterilor 

4 Rapport mondial sur le developpement humain, 2007-2008, 
ProgramulNaţiunilorUnitepentru dezvoltare, „Parametri economici". 

5 Tableaux de l’economie frangaise, INSEE, 2008, p. 113. 

industriale era oricum mai modest decât cel ocupat astăzi). 
Conform statisticilor pentru anul 2005 (în funcţie de parita¬ 
tea puterii de cumpărare), Franţa, cu un PIB pe locuitor 
de 30 386 dolari, ar fi cu mult sub Statele Unite (41 890), 
dar aproape la acelaşi nivel cu Marea Britanie (33 238), 
Japonia (31 267) şi Germania (29 461). 6 

Cercetarea ştiinţifică şi tehnologică e des invocată ca 
dovadă a unei „oboseli" a Franţei. Tendinţa în acest sector 
e fără doar şi poate neliniştitoare, ilustrată şi de „scurge¬ 
rea" unui mare număr de cercetători spre Statele Unite. Dar 
să pretindem, ca Nicolas Baverez, că „Franţa s-a angajat 
într-o dezarmare tehnologică şi ştiinţifică brutală", nu e 
totuşi exagerat? Una dintre dovezile prezentate în acest 
sens e finanţarea cercetării, reprezentând 2,1% din PIB 
în Franţa, faţă de 2,5% în Germania şi 2,7% în Statele 
Unite; iar ca efective, după Baverez, există 6,20 cercetă¬ 
tori la mia de persoane active în Franţa, faţă de 6,45 în 
Germania şi 8,08 în Statele Unite 7 . OCDE dă totuşi, 
pentru 2005, cifre puţin diferite: 8 cercetători la mia de 
locuri de muncă în Franţa, 7 în Germania şi 9,7 în Statele 
Unite. 8 Şi ce să spunem de Marea Britanie („uitată" de 
Nicolas Baverez), ţară mai bine situată decât Franţa în 
clasamentul ştiinţific internaţional, dar care nu acordă 
cercetării decât 1,8% din PIB şi unde nu există decât 5,5 
cercetători la mia de locuri de muncă? Statistic cel puţin, 
poziţia europeană a Franţei nu e deloc rea. 

Cât despre comparaţia între Franţa şi Statele Unite, 
nimeni nu poate nega superioritatea cercetării americane. 

6 Rapport mondial sur le developpement humain, 2007-2008, 
„Indicator al dezvoltării umane". 

7 Nicolas Baverez, La France qui tombe, op. cit., pp. 80-81. 

8 Tableaux de l'economiefranţaise, 2008, p. 155. 

Cifrele puse în balanţă prezintă însă o distanţă mai puţin 
dramatică decât ar lăsa să se creadă discursul despre 
incurabilul declin ştiinţific francez. După aceste cifre, ame¬ 
ricanii ar fi, proporţional, mai buni, dar nu incomparabil 
mai buni. Diferenţa o face nu atât efortul lor financiar, 
cât mărimea economiei lor: 1% din PIB-ul american are 
cu totul altă dimensiune decât 1% din PIB-ul francez! 
Aceleaşi statistici ne arată că peste jumătate din sumele 
alocate de bugetul federal cercetării au ca destinaţie 
securitatea Americii: mult mai mult decât pentru sănătate 
ori energie. Asta alterează întru câtva analiza, în măsura 
în care se compară ceea ce nu prea e comparabil. „Sur¬ 
plusul" american s-ar datora în mare parte unor probleme 
specific americane, privind securitatea, apărarea, controlul 
spaţial, „poliţia" planetară... Aceste domenii, care 
altminteri stimulează cercetarea şi în sectoarele „civile", 
au o pondere sensibil mai mică în Franţa şi în celelalte 
ţări europene. 

Să reluăm tabelele cu premiile Nobel pentru ştiinţă. 
Iată numărul de premii (şi, între paranteze, numărul laurea¬ 
ţilor) revenind fiecăreia din principalele puteri, pe perioade 
de douăzeci de ani, de la sfârşitul celui de-al Doilea 
Război Mondial şi până acum. (Vezi p. 176.) 

Câteva constatări: supremaţie covârşitoare a Statelor 
Unite; un loc doi pentru Marea Britanie, favorizată de 
relaţiile ei speciale cu Statele Unite (cât şi de preeminenţa 
englezei ca limbă ştiinţifică internaţională); regres relativ 
al Germaniei, mai afectată de al Doilea Război Mondial 
decât de Primul; o Uniune Sovietică abia perceptibilă, ce 
pierde şi pe teren ştiinţific duelul cu Statele Unite; şi o Japo¬ 
nie care întârzie să se afirme în cercetarea fundamentală, 
în ciuda unui spectaculos dinamism tehnologic şi industrial 



1946-1965 

Franţa 

Germania 

M. Britanie 

Statele Unite 

URSS 

Japonia 

Fizică 

- 

. 3(3) 

5(5) 

11 (19) 

3(6) 

2(2) 

Chimie 

- 

3(4) 

7(9) 

7(11) 

1(1) 

- 

Medicină 

1 (3) 

2(2) 

4(6) 

12 (20) 

- 

- 

Total premii 
(şi laureaţi) 

1(3) 

8(9) 

16 (20) 

30 (50) 

4(7) 

2(2) 

1966-1985 

Franţa 

Germania 

M. Britanie 

Statele Unite 

URSS 

Japonia 

Fizică 

2(2) 

i o) 

4(5) 

14 (23) 

1(1) 

i (o 

Chimie 

- 

3(3) 

6(7) 

11 (15) 

- 

ho 

Medicină 

10) 

Kl) 

5(5) 

17 (33) 

- 

- 

Total premii 
(şi laureaţi) 

3(3) 

5(5) 

15 (17) 

42 (71) 

Kl) 

2(2) 

1986-2008 

Franţa 

Germania 

M. Britanie 

Statele Unite 

URSS 

Japonia 

Fizică 

4(4) 

8(9) 

ni) 

16 (32) 

/Rusia 

2(3) 

2(3) 

Chimie 

2(2) 

2(4) 

3(3) 

20 (30) 

- 

4(4) 

Medicină 

1(2) 

3(4) 

6(8) 

18 (30) 

- 

1 (1) 

Total premii 
(şi laureaţi) 

7(8) 

13 (17) 

10 (12) 

54 (92) 

2(3) 

7(8) 

Cât despre Franţa, poziţia ei - desigur, nu prea stră¬ 
lucită - se ameliorează constant începând cu 1965, când 
atribuirea Premiului Nobel pentru medicină francezilor 
Franşois Jacob, Andre Lwoff şi Jacques Monod a căpătat 
alura unui eveniment naţional, şi pe bună dreptate: timp 
de treizeci de ani, din 1935 până în 1965, nu-i mai revenise 
nici un premiu Nobel pentru ştiinţe, o perioadă slabă ce 
părea că nu se mai termină. Tendinţa e deci pozitivă, 
datorită în primul rând punerii în aplicare a unei politici 
în domeniul ştiinţelor, care înainte de al Doilea Război 
Mondial strălucea mai ales prin absenţă (pentru a aprecia 
mai bine această dinamică, este util să precizăm anii în 
care Franţa a primit respectivele premii: 1965, 1966, 
1970, 1980, 1987, 1991, 1992, 1997, 2005, 2007, 2008. 
Este, incontestabil, o evoluţie ascendentă). 

Un alt semn al declinului Franţei ar fi„Indicatorul dez¬ 
voltării umane“, publicat în fiecare an de Programul Naţiu¬ 
nilor Unite pentru Dezvoltare. Acest tip de clasament 
combină PIB-ul pe cap de locuitor (considerat în funcţie 
de puterea de cumpărare), speranţa de viaţă şi nivelul de 
instrucţie, propunând astfel o imagine mai completă şi mai 
nuanţată decât cea dată de o estimare pur economică. 
Nicolas Baverez nu uită să amintească faptul că „în 2001, 
Franţa se clasează pe locul 17 în statistica PNUD privind 
dezvoltarea umană (faţă de locul doi ocupat la începutul 
anilor 1990) 9 . în 2002, Franţa se situa pe locul 16, după 
Norvegia şi Suedia (primele două locuri), Statele Unite 
(locul 8), Japonia (9), Marea Britanie (12), şi înaintea Dane¬ 
marcei (17), Germaniei (19), Spaniei (20) şi Italiei (21). 10 

9 Nicolas Baverez, op. cit., p. 70. 

10 Rapport mondial sur le developpement humain, 2004, „Indi¬ 
cator al dezvoltării umane“. 

Problema este că, în această listă, numărul de ordine nu 
înseamnă mare lucru. De la poziţia 1 (Norvegia) până la 
21 (Italia), diferenţa de puncte obţinute nu e prea semni¬ 
ficativă: de la 0,956 la 0,920; cea mai mare distanţă separă 
de altfel primele două ţări (Norvegia: 0,956, Suedia: 
0,946); în continuare, descreşterea e aproape insesizabilă 
(Statele Unite: 0,939; Franţa: 0,932). Trebuie să fii un 
împătimit al statisticilor ca să crezi că nişte miimi de punct 
pot exprima diferenţe reale privind nivelul de trai şi calita¬ 
tea vieţii. Utilitatea statisticilor nu poate fi contestată, cu 
condiţia să le consumi cu moderaţie. In ciuda aerului lor 
de extremă precizie, le este greu să conţină în cifre bogăţia 
şi diversitatea fenomenelor socio-economice şi culturale. 
Oricum, în exemplele date, având în vedere şi inevitabila 
aproximare, ierarhia devine aleatorie când cifrele sunt 
prea apropiate. Şi iată vestea bună: în 2005, Franţa urcă 
deja pe poziţia 10, depăşind Statele Unite (rămase pe locul 
12), Marea Britanie (16), ca să nu mai vorbim de biata 
Germanie care, împinsă pe locul 22, e devansată până şi 
de Italia (20)." Iarăşi, statistica! Oricum, acest clasament 
devine inoperant când căutăm cu orice preţ argumente care 
să dovedească declinul Franţei! Este incontestabil că 
Franţa se găseşte, din contră, în plutonul fruntaş al naţiu¬ 
nilor; cu un decalaj mai mic faţă de primii clasaţi decât 
în orice altă perioadă a istoriei sale. între membrii acestui 
grup, diferenţele sunt greu de cântărit, fiind mai curând 
de ordin calitativ: mod de viaţă, mentalităţi, ierarhie a valo¬ 
rilor, priorităţi... Astfel, e clar că francezii se adaptează 
cu mai puţină promptitudine la modele tehnologice decât 
americanii, germanii sau japonezii. Au mai puţine telefoane 

11 Rapport mondial sur le developpement humain, 2007-2008, 
„Indicator al dezvoltării umane“. 



Franţa care dă înapoi, Franţa care merge înainte 179 

fixe sau mobile decât majoritatea naţiunilor occidentale, 
şi mai puţini utilizatori de Internet: în 2005, 430 utilizatori 
la mia de locuitori; Statele Unite: 630 (în 2004); Japonia: 
668; Marea Britanie: 473; Germania: 455; Italia: 478. 12 
Această ierarhie corespunde mai puţin performanţelor teh¬ 
nologice sau nivelului de trai, cât modului de a concepe, 
individual, raporturile fiinţei umane cu tehnologia. 

întârzierile şi punctele slabe ale Franţei nu pot fi contes¬ 
tate (deşi de obicei sunt exagerate de teoreticienii „decli¬ 
nului"); oricine poate să mai adauge ceva pe listă. în schimb, 
punctele tari sunt la fel de prezente. Aşa funcţionează Franţa: 
puncte slabe compensate de puncte tari, şi puncte tari 
contrabalansate de puncte slabe. Pesimiştii văd jumătatea 
goală a paharului, optimiştii o văd pe cea plină. Suma aces¬ 
tor factori opuşi e totuşi destul de ridicată, definind norma- 
litatea ă la franqaise. 

După al Doilea Război Mondial, Franţa îşi reocupase 
pentru un moment a patra poziţie ca actor economic 
mondial, după Statele Unite, Marea Britanie şi Germania 
(poziţia de a doua putere economică revendicată de Uniu¬ 
nea Sovietică - şi care i-a fost acordată gratuit -, aşteptând 
ziua când avea să depăşească Statele Unite, nu este de 
luat în consideraţie, fiind bazată pe statistici dubioase şi 
având ca obiect o economie de o factură prea diferită 
pentru a permite o comparaţie utilă). Depăşită de Japonia 
către 1960, Franţa trece la rândul ei în faţa Marii Britanii 
la începutul anilor 1970: o revanşă istorică. După război, 
economia britanică a cunoscut cea mai proastă perioadă 
din istoria ei, devenind codaşa unui Occident în plin avânt 
(Germania de Vest o depăşise deja prin 1955). în schimb, 


12 Ibidem, „Tehnologie: răspândire şi creaţie". 

anumiţi experţi preziceau Franţei generalului de Gaulle un 
viitor economic şi mai strălucit, ceea ce nu s-a confirmat 
decât pe jumătate. între timp, Franţa a încetinit ritmul, 
iar Marea Britanie l-a accelerat, trecând din nou înaintea 
Franţei, curând după anul 2000. Şi, în sfârşit, s-a produs 
inevitabilul: China a depăşit şi ea Franţa, lucru firesc 
având în vedere imensitatea ţării (de douăzeci de ori mai 
populată decât Franţa, chiar dacă de douăzeci de ori mai 
puţin dezvoltată). Aşadar, Franţa este acum a şasea eco¬ 
nomie mondială: o poziţie bună, în definitiv, în raport cu 
dimensiunile ţării. Ar fi putut, cel mult, să reziste mai 
bine la revenirea Marii Britanii; oricum, distanţa dintre 
cele două ţări rămâne insignifiantă, departe de zdrobitoa¬ 
rea superioritate britanică de altădată. 

în realitate, în mai multe sectoare cheie ale economiei, 
performanţele Franţei sunt superioare poziţiei sale din 
clasamentul economic general. Astfel, Franţa este al patru¬ 
lea exportator mondial de servicii, reprezentând, în 2005, 
5% din totalul mondial, după Statele Unite (15%), Marea 
Britanie (8%) şi Germania (6%), dar înaintea Japoniei (4%) 
şi Chinei (3%). 13 Punct tare şi punct slab, deopotrivă: 
transporturile şi călătoriile (adică turismul) sunt majoritare 
în exportul francez de servicii (cu 23% şi 36%), brevetele 
ocupă un loc onorabil (5%), în schimb asigurările, finanţele 
şi informatica sunt abia reprezentate (1% fiecare). 

Trebuie spus că, într-un sens mai general, economia 
franceză, contrazicându-şi tradiţia autarhică, a cunoscut 
un proces accentuat de comercializare; în prezent, Franţa 
este al cincilea exportator de mărfuri; ocupă locul doi 

13 Isabelle Bensidoun şi Denis Unal-Kesenci, „Les echanges 
intemationaux de Services", La Mondialisation immaterielle. La 
documentation franşaise, Paris, 2008, pp. 50-51. 

mondial ca exportator de produse agricole, şi este bine 
situată în ceea ce priveşte produsele industriale şi tehno¬ 
logia de vârf. în 1870, Franţa exporta abia 4,9% din 
produsul ei brut, de două ori şi jumătate mai puţin decât 
procentul britanic, care era de 12,2%. în 1950, se situa 
la 7,6, Marea Britanie la 11,3. în schimb, în 1998, atingea 
28,7, depăşind Marea Britanie rămasă la 25. 14 Un progres 
spectaculos care în prezent face din Franţa unul din cei 
mai activi exportatori de pe planetă - cu un procent al 
produsului brut exportat de 26%, inferior Germaniei (40%) 
şi Olandei (71%), dar superior altor naţiuni, inclusiv 
Statele Unite (10%), Japonia (13%), şi practic la acelaşi 
nivel cu Marea Britanie (26%). 15 Ca orice în Franţa, 
exporturile prezintă şi ele un tablou inegal: creştere puter¬ 
nică (1996-2004) pentru materialul agricol, telecomunicaţii, 
automobile, energie, armament şi produse farmaceutice, 
şi creştere extrem de slabă, chiar negativă, în sectoare 
ca informatica, produse electro-menajere sau construcţii 
navale (cazul opus fiind cel al Germaniei, cu exporturi 
în creştere puternică în cele mai multe sectoare). 16 

O altă surpriză statistică priveşte productivitatea muncii 
(nivelul produsului brut pe oră lucrată). în 1870, luând 
ca bază Statele Unite (100), Franţa atingea 61, în timp ce 
Marea Britanie era la 113. în 1950, Franţa coborâse la 46, 
Marea Britanie la 63. în schimb, în 1998, Franţa, cotată 
la 98, atinge aproape nivelul american, lăsând cu mult 

14 Angus Maddison, L 'Economie mondiale. Une perspective 
millenaire, op. cit., p. 381. 

15 Rapport mondial sur le developpement humain, 2007-2008, 
„Structura schimburilor". 

16 Patrick Artus, „Quels atouts pour la France dans la mondia- 
lisation?", Mondialisation: Ies atouts de la France, La documentation 
franţaise, Paris, 2007. 

în urmă Anglia (79), Germania (77), şi Japonia (65). Incre¬ 
dibil, dar - se pare - adevărat (în măsura în care ne putem 
încrede în statistici). Totuşi, se restabileşte un anume echi¬ 
libru, pentru că francezii muncesc mai puţin: 580 de ore 
pe locuitor lucrate în 1998, faţă de 711 în Marea Britanie, 
670 în Germania, 791 în Statele Unite şi 905 în Japonia. 17 
Sub acest aspect, Franţa ar putea fi definită ca opusul 
Japoniei. Idealul de viaţă al francezului nu e să trudească 
fără pauză; în Franţa, nici un patron nu riscă să ajungă 
în situaţia unor omologi japonezi, care se văd siliţi să-şi 
someze angajaţii să plece în concediu (din fericire pentru 
cei din urmă, concediile japoneze sunt scurte). Aici, ar 
fi util să analizăm un subiect greu de exprimat în termeni 
statistici: calitatea vieţii. E dezvoltarea economică un scop 
în sine sau, mai raţional, doar un mijloc pentru a satisface 
nevoile materiale şi spirituale al individului şi comunită¬ 
ţilor? Pe planul strict al randamentului, e cert că furnicile 
vor fi mereu în avantaj faţă de greieri. 

Oricum, important este nu doar să produci şi să con¬ 
sumi, ci şi să trăieşti, pur şi simplu. Creşterea speranţei 
de viaţă se înscrie printre cele mai mari cuceriri ale ome¬ 
nirii în cursul secolului trecut. Franţa a marcat puncte şi 
sub acest aspect, iar azi ocupă o poziţie fruntaşă. Speranţa 
medie de viaţă a francezilor este evaluată la 47 de ani în 
1900; în Anglia era 50 de ani, în Olanda 52, în Suedia 
56. 18 Din 1900 până la începutul secolului XXI, creşterea 
a fost spectaculoasă peste tot: circa treizeci de ani pe 
ansamblul ţărilor occidentale. Dar cel mai mult a progre¬ 
sat Franţa. în 2005, a atins palierul de 80 de ani, înaintea 
Statelor Unite (78), Angliei (78) şi Germaniei (79), şi 

17 Angus Maddison, op. cit., pp. 371-372. 

18 Ibidem, p. 30. 

imediat după Suedia (81). în 2007, speranţa de viaţă era 
în Franţa de 77 de ani la bărbaţi şi 84 de ani la femei (Marea 
Britanie: 77 şi 81; Germania: 76 şi 82; Statele Unite: 75 
şi 80). 19 în ciuda hecatombei înregistrate printre vârstnici 
în timpul caniculei din vara lui 2003 (care şi ea, lăsând 
deoparte disfimcţionalităţile sociale şi medicale, a fost 
posibilă din cauza numărului crescând al persoanelor de 
„vârsta a patra“), cifrele sunt fără echivoc, atestând un 
mediu socio-economic, alimentar şi sanitar favorabil... 

Natalitatea completează tabloul. Contrazicându-şi pro¬ 
pria tradiţie - veche de două sute de ani - de scădere a 
natalităţii, Franţa continuă, de mai multe decenii, să fie 
în fruntea listei ţărilor europene. Desigur, cu ritmuri mai 
modeste decât imediat după război, tendinţa generală fiind 
peste tot în scădere, dar mai bune decât la majoritatea 
vecinilor, ameninţaţi serios de îmbătrânirea şi scăderea 
populaţiei. în perioada 2000-2005, rata de fertilitate (numă¬ 
rul de copii ce revin la o femeie) a fost în Franţa de 1,87 
(puţin sub indicele 2,1, considerat necesar pentru menţine¬ 
rea efectivului existent). O situaţie mai bună avea doar 
Irlanda, însă chiar şi această ţară cu o puternică tradiţie 
catolică era (cu 1,94) sub nivelul ideal. Pentru ceilalţi, era 
pur şi simplu o prăbuşire: Marea Britanie: 1,66; Germa¬ 
nia: 1,32, ca să nu mai vorbim de Italia, care din „excesiv“ 
de prolifică a căzut la 1,28. 20 Iar evoluţia continuă! în 2007, 
Franţa atinge indicele 2,0, depăşind Irlanda care rămâne 
la 1,9 (Marea Britanie: 1,8; Italia: 1,4; Germania: 1,3). 21 

Desigur, tabloul Franţei e plin de contraste, prezen¬ 
tând un joc complicat de lumini şi umbre. însă imaginea 


19 Tableaux de l'economiefranţaise, 2008, p. 33. 

20 L ’Etat du monde, 2006, Paris, 2005, „Tabele statistice", 
pp. 596-597. 

21 Tableaux de l’economie franQaise, 2008, p. 31. 

globală nu confirmă judecata sumară a „decliniştilor“. 
Blocajele şi atuurile par mai curând să se echilibreze, ofe¬ 
rind pentru viitor scenarii diverse, de la cele mai pesimiste 
la cele mai optimiste. Pentru moment, în urma unei insis¬ 
tente campanii negative, şi în concordanţă cu vocaţia con- 
testatară a francezilor, viitorul imaginar se prezintă în 
culori destul de sumbre; foarte bine, probabil vom avea 
surpriza unui viitor mai bun decât cel aşteptat. Dar viitorul 
e prin definiţie incert. Singura certitudine este prezentul. 
Un prezent care, global şi comparativ, nu e defavorabil 
Franţei. Conform mai multor indicatori, Franţa n-a fost 
niciodată într-o poziţie atât de apropiată de cel mai înalt 
nivel mondial; cu alte cuvinte, Franţa e mai puţin rămasă 
în urma Statelor Unite, azi, decât era faţă de Italia în 1500, 
faţă de Anglia în secolul al XlX-lea, şi faţă de Germania 
la începutul secolului XX. 

Trebuie desigur să ne gândim la strategiile de dezvol¬ 
tare. însă, repet, viitorul e un teren necunoscut. Calculele, 
opţiunile şi previziunile noastre se pot dovedi complet 
eronate. Ultimele decenii din secolul XX şi primii ani 
din secolul XXI au avantajat modelul anglo-saxon, cu 
orientarea neoliberală reprezentată de Reagan, Thatcher 
şi Blair. în raport cu acest model ce dă prioritate absolută 
mecanismelor pieţei, Franţa ar fi păcătuit prin prea multe 
blocaje statale, birocratice şi sociale. Creşterea susţinută 
a Statelor Unite, relansarea economică a Marii Britanii, 
fără să mai vorbim de saltul spectaculos al Irlandei, înce¬ 
peau deja să complexeze Franţa, aparent incapabilă, cu 
structurile ei actuale, de un asemenea dinamism. Diagnos¬ 
ticul e pus repede: bolnavă de „etatism“, Franţa decade, 
Franţa se prăbuşeşte. Această Franţă „etatistă“ şi „socială“ 
a izbutit totuşi să recupereze, în ultima jumătate de secol, 
numeroase rămâneri în urmă. E foarte posibil ca în condiţiile 

actuale ale mondializării, cu ştergerea frontierelor şi o 
concurenţă acerbă, modelul francez să fie şi mai puţin 
adaptat decât în trecut. însă modelul ,Jiberal“, prea încreză¬ 
tor în virtuţile regulatoare ale pieţei, nu riscă să producă 
şi el, într-o zi, dezechilibre periculoase? O criză financiară 
şi economică, precum cea din 1929, dar la scara incompa¬ 
rabil mai amplă şi mai complexă a actualului sistem eco¬ 
nomic mondial, ar produce efecte devastatoare, prilejuind 
eventual o revenire la intervenţionismul de stat. Unii o şi 
gândeau deja, în plin boom al economiilor anglo-saxone 22 ... 

Şi iată, în 2008 a venit criza, pornind, cum se cuvine, 
din Statele Unite. Economiile cele mai liberale, umflate 
în bună parte prin speculaţii financiare, au fost lovite din 
plin: Statele Unite, Marea Britanie, Irlanda, Spania... 
Franţa, atinsă şi ea, pare deocamdată să reziste mai bine. 
E prea devreme pentru a trage concluzii, dar e foarte posibil 
ca această criză să ducă la o combinaţie liberalism-inter- 
venţionism, mai apropiată de modelul francez decât de 
cel anglo-saxon. Ar însemna prăbuşirea teoriilor decliniste 
şi o revanşă superbă pentru Franţa! Istoria ar trebui revi¬ 
zuită, judecând mai puţin aspru inerţiile franceze, la fel 
şi scenariile de viitor, în căutarea unui nou echilibru 
economic şi social. 

Oricum, chiar şi în cel mai favorabil scenariu, Franţa 
va continua să „scadă“, prin simplul fapt că ceilalţi, în 
jurul ei, nu încetează să crească. în 1700, Franţa repre¬ 
zenta 3,6% din populaţia mondială, procent redus la 1,7% 
în 1950, şi (în ciuda reluării creşterii demografice) la 1% 
în ultimii ani ai secolului XX 23 . în ce priveşte ponderea 

22 în legătură cu acest subiect, vezi de asemenea consideraţiile 
lui Jacques Julliard, Le Malheur frangais, op. cit., p. 43. 

23 Angus Maddison, L'Economie mondiale. Statistiques histo- 
riques, op. cit., p. 272. 

economică, în 1700 Franţa asigura 5,7% din producţia 
mondială; în 1870, 6,5% (cel mai mare procent atins vre¬ 
odată, la apogeul revoluţiei industriale şi al supremaţiei 
economice a Europei occidentale); în 1913, 5,3%; în 
1950, 4,1%; în 1973, 4,3%; în 2001, 3,4%... Celelalte 
ţări occidentale au văzut şi ele cum le scade partea, după 
maximumul atins în secolul al XlX-lea şi la începutul 
secolului XX; Marea Britanie: 9,1 în 1870; 8,3 în 1913; 
6,5 în 1950; 3,2 în 2001. Toţi actorii europeni descresc; 
singura lor şansă de a continua să joace un rol de prim-plan 
e să mizeze la maximum pe Uniunea Europeană (procen¬ 
tajul total al Europei occidentale: 33 în 1870; 33 în 1913; 
20,3 în2001). 24 

Şi mai există o problemă care, nerezolvată sau prost 
rezolvată, ameninţă să creeze disfuncţionalităţi majore 
(deja observabile). E vorba de modelul naţional francez, 
foarte integrator, care e pus sub semnul întrebării. într-ade- 
văr, Franţa a reuşit să omogenizeze etnic şi cultural un 
spaţiu extrem de compozit la origine. Trăgând de aici un 
anume orgoliu şi mândru de capacitatea sa de asimilare, 
statul francez n-a acordat o atenţie suficientă vastului curent 
migrator care, în ultima jumătate de secol, a modificat 
într-o măsură deloc neglijabilă echilibrele demografice 
şi culturale. Franţa a redevenit multiculturală, mai mult 
decât fusese pe vremea vechilor culturi regionale lichi¬ 
date de buldozerul culturii franceze dominante. Dacă privim 
doar componenta islamică, aceasta cuprinde deja aproape 
10% din populaţia ţării, şi se remarcă printr-o specificitate 
religioasă şi culturală incomparabil mai accentuată decât 
cea care îi distingea odinioară pe bretoni, provensali sau 
alsacieni. în plus, având în vedere natalitatea mai ridicată 


24 Ibidem, p. 275. 

a acestui grup, importanţa sa va creşte în continuare. Unele 
analize prevăd chiar, înspre 2060, o Franţă majoritar 
islamică. Ca regulă generală, proiecţiile pe termen lung 
sunt eronate (pentru că pur şi simplu logica viitorului e 
alta decât cea din prezent), dar, fără a forţa interpretarea, 
o creştere semnificativă a elementului islamic rămâne 
foarte probabilă. Pe lângă acesta, s-au inserat în corpul 
naţiunii numeroase alte comunităţi, de origini etnice şi 
religioase foarte.diferite (Africa neagră, Europa răsări¬ 
teană, Extremul Orient). 

Faţă de aceşti francezi recenţi, statul şi-a folosit stra¬ 
tegia tradiţională: egalitate civică şi integrare culturală. 
Dar cum să aplici laicitatea republicană unei comunităţi 
islamice, profund religioase şi care nu are nici obişnuinţa, 
nici dorinţa de a separa registrele socio-politic şi religios? 
Cum să ignori multiculturalismul real, şi în creştere, mizând 
invariabil pe cartea unei Republici primitoare şi totodată 
asimilatoare? Aceste noi evoluţii etnice, religioase şi 
culturale contrazic filozofia statului francez şi a naţiunii 
franceze. Discursul oficial („politic corect“) încearcă să 
atenueze şi chiar să escamoteze diferenţele, după princi¬ 
piul că toţi francezii sunt francezi, nici mai mult, nici mai 
puţin. O pare a francezilor preferă poate să li se recunoască 
o dublă identitate: identitatea franceză şi identitatea lor 
particulară. Dar identităţile duble sau multiple nu se potri¬ 
vesc cu profilul naţiunii franceze, care nu acceptă „minori¬ 
tăţile". Factor agravant, aceste minorităţi, care oficial nu 
există, au o condiţie socio-economică sensibil inferioară 
mediei naţionale. O mare parte a francezilor de origine 
africană şi maghrebiană, teoretic francezi cu drepturi depline, 
continuă să trăiască în sărăcie şi marginalizare. Această 
dublă diferenţă: etnică/culturală şi socio-economică, puţin 
recunoscută şi insuficient tratată, formează un amestec 

potenţial exploziv (cum s-a văzut în timpul revoltei din 
cartierele mărginaşe, în toamna lui 2005). 

Poate că Franţa ar trebui să adapteze, cu mai multă 
supleţe, formula ei de stat-naţiune la realităţi diferite de 
cele din secolul al XlX-lea, recunoscând o anume formă 
de existenţă diferitelor comunităţi, în paralel cu un efort 
mai insistent de integrare reală (socială, profesională) a 
tuturor celor care deocamdată se simt francezi de mâna 
a doua. Că ne place sau nu, multiculturalismul este în plină 
expansiune, şi nu doar în Franţa, ci în toată lumea occiden¬ 
tală. Pe lângă efectele imigraţiei, fenomenul corespunde 
unui proces generalizat de fărâmiţare culturală specific 
epocii actuale. La început, naţiunea s-a străduit să asimi¬ 
leze (ori să respingă) minorităţile; în zilele noastre, din 
contră, ea tinde să devină un amalgam de minorităţi (etnice, 
religioase, regionale, profesionale, sexuale...). Nu i se 
poate cere comunităţii franceze - care este naţiunea prin 
excelenţă! - să se atomizeze în felul acesta. Dar într-o 
zi va fi poate nevoie de un model nou, care să pună pe 
picior de egalitate unitatea şi diversitatea. 



IX 

O imagine care se pierde 


Declinul Franţei e văzut adesea ca o consecinţă a inadap- 
tării sale economice. In schimb, mulţi francezi au mai 
multă încredere în atuurile culturale ale ţării lor. Este aici 
o eroare de perspectivă: lucrurile stau mai curând invers. 
Numeroşi sunt cei care, în lume, beneficiază de tehnolo¬ 
gia franceză, de produsele şi serviciile franceze; puţini 
dintre ei mai au însă legături lingvistice, culturale sau 
sentimentale cu Franţa. Cei mai mulţi dintre pasagerii 
Airbusului, aparat în bună parte francez, ar pronunţa cu 
greu două vorbe în limba constructorilor săi, dovadă, dacă 
mai era nevoie, că Franţa îşi răspândeşte mai bine tehno¬ 
logia decât limba! 

Franţa nu se prăbuşeşte. In schimb, franceza este în 
cădere liberă. Tendinţa e de restrângere la arealul ei „natu- 
ral“, care e cel al populaţiilor care-o vorbesc fie ca limbă 
maternă, fie ca limbă oficială sau de comunicare. în această 
privinţă, se pot distinge trei „cercuri 441 . Primul e trunchiul 
francez originar: Franţa, Belgia, Elveţia, Canada (Quebec): 
75 de milioane de persoane în total. Al doilea grupează 
ţările în care franceza e singura limbă oficială, dar unde 
nu e vorbită, ca limbă maternă, decât de o minoritate (repre¬ 
zentând elita intelectuală şi politică). E vorba în primul 


1 Yves Montenay, La Langue franţaise face ă la mondialisation, 
Paris, 2005, pp. 117-119. 

rând de Africa neagră francofonă, fostele colonii africane 
ale Franţei şi Belgiei: circa 100 de milioane de locuitori, 
în fine, al treilea cerc cuprinde câteva ţări arabe - desprinse 
şi ele din imperiul colonial francez - în care franceza, 
fără să fie limbă maternă sau oficială, se învaţă din şcoala 
primară şi e folosită curent de o parte a populaţiei; în 
această categorie intră Algeria, Tunisia, Marocul, Mau- 
ritania şi, parţial, Libanul. Populaţia totală a acestor ţări: 
75 de milioane de locuitori. 

Ajungem astfel la un maximum de 250 de milioane de 
francofoni „teoretici 44 ; în realitate, numărul francofonilor 
„reali 44 n-ar putea depăşi 175 de milioane. E puţin, com¬ 
parativ cu răspândirea englezei şi chiar a spaniolei (ca 
să nu mai menţionăm miliardul de chinezi), a limbii arabe, 
şi chiar a portughezei, care, datorită Braziliei, e deja mai 
vorbită decât franceza ca limbă maternă. Situaţia este mai 
bună totuşi pentru franceză decât pentru alte limbi de cul¬ 
tură, ca germana, limitată la Europa centrală, sau italiana, 
redusă practic la ţara de origine. Răspândirea limbii fran¬ 
ceze pe mai multe continente îi conferă o „vizibilitate 44 
suplimentară, ca şi numărul mare de state care o folosesc 
ca limbă oficială. Dacă facem statistica ţărilor oficial franco- 
fone, franceza urmează imediat după engleză (ierarhie 
care contează în instanţele internaţionale, la Naţiunile 
Unite în primul rând). E vorba însă de o iluzie optică. Nu 
se poate compara Burkina Faso cu China, şi nici măcar 
cu Mexicul sau cu Brazilia. Majoritatea acestor ţări, cele 
mai multe africane, sunt relativ slab populate şi se numără 
printre cele mai sărace de pe planetă. Dacă reţinem doar 
grupul naţiunilor industrializate (în care franceza este 
efectiv limbă maternă), ansamblul francez se situează chiar 
şi în urma spaţiului germanofon, care, cu masa lui europeană 

(Germania, Austria, Elveţia), se ridică la aproape 100 mili¬ 
oane de locuitori. 

Nu există în aceste fapte nici expansiune, nici declin; 
e rezultatul istoriei şi al capacităţii demografice şi de 
colonizare a Franţei. Declinul - unul foarte accentuat, 
semănând foarte mult cu o prăbuşire - priveşte soarta 
limbii şi a culturii franceze dincolo de perimetrul franco- 
fon propriu-zis. 

Mult timp, s-a manifestat un decalaj destul de mare 
între importanţa tot mai scăzută a Franţei şi influenţa ei 
culturală destul de constantă. Către 1900, franceza con¬ 
tinua să fie prima limbă de cultură, în condiţiile în care 
Franţa îşi pierduse rangul definitiv. Engleza a fost accep¬ 
tată ca limbă diplomatică internaţională, pe picior de 
egalitate cu franceza, abia la sfârşitul Primului Război 
Mondial (concesie controversată în epocă). în perioada 
interbelică şi chiar după al Doilea Război Mondial, când 
Franţa a atins nivelul istoric cel mai de jos, franceza - 
deşi în uşor regres, fireşte - rămânea încă respectată în 
rândul elitelor europene. Această situaţie nu putea să dureze, 
în faţa ţărilor anglo-saxone şi a unei lumi dominate de 
America, Franţa îşi pierdea progresiv importanţa, iar o 
asemenea evoluţie trebuia să producă efecte, mai devreme 
sau mai târziu, asupra influenţei sale lingvistice şi cultu¬ 
rale. Un declin lent se făcea deja simţit. însă ruptura s-a 
produs destul de brusc, începând din anii 1970. Fenomenul 
e foarte vizibil în ţările în care, prin tradiţie, elita fusese 
total francofonă. De la o generaţie la alta, franceza a fost 
în mare parte uitată. în Italia poţi conversa firesc în fran¬ 
ceză cu orice intelectual de 60-70 de ani; dar adesea e 
greu să găseşti un interlocutor francofon în segmentul de 
vârstă de la 30 la 40 de ani, chiar şi în mediile universi¬ 
tare. în România, francofonia, cultivată cu pasiune de o 



192 Franţa, hegemonie sau declin? 

elită care iubea Franţa, a izbutit de bine de rău să traver¬ 
seze perioada comunistă; perioada post-comunistă e însă 
pe cale să-i dea lovitura de graţie: generaţia tânără preferă 
engleza. Faptul că România, ca şi Bulgaria, sunt membre 
în Organizaţia internaţională a ffancofoniei nu trebuie să 
creeze iluzii. Engleza e în plină expansiune, şi nu alături 
de franceză, ci luându-i locul puţin câte puţia Grecia avea 
şi ea cândva o elită francofonă; nu mai rămâne aproape 
nimic din ea (francezii au putut observa această absenţă 
în timpul Jocurilor Olimpice de la Atena din 2004; bilin¬ 
gvismul tradiţional - englez şi francez - nu mai funcţiona 
pe pământul grec). Şi aşa mai departe. Am putea face turul 
Europei pe urmele mai mult sau mai puţin şterse ale limbii 
franceze, cu nuanţa, totuşi, că în anumite ţări - în care 
tradiţia era mai puternică - francofonia rămâne prezentă, 
deşi diminuată, în timp ce în altele (mai ales în Europa 
centrală şi de nord) aproape a dispărut. Nu merită oste¬ 
neala să consultăm statisticile care, la nevoie, fardează 
puţin realitatea. A încerca să te faci înţeles vorbind franţu¬ 
zeşte - inclusiv în mediile intelectuale - într-o ţară 
europeană sau alta (în America şi în Asia nici nu se pune 
chestiunea) e aproape o provocare! 

„Această limbă a devenit o cheie cu care puteţi intra 
în toate casele şi în toate oraşele. De la Lisabona la 
Sankt-Petersburg şi de la Stockholm la Napoli, călătoriţi 
vorbind franţuzeşte şi veţi fi înţeles peste tot. Această 
limbă, singură, vă scuteşte să învăţaţi o mulţime de limbi, 
care v-ar încărca memoria cu vorbe în locul cărora e pre¬ 
ferabil să puneţi idei.“ 2 Aşa explica şi apăra preeminenţa 
limbii franceze, în secolul al XVIII-lea, Frederic cel Mare, 
cel mai francez dintre germani. Dacă înlocuiţi „franceza" 


2 Pierre Gaxotte, Frederic II, Paris, 1938, pp. 509-510. 

cu „engleza“, această frază rămâne perfect valabilă. E 
chiar mai valabilă în zilele noastre, când răspândirea 
englezei este planetară şi atinge nu doar elitele, ci o largă 
varietate de categorii socio-culturale. Ca instrument de 
comunicare, o singură limbă, general acceptată, e mai 
comodă şi mai eficientă decât diversitatea lingvistică. 
Această tendinţă perfect naturală a funcţionat în avantajul 
francezei; azi funcţionează împotriva ei. Putem regreta 
uniformizarea şi sărăcirea culturală rezultând dintr-o ase¬ 
menea logică; dar regretele nu schimbă cursul istoriei. 
Puţin câte puţin, franceza coboară la nivelul unei ţări de 
60 de milioane de locuitori şi a unei comunităţi franco- 
fone de trei ori mai numeroase, dar formată în mare parte 
din ţări puţin dezvoltate. Din fericire, răspândirea reală 
a francezei, ca limbă de cultură, se află încă mult deasupra 
acestui nivel; ea rămâne mult mai prezentă, în afara spaţiu¬ 
lui ei „natural“, decât chineza sau araba, spaniola sau rusa; 
tendinţa însă, inevitabil, e de scădere. 

Ca să apere şansele limbii franceze, Franţa a devenit 
campioană a diversităţii culturale 3 . E de notat că acest 
concept îi era mai curând străin pe vremea când franceza 
ocupa poziţia dominantă. între timp, lumea s-a schimbat: 
pe de o parte, există o înmulţire a identităţilor naţionale 
şi culturale ce vor să-şi afirme specificul; pe de altă parte, 
se manifestă un proces de uniformizare în jurul englezei 
şi a modelului cultural anglo-saxon. Franţa a abordat astfel 
o temă sensibilă şi de natură să unească în jurul ei. în plus, 
se sugerează că engleza, „limba afacerilor 44 , adaptată şi 

3 In legătură cu acest subiect, vezi Claude Hagege, Combat pour 
le franqais. Au nom de la diversite des langues et des cultures, Paris, 
2006, şi Dominque Wolton, Demain la francophonie. Paris, 2006. 
Şi, de asemenea, bilanţul mai curând optimist al lui Paul-Marie 
Couteaux, Etre et parler franţais, Paris, 2006. 

simplificată după nevoile comunicării curente, ar fi mai 
puţin aptă să vehiculeze valori culturale 4 . în această logică, 
franceza e propusă ca soluţie complementară: o limbă 
„culturală 44 capabilă să ofere mai mult decât un simplu 
instrument de comunicare. într-o anumită măsură, dorinţa 
de diversitate este reală; e suficient să ne gândim la numă¬ 
rul impresionant de traduceri în franceză, din toate limbile 
şi literaturile lumii. Dar scopul ascuns e mult mai interesat: 
suprimarea monopolului deţinut de engleză apare ca o 
condiţie sine qua non pentru ca franceza să-şi menţină, 
eventual, poziţia de a doua limbă. Cum însă un bilingvism 
anglo-francez pare exclus, doar plurilingvismul i-ar oferi 
francezei o şansă. 

Autorii francezi care abordează chestiunea recomandă 
învăţarea obligatorie în Europa a două sau trei limbi 
străine 5 , ceea ce ar asigura diversitatea culturală, dar şi 
un loc onorabil pentru franceză. într-adevăr, o singură 
limbă ar însemna, automat, engleza. O a doua limbă ar 
oferi deja o şansă francezei, dar şi germanei, spaniolei 
şi oricărei alte limbi. Ideal ar fi un sistem de trei limbi 
(mai mult, evident, nu se poate pretinde); în acest caz, 
franceza ar figura probabil în poziţia a doua sau a treia, 

4 Dominique Wolton, op. cit., p. 47: „...comunicarea în en¬ 
gleză este în general limitată. Suficientă pentru schimburile eco¬ 
nomice, ştiinţifice şi tehnice, ea devine mult mai dificilă, şi mai 
săracă, de îndată ce se ajunge la esenţial. Adică pacea şi războiul 
între oameni, politica, gândirea, religia, cultura, stilurile, creaţia [...]“. 
Biata engleză! în plus, asigură Claude Hagege (op. cit., p. 101), 
„răspândirea internaţională a englezei", departe de a izola franceza, 
ar reprezenta „un factor de izolare a Statelor Unite într-un ghetou 
lingvistic şi cultural". 

5 Două limbi: Claude Hagege, op. cit., p. 219; trei limbi: Domi- 
nique Wolton, op. cit., p. 160. 

într-o bună parte din „pachetele" lingvistice alese. E poate 
o pretenţie exagerată. Engleza are toate şansele să devină 
mâine, în acelaşi timp, şi prima, şi a doua şi a treia limbă 
pentru majoritatea europenilor. Probabil că vor exista mereu 
intelectuali specializaţi şi inşi pasionaţi care vor învăţa 
mai multe limbi, inclusiv franceza. Dar e puţin probabil 
că europenii vor deveni atât de poligloţi doar ca să-i ofere 
francezei o şansă (cu titlu de exemplu, vezi învăţarea fran¬ 
cezei în Germania şi a germanei în Franţa - componentă 
lingvistică şi culturală a apropierii franco-germane care 
găseşte din ce în ce mai puţini amatori. Tinerii francezi 
şi germani preferă engleza... şi eventual chineza ca a 
doua opţiune). 

Dacă regresul lingvistic este incontestabil, ce se întâm¬ 
plă cu „modelul cultural francez", care, departe de a se 
reduce la limbă, oferise lumii o formulă de civilizaţie, 
precum şi un mod de a trăi şi a gândi ă la frangaisel 
Argumentele Franţei, o ţară „mijlocie" din punct de vedere 
politic şi economic, vor rămâne mai ales de ordin cultu¬ 
ral? Există autori care o cred, de pildă Jacques Marseille, 
care-şi încheie cartea Nouvelle histoirede la France cu 
un capitol în care atuurile enumerate sunt tocmai cele ale 
culturii franceze şi ale modului de viaţă francez. Istoricul 
merge până la a ne asigura că alimentaţia rapidă ă la 
frangaise câştigă bătălia cu burger-u\ american; păcat 
pentru McDonald’s-uri, se va spune: le puteam crede un 
simbol de nedepăşit (şi mai curând dezolant) al actualei 
civilizaţii mondializate. Acelaşi autor consideră „că teme¬ 
rile franceze privind cultura şi identitatea ce se traduc prin 
faimoasa apărare a «excepţiei culturale» sunt nejustificate 
în cea mai mare parte". Dovada: „Industria filmului rezistă 
mai bine în Franţa decât în orice altă ţară. în 1999, filmele 
franceze au reprezentat 38% din intrările în sălile naţionale, 

faţă de 24% filme italiene în Italia, 18% filme britanice 
în Regatul Unit, 14% filme germane în Germania şi 10% 
filme spaniole în Spania. La fel se întâmplă şi în televi¬ 
ziune, unde producţiile străine constituie o treime din 
piaţă în Franţa, faţă de peste două treimi în celelalte ţări 
europene." 6 Intr-adevăr, Franţa rezistă mai bine decât 
ceilalţi invaziei culturale americane (chiar dacă este şi 
ea afectată). Aici însă e vorba doar de prezenţa franceză 
în Franţa, nu de prezenţa franceză în lume. In lume, 
cinematografia şi producţiile americane de televiziune 
depăşesc - de departe - filmele şi programele franceze. 

Istoricul britanic Perry Anderson propune un cu totul 
alt punct de vedere. In viziunea lui, după ultimele tresăriri 
din perioada gaullistă, totul merge prost în cultura fran¬ 
ceză; ideologie, cercetare ştiinţifică, ştiinţe umane, literatură 
şi artă, învăţământ [...], „tabloul luat în ansamblu e lamen¬ 
tabil: pentru mulţi, e o adevărată degringoladă... Ai 
sentimentul că lucrul de duzină, îndobitocirea, ca şi ames¬ 
tecul treburilor intelectuale cu o politică şi o arghirofilie 
corupătoare invadează totul". „în străinătate, pasiunile 
francofile, atât de obişnuite în perioada interbelică, aproape 
au dispărut." ,JSTici un intelectual francez nu a mai dobândit 
o reputaţie internaţională comparabilă" cu cea a marilor 
nume din generaţiile precedente. 7 

Tabloul schiţat de Anderson frizează uneori caricatura 
şi interpretarea lui e foarte îngustă (o critică stângistă în 
maniera mai 1968). Deşi deloc amabile, aceste consideraţii 
par totuşi mai aproape de adevăr - cel puţin în ce priveşte 


6 Jacques Marseille, Nouvelle histoire de France, op. cit., voi. II, 
„Les atouts de la France", pp. 456-458. 

7 Perry Anderson, La Pensee tiede. Un regard critique sur la 
culture frangaise, urmat de La Pensee rechaujfee, răspuns al lui 
Pierre Nora, Paris, 2005; pentru pasajele citate, pp. 24, 27 şi 96. 

locul culturii franceze în ierarhia mondială - decât aprecie¬ 
rile exagerat de optimiste privind capacitatea concurenţială 
a Franţei în acest domeniu. 

Punctul maxim a ceea ce poate fi considerat o adevă¬ 
rată campanie de discreditare este atins la sfârşitul lui 2007, 
când „moartea culturii franceze" (The Death of French 
Cui ture) e anunţată solemn pe coperta ediţiei europene 
a revistei Time. Donald Morrison, autorul articolului, con¬ 
stată sec că produsele culturale franceze nu mai au trecere 
în afara Franţei, mai ales în lumea anglo-saxonă. Romanele 
franceze traduse în Statele Unite se numără pe degetele 
unei mâini, muzica franceză este aproape absentă, şi chiar 
piaţa de artă, în care multă vreme Parisul a dat tonul, a 
părăsit malurile Senei plecând la Londra sau la New York 
(din totalul vânzărilor de artă contemporană, doar 8% îi 
mai revin Franţei, faţă de 50%, partea Statelor Unite, şi 
30% a Marii Britanii). 8 

O chestiune de metodă rămâne totuşi de precizat: 
diferitele planuri, chiar dacă se întrepătrund, trebuie să 
fie clar deosebite. Bogăţia culturală a unei ţări nu se 
reflectă obligatoriu în prezenţa ei internaţională. Japonia 
are o cultură de o complexitate extraordinară; locul ei în 
cultura mondială rămâne totuşi limitat. Mai aproape de 
Franţa, Italia prezintă neîndoielnic o mişcare culturală mai 
interesantă decât s-ar crede după răspândirea ei interna¬ 
ţională, relativ slabă. Şi invers, succesul literaturii lati- 
no-americane nu este suficient ca să mascheze condiţiile 
culturale foarte modeste din ţările respective. Timp de 


8 Despre acest articol şi despre scandalul pe care l-a provocat 
printre intelectualii francezi, Donald Morrison s-a exprimat mai 
pe larg (adăugând câteva nuanţe) în cartea lui Que reste-t-il de 
la culture franQaise?, urmată de Le Souci de la grandeur de Andre 
Compagnon, Paris, 2008. 

câteva secole, Franţa a avut şansa de a-şi putea exporta 
aproape integral marea cultură. Nu e un lucru garantat 
pentru totdeauna. 

Cota unui produs cultural nu corespunde obligatoriu 
valorii sale efective. Cota, e drept, poate fi măsurată, în 
timp ce valoarea intrinsecă rămâne a fi discutată. Oricum, 
succesul datorează mult strategiilor de comunicare, adap¬ 
tării la „aerul epocii“ şi la mecanismele pieţei. Calitatea 
culturii franceze nu se rezumă la receptarea ei în lume. 
Dacă există un deficit, nu e neapărat un deficit de valoare, 
ci şi, mai ales, de comunicare şi de receptare. 

Declinul limbii franceze e fără îndoială una din com¬ 
ponentele acestui deficit. Cultura franceză are în limba 
franceză unul din vectorii săi principali. Desigur, nu e 
nevoie să fii francofon ca să citeşti în traducere texte literare 
sau ştiinţifice franceze, ca să adopţi o tehnologie fran¬ 
ceză ori să apreciezi un vin franţuzesc. Totuşi, fără limbă 
accesul rămâne inevitabil limitat, şi ţara însăşi îşi pierde 
astfel din atracţie. Răspândirea englezei duce la supraeva¬ 
luarea culturii anglo-saxone; declinul limbii franceze 
penalizează cultura franceză (după ce multă vreme a 
propulsat-o). Franţa e confruntată cu o situaţie inedită 
pentru ea, dar resimţită dureros în micile culturi. O persona¬ 
litate literară sau ştiinţifică aparţinând unei arii lingvistice 
minore are mai puţine şanse să ajungă la notorietate 
mondială decât o personalitate de aceeaşi anvergură, dar 
care se exprimă într-o limbă de mare circulaţie. Te faci 
mai bine auzit în franceză decât în tamilă, şi în engleză mai 
bine decât în franceză. 

Odată cu declinul limbii, cultura franceză pare afec¬ 
tată de o pierdere de substanţă şi de o pierdere de imagine. 
E greu de apreciat exact partea fiecăreia din aceste 
componente, iar diversitatea de factori care-au determi- 

nat-o pe una sau pe cealaltă e şi mai greu de evaluat. Să 
observăm totuşi că ultima mare perioadă culturală a 
Franţei - remarcabilă şi prin impactul ei internaţional - 
se suprapune cronologic, cu aproximaţie, cu cei Treizeci 
de Ani Glorioşi. într-adevăr, chiar şi în comparaţie cu 
perioada interbelică, anii 1950 şi 1960 înregistrează o ofen¬ 
sivă în toate direcţiile, mai ales în literatură, filozofie şi 
ştiinţele umane, adică domeniile ce definesc spiritul unei 
epoci şi al unei civilizaţii. Este epoca valului existenţialist: 
Sartre, Camus, Simone de Beauvoir. Este epoca lui Femand 
Braudel, a Şcolii Analelor şi a Noii Istorii, „invenţie" în 
principal franceză. E de asemenea epoca unei noi antro¬ 
pologii, cu Claude Levi-Strauss, şi a unei noi critici literare, 
cu Roland Barthes. „Noutăţi" în cascadă, ce trezesc un viu 
interes în toată lumea, inclusiv în Statele Unite. Ultimul 
episod semnificativ al acestui mare val francez este ilustrat 
de Michel Foucault şi Jacques Derrida, maeştrii unei 
abordări relativiste a fenomenelor istorice şi culturale, 
axată pe decodarea ideologică a textelor, mişcare ce avea 
să cucerească universităţile americane începând cu mijlo¬ 
cul anilor 1970; asimilată şi „americanizată", French Theory 
a hrănit aşa-numitele Cultural Studies, orientate spre cău¬ 
tarea diversităţii socio-culturale prin scoaterea în evidenţă 
a identităţilor minoritare 9 . 

Cultura franceză părea instalată durabil la cel mai înalt 
nivel internaţional. E suficient să considerăm premiile 
Nobel pentru literatură, adesea contestabile, desigur, dar 
indicatori preţioşi, cel puţin ai unei ierarhii imaginare a 
culturilor, dacă nu şi ai valorilor individuale „absolute". Din 

9 Franşois Cusset, French Theory. Foucault, Deleuze et Cie 
et Ies mutations de la vie intellectuelle aux Etats-Unis, Paris, 2003 
şi 2005. 

cele douăzeci de premii acordate în perioada 1945-1965, 
cinci sunt atribuite unor autori francezi: Andre Gide (1947), 
Franşois Mauriac (1952), Albert Camus (1957), Saint-John 
Perse (1960), Jean-Paul Sartre (1964); americanii primesc 
doar trei, şi tot atâtea britanicii. 

Pentru a explica această efervescenţă şi receptarea sa, 
ar trebui luaţi în seamă un mare număr de factori. Ceea 
ce frapează înainte de toate - şi poate leagă într-o inter¬ 
pretare comună realizări atât de variate - este profilul 
extrem de ideologizat al perioadei respective. A fost un 
veritabil acces de febră ideologică, precedând o bruscă 
scădere de temperatură în perioada următoare. A doua 
jumătate a secolului XX prezintă astfel un peisaj plin de 
contraste. într-o primă etapă, lumea este în fierbere, înce¬ 
pând cu societatea occidentală. Nici un alt moment al 
istoriei nu prezintă un asemenea amestec de ideologii: 
înfruntare dreapta-stânga, exacerbată deal Doilea Război 
Mondial; puternică ascensiune a stângii radicale, mai ales 
a comunismului; confruntare, la scară mondială, între 
Occident şi lagărul comunist; decolonizare şi emergenţă 
a Lumii a Treia... Din punct de vedere intelectual, în Vest, 
stânga are vântul din pupa, răspunzând unei dorinţe de 
înnoire socială şi democratizare. în această atmosferă 
conflictuală, elita culturală franceză se simte ca peştele 
în apă. După Revoluţie, controversa ideologică şi lupta 
înverşunată a celor două Franţe n-au încetat să întreţină 
o tensiune creatoare. Cultura franceză şi-a făcut o specia¬ 
litate din ideile clare, angajate, gata oricând să fertilizeze 
dezbaterea socială. La ceasul când Franţa, şi lumea întreagă, 
se închină la altarul ideologiilor, cu o preferinţă pentru 
„progres" şi schimbare, adică pentru valorile de stânga, 
faptul că liderii spirituali ai intelighenţiei franceze reuşesc 
să ocupe prim-planul scenei e cât se poate de firesc. 

Un exemplu: Noua Istorie. E perioada în care istoricii 
Analelor îi învaţă pe francezi că „adevărata" istorie este 
exact opusul a ceea ce au învăţat ei la şcoală. Structurile 
sunt mai importante decât faptele, socialul şi economicul 
mai importante decât politicul, mentalităţile mai impor¬ 
tante decât ideile, şi „durata lungă" mai importantă decât 
timpul scurt al evenimentelor. Demers ştiinţific excepţio¬ 
nal, neîndoielnic, dar impregnat de ideologie, în ciuda 
pretenţiei „noilor istorici" de a face ştiinţă pură. De acum, 
specialistul în trecut se interesează în primul rând de mase 
şi de forţele colective, reducând la o proporţie modestă 
naţiunea, statul, elitele, personalităţile, teme favorite ale 
istoricilor de „dreapta". Răsturnarea istoriografică atingea 
astfel, poate indirect, dar eficient, edificiul socio-politic 
tradiţional. Noua Istorie anticipa o „nouă societate", mai 
deschisă şi mai democratică (apropiată de ideile socialiste, 
şi având, în anii 1950, o însemnată infuzie comunistă). 10 

în această luptă ideologică şi socială, istoria era doar 
unul dintre actori. Ansamblul ştiinţelor umane urma 
aceeaşi direcţie: „deconstrucţia" (ca să folosim termenul 
lui Derrida) adevărurilor proclamate şi dezvăluirea stra¬ 
tegiilor puterii. Impactul a fost puternic, în Franţa şi în 
alte părţi, cu atât mai mult cu cât cele mai remarcabile 
dintre aceste contribuţii combinau originalitatea ştiinţifică 
cu o „retorică" strălucită, cu aspect aproape literar 11 , formulă 
ambiguă dar percutantă, în care autorii francezi s-au simţit 
întotdeauna mai comod decât confraţii lor germani sau 


10 Dimensiunea ideologică a Şcolii Analelor e pusă în evidenţă 
de Herve Coutau-Begarie în Le Phenomene „Nouvelle Histoire “. 
Strategie et ideologie des nouveaux historiens. Paris, 1983; ediţia 
a doua, având ca subtitlu Grandeur et decadence de l ’Ecole des 
Annales, Paris, 1989. 

11 Perry Anderson, op.cit., p. 20. 

anglo-saxoni. Oricum, în Franţa, generaţia lui mai 1968 
s-a hrănit cu această reinterpretare globală a fenomenelor 
sociale, care punea în cauză, fără echivoc, conservatoris¬ 
mul socio-economic, politic şi intelectual. 

Aceste vremuri sunt apuse. După o supradoză ideolo¬ 
gică, Occidentul a făcut o cură de „dezintoxicare" draconică. 
Conflictul dintre clase s-a calmat sensibil: graţie prospe¬ 
rităţii, reformelor şi fragmentării socio-profesionale. Clasa 
de mijloc ocupă acum partea majoritară a spectrului social. 
Iluziile revoluţionare s-au risipit. Comunismul, care orbise 
o bună parte din intelighenţia anilor 1950, şi-a pierdut 
farmecele intelectuale, fiind părăsit, în minţile oamenilor, 
cu mult înainte de prăbuşirea lui mondială, în 1990. Chiar 
dacă nu e vorba de „sfârşitul istoriei", cum prezicea Francis 
Fukuyama, în sensul unei „nivelări" ideologice în jurul 
modelului liberal, democratic şi social al Occidentului, 
în Vest, s-au făcut deja mai mulţi paşi în această direcţie. 

Slăbirea tensiunii ideologice a pus în dificultate esta- 
blishment-u\ cultural francez, specializatîn gâlceava inte¬ 
lectuală. De asemenea, fărâmiţarea corpului social prin 
multiplicarea identităţilor (etnice, religioase, sexuale) a 
deschis căi foarte diferite de cele practicate de „universa¬ 
lismul" francez. Lumea care - parţial - era atentă la ce 
se petrecea în Franţa, şi-a mutat atenţia - global - asupra 
Americii, un model cultural în care, după înfruntările tradi¬ 
ţionale dintre clase şi după ideologiile „masive", au urmat 
deosebirile de grup. Pentru Perry Anderson, „trădarea" 
intelectualilor, care şi-au abandonat poziţiile combative 
de stânga preferând o „gândire călduţă", consensuală, ar 
explica actuala criză a culturii franceze şi slabul interes 
pe care îl trezeşte în străinătate. Este în parte adevărat. 
Dar ce puteau să facă intelectualii francezi? Să atace în 
continuare edificiul burghez, să se iluzioneze la nesfârşit 

cu utopia revoluţionară? Ceea ce era de la sine înţeles 
în anii 1950 ar avea acum un aer exotic, de natură să izo¬ 
leze complet Franţa, în loc să-i împrospăteze mesajul. Pur 
şi simplu, istoria a trecut de la modelul francez la modelul 
anglo-saxon. Nu era nimic de făcut. 

Perry Anderson şi Donald Morrison constată, şi unul 
şi celălalt, penuria de nume reprezentative. Pe bună 
dreptate. Creatorii de excepţie au devenit rari. Revenind 
la Noua Istorie, acum treizeci de ani istoriografia franceză 
(a treia generaţie de la Anale : Duby, Chaunu, Le Roy 
Ladurie...) încă era considerată şcoala istorică cea mai 
inovatoare şi mai influentă. Intre timp, acest nou curent 
începe să dateze şi, chiar dacă nu s-a banalizat, s-a norma¬ 
lizat; nu mai are nici strălucirea, nici capacitatea de seducţie 
de altădată, iar unele dintre limitele sale au devenit mai 
evidente (de pildă preferinţa pentru timpul „imobil“ al 
societăţilor preindustriale mai curând decât pentru 
evoluţiile accelerate din epoca recentă). Blocajul e vizibil 
şi în celelalte ştiinţe umane. Americanii dau acum tonul 
în ceea ce fusese cândva domeniul rezervat al francezilor. 

Un sondaj privind marile nume ale culturii franceze 
actuale ar da probabil - în afara Franţei - rezultate descu¬ 
rajatoare, dovedind o percepere sensibil redusă. Totuşi, 
acest deficit de personalităţi recunoscute trebuie relativi¬ 
zat şi el. Peste tot în lume, maeştrii spirituali devin tot 
mai rari, victime a două evoluţii caracteristice şi masive: 
prăbuşirea ideologiilor şi fragmentarea culturală. Timpul 
ideilor forte propagate de feluriţi „guru“ intelectuali apar¬ 
ţine din ce în ce mai mult trecutului. Fenomenul este 
universal, dar e posibil ca Franţa să fie mai afectată decât 
celelalte ţări, pentru că se specializase în acel gen de 
interfaţă între ştiinţe sau filozofie şi opinia publică, ceea 
ce implica o punere în scenă dramatizată şi personalizată. 

Blocată în marile sale proiecte, cultura franceză în¬ 
cearcă, pe dibuite, căi noi. Nu e uşor să schimbi o direcţie; 
şi nici să exploatezi în continuare filoane tradiţionale 
aproape secătuite. începe să lipsească inspiraţia. în litera¬ 
tură, căutarea s-a soldat uneori cu experienţe formale, 
poate interesante (ca „noul roman“), dar puţin capabile 
să treacă dincolo de un cerc relativ strâmt. Cât despre 
„noii filozofi", aceştia s-au remarcat prin apărarea libertă¬ 
ţilor şi o critică dură a derapajului comunist, demers salutar 
din punct de vedere politic, dar cam sărac din punct de 
vedere filozofic. Istoricii continuă să pigulească „istoria 
globală", adăugând teme care de regulă nu mai au amploa¬ 
rea terenurilor defrişate de primele generaţii de la Anale : 
în acelaşi timp, au nuanţat presupoziţiile celor dinaintea 
lor, acceptând teme marginalizate până atunci (istorie 
politică, biografii) şi mai ales procedând la o deplasare 
spre centru, „liberală", a unor interpretări; ansamblul, 
devenit heteroclit, nu mai are forţa originară a Noii Istorii. 
Tot mai adesea, ştiinţele umane se refugiază într-un limbaj 
abscons, opus tradiţiei franceze de precizie şi claritate, 
şi care ascunde uneori un deficit de originalitate şi profun¬ 
zime. Cât despre ştiinţele „aplicate", cercetării franceze 
i se impută de mult tendinţa individualistă, izolarea, organi¬ 
zarea birocratică şi insuficienta deschidere spre aplicaţiile 
tehnologice şi socio-economice. 

Ar fi totuşi nedrept să înnegrim tabloul. Laboratorul 
francez de idei şi de forme e mai puţin inovator decât 
odinioară, însă continuă să funcţioneze. Astfel, în istorie, 
reinterpretarea „liberală" propusă de Franşois Furet în 
legătură cu Revoluţia franceză şi fenomenul comunist, 
sau conceptul de „locuri ale memoriei" al lui Pierre Nora 
(deplasând accentul de la „istoria adevărată" spre imagi¬ 
narul istoric al prezentului) sunt construcţii de o forţă 

intelectuală indiscutabilă şi care au făcut carieră şi dincolo 
de frontierele franceze. Cinematografia franceză, ca să 
citez un exemplu diferit, se remarcă şi ea prin creaţii 
excepţionale. Şi aşa mai departe... 

Mai grav decât refluxul cultural (relativ în fond, şi chiar 
contestabil: totul depinde de perspectiva privitorului), 
imaginea în lume a culturii franceze e din ce în ce mai 
puţin favorabilă. E poate „vina“ Franţei, dar şi a lumii 
întregi. Pur şi simplu, Franţa se potriveşte cu restul plane¬ 
tei mai puţin decât altădată. A încetat să fie primul furnizor 
de modele. Nu mai e o ţară exemplară. Furnizorul concu¬ 
rent - America - i-a ocupat pieţele. Modele - ideologice, 
literare, artistice, până şi formele şi gesturile vieţii coti¬ 
diene - care erau în mare parte de concepţie franceză, 
au devenit în primul rând americane. Acest transfer are 
un prim motiv evident: America este mai mare decât 
Franţa, mai bogată şi mai puternică (a fost şi argumentul 
iniţial al Franţei, şi ea cea mai mare, mai bogată şi mai 
puternică dintre ţările Occidentului). Dar e mai mult decât 
atât. America e mai legată decât Franţa de timpul prezent. 
Este o societate individualistă, pragmatică şi idealistă în 
acelaşi timp, diversificată, mobilă şi îndrăzneaţă; prin com¬ 
paraţie, Franţa pare marcată de trecutul ei, fundamental 
conservatoare; până şi tresăririle ei revoluţionare amin¬ 
tesc de epoca baricadelor, care făceau lumea să viseze 
la 1900, nu şi în zilele noastre. Problemele franceze au 
devenit prea specific franceze. Cea care face lumea să 
viseze acum este America. La toate nivelurile: de la înalta 
cultură ştiinţifică la o cultură populară larg răspândită 
peste tot în lume: muzică, cinema, mode vestimentare, obi¬ 
ceiuri alimentare... Comparativ cu această inepuizabilă 
capacitate de a cuprinde o diversitate de categorii, cultura 
franceză rămâne marcată de un rafinament care - din 

păcate! - nu mai este al timpului nostru. Ea îşi păstrează 
o aură elitistă care continuă să încânte o minoritate, dar 
care-i limitează răspândirea. 

In fapt, democratizarea culturii merge mână în mână 
cu o comercializare sporită. Calitatea unui „produs“ cul¬ 
tural tinde să se identifice cu succesul său comercial, care 
garantează deopotrivă profitul şi notorietatea. Un concert 
de muzică pop sau un film de acţiune ce taie respiraţia 
(pe care altădată le-am fi trecut la categoria divertisment 
mai curând decât la cea de cultură) lasă cu mult în urmă 
o carte destinată câtorva intelectuali. Epoca Luminilor 
a apus de mult! Franţa a urmat şi ea această evoluţie, dar 
cu mai puţină convingere şi pricepere decât America; din¬ 
colo de imperativele pieţei, ea rămâne ataşată de „preju¬ 
decata" unei anume calităţi intelectuale şi a unei autonomii 
relative a actului cultural. Franţa nu e deloc înzestrată 
pentru a face faţă Americii. 

Când o echipă anglo-americană face listacu 1001 tablouri 
considerate cele mai reprezentative pentru istoria artei, 
rezultatul e grăitor: din 1850 până în 1900, artiştii francezi 
sunt în frunte; din 1900 până în 1950, curba e descen¬ 
dentă, dar rămâne la un nivel destul de ridicat; după 1950 
se prăbuşeşte, pentru a dispărea total odată cu ultima crea¬ 
ţie franceză datând din 1966. Din 1967 până în 2006 se 
înşiră 120 de tablouri, cele mai multe semnate de artişti 
americani, britanici şi australieni; latino-americanii, germa¬ 
nii, spaniolii, italienii, japonezii... îşi împart ce rămâne. 
Francezii rămân pe dinafară, se-nţelege. 12 A existat în 
această selecţie un criteriu de valoare? Cum e definită 
„valoarea" când nu mai există canon artistic, când arta 

12 1001 Painting You Must See Before You Die (general editor 
Stephen Farthing), Londra, 2006. 

evoluează în toate direcţiile imaginabile? Decide piaţa 
(concentrată în ţările anglo-saxone), prin sensibilitatea 
celor care fac ierarhiile, o sensibilitate ce nu mai e deloc 
orientată spre Franţa. Iată, se va spune, revanşa celor care, 
într-un moment sau altul, au suportat dominaţia artei 
franceze. 

Revenind la premiile Nobel, constatăm că faţă de pe¬ 
rioada 1945-1965, cu cinci laureaţi francezi ai premiului 
Nobel pentru literatură, perioada 1965-2005, de două ori 
mai lungă, numără doar doi (unul fiind un scriitor chinez 
stabilit în Franţa). Statistica se ameliorează puţin în 2008, 
cu Jean-Marie Le Clezio... dar rămâne foarte departe de 
vechile performanţe franceze. 

De câţiva ani, există de asemenea un clasament al uni¬ 
versităţilor, făcut de o echipă a universităţii din Shanghai, 
în funcţie de o mulţime de criterii: numărul de profesori 
sau foşti elevi care au obţinut premiul Nobel sau medalii 
Fields; numărul de profesori figurând printre autorii cei 
mai citaţi; numărul de articole publicate în revistele Nature 
şi Science ... Surpriza e mare şi neplăcută pentru Franţa. 
Primele zece universităţi sunt exclusiv americane şi 
britanice (începând cu Harvard şi Cambridge). Mai rău. 
Franţa e mult în urma primelor zece clasate. în 2008, prima 
universitate franceză, Paris VI, ocupă locul 46 printre 
universităţile lumii. Urmează Paris XI (locul 49) şi Şcoala 
Normală Superioară (locul 73); celelalte sunt pitite din¬ 
colo de poziţia 100 13 . Această imagine deloc strălucită 
influenţează recrutarea studenţilor, creând un cerc vicios 
al mediocrităţii. într-adevăr, capacitatea Franţei de a atrage 
elitele tinere din alte ţări e destul de modestă, cel puţin 

13 Academic Ranking of World Universities, Center for 
World-Class Universities, Shanghai Jiao Tong University, 2008. 

în comparaţie cu celelalte puteri culturale. Din totalul 
studenţilor care studiază în alte ţări decât a lor, 9% alegeau 
Franţa (în 2004), cifră onorabilă la prima vedere, dar mult 
în urma Statelor Unite (30%), şi chiar a Marii Britanii 
(14%), a Germaniei (12%) şi Australiei (10%). Mai mult, 
în ce priveşte calitatea acestor studenţi, Franţa nu izbu¬ 
teşte să-i atragă pe cei mai buni. Mai mult de jumătate 
(51%) vin din Africa (Maghreb şi Africa neagră), o cate¬ 
gorie cu nivel mediu nu prea ridicat, ieşită în bună parte 
din imigraţie (adică nu total străină), şi exprimând mai mult 
afinităţi francofone decât o veritabilă atractivitate a învăţă¬ 
mântului francez. Studenţii de origine europeană sunt de 
două ori mai puţin numeroşi decât studenţii africani: 24,5%, 
în timp ce din America de Nord vin abia 2%. 

Cum să interpretăm un asemenea regres al Franţei în 
ierarhiile ştiinţifice şi culturale? Deficitul -parţial - de 
calitate, de randament şi de adaptare la cerinţele actuale 
se combină cu un deficit de percepţie. Universitatea fran¬ 
ceză are puncte slabe, fără doar şi poate. Dar în plus şi mai 
ales are defectul de a fi franceză, adică nu anglo-saxonă 
(acelaşi deficit de imagine afectează şi universităţile ger¬ 
mane, faimoasele universităţi germane de odinioară; prima 
dintre ele ocupă abia poziţia 55). Peste tot, aceeaşi problemă 
Literatura franceză actuală, în plus faţă de propriile-i limite, 
suferă şi ea de faptul că e franceză, scrisă într-o limbă 
ce şi-a pierdut din prestigiu şi reflectă o problematică 
franceză, mai puţin universală azi decât altădată. Se tra¬ 
duce masiv din engleză în franceză, mult mai puţin din 
franceză în engleză. Ştiinţele sunt şi ele afectate: în mod 
firesc, specialiştii francezi publică mai puţin în revistele 
anglo-saxone decât confraţii lor americani şi britanici; 
publicaţiile franceze echivalente sunt mult mai puţin cunos¬ 
cute şi mai slab cotate. Toate acestea înseamnă puncte 

în plus pentru Harvard şi Cambridge, şi în minus pentru 
Sorbona. O penalizare, de fapt, pentru toţi aspiranţii fran¬ 
cezi la notorietatea internaţională. 

Pe scurt, nu cultura franceză păleşte, ci receptarea, ima¬ 
ginea ei. Imaginea Franţei, sub toate aspectele ei, nu mai 
e ce-a fost odată. 

„Oraşul-Lumină“, deşi e mai luminat ca oricând, şi-a 
pierdut simbolic o parte din strălucire. S-a putut constata 
recent, când Parisul, deşi a prezentat un dosar aparent impe¬ 
cabil, a pierdut în faţa Londrei competiţia pentru organizarea 
Jocurilor Olimpice din 2012. Cota simbolică, în această 
alegere, a cântărit cu siguranţă în defavoarea Franţei. 

în actuala ierarhie a naţiunilor, competiţiile sportive 
sunt de luat foarte în serios. în „civilizaţia spectacolului 44 
care a invadat planeta, opinia publică e mai sensibilă, deja, 
la recordurile sportive decât la performanţele ştiinţifice 
sau literare. Cel care a reinventat Jocurile Olimpice e un 
francez, Pierre de Coubertin. Francezii sunt totuşi mai puţin 
sensibili la cultura sportivă decât germanii sau anglo-sa- 
xonii, şi mai puţin eficienţi în acest domeniu decât ţările 
conduse de regimuri totalitare care cultivă sportul din 
raţiuni de prestigiu (URSS ieri, China azi). Deşi nivelul 
francez e absolut onorabil, performanţele sunt inegale de 
la un sport la altul sau, în acelaşi sport, de la o competiţie 
la alta. Locul 7 la Jocurile Olimpice de la Atena în 2004, 
şi locul 10 la Beijing în 2008 (ca număr de medalii de 
aur; dar tot locul 7 ca număr total de medalii). E onorabil, 
nu e strălucit. Deocamdată, nu atleţii francezi vor duce 
numele Franţei în lume, cum au făcut-o altădată arta şi 
literatura ei. 

Să nu exagerăm totuşi. Exceptând engleza şi cultura 
anglo-saxonă, franceza rămâne printre limbile cele mai 
studiate, iar cultura franceză una dintre cele mai apreciate. 

Dacă n-am cunoaşte istoria (dar „din păcate“ o cunoaş¬ 
tem), ne-am putea minuna de potenţialul cultural al unei 
ţări de 60 de milioane de locuitori care lasă în urmă naţiuni 
cu mult mai numeroase, inclusiv unele care au o tradiţie 
culturală prestigioasă (Rusia, China). Franţa nu e totuşi 
o ţară mijlocie emergentă, ci prima cultură a lumii care 
tocmai a încetat să fie prima. Chiar şi după ce şi-a pierdut 
întâietatea ca mare putere, Franţa a continuat aproape 
miraculos, timp de mai multe generaţii, să-şi afirme supe¬ 
rioritatea culturală. Această fază este încheiată. Mon- 
dializarea, care lasă şanse deloc neglijabile economiei 
franceze, pare să fi lovit mai dur influenţa culturală a ţării. 

Această pierdere de prestigiu a fost resimţită dureros 
şi nu putea rămâne fără replică. Ca de fiecare dată în ches¬ 
tiunile importante, statul şi-a asumat apărarea limbii şi 
a culturii franceze. în 1994, legea Toubon - unică în felul 
ei - a interzis pur şi simplu folosirea cuvintelor preluate 
din engleză (exigenţă limitată de Consiliul constituţional 
la sectorul public: nimic nu te opreşte să vorbeşti fran- 
gleza acasă!). Ministrul cam încurcase borcanele: legile 
lingvistice acţionează mai eficient decât legile votate în 
parlament. Limba nu este apanajul autorităţilor, nici măcar 
al academiilor: limba e lucrul cel mai democratic dintre 
toate: Altfel, am fi continuat să vorbim latina (şi nu fran¬ 
ceza, care nu e decât o latină stricată, mult mai stricată 
decât e franceza actuală sub influenţa englezei. Oricum, 
ne putem consola că există infinit mai multe cuvinte 
franceze în engleză decât invers). 

„Excepţia culturală" defineşte o altă strategie franceză; 
produsele culturale trebuie protejate în faţa mondializării 
şi a mecanismelor oarbe ale pieţei (care favorizează, fireşte, 
produsele anglo-saxone). în fine, Franţa contează pe solida¬ 
ritatea comunităţii francofone; mari adunări ale francofoniei 

se reunesc periodic... măcar pentru a reaminti existenţa 
unei lumi în care se vorbeşte încă franceza. 

Rezultatele sunt limitate şi echivoce. Strategiile oficiale 
n-au fost niciodată cei mai buni vectori ai răspândirii 
culturale. Din contră: în acest domeniu, intervenţia masivă 
a statului apare ca un semn de slăbiciune. în exterior, 
sprijinirea învăţării limbii franceze, prezenţa institutelor 
franceze, a burselor de studii sunt, desigur, bine-venite şi, 
pe ici pe colo, pot să stabilizeze punctual situaţia; contex¬ 
tul rămâne însă puţin prielnic, iar tendinţa e mai curând 
negativă. Cultura franceză se apără cel mai bine, în primul 
rând, în Franţa: o pot face şi iniţiativele oficiale, dar mai 
ales mentalitatea francezilor, mai precis patriotismul lor 
cultural. Franţa e ţara occidentală cel mai puţin „anglici- 
zată“ sau „americanizată". Orice medalie îşi are reversul. 
Cei mai mulţi francezi cunosc prost engleza şi adesea se 
descurcă mai puţin bine decât locuitorii altor ţări, într-o 
lume care a adoptat ora anglo-saxonă. „Excesul" de cul¬ 
tură franceză poate deveni un handicap. 



X 

Nicolas Sarkozy: un fenomen foarte francez 


A apărut, în sfârşit, Sarkozy. Era aşteptat. Orchestrarea 
masivă a temei declinului în chiar momentul când se con¬ 
turau ambiţiile lui prezidenţiale n-ar putea ţine de simpla 
coincidenţă. „Franţa care decade“ avea nevoie de un Sal¬ 
vator. Sau, invers, apelul la un Salvator cerea o situaţie 
de criză, o Franţă pe marginea prăpastiei. 

Nicolas Sarkozy este al patrulea dintr-o serie în care 
ceilalţi protagonişti se numesc Napoleon I, Napoleon III 
şi Charles de Gaulle: fenomenul se manifestă periodic 
şi caracterele lui distinctive sunt personalizarea puternică 
a puterii (chiar şi într-un context democratic!) şi o strate¬ 
gie de regrupare a francezilor în jurul unui proiect naţional 
de anvergură. 

Logica vieţii sociale şi politice franceze, care e una 
conflictuală (cele două Franţe), stă la originea unei miş¬ 
cări de pendulare de o amploare considerabilă. Timp de 
două secole, Franţa a încercat toate regimurile imagina¬ 
bile. între autoritate şi refuzul autorităţii, francezii rămân 
mai divizaţi ca orice alt popor (şi nu doar la nivel naţional, 
ci chiar în conştiinţa fiecărui individ). Fireşte, nostalgia 
autorităţii apare în timpul fazelor caracterizate de inefi- 
cienţa puterii executive, reală sau presupusă: e ceea ce 
se întâmplă în ultimii ani ai celei de-a Patra Republici 
şi, într-o anume măsură, în timpul episoadelor mai recente 
de „coabitare" şi în special în timpul „anilor Chirac“. 

Sentimentul de a pluti în derivă pune în valoare virtuţile 
unei conduceri ferme. 

„Declinul" Franţei, care nu datează de ieri, adaugă un 
argument greu reajustărilor politice ă la frangaise. Sigur, 
n-a fost problema lui Napoleon I, care a dispus de o Franţă 
aflată la apogeul puterii şi gloriei sale (chiar dacă s-a 
dovedit incapabil să înţeleagă că orice putere îşi are 
limitele ei). Dar perioadele de după Napoleon I sunt toate, 
într-un fel sau altul, marcate de teama declinului şi de 
speranţa redresării. O vedem deja cu Napoleon III, preocu¬ 
pat să anuleze consecinţele înfrângerii din 1814-1815 şi 
totodată să sporească puterea politică a ţării printr-o putere 
economică pe măsura ei. O vedem de asemenea, în două 
rânduri, cu Charles de Gaulle, care şi-a asumat sarcina 
să redreseze Franţa după dezastrul din 1940 şi, din nou, 
după crizele succesive din anii 1950. Tentative mai puţin 
izbutite (sau chiar ratate) sunt de luat în consideraţie pentru 
a sesiza mai bine continuitatea şi frecvenţa unei tendinţe, 
în 1889, generalul Boulanger a cedat în ultimul moment, 
renunţând la o lovitură de stat de alură bonapartistă spre 
care-1 împingea o coaliţie heteroclită de forţe naţionaliste 
şi antiparlamentare. în 1917, în faţa unui război care se 
prelungea şi începea să afecteze moralul trupelor şi al 
naţiunii, francezii au făcut apel la autoritatea şi ardoarea 
lui Clemenceau; Tigrul s-a dovedit însă (la fel ca, mai 
târziu, omologul său britanic Winston Churchill) mai puţin 
ferm pe timp de pace decât în război. Pariul emulului său, 
Andre Tardieu, de mai multe ori ministru şi preşedinte 
al Consiliului în 1929-1930 şi 1932, a fost „să câştige 
pacea" după ce câştigase războiul: ambiţia lui a fost să 
restructureze profund sistemul politic şi economic fran¬ 
cez, preconizând mai ales „uniunea naţională, o mai mare 
personalizare a puterii, o schiţă de democraţie directă cu 

accente plebiscitare, şi o politică a prosperităţii, sub forma 
unui neocapitalism productivist şi social de inspiraţie 
americană 111 . Prins în mecanismul celei de-a Treia Repu¬ 
blici, Tardieu nu avea nici o şansă de reuşită, însă o parte 
a proiectului a trecut apoi în gaullism. în ce priveşte regimul 
de la Vichy, acesta a dus la extrem cultul conducătorului 
(respectiv mareşalul Philippe Petain) şi autoritatea statu¬ 
lui, în contrast afişat cu parlamentarismul celei de-a Treia 
Republici. Desigur, episoadele menţionate nu sunt deloc 
echivalente; ele arată totuşi că statul autoritar şi conducă¬ 
torul providenţial se înscriu în cultura franceză nu mai 
puţin decât fronda şi baricadele. 

După instaurarea celei de-a Cincea Republici, ceea ce 
era o reacţie periodică mai curând excepţională a devenit 
norma: adică un executiv puternic şi o putere personali¬ 
zată. Nu există o altă ţară în care Republica şi valorile 
republicane să fie atât de des invocate ca în discursul 
politic francez. în realitate, Franţa prezintă mai curând 
un amestec de republică şi monarhie, în care partea 
monarhică, spre deosebire de monarhiile edulcorate de 
azi, îşi păstrează sensul tare, de altădată. Preşedintele-mo- 
narh este ales periodic, dar prerogativele foarte extinse, 
cvasiindependenţa în faţa puterii legislative şi statutul lui 
de neresponsabilitate definesc un nivel de autoritate ce 
singularizează Franţa printre democraţiile occidentale. 
Desigur, armătura instituţională republicană şi ataşamen¬ 
tul bine cunoscut al francezilor pentru libertăţi împiedică 
în principiu un derapaj autoritar. Să observăm totuşi că 
reducerea mandatului prezidenţial de la şapte la cinci ani 
(intrată în vigoare din 2002), ducând la o corelare automată 
a alegerilor prezidenţiale şi legislative, întăreşte poziţia 


1 Franşois Monnet, Refaire la Republique. Andre Tardieu, une 
derive reactionnaire (1876-1945), Paris, 1993, p. 11. 

preşedintelui, care nu mai riscă să fie confruntat cu altă 
majoritate parlamentară decât a sa (în timp ce alegerile 
legislative ţinute la jumătatea mandatului prezidenţial au 
dat uneori majorităţi adverse, obligându-1 pe şeful statului 
la coabitări ftustrante). 

Chiar printre preşedinţii celei de-a Cincea Republici, 
investiţi, teoretic, cu aceeaşi autoritate, de Gaulle şi Sarkozy 
s-au apropiat cel mai mult de limitele prevăzute de Consti¬ 
tuţie în exercitarea prerogativelor lor. Limite care s-au 
dovedit foarte suple. Deşi contextul socio-politic a evoluat 
mult de la o perioadă la alta, nu e deloc exagerat să-l 
plasăm pe Sarkozy în apropierea generalului de Gaulle, 
iar pe aceşti doi preşedinţi în vecinătatea celor doi împăraţi 
din secolul al XlX-lea. Sigur, diferenţele de stil sar în 
ochi. De Gaulle practica stilul măreţ, din gust dar şi din 
principiu: demnitatea statului o impunea; Generalul trasa 
de unul singur marile principii ale politicii sale, dar delega 
bucuros tot ce ţinea de „intendenţă". Napoleon III excela 
prin „evanescenţă": insesizabil, taciturn, ascuns, foarte 
zgârcit cu gesturile, intervenind exact în momentul nece¬ 
sar, adesea prin surprindere, pentru a pune în faţa faptului 
împlinit. Evident, Sarkozy nu seamănă nici cu de Gaulle, 
nici cu Napoleon III. Prin extraordinara sa mobilitate 
fizică şi intelectuală, duce cu gândul la Napoleon I, cu 
nuanţa, totuşi, că împăratul distingea mai bine între opera¬ 
ţiunile principale şi cele secundare (a fost cheia superiorităţii 
sale pe câmpurile de luptă); hiperactiv, Sarkozy se ocupă 
de toate, de-a valma, făcând deopotrivă munca lui şi pe 
cea a miniştrilor săi 2 . 

2 Despre faţeta bonapartistă a preşedintelui Sarkozy, vezi Alain 
Duhamel, La Marche consulaire. Paris, 2009. 

Aceste particularităţi devin secundare în raport cu tră¬ 
sătura fundamentală comună celor patru şefi de stat gradul 
înalt de voluntarism ce stă la baza acţiunii lor. Aici se 
manifestă chestiunea centrală, cea mai delicată din arta 
politicii. Până unde se poate merge? Un om de stat demn 
de acest nume nu se poate mulţumi să suporte evenimen¬ 
tele; trebuie să le provoace sau cel puţin să ştie să profite 
de ele cu imaginaţie. Neîndoielnic, o doză de voluntarism 
e binevenită şi chiar necesară. Pericolul e lipsa de măsură. 
Voluntarismul este recomandat cu condiţia să fie prac¬ 
ticat cu moderaţie. Putem influenţa istoria, trebuie chiar 
să încercăm s-o facem, dar n-o putem reinventa de la un 
capăt la altul. Există un prag peste care este imprudent 
să trecem, o linie invizibilă, greu de reperat, dar foarte reală 
şi imperativă; ea separă posibilul de utopie şi de aventură. 
Adepţii filozofiei voluntariste depăşesc uşor această linie; 
pariul lor e să muleze istoria pe proiectul lor. Este o strate¬ 
gie care duce, la fel de bine, la reuşite şi la eşecuri. Când 
se măreşte miza, dezastrul nu se lasă aşteptat. El a marcat 
sfârşitul Primului şi al celui de-al Doilea Imperiu. Mai 
realist, dar nu întru totul, de Gaulle a ştiut să evite eşecurile 
majore, dar în acelaşi timp şi-a ratat obiectivele cele mai 
ambiţioase (un nou echilibru mondial, reconstruirea socie¬ 
tăţii franceze...). Campion al voluntarismului, Sarkozy 
va culege probabil rezultate contradictorii. în mod normal, 
nu poate reuşi pe deplin; o reuşită parţială ar fi deja o 
realizare notabilă. 

Proiectul lui este unul total. Scopul: să redreseze Franţa, 
în toate domeniile, de la economie la cultură, trecând prin 
politica internaţională. Mai întâi, francezii trebuie să mun¬ 
cească mai mult ca să producă, să câştige şi să consume 
mai mult. în această etapă accelerată a mondializării, Franţa 
trebuie să devină mai competitivă; trebuie de asemenea 

stimulat un ritm de creştere care, de la o vreme, se pre¬ 
zintă destul de modest. Iniţial, soluţia recomandată era 
un anume liberalism, pentru a apropia modelul francez (mai 
mult social decât economic) de modelul anglo-saxon (mai 
mult economic decât social); la vremea lui, Napoleon III 
privea şi el peste Canalul Mânecii. Pentru a împărţi (even¬ 
tual) bogăţia, trebuie mai întâi s-o creezi. Criza financiară 
şi economică mondială a schimbat întru câtva situaţia. 
De acum înainte, va trebui distins mai bine între libe¬ 
ralismul bun şi cel rău (primul, aflat la originea crizei, 
al doilea, indispensabil pentru a pomi relansarea). Drept 
urmare, anumite merite ale etatismului ă la franqaise nu 
vor întârzia să fie invocate 3 . 

Sarkozy incriminează de asemenea povara adminis¬ 
traţiei, aparatul birocratic francez, greoi şi costisitor; numă¬ 
rul de funcţionari va trebui redus masiv (ceea ce, într-o ţară 
de funcţionari ca Franţa, anunţă deja o mică revoluţie). 
Ideea de ansamblu e că nimic nu mai funcţionează, că 
totul trebuie schimbat din temelii. Nu e uitat nici un 
sector. Astfel, pentru reforma învăţământului, preşedintele 
a făcut recomandări detaliate, la fel în ce priveşte activi¬ 
tăţile culturale care trebuie să capete un suflu nou, pentru 
a reda strălucirea blazonului culturii franceze. 

Puterea Franţei depinde în plus de armata şi de strategia 
sa militară. Reforma e pe cale să înceapă şi aici. Concepţia 
franceză despre apărarea naţională este într-adevăr cam 
învechită. Cel mai puternic argument al ei a fost mult timp 
descurajarea nucleară. Dar va servi aceasta vreodată? între 

3 „Criza a readus la modă modelul francez. Blamat până mai 
ieri, este recunoscut acum pentru rolul său de amortizor social 11 
(discurs al lui Nicolas Sarkozy în faţa Parlamentului întrunit în 
congres, 22 iunie 2009). 

timp, strategiile masive ale Războiului Rece au fost urmate 
de conflicte fragmentate şi mai complexe. In faţa noilor 
provocări, capacitatea operaţională a armatei franceze 
rămâne destul de limitată: e bine adaptată, desigur, pentru 
intervenţiile punctuale în fostele colonii din Africa neagră 
(care au acorduri de cooperare militară cu Franţa) sau în 
operaţiuni de poliţie internaţională, dar mult mai puţin 
în cazul unui război adevărat (astfel, în războiul din Golf, 
efectivele britanice au fost de două ori mai numeroase decât 
cele franceze). E necesar un efort, atât ca material de război, 
cât şi ca profesionalizare. în plus, cu Sarkozy, se schiţează 
revenirea în NATO; contrar concepţiei gaulliste (mai mult 
sau mai puţin contrazisă de evoluţiile ulterioare), influenţa 
Franţei ar fi mai bine asigurată în interiorul acestei orga¬ 
nizaţii militare decât pe marginea ei. 

Iată un preşedinte care iubeşte America; este deja o 
originalitate în istoria celei de-a Cincea Republici. în relaţiile 
cu Statele Unite, Sarkozy apreciază virtuţile dialogului 
şi ale înţelegerii mai mult decât afirmarea unei inde¬ 
pendenţe orgolioase care adesea a izolat Franţa. Sarkozy 
mizează mai ales pe capacitatea lui de convingere, senti¬ 
ment care-1 predispune să cultive relaţii strânse cu toată 
lumea, la nevoie, şi în primul rând cu ţările aliate. Cu 
preţul unor compromisuri în anumite chestiuni: de pildă 
trimiterea destul de controversată - ca răspuns la solici¬ 
tările americanilor - de trupe franceze suplimentare în 
Afghanistan, într-un război început prost şi cu sfârşit incert. 

După eclipsa care a precedat instalarea lui Sarkozy 
la palatul Elysee, asistăm la „revenirea Franţei în Europa“; 
departe de a frâna construcţia europeană, cum părea pe 
punctul s-o facă, Franţa îşi regăseşte vocaţia de ţară-pilot 
a Uniunii. De asemenea, are o prezenţă sporită pe scena 
internaţională. De acum înainte, va trebui să ia poziţie 

în legătură cu toate subiectele fierbinţi care agită planeta, 
ceea ce aminteşte de vremea generalului de Gaulle. Franţa 
vrea să se afirme ca membru cu drepturi depline în clubul 
marilor puteri, chiar dacă trebuie să compenseze un anume 
deficit de substanţă cu impetuozitatea preşedintelui său. 

Rezultatele sunt amestecate, cum e şi firesc. Vizibili¬ 
tatea internaţională a ţării este în creştere, puterea de 
cumpărare a francezilor scade. Din păcate pentru şeful 
statului, nu există şubiect mai delicat decât nivelul de trai. 
Aşa se explică scăderea cotei sale de popularitate. Desigur, 
nu e vina lui că preţurile cresc. Se prezentase totuşi ca 
„preşedintele puterii de cumpărare", ceea ce deja pro¬ 
voacă zâmbete, sau chiar cârteli. Promisiunea unei creşteri 
economice susţinute a rămas literă moartă: cu atât mai 
mult cu cât după un prim an „normal", adică mediocru, 
a venit criza. Şomajul, în scădere de câţiva ani, se înscrie 
din nou, începând cu ultimele luni din 2008, pe o curbă 
ascendentă. Datoria publică nu încetează să crească, în 
ciuda promisiunilor electorale de reducere drastică. Prins 
în capcana filozofiei lui voluntariste, Sarkozy a crezut 
că voinţa poate învinge orice obstacol. Este aproape un 
caz de manual, ilustrând limitele acţiunii politice asupra 
mediului socio-economic. 

Dincolo de frontierele franceze, „intervenţionismul" 
sarkozian este în elementul său oriunde există crize ce 
trebuie dezamorsate şi injustiţii de reparat. Avantajul e 
că devine astfel un soi de negociator titular, dezavantajul 
e că uneori se avântă descoperit, pe un teren presărat cu 
capcane. Punctele câştigate alternează cu cele pierdute. 
E suficient să amintim, ca exemple, câteva episoade din 
relaţiile franco-libiene şi franco-chineze. 

Sarkozy dă o lovitură de maestru în spinosul dosar al 
infirmierelor bulgare, ţinute ca ostatice de regimul libian 

şi condamnate la moarte pentru o crimă imaginară. Pre¬ 
şedintele francez obţine pur şi simplu eliberarea lor, ceea 
ce comunitatea internaţională încerca zadarnic de ani de 
zile. Un succes strălucit! Se află totuşi că Libia ar fi obţinut 
în schimb avantaje (tehnologice, economice) ceea ce nuan¬ 
ţează întru câtva „triumful". Pentru Nicolas Sarkozy, e 
doar un început; el vrea să-l implice pe colonelul Kadhafi 
în proiectul său de Uniune mediteraneeană. Cei doi sunt 
în luna de miere. Dictatorul libian este invitat la Paris şi 
primit cu onoruri şi atenţii care, dată fiind reputaţia lui 
sulfuroasă, par să întreacă măsura. După ce profită de o 
vacanţă pariziană, Kadhafi respinge proiectul meditera- 
neean, considerat o manevră imperialistă a Franţei. Dar 
cel puţin infirmierele bulgare sunt libere! 

în faţa Chinei, Sarkozy ridică tonul în timpul crizei tibe- 
tane, cerând reluarea urgentă a negocierilor cu Dalai-Lama; 
altfel, relaţiile dintre cele două ţări vor avea de suferit, 
iar prezenţa lui la Beijing, la deschiderea Jocurilor Olim¬ 
pice, va fi reconsiderată. între timp, ordinea chineză e 
restabilită în Tibet; cât despre discuţiile cu guvernul 
tibetan din exil, nu se întâmplă nimic convingător. E 
rândul Chinei să ridice tonul: preşedintele Sarkozy este 
somat să nu-1 întâlnească pe Dalai-Lama în timpul vizitei 
făcute de acesta în Franţa. „Nu-i treaba Chinei să-mi facă 
mie programul", răspunde, pe bună dreptate, şeful statului 
francez. Va sfârşi totuşi prin a participa la deschiderea 
Jocurilor, singurul dintre liderii Europei occidentale, şi 
va găsi o scuză ca să evite o întrevedere cu Dalai-Lama. 
Criza dintre cele două ţări se încheie, relaţiile revin la 
normal. Pentru economia franceză, piaţa chineză cântă¬ 
reşte mai greu decât orice alt argument, într-o vreme când 
drepturile omului şi morala internaţională se armonizează 
tot mai puţin cu cerinţele mondializării. Dar serialul 

continuă. Sarkozy sfârşeşte prin a-1 întâlni pe liderul 
spiritual tibetan la o conferinţă internaţională, la Gdansk, 
soluţie considerată mai puţin „provocatoare" decât o întâl¬ 
nire bilaterală la Paris. Ceea ce nu-i împiedică pe chinezi 
să denunţe din nou atitudinea Franţei şi să-şi anuleze parti¬ 
ciparea la o întâlnire China-Europa prevăzută în timpul 
preşedinţiei franceze a Uniunii. 

Uniunea mediteraneeană, marele proiect internaţional 
al lui Nicolas Sarkozy, începe, aparent, sub auspicii exce¬ 
lente. E drept că a trebuit să edulcoreze proiectul iniţial, 
ce regrupa doar ţările riverane, caz în care Franţa era 
singura mare putere implicată, cu un rol pe măsură. S-a 
opus mai ales partea germană şi, în consecinţă, soluţia 
găsită a fost o Mediterană mult lărgită (până dincolo de 
Cercul Polar!), în care, alături de ţările riverane, se regă¬ 
sesc toţi membrii Comunităţii Europene. în ciuda acestui 
insucces relativ pentru Franţa şi a uşii trântite de preşe¬ 
dintele libian, întâlnirea inaugurală de la Paris, cuplată 
cu sărbătoarea naţională de 14 iulie (2008), a oferit un 
spectacol impresionant. Rar se întâmplă să vezi la un loc 
atâţia şefi de stat şi de guvern, şi pe deasupra într-o atmo¬ 
sferă de cordialitate aproape ireală, dacă ne gândim că 
anumite colţuri ale regiunii se numără prin cele mai 
fierbinţi de pe glob (Palestina, Liban...). Graţie medierii 
preşedintelui francez, israelienii şi palestinienii au promis 
să accelereze procesul de pace, în timp ce preşedintele Siriei, 
mult timp considerat per sorta non grota, şi-a făcut o revenire 
remarcată pe scena internaţională, mai mult sau mai puţin 
spălat de păcatele lui reale sau presupuse. A fost aproape 
un miracol: o,antantă cordială" la scară mare. Să fie mai 
mult decât o simplă aparenţă? Ne va spune viitorul. 

A doua jumătate a anului 2008, sub preşedinţia fran¬ 
ceză a Uniunii Europene, dă întreaga măsură a talentelor 

internaţionale ale preşedintelui Sarkozy. Climatul e deo¬ 
sebit de tensionat: cel mai bun climat pentru el! Cu cât 
are parte de mai multe provocări, cu atât e mai în elemen¬ 
tul lui. Misiunea de a dezamorsa crizele îi convine de 
minune, de preferinţă mai multe deodată. Mediator în 
numele Europei în timpul invaziei ruseşti în Georgia, 
obţine o încetare a focului şi retragerea trupelor ruseşti 
(în realitate mult mai lentă decât era prevăzut). Un succes? 
Poate, în circumstanţele respective, când Rusia dispunea 
de toate atuurile. în definitiv, Moscova obţinuse esenţialul: 
un avertisment, resimţit dureros, datGeorgiei şi amânarea 
sine die a primirii sale în NATO, pe lângă alipirea defado 
la Rusia a celor două regiuni separatiste: Abhazia şi Osetia 
de Sud. 

Criza financiară care a lovit lumea în toamna lui 2008 
a fost, pentru Sarkozy, prilejul de a-şi da întreaga măsură, 
ocazia unică de a-şi pune în valoare la scară planetară 
vocaţia de unificator. A propovăduit neobosit solidaritatea 
şi înţelegerea, având ca scop reformarea sistemului finan¬ 
ciar internaţional. Sub lozinca: „Să moralizăm capita¬ 
lismul", preşedintele francez concepe o acţiune la scara 
celor cinci continente, în care Franţa să fie vioara întâi. 
Izbuteşte să depăşească reticenţele guvernului american, 
de obicei puţin dispus să primească sfaturi în materie, 
făcând astfel posibilă o întrunire a douăzeci de puteri eco¬ 
nomice şi ţări emergente, cu scopul de a pune la punct 
o strategie. Succes de prestigiu asigurat - perspective 
incerte. Solidaritatea internaţională e minată de egoismele 
naţionale, inclusiv în interiorul Europei. între Franţa şi 
Germania, înţelegerea funcţionează tot mai puţin, punc¬ 
tele de dezacord se înmulţesc. Imperturbabil, Sarkozy 
încearcă să transmită Europei o parte din energia şi entu¬ 
ziasmul lui. Mereu grăbit, nu-i plac lentorile procesului 

european. Ambiţios, îi cere Europei ambiţie: vrea o Europă 
„puternică, independentă, imaginativă 44 . îl va auzi cineva? 

Alegerea lui Barack Obama ca preşedinte al Statelor 
Unite aduce pe scena istoriei un nou Salvator (în principiu 
mai puternic!); America şi întreaga planetă aşteaptă (prea?) 
mult de la el. Departe de a se simţi diminuat de acest 
concurent neprevăzut, Sarkozy plănuieşte o ofensivă 
concertată: „împreună, vom schimba lumea 44 . 

Iniţiativele şi luările de poziţie ale Franţei - o Franţă 
reprezentată de un singur om - se înmulţesc de manieră 
spectaculoasă: o ofensivă neobosită al cărei spirit de ima¬ 
ginaţie şi promptitudine reprezintă un avantaj, dar şi o 
slăbiciune. Riscul e de a asista la o politică de mare spec¬ 
tacol, însă cu rezultate dezamăgitoare. Adevăratul pariu 
priveşte mai puţin punerea în scenă, cât dinamica reală 
a ţării, în funcţie de care se decide locul Franţei în lumea 
de mâine. Oricum, partida a început: ea se joacă între 
Nicolas Sarkozy şi Istorie. 

După această incursiune de-a lungul mai multor secole 
de istorie, putem să înţelegem ceva mai bine controversata 
problematică a „declinului" francez. Concluzia este nuan¬ 
ţată: „da şi nu“, sau cel puţin un „da, însă... “. Asta deoa¬ 
rece - remarcă făcută chiar de la începutul acestui eseu - 
investigaţia amestecă trei serii de evoluţii, legate dar 
distincte, privind puterea globală a Franţei, nivelul ei de 
dezvoltare şi influenţa ei în lume. Trebuie să le exami¬ 
năm separat, sensul lor fiind uneori divergent. 

Punctul întâi: puterea globală a Franţei. De două secole 
încoace e în scădere, incontestabil. Declin relativ, desigur, 
comparat cu celelalte ţări de prim rang, şi în general cu 
restul lumii. Din perspectiva unei istorii politice şi eveni- 
menţiale, momentul de „ruptură" este clar: anul 1815, 
prăbuşirea imperiului napoleonian şi sfârşitul hegemoniei 
franceze în Europa. Semne prevestitoare puteau fi însă 
identificate încă din secolul al XVlII-lea: scăderea creşterii 
demografice franceze şi începutul revoluţiei industriale, în 
Anglia şi nu din Franţa. 

Tabelul comparat al puterilor arată aşadar două secole 
de declin. Este enorm! Nici o altă ţară - cel puţin dintre 
cele care-au jucat un rol semnificativ în istoria lumii - 
n-a cunoscut, ca Franţa, o evoluţie descendentă conti¬ 
nuă în ultimii două sute de ani. Anglia îşi prelungeşte 
elanul până la sfârşitul secolului al XlX-lea; Germania 
atinge apogeul la începutul secolului XX; Statele Unite nu 

încetează să crească de la apariţia lor; Rusia, de la Petru 
cel Mare până la Stalin, îşi sporeşte puţin câte puţin 
(uneori cu paşi foarte mari) teritoriul şi influenţa, cedând 
o parte din cuceriri abia din 1990; Japonia, după des¬ 
chiderea din 1868, urmează o pantă ascendentă, abia 
întreruptă de prăbuşirea din al Doilea Război Mondial. 
In fine, China, mult timp „adormită", cunoaşte acum o 
ascensiune fulgurantă... Doar Franţa pierde teren perma¬ 
nent. Până şi fazele de recuperare sunt mai mult aparente 
decât reale. E cazul celui de-al Doilea Imperiu care sfârşeşte 
la Sedan, a victoriei din 1918 anulată de dezastrul din 
1940, al marii politici mondiale a generalului de Gaulle 
rămasă fără nici un viitor. Franţa celui de-al Doilea Impe¬ 
riu este deja mai slabă decât Franţa învinsă din 1815; 
Franţa victorioasă din perioada interbelică e mai puţin 
puternică în faţa Germaniei decât Franţa umilită din 1870; 
iar dacă se compară Franţa de azi cu Statele Unite, dis¬ 
tanţa dintre ele este, evident, şi mai mare. 

Desigur, Franţa nu s-a micşorat; au crescut ceilalţi mai 
repede. în condiţiile lărgirii lumii, era inevitabil. Oricum, 
Franţa nu putea creşte până la dimensiunile Statelor Unite, 
ale Rusiei sau Chinei. Exista o limită spaţială şi umană 
obiectivă care a funcţionat, nu mai puţin, în defavoarea 
vecinilor britanici sau germani. Dar această scădere a 
Europei şi a ţărilor europene e mai ales un fenomen al 
secolului XX. Declinul Franţei începe mai devreme. Dacă 
era inevitabil să cedeze locul Statelor Unite, nu era „obli¬ 
gatoriu" să fie depăşită - în cursul secolului al XlX-lea, 
când Occidentul european domina lumea - de ţări vecine 
mai mici, iniţial, decât ea. 

Cauzele acestei pierderi de viteză sunt multiple. Dar 
ele sunt de căutat nu atât în nivelul de dezvoltare econo¬ 
mică al Franţei, care, comparat cu cel al ţărilor concurente 



Concluzie 


227 


rămâne relativ constant de la un secol la altul, cât în pier¬ 
derea de substanţă provocată de schimbarea regimului 
demografic. Astfel spus, faţă de Anglia, de pildă, Franţa 
nu este mai „întârziată" economic la începutul secolu¬ 
lui XX decât la 1800, dar e cu siguranţă mai puţin populată, 
înainte de a pierde alte bătălii, economice sau militare, 
ea a pierdut bătălia demografică. Ar fi putut să rămână 
cea mai mare dintre „micile" ţări europene şi să conteze 
printre marile ţări ale lumii. Dacă azi ar fi avut 130 de 
milioane de locuitori, istoria sa, în ultimii două sute de 
ani, ar fi avut un curs diferit. Declinul puterii franceze e 
aşadar, în primul rând, consecinţa unui declin demografic 
care a influenţat negativ dinamica economiei, capacitatea 
de expansiune şi colonizare, potenţialul militar al ţării... 

Neîndoielnic, regresul demografic nu e, nici el, o cauză 
primă (nu există „cauze prime", sau ele sunt prea îndepăr¬ 
tate pentru a fi precizate). Acest fenomen a fost determinat, 
la rândul său, de o mulţime de factori. Printre aceştia, în 
primul rând, structurile socio-economice. Mult timp, Franţa 
a fost o ţară eminamente agrară, şi mai specific o ţară a 
micii proprietăţi, unde ţăranii n-au fost alungaţi de pe 
pământul lor ca în Anglia. Mica proprietate rurală a gene¬ 
rat o dublă servitute: economică (oamenii rămân legaţi 
de pământ) şi demografică (conştient sau nu, ei devin 
malthusieni, limitându-şi numărul de copii, pentru a nu 
fărâmiţa moştenirea). E de asemenea o chestiune de men¬ 
talităţi. Filozofii din secolul al XVIII-lea, apoi Revoluţia 
au orchestrat un dublu proces: desacralizarea şi afirmarea 
drepturilor individului. O societate din ce în ce mai indi¬ 
vidualistă şi tot mai puţin dependentă de cuvântul lui 
Dumnezeu nu e deloc propice natalităţii. Se vede foarte 
bine asta în Europa zilelor noastre. Franţa n-a făcut decât 
să anticipeze acest avânt eliberator. Dar preţul acestui 

avans de un secol în raport cu ceilalţi, preţul acestei moder¬ 
nităţi ideologice precoce a fost, pentru Franţa, o încetinire 
a creşterii sale demografice. 

E vorba şi de responsabilitatea statului. Teza potrivit 
căreia declinul francez s-ar explica în primul rând printr-un 
abuz de etatism nu rezistă la o analiză aprofundată (sau 
mai puţin partizană). Ideea că întărirea statului francez 
în secolele al XVII-lea şi al XVIII-lea ar fi retrogradat 
Franţa în ierarhia economică a naţiunilor nu se susţine prin 
nimic. Din contră, statul a trebuit să compenseze slăbi¬ 
ciunile sistemului economic, încercând să dinamizeze o 
societate profund conservatoare. Nu va crede nimeni că, 
fără Colbert, ar fi înflorit manufacturile, nu în varianta 
„regală", ci „burgheză"! Că fără Napoleon III capitaliştii 
francezi s-ar fi mobilizat să realizeze în timp record 
reţeaua de căi ferate ori să reconstruiască Parisul. Nu 
intervenţia statului a slăbit capitalismul francez, ci prima 
a fost determinată de slăbiciunea celui din urmă. Nu-i mai 
puţin adevărat, o asistenţă prelungită nu e niciodată cea 
mai bună soluţie. Cu siguranţă, intervenţionismul n-a sti¬ 
mulat spiritul de iniţiativă. Când acesta s-a manifestat cu 
mai multă vigoare, tendinţa dirijistă a început să fie o frână. 
Napoleon m, care a implicat masiv statul pentru a-şi pune 
în operă marile proiecte, denunţa deja barierele ridicate în 
calea iniţiativei individuale. Iată paradoxul francez în toată 
splendoarea lui: statul care mobilizează şi statul care demo¬ 
bilizează. Suma acestor tendinţe opuse e negativă sau 
pozitivă? Răspunsul rămâne incert. Până acum, francezii 
n-au optat foarte clar între etatism şi liberalism. 

Declinul constant şi prelungit al puterii franceze a 
condus, în câteva rânduri, la supraestimarea posibilităţilor 
reale ale ţării. De fiecare dată, au trebuit revizuite prin 
diminuare... în general, prea târziu. Supraevaluarea a stat 

la baza unor decizii politice şi militare exagerat de optimiste 
şi de aceea eronate. Al Doilea Imperiu s-a considerat mai 
puternic decât era în realitate, la fel şi Franţa interbelică 
sau a Cincea Republică a generalului de Gaulle. Această 
retragere, parcă fără sfârşit, punctată de iluzii infirmate 
rapid, a avut un efect descurajator asupra opiniei publice: 
aici se află una din sursele pesimismului francez şi ale 
tezei „decliniste“. 

Cu toate astea,, la capitolul „nivel de dezvoltare 44 , rezul¬ 
tatele spun altceva. Deşi global puterea franceză e în 
scădere faţă de ceea ce a fost cândva, Franţa a devenit 
mai performantă sub aspect tehnologic şi economic. Acest 
contrast apare clar când se compară PIB-ul global cu 
PIB-ul pe cap de locuitor. La primul indicator, Franţa e 
depăşită de şase-şapte ori de Statele Unite, inferioritate 
incontestabilă, fără precedent în istoria sa; în 1913, Ame¬ 
rica, ajunsă deja prima putere economică, n-o depăşea 
decât de trei ori şi jumătate. Dar în 1913, produsul pe 
locuitor era în Franţa de doar 65% din cel american; în 
prezent, el atinge 75% (însă Statele Unite rămân un caz 
aparte; comparată cu celelalte puteri economice, Franţa 
se află practic la acelaşi nivel). Din punct de vedere calitativ, 
situaţia e şi mai evidentă decât din punct de vedere can¬ 
titativ. Franţa a progresat enorm. A devenit o ţară modernă, 
ceea ce nu fusese niciodată în sensul plin al cuvântului. 
A izbutit să iasă din blocajul agricol, intrând în rândul 
marilor ţări industriale şi devenind, în actuala eră post-in- 
dustrială, una din primele furnizoare de servicii. Difi¬ 
cultăţile economice din ultimii ani nu schimbă lucrurile 
pentru moment. Cât despre viitor, toate căile rămân 
deschise, în istorie nimic nu e definitiv niciodată... nici 
măcar puterea Statelor Unite (şi mult admiratul model 
anglo-saxon). 

Din păcate, cu riscul de a irita anumite susceptibilităţi 
francofone, n-am putea da acelaşi diagnostic optimist în 
ce priveşte viitorul limbii franceze şi al prezenţei culturale 
franceze în lume. Argumentele actuale în favoarea fran¬ 
cezei - ca limbă de cultură internaţională - ţin în esenţă 
de o lungă şi prestigioasă tradiţie. în prezent, ele sunt 
apărate de o Franţă cu 60 de milioane de locuitori, la care 
se adaugă vreo 12-13 milioane de belgieni, elveţieni şi 
canadieni francofoni. Or, cu timpul, tradiţia se pierde, iar 
în zilele noastre se pierde mai rapid ca oricând, în ritmul 
mondializării şi al accelerării istoriei. E greu de crezut 
că, în lumea de mâine, numele lui Voltaire va fi suficient 
pentru a motiva învăţarea francezei! Va veni ziua când 
Franţa va trebui să se bazeze exclusiv pe potenţialul ei real. 
Or, chiar şi în cazul celor mai bune performanţe, acesta 
nu poate rămâne decât limitat (cu atât mai mult cu cât 
alţi concurenţi sunt gata să intre în cursă, reprezentând, 
pe lângă spaţiul occidental, celelalte regiuni ale planetei; 
pentru moment, franceza e în competiţie cu câteva limbi 
europene, într-o lume care, timp de secole, a fost dominată 
de Occident şi unificată în jurul lui; mâine, în frunte vor 
ajunge probabil şi alte culturi; pe termen lung, engleza 
ar putea să fie ameninţată şi ea - şi e puţin probabil ca 
franceza să poată prelua ştafeta!). 

Franceza şi cultura francofonă sunt lipsite mai ales de 
poziţii extra-europene decisive. Engleza a fost impusă nu 
atât de Anglia, cât de America de Nord. Spaniola şi portu¬ 
gheza sunt în plină expansiune datorită Americii Latine. 
Or, America Franţei este Africa neagră francofonă, cea mai 
săracă regiune a planetei, cu o capacitate de influenţă cul¬ 
turală nulă şi care va rămâne mult timp neglijabilă. 

Fără doar şi poate, Franţa nu mai are în faţa ei o adevă¬ 
rată carieră de mare putere. Dar în categoria „mijlocie", 

în care pare sortită să evolueze, îi rămân mari şanse de 
a-şi păstra un loc special. Atitudinea ei în faţa mondia- 
lizării este caracteristică. S-a adaptat bine, până la urmă, 
dar fără să accepte orbeşte reguli considerate sacrosancte 
de fataliştii legilor economice. Incorigibili, francezii cred 
încă în virtuţile coeziunii naţionale; cred încă în justiţia 
socială, pe care legile pieţei, singure, n-o pot asigura: sub 
acest aspect, intervenţia unui stat „regulator" li se pare 
justificată şi necesară. Pe drept sau pe nedrept, francezii 
cred că nu economicul trebuie să modeleze socialul, ci 
că socialul trebuie să controleze economicul. Recent, criza 
financiară mondială pare să le fi dat dreptate în câteva 
dintre aceste chestiuni. Spiritul critic al francezilor rămâne 
în general treaz (nu e puţin într-o epocă de uniformizare 
a gândirii); la fel, capacitatea lor de a protesta, sau chiar 
de a se revolta. în sfârşit, francezii rezistă cu un anume 
succes (oricum mai bine decât majoritatea celorlalte naţiuni) 
în faţa exceselor mondializării culturale: identitatea fran¬ 
ceză e încă sănătoasă. 

Nu ştim dacă aceste particularităţi vor funcţiona în 
favoarea sau în defavoarea Franţei. Viitorul o va spune. 
Oricum, ele prefigurează un model de „mondializare cu 
chip uman“, pentru care unificarea tehnologică nu trebuie 
să afecteze diversitatea umană şi spiritul comunităţilor. 
Franţa a fost o ţară mare, diferită de celelalte. Chiar şi 
diminuată, ea vrea să rămână ea însăşi, adică diferită. 

în urma semnalului de alarmă tras de istorici şi publicişti 
francezi, potrivit cărora Franţa s-ar afla în declin, Lucian Boia 
supune afirmaţia unei analize istorice riguroase, întinsă pe 
câteva secole din istoria atât de bogată a „surorii noastre de 
gintă latină 11 . 

Cercetând o multitudine de evenimente, de serii statistice reve¬ 
latoare sau de aspecte semnificative ale peisajului cultural din 
Franţa, Lucian Boia scoate în evidenţă câteva constante ale 
drumului parcurs de la statutul de naţiune hegemonică a Europei 
la cel de putere de rang secund ocupat astăzi. Răspunzător de 
acest declin ar fi, potrivit autorului, un complex de cauze, între 
care tendinţa spre conservatorism social şi economic, pe care nici 
măcar Revoluţia n-a reuşit s-o schimbe, şi îndeosebi declinul 
demografic, început încă în secolul al XVIII-lea şi accentuat 
până într-o perioadă recentă, revirimentul actual venind cam 
târziu. Istoricul nu ezită să ducă analiza până în zilele noastre, 
încercând să facă o adevărată istorie a prezentului, în care, 
fără să formuleze predicţii, sondează avantajele potenţiale ale 
Franţei în contextul actualei crize economice internaţionale 
şi al mondializării. 

